
rămas unul dintre autorii favoriţi de pe această 

„Computerele sunt creaţiile creaţiilor umane. 


Andreas Tenzer, filosof şi pedagog german 


Prolog 


Omul se trezeşte şi simte că pleoapele sale opun 
rezistență. 


În timp ce rațiunea lui amorţită încearcă să înțeleagă ce 
înseamnă acest lucru, el percepe nişte pete neclare, lipsite 
de contur. Clipeşte o dată, de două ori, dar asta nu face 
imaginea mai clară. Se întreabă dacă nu cumva a băut 
prea mult cu o seară înainte, dar, în mod ciudat, nu-şi mai 
poate aminti. 


Ar vrea să ridice mâna ca să-şi şteargă firişoarele 
alunecoase de pe pupile cu degetul mare şi arătătorul, dar 
brațul nu-i dă ascultare. Ba chiar nici nu şi-l mai simte. 


Panicat, încearcă să ridice celălalt braţ, fără să reuşească. 


Din câteva bătăi, inima lui accelerează de la ritmul egal de 
repaus la sprint. Oare este legat? Ce gând absurd! Mai 
mult, dacă ar fi aşa, tot şi-ar putea simţi membrele. 


Dar, de fapt, ce naiba se întâmplă? 


Oare s-a culcat într-o poziție incomodă şi i-a amorțit 
brațul? I se întâmplase adesea aşa ceva, dar întotdeauna 


numai la un brat sau un picior, celelalte membre puteau fi 
mişcate normal. 


Mintea îi strigă că trebuie să-şi adune puterile, că este cu 
neputinţă să fie paralizat. Moblilizându-şi toată puterea 
voinței, încearcă din nou să-şi schimbe poziția brațelor, a 
picioarelor, a tălpilor, să ridice măcar un deget... Nimic. 


Nu-şi poate întoarce capul nici măcar cu un centimetru. 
Doar muşchii oculari funcționează, aşa că poate să-şi 
mişte ochii şi măcar dispar firişoarele. 


Se uită fix la tavanul cu panouri din aluminiu, de un 
argintiu mat. Nu este dormitorul lui. 


Cuprins de panică, respiră din ce în ce mai agitat. 


Concentrează-te, îşi ordonă. Trebuie să te concentrezi 
naibii încă o dată! Uită-te în jur! 


Deasupra lui, pieziş, este montată o lampă plată, pătrată, 
prin a cărei sticlă mată se strecoară lumina rece a 
tuburilor de neon. 


Privirea lui se îndreaptă spre stânga, se opreşte pe altă 
lampă, ceva mai mică decât cea de deasupra lui. La 
marginea de jos a câmpului său vizual licăreşte ceva de 
culoare închisă, care îşi schimbă poziția. Dar, ca să poată 
vedea mai clar ce este acolo, ar trebui să întoarcă lateral 
capul măcar puţin, ceea ce nu reuşeşte, în ciuda tuturor 
eforturilor. 


Se teme că în curând frica îl va copleşi cu totul şi îi va 
paraliza şi gândurile. Nu-şi poate permite asta. Trebuie să 
se forțeze să gândească organizat. 


Poate că totul este doar un vis? Subconştientul l-a mai 
înşelat, în somn, făcându-l să creadă în cele mai nebuneşti 
lucruri. Că a căzut într-un întuneric fără fund sau că poate 
să zboare. 


Dar acesta nu este un vis, deoarece oricât de clare ar fi 
fost aceste episoade, nu le-a simţit niciodată la fel de reale 
ca pe situaţia prezentă. În plus, apar brusc frânturi de 
memorie, iar aceste fragmente sunt suficiente pentru a-i 
accelera pulsul deja rapid. 


A venit acasă de la un prânz de afaceri. Şi, da, băuse 
câteva pahare de vin, dar nu fusese beat. Soţia lui era la 
serviciu în schimbul de noapte. El a intrat în bucătărie, şi-a 
scos nişte suc din frigider şi a luat câteva înghiţituri. Apoi a 
aprins lumina din living şi a vrut să meargă spre canapea, 
dar... nu-şi aminteşte să fi ajuns acolo. Între acele câteva 
secunde şi trezirea lui de acum se deschide un hău 
întunecat. 


Un zgomot de lângă el îl readuce în camera cu tavan 
argintiu. Un... clinchet. 


Ar vrea să strige „Alo!“ şi „Ajutor!”, dar nici corzile vocale 
nu-l ascultă, cum nu-l ascultă nici membrele. Panica îl 
apucă din nou în ghearele reci şi simte că nu va mai putea 
rezista mult timp. 


Calm, se îndeamnă el. Gândeşte-te. Trebuie să existe o 
explicaţie pentru toate acestea! 


Din nou, zgomote alături. Cineva se află cu el în această 
cameră, acum este destul de sigur de asta. Oare să fie cel 
care l-a adus în această situație? Desigur că el trebuie să 


fie! Cine altcineva şi-ar vedea de treburi cu cineva 
paralizat alături? 


Se întreabă dacă este gol şi în acelaşi moment se gândi 
dacă nu cumva există motive mai importante de 
îngrijorare. De exemplu, ce anume l-a făcut aparent 
incapabil să se miște, dar să respire în continuare şi să-şi 
poată mişca ochii. 


Poate zace într-un spital? După un accident vascular 
cerebral? Dar, în acest caz, soția lui nu ar sta lângă patul 
lui, ținându-l de mână? Vorbinadu-i şi explicându-i ce s-a 
întâmplat? 


Deci trebuie să se fi întâmplat altceva. Ceva despre care 
ea nu ştie nimic, pentru că dacă... 


Un cap se mişcă atât de brusc în câmpul lui vizual, încât s- 
a temut că i se va opri inima. 


Gura şi nasul bărbatului sunt acoperite de o mască din 
pânză verde, părul îi este ascuns sub o bonetă de aceeaşi 
culoare. | se văd doar ochii. 


Un doctor. Un chirurg. Deci, până la urmă, un spital? 


Când bărbatul se aplecă puțin mai mult deasupra lui şi 
apăru o mână, în timp ce ochii fixau un loc pe pieptul lui, i 
se opri respirația. Degetele ascunse într-o mănuşă din 
cauciuc strâng un bisturiu a cărui lamă străluceşte argintiu 
în lumina difuză şi care coboară încet spre coşul pieptului. 


Nu! strigă el mut. Nu face asta! Nu sunt anesteziat. Nu 
vezi că ochii mei sunt deschişi şi se mişcă? 


De parcă bărbatul i-ar fi auzit vocea mută, mâna se ridică 
şi dispare din nou din câmpul său vizual. De uşurare, ochii 
i se umplu de lacrimi; vede capul ca prin ceaţă. Dar o altă 
observație, care amenință să-l scoată din minţi, înlătură 
sentimentul de uşurare. 


Chiar dacă nu poate mişca nici măcar degetul mic, este 
evident că un lucru a rămas funcţional: senzațiile sale. A 
simţit limpede când lacrimile i-au curs pe față, aşa că va 
putea simţi şi altceva. Durerea. Privirea lui caută frenetic 
mâna cu bisturiul, rămâne pe bustul omului încă aplecat 
peste el şi-i aduce cruda revelație: acesta nu este un 
spital, iar bărbatul nu este medic. 


Un medic dintr-un spital nu poartă un şort de cauciuc alb 
cu pete vechi şi noi de sânge. Aşa ceva poartă un măcelar. 

— Mulţumesc pentru masa fantastică! 


Linda îşi ridică paharul de vin şi toastă pentru Hendrik, 
privirile celor doi contopindu-se. 


— Şi pentru seara minunată. 


— Da, a fost minunată, răspunse Hendrik şi ridică şi el 
paharul. Şi încă mai este. 


În timp ce sorbeau, privirea lui căzu pe inelul sclipitor de 
pe degetul ei şi, ca de fiecare dată când se gândea că se 
vor căsători în câteva zile, simţea că inima îi era pe 
punctul de a ceda. 


Îşi puseră paharele pe masa masivă. 

— Ai emoţii? 

Un zâmbet blând juca pe buzele ei. 

— Din cauza călătoriei în Namibia? 

El zâmbi reţinut. 

— Mă gândeam mai mult la motivul acestei călătorii. 
— Da, sunt încântată. 

Linda îi luă mâinile şi i le ţinu strâns. 


— Şi sunt foarte fericită. Deşi stăm împreună aici de un 
an... va fi diferit. 


Pentru o clipă, se uită la faţa ei, încadrată de părul lung şi 
negru, pe care se vedea clar influenţa italiană din familia 
tatălui ei, apoi buzele lor se întâlniră într-un sărut 
afectuos. 


După ce se desprinseră unul de altul, el făcu un gest larg 
prin aer şi privi transfigurat spre tavan. 


— Namibul... Noaptea vom sta culcaţi în cortul acoperişului 
jeepului nostru, goi, înconjurați de liniştea absolută, 
deasupra noastră, un incredibil cer înstelat. Milioane de 
stele vor arăta ca şi cum ar fi fost întreţesute pentru a 
forma un tavan sclipitor. Ştiu că vei fi încântată. 


— Da, cu siguranţă. 


Linda zâmbi ca pentru sine şi în clipa următoare scoase un 
strigăt de surpriză în timp ce, ca la o comandă secretă, 
toate luminile se estompară simultan atât de mult, încât 
timp de o clipă se făcu întuneric câteva secunde, apoi 
vedenia dispăru. 


— Ce-a fost asta? 


Hendrik ridică din umeri şi se uită la lampa care atârna 
deasupra lor. 


— Habar n-am. Poate o fluctuaţie de tensiune. Se întâmpla 
adesea în vechea mea cameră WGH. 


— Hm... mormăi Linda, privind în jur. Probabil că liniile 
electrice erau uzate. Dar într-o casă nouă? Aici, în 
Winterhude? 


— Cine ştie... poate că Adam a făcut o glumă. 


„Adam” era numele sistemului de casă inteligentă? care 
fusese instalat cu un an înainte, la construirea casei. 


„Puteţi controla toată tehnologia din casă din aplicaţie, 
prin intermediul sistemului”, îi asigurase atunci vânzătorul. 
„Indiferent dacă funcționează iluminarea, încălzirea, 
frigiderul sau televizorul, chiar şi  aspiratorul-robot 
controlat digital, fiabil şi conform tuturor cerințelor 


1 WG (Wohngemeinschaft) - apartamente de închiriat, în care spațiile 
cum ar fi baia, bucătăria şi camera de zi sunt folosite la comun de 
câţiva locatari fără legături de familie, fiecare cu propria sa cameră de 
dormit. 


2 Smart Home System (original). 


dumneavoastră.” Apoi adăugase făcându-i semn cu ochiul: 
„ca în Paradis”, ceea ce ar explica şi numele. 


Până acum sistemul funcţionase fără erori. Indiferent dacă 
era vorba despre iluminare, pe care Adam o acţiona când 
intrau în spaţii folosite rareori şi o oprea când plecau sau 
despre obloanele care coborau, fie la lăsarea întunericului, 
fie la comandă - totul funcţionase până acum ireproşabil. 
Chiar şi maşina de spălat răspundea comenzilor din 
smartphone-urile lor sau afişa un mesaj pe televizor, în 
partea de jos a ecranului, când ciclul de spălare se încheia. 


Linda încuviinţă din cap. 


— Nu m-ar surprinde deloc. Cu cât tehnologia este mai 
complicată, cu atât este mai fragilă. 


— Cine ştie ce a fost asta. Hendrik se aplecă peste masă. 
Cred că ar trebui să mă săruţi, asta sigur va ajuta. 


Ea zâmbi. Dar, înainte ca buzele lor să se atingă, 
smartphone-ul lui Hendrik începu să vibreze pe comoda de 
lângă ei, simultan cu refrenul melodiei Doctor! Doctor! de 
Thompson Twins. 


— O, nu, exclamă Linda, care ştia că este tonul telefonului 
lui Hendrik pentru apelurile de la spital. Nu acum. 


Hendrik îşi desprinse mâinile de mâinile ei, se ridică şi 
apucă telefonul. 


— Zemmer, spuse el scurt. 


— Beate la telefon, spuse asistenta şefului său. Este 
nevoie de dumneavoastră. Un accident grav de maşină. 
Chirurgie de urgenţă. 


— OK, pornesc imediat la drum. 


Hendrik încheie apelul, îşi strecură telefonul în buzunar şi 
se uită la Linda. Aceasta se ridică şi veni spre el, 
înconjurând masa. El îi contemplă silueta delicată şi, ca de 
fiecare dată când o privea, simţi nevoia de a o cuprinde în 
braţe şi de a o ocroti de toţi şi toate. 


— Îmi pare rău. 
Linda ridică din umeri. 


— E în regulă. Doar asta este slujba ta. Te aştept şi ţin 
patul cald. 


În mai puţin de cinci minute, îşi luă rămas-bun de la ea şi 
ieşi din casă. 


Dimineaţa, la ora de vârf, Hendrik avea nevoie cam de 
douăzeci de minute pentru cei abia trei kilometri până la 
spitalul universitar. Acum, chiar înainte de miezul nopţii, 
abia dacă se mai circula, aşa că îi ajungea jumătate din 
timp. 


În timp ce scotea maşina din garaj şi cotea pe drumul spre 
Eppendorf, se întrebă ce l-ar putea aştepta de data asta în 
sala de operaţie. Aceste sarcini nocturne nu mai apăreau 
nici pe departe la fel de des ca în timpul perioadei sale de 
medic rezident la chirurgie, dar deveniseră o rutină după 
accidente. Hendrik se specializase în operaţii articulare şi 
osoase complicate şi între timp îşi făcuse şi un nume la 
nivel naţional în acest domeniu. 


Pacienţii veneau la Hamburg din toată Germania, pentru a 
fi operaţi la umăr printr-o procedură neinvazivă inventată 


de el. În cadrul spitalului, ca medic primar, era de un an 
întreg adjunctul şi mâna dreaptă a lui Paul Gerdes. Preţul 
plătit consta, între altele, în sarcini apărute în afara 
programului normal de lucru. Îndepărtă aceste gânduri şi 
se gândi la Linda. 


Serviciul de Stare Civilă. În mai puţin de o săptămână. 


În urmă cu un an, el încă avea convingerea fermă că 
instituţia căsătoriei nu mai este un subiect pentru el, după 
prima încercare nereuşită, şi că oamenii pot trăi împreună 
nu doar la fel de bine, dar probabil chiar mai bine fără un 
certificat de căsătorie. 


Avea douăzeci şi şase de ani când el şi Nicole s-au 
căsătorit. Amândoi au crezut că este marea dragoste, care 
va dura toată viaţa. Au fost doar treisprezece ani, dintre 
care deja ultimii avuseseră prea puţină legătură cu 
dragostea. Poate că atunci era el prea tânăr? Sau ea? La 
urma urmei, Nicole era cu trei ani mai tânără decât el. Şi 
avea mereu nevoie de acţiune, cum o numea ea. Hendrik 
nu reuşise să îndeplinească acea nevoie constantă de 
distracţie, slujba lui era prea solicitantă pentru asta. Incât 
ea fusese deseori singură sau cu prietenele, în timp ce el 
se odihnea după serviciul epuizant. Cu timpul, ea îşi 
formase propriul mediu social, cu care el nu mai avea nicio 
legătură. 


Oricum, treaba nu funcţionase, iar ceea ce începuse ca un 
rai pe pământ s-a încheiat cu un Război al Rozelor? şi cu 
avocaţi care puneau paie pe foc, deoarece aşa câştigau o 
grămadă de bani. 


3 The War of the Roses - Film american de comedie din 1989, după 
romanul omonim al lui Warren Adler, în centrul căruia se află un divorţ 
cu peripeții şi un partaj implicând importante bunuri materiale. 


Acum, la patruzeci şi doi de ani, s-ar mai aventura o dată. 
Nu mai era la fel de naiv ca atunci, totuşi era convins că în 
Linda a găsit-o pe femeia cu care voia să-şi petreacă viaţa. 


Parcă maşina pe locul rezervat pentru el în garajul 
subteran şi merse la lift. 


Când Hendrik, îmbrăcat în hainele chirurgicale, trecu din 
vestiar în toaletă, prof. dr. Paul Gerdes ridică ochii doar 
pentru o clipă şi înclină capul spre el a aprobare. 


— E bine că eşti aici. 
Apoi se dedică dezinfectării mâinilor şi antebraţelor. 


— Îmi pare rău că iar a trebuit să te smulg din 
binemeritata seară liberă, dar am nevoie de tine. Pacientul 
este pregătit. Traumă multiplă. Splina ruptă şi fractură 
pelviană, osul sacru şi centura pelviană frontală, 
hemoragie masivă conform ultrasonografiei FAST. Nu se 
exclud surprize la deschidere. 


La scurt timp după aceea, când intrară în sala de operaţie, 
acolo aşteptau deja anestezistul, asistenții de chirurgie şi 
doi tineri medici rezidenţi care fuseseră angajaţi la UKE* 
doar de câteva săptămâni. 


Pacientul de aproximativ treizeci de ani nu avea alte 
leziuni în afara celor detectate la radiografie şi sonografie. 
Şi totuşi, stabilizarea şi înşurubarea fracturii pelviene 
multiple se dovediră deosebit de complicate. 


4 UKE - Universitătsklinikum Hamburg-Eppendorf - Clinica universitară 
Hamburg-Eppendorf. 


Când, după mai mult de trei ore, îşi scoaseră măştile şi 
bonetele chirurgicale în camera alăturată, Gerdes îşi 
şterse părul cărunt şi transpirat şi-i puse lui Hendrik mâna 
pe umăr. 


— N-a fost prea rău. Îţi mulţumesc încă o dată. Şi acum ai 
grijă să ajungi acasă, ceilalţi vor face restul. E suficient să 
revii la ora nouă. Eu rămân aici, am să mă întind într-un 
pat de serviciu. Te rog să o saluţi pe Linda şi să-i spui că 
mă voi revanşa. 


— Aşa voi face. Ne vedem... 
Hendrik aruncă o privire la ceas: 
— ...mai târziu. 


Gerdes, divorţat de trei ani, nu se mai implicase de atunci 
într-o relaţie stabilă. Când şi când, apărea cu câte o 
femeie, de obicei mult mai tânără decât el, dar Hendrik 
nu-şi mai amintea să fi văzut vreuna dintre aceste femei a 
doua oară cu şeful său. Odată, când îi vorbise despre asta, 
Gerdes doar zâmbise şi spusese: 


— Cine s-a fript cu ciorbă... 


O jumătate de oră mai târziu, Hendrik închidea uşor uşa 
maşinii şi o încuia cu telecomanda. Ca să n-o trezească pe 
Linda, renunţase să mai bage maşina în garaj şi, oricum, 
venise acasă numai pentru patru ore. 


În cei câţiva paşi până la uşa casei, respiră adânc şi se 
bucură de aerul călduţ şi plăcut al zorilor. Dacă n-ar fi avut 
atât de puţin timp pentru somn, s-ar fi trezit cu o oră mai 
devreme şi ar fi făcut jogging înainte de serviciu. Avea 


nevoie să facă asta de trei ori pe săptămână, ca o 
compensație. In felul acesta rămânea zvelt. Avea de gând 
să facă asta în ziua următoare. 


Hendrik îşi trecu degetul peste spaţiul prevăzut în acest 
sens, intră în casă şi închise încet uşa în urma lui. Când se 
întoarse şi făcu un pas în hol, se aprinseră luminile din 
tavan. 


— Stinge lumina, spuse el încet, după care imediat se 
întunecă la loc. 


Avu nevoie să clipească de două sau trei ori pentru ca 
ochii să i se adapteze la lumina slabă a dimineţii, care se 
strecura în hol prin geamul uşii, şi să poată recunoaşte vag 
spaţiul din jur. 


Îşi scoase cu grijă pantofii şi se duse la scări. Când puse 
piciorul pe treapta de jos, Adam activă iluminatul nocturn, 
beculeţele LED care luminau următoarele două trepte, atât 
cât Hendrik să poată vedea unde păşeşte, în timp ce alte 
LED-uri se stingeau în spatele lui imediat ce Hendrik ridica 
piciorul. 


Odată ajuns sus, se opri uimit, în timp ce lumina de noapte 
de pe hol se aprinse scurt. 


Uşa dormitorului era deschisă, ceea ce era foarte 
neobişnuit. Când Linda era în pat, uşa era întotdeauna 
închisă pentru că ea dormea extrem de uşor şi o trezea 
chiar şi lumina de noapte din hol. Totuşi, continuând să 
evite pe cât posibil orice zgomot, bărbatul intră în 
încăpere. 


La fel ca în hol, lumina care intra de afară prin cele două 


ferestre îl ajută pe Hendrik să recunoască vag 
împrejurimile. Şi patul. Era gol. 


— Adam, lumină! spuse Hendrik cu o voce reţinută şi privi 
confuz în jur. 


Cuvertura era bine întinsă pe pat. Uşa glisantă care dădea 
spre dressingul alăturat era larg deschisă, încăperea era 
întunecată. 


— Ciudat, mormăi Hendrik şi se întoarse. 


Ajuns în hol, se opri o clipă şi ascultă. Nimic. În toată casa 
stăpânea o tăcere de-a dreptul apăsătoare. 


În timp ce cobora din nou scările, în el începu să se 
împrăştie o senzaţie ciudată, de parcă o pompă de vid i-ar 
fi aspirat organele interne încet, dar fără oprire. 


— Linda? spuse el mult prea încet şi imediat strigă mai 
tare: dragă? Eşti acasă? 


O întrebare complet absurdă. Unde să fie dimineaţa la 
patru şi jumătate? Totuşi, nu primi niciun răspuns. 


Ajuns jos, merse în camera de zi, deşi se temea că nuova 
găsi nici acolo. Aprinse lumina şi se uită repede în jur. 
Linda strânsese masa şi bucătăria deschisă strălucea de 
curăţenie. 


Hendrik reveni în hol, o strigă iar, ascultă... Nimic. Cu o 
nelinişte crescândă, cercetă cameră după cameră, pentru 
ca după câteva minute, nedumerit, să se afle din nou în 
living. 


Nu mai exista nicio îndoială, Linda nu era în casă. Dar 
unde ar fi putut merge la ora asta? Fără să lase un mesaj? 


Cu un amestec de îngrijorare şi furie, Hendrik scoase 
smartphone-ul din buzunar şi apăsă butonul de apelare 
rapidă cu numărul Lindei. După doar două secunde, auzi 
anunţul căsuţei vocale, în care explica prietenos că 
momentan nu era disponibilă şi invita apelantul să lase un 
mesaj după semnalul sonor. Deci, fie închisese telefonul, 
fie acolo unde era nu exista acoperire. 


Aşteptă cu nerăbdare semnalul. 


— Linda, unde eşti? Eu tocmai am ajuns acasă şi sunt 
îngrijorat. Sună-mă imediat ce asculţi acest mesaj. 


Închise telefonul şi se gândi o clipă dacă n-ar fi cazul să-i 
sune pe părinţii ei, dar abandonă imediat ideea. Ei locuiau 
la Hanovra, dar mai aveau o casă pe insula Langeoog, 
unde-şi petreceau o mare parte a verii. In mod cert, Linda 
nu pornise spre ei în miez de noapte, mai ales că abia 
dimineaţa mai pleca un feribot de la Bensersiel spre mica 
insulă. Singurul lucru pe care îl putea face cu un apel era 
să-i panicheze pe cei doi. 


Dar existau posibilităţi mai normale. Poate că plecase să 
facă o scurtă plimbare pentru că nu putea dormi? Dar 
această posibilitate era contrazisă de patul nedesfăcut. lar 
ea nu-i lăsase niciun mesaj. 


Nu, dispariţia Lindei trebuia să aibă un alt motiv. 

— Vă înţeleg îngrijorarea, domnule Zemmer, spuse la 
telefon polițistul care se prezentase drept inspectorul 
Mertes. Dar logodnica dumneavoastră este o femeie 
matură, care poate că a plecat ca să bea ceva şi... 


Hendrik clătină din cap, deşi interlocutorul său nu-l putea 
vedea. 


— La patru şi jumătate dimineaţa? 


Nervii îi erau întinşi la maximum. După ce umblase prin 
casă timp de o oră, în cele din urmă nu mai putuse îndura, 
şi cu îngrijorare din ce în ce mai mare, formase numărul 
poliţiei. 


— N-aţi spus că aţi ieşit din casă imediat după miezul 
nopţii? Poate a plecat imediat după asta? Sau a sunat-oo 
prietenă şi... 


— Ascultaţi-mă, îl întrerupse Hendrik supărat. Linda efectiv 
nu iese în toiul nopţii când eu sunt chemat la spital. N-ar 
face niciodată aşa ceva. Şi n-are nicio prietenă care să o 
sune la ora asta. Cel puţin nu una cu care eu să fi vorbit 
deja. Ceva trebuie să se fi întâmplat. 


— Există semne de spargere? La uşa casei? La vreo 
fereastră? 


— Nu, nu cred. Dar nu sunt sigur. N-am fost atent la asta. 
In afară de asta, eu sunt doctor, nu criminalist. 


— Aveţi un sistem de alarmă? 


— Da. Este cuplat cu senzorul de amprentă de la uşă şi se 
dezactivează automat când eu sau Linda descuiem uşa. 


— A existat vreodată o defecţiune? 

— O dată, chiar la început, atât. 

— Aţi observat ceva neobişnuit în casă? Dezordine? Mobile 
răsturnate? Dulapuri deschise? Ceva ce ar putea sugera o 
luptă? 

— Nu. 


— Deci nu există semne că cineva ar fi pătruns în casă sau 
că logodnica dumneavoastră ar fi părăsit casa involuntar 
sau sub constrângere? 


Hendrik înţelegea logica din spatele acestor întrebări, dar 
asta nu îmbunătăţea cu nimic situaţia. 


— Nu, dar... 


— Cum este relaţia dintre dumneavoastră şi logodnica 
dumneavoastră? 


— Ce? Foarte bună. 
— Poate v-aţi certat aseară înainte să fiţi chemat la spital? 


— Nu. A fost o seară foarte liniştită. Am mâncat împreună, 
vorbind despre viitoarea noastră nuntă şi am constatat cât 
suntem de fericiţi amândoi. 


— Hmm... atunci vă propun să aşteptaţi, pur şi simplu. Veţi 
vedea că logodnica dumneavoastră va reapărea în curând 
şi că va oferi o explicaţie plauzibilă pentru toate. 


Întrucât Hendrik nu răspundea, bărbatul adăugă cu o voce 
liniştitoare: 


— Încă o dată: absolut nimic nu sugerează că cineva a 
intrat cu forţa în casa dumneavoastră sau că logodnicei 
dumneavoastră i s-a întâmplat ceva. Înţeleg îngrijorarea 
dumneavoastră, dar adulţii care se află în deplina posesie 
a facultăţilor mintale şi fizice au dreptul să-şi aleagă liber 
locul şederii fără a informa în prealabil rudele, prietenii sau 
pe dumneavoastră. Nu este sarcina poliţiei să localizeze 
persoanele, dacă nu există indicii că integritatea fizică sau 
viaţa le-ar fi în pericol. 


— O cunosc pe Linda de doi ani. 


Hendrik reflectă asupra răbdării, una dintre virtuțile sale şi 
încercă încă o dată cu o voce calmă. 


— Locuim împreună de un an şi vă spun că ea niciodată n- 
ar ieşi din casă în miez de noapte. 


Se auzi un pufnit distinct. 


— În regulă, voi trimite doi colegi la dumneavoastră să se 
uite prin casă, bine? 


— Mulţumesc, spuse Hendrik, uşurat şi se întrebă de ce 
ofiţerul nu venise mai repede cu această idee. 


Intră în bucătărie, porni aparatul de cafea şi atinse 
pictograma pentru cafe creme de pe ecranul tactil color. 
Ţinând în mână ceaşca aburindă, se întoarse imediat în 
camera de zi, se aşeză pe canapea şi, în timp ce îşi sorbea 
cafeaua cu înghiţituri mici, îşi frământă mintea în căutarea 
unei explicaţii pentru dispariţia Lindei. 


Nu se uitase la ceas, dar estimă că de la discuţia 
telefonică avută cu ofiţerul de poliţie trecuseră maximum 


zece minute, când se auzi soneria. Hendrik speră să fie 
Linda, care îi va zâmbi cu un aer de scuze, când el îi va 
deschide uşa. Nu era Linda. 


— Bună dimineaţa, domnule... 


Uniforma din partea stângă, un bărbat de vreo treizeci şi 
cinci de ani, cu părul negru, scurt, aruncă o privire către 
carneţelul din mână. 


— ...Zemmer. Logodnica dumneavoastră a dispărut? 
Încă o privire pe carnețel. 

— Doamna Linda Mattheus? 

— Da, aşa este. 

Omul dădu din cap. 


— Inspector-şef Breuer, iar acesta este colegul meu, 
inspectorul Grohmann. Am fost trimişi aici ca să aruncăm o 
privire în jur. 


Hendrik se dădu la o parte şi eliberă intrarea. 
—Vă rog, intraţi. 


Înainte de a da curs invitaţiei, inspectorul-şef Breuer 
scoase din buzunar o lanternă-pix, se aplecă şi privi cu 
atenţie încuietoarea uşii. Când se îndreptă din nou, clătină 
din cap. 


— Nu sunt semne de intrare prin efracţie. Apoi arătă spre 
spaţiul îngust în care se afla senzorul de amprentă. 


— Ale cui sunt amprentele scanate stocate aici? 
Hendrik ridică din umeri. 
— A mea şi a Lindei. Nu sunt altele. 


Se opriră în hol şi aşteptară până când Hendrik închise 
uşa. 


— De cât timp a dispărut persoana mai exact? dori să ştie 
ofiţerul mai tânăr pe care Breuer îl prezentase, inspectorul 
Grohmann. 


— Asta i-am spus deja la telefon colegului dumneavoastră. 
— Totuşi, vă rog să ne mai spuneţi o dată. 


— Eu am ieşit din casă puţin după miezul nopţii. Sunt 
medic şi a trebuit să merg la spital pentru o operaţie de 
urgenţă. A durat ceva timp. Când m-am întors pe la patru 
şi jumătate, Linda nu mai era acasă. De când a plecat, 
asta nu vă pot spune. Dar sunt sigur că n-ar fi plecat de 
bunăvoie fără să-mi scrie un mesaj sau să mă sune. 


Cei doi ofiţeri schimbară o privire rapidă, apoi Breuer arătă 
spre casă. 


— Putem să aruncăm o privire în jur? 
— Da, vă rog. 


Turul efectuat de cei doi pe care Hendrik îi însoţi, şi în 
timpul căruia ei examinară cu mare atenţie mai întâi 
ferestrele şi cele două uşi ale terasei, dură aproape zece 
minute, apoi cei trei bărbaţi se aflau din nou în living. 


Breuer strânse din buze. 


— Păi, domnule Zemmer, noi n-am putut constata semne 
de intrare forţată şi nici altceva ce ar indica o infracţiune. 


— Totuşi, aveţi sus, lângă dormitor, o încăpere în care sunt 
depozitate hainele. 


Hendrik îl privi întrebător pe Grohmann. 
— Adică dressingul? 


— Da. Aţi aruncat o privire la hainele logodnicei 
dumneavoastră? 


— Nu, de ce? 


— Poate că lipsesc unele dintre lucrurile ei? Şi care-i 
treaba cu valizele? Sunt toate acolo? 


Deşi era evident, lui Hendrik îi trebui un moment ca să 
înţeleagă în sfârşit la ce se referea Grohmann. 


— Dar v-am spus de mai multe ori că Linda niciodată n- 
ar... 


— Nu vreţi să verificaţi, totuşi? îl întrerupse Breuer. 
Hendrik ridică mâinile resemnat şi dădu din cap. 

— N-am nimic împotrivă. Un moment. 

Se întoarse şi merse spre scări. De ce naiba nu voiau 
poliţiştii să-l creadă când spunea că Linda n-a fi dispărut 


niciodată în miez de noapte? Chiar dacă s-ar fi certat la 
cuțite înainte de plecarea lui, ea n-ar face aşa ceva. 


Trecu prin dormitor şi intră în dressing, unde iluminarea 
indirectă răspândea o lumină plăcută peste rafturi şi în 
spatele barelor pe care într-o parte atârnau rochiile şi 
bluzele Lindei, iar în cealaltă parte costumele lui, cămăşile 
şi câteva pulovere. 


Hendrik se opri în faţa zonei ocupate de Linda şi-şi plimbă 
privirea peste haine. Câteva bluze, mai multe blazere, 
rochii şi fuste în diferite culori şi modele. Nu ştia câte. 
Alături, pe rafturi, blugii ei, cămăşile şi un teanc de 
pulovere groase. 


Tot ce vedea părea familiar, dar... lipsea ceva? Hendrik se 
încruntă când îşi dădu seama că nu poate estima. Sigur, 
cunoştea în mare lucrurile Lindei, totuşi să ştie dacă lipsea 
ceva sau nu... Dar era oricum o prostie să se mai 
gândească la asta. 


Hendrik se întoarse, ieşi din dormitor şi se îndreptă spre 
încăperea îngustă de lângă baie, în care ei puneau tot ce 
nu-şi găsea loc altundeva, dar nu trebuia să ajungă în pod. 


De exemplu, cele două valize. 


Când a deschis uşa, îşi aminti că Linda, cu puţine 
săptămâni mai devreme, îi spusese cu un zâmbet 
ştrengăresc că aceasta ar fi o cameră ideală pentru copii. 


În această cameră lumina nu se aprindea automat, aşa că 
Hendrik trebui să apese comutatorul de lângă uşă înainte 
să se uite spre locul unde se aflau valiza lui neagră şi 
valiza ei maro închis, marca Rimowa. 


— Se aflaseră, se corectă el. 


Valiza Lindei lipsea. 

Ochii omului îl fixează cu privirea rece, lipsită de 
compasiune, cu care un cercetător îşi observă animalul de 
laborator. Şi cu toate acestea, are senzația că nu vede 
pentru prima dată aceşti ochi. 


Mâna cu bisturiul a dispărut din câmpul său vizual, ceea ce 
ÎI uşurează puțin. 


— Te întrebi ce ţi s-a întâmplat, nu-i aşa? 


Vocea sună puţin înfundat prin mască, pe lângă faptul că 
tipul rostea cuvintele foarte încet. 


— Vreau să-ţi explic. Chiar dacă ce trebuie să fac aici va fi 
extrem de neplăcut pentru tine, nu sunt un monstru. Mai 
întâi: nu eşti paralizat, nu te teme. 


Ceva din privirea bărbatului se schimbă puțin şi totuşi 
parcă poate vedea la el o undă de răutate. 


— Deşi... da, te poţi teme. 


Această şoaptă... face situația şi mai sinistră. Trebuie să se 
concentreze pentru a putea înțelege cuvintele. 


— Chiar ai toate motivele să te temi. Dar poate că te voi 
distrage puţin când îţi voi explica în ce stare te afli şi ce a 
provocat această stare. 


Vreau să se oprească totul, ţipă totul în el, iar frica îi 
strânge gâtlejul. 


— Ştii ce este paralizia somnului? Ea ţi-a spus vreodată 
despre asta? Cu siguranţă că ea ştie. 


Ea? Tipul îi vorbeşte ca şi cum el ar trebui să ştie la cine se 
referă cu acest EA, dar el habar n-are. 


— Termenul se referă mai întâi la starea corpului în timpul 
somnului: eşti aproape complet incapabil să te mişti, cu 
excepţia muşchilor respiratorii şi oculari. 


Este tot abia mai mult decât o şoaptă, dar tipul vorbeşte 
atât de rar, încât el înțelege. 


— Această paralizie temporară este complet naturală şi 
opreşte corpul de la a face în realitate mişcările din vis. In 
mod normal, această paralizie nu ne afectează cu nimic, 
pentru că se termină imediat când ne trezim, dar se poate 
întâmpla ca această afecţiune să persiste după trezire - în 
acest caz se vorbeşte despre paralizie hipnopompică. 
Creierul este treaz, dar muşchii sunt încă în modul de 
somn. Rezultatul: cei afectaţi nu pot să vorbească sau să 
se mişte. De obicei, episodul se încheie după maximum 
două minute - fie revine forţa musculară, fie adormi la loc. 
Desigur, dacă această afecţiune a fost cauzată de 
medicamente, aşa cum este cazul la tine, se poate 
menţine oricât. 


Dar de ce? ar vrea el să ţipe. De ce-mi faci asta? 
Gândurile i se întretaie, el incearcă, în haosul care 


domneşte în mintea lui, să le pună în ordine şi să înțeleagă 
ce se întâmplă cu el. N-a mai auzit de paralizia în timpul 


somnului, dar orice ar fi, de ce l-au adus artificial în 
această stare? Se gândeşte la mâna care ținea un bisturiu. 
Și la privirea care era îndreptată spre un loc de pe pieptul 
lui. 


Ca şi cum omul i-ar fi auzit gândurile, el dă din cap şi 
spune pe un ton de regret: 


— Acum, din păcate, trebuie să închei mica mea 
prelegere. Munca mă cheamă. 


O mână fără bisturiu apare şi se mişcă pe fața omului, 
apucă masca chirurgicală şi trage de ea în jos. Incă 
dinainte ca boneta să fie, la rândul ei, trasă de pe cap, îl 
recunoaşte pe cel din fata lui şi începe să bănuiască de ce 
se află în această situație. 


Ar vrea să se ridice, să-şi forțeze muşchii să se opună 
efectului drogurilor şi să-l asculte, ca să-şi poată pune 
mâinile în jurul gâtului acestui porc şi să strângă. 


Pentru prima dată în viata lui simte dorința să ucidă, atât 
de pronunţat, încât pentru un scurt moment îşi uită chiar şi 
frica. 


Dintr-odată mâna cu bisturiul apare din nou în fata lui şi se 
opreşte o clipă, ca şi când ticălosul ar vrea ca el să poată 
examina lama mică, sclipitoare, înainte ca aceasta să 
coboare încet. În acelaşi timp, gura lui se deformează într- 
un zâmbet diabolic, iar chipul i se schimonoseşte într-o 
grimasă. 


— Ştii de ce te afli aici, nu-i aşa? 


Acum omul nu mai şopteşte. 


— Te pot asigura că de obicei candidaţii mei nu observă ce 
se întâmplă acum. Nu sunt un monstru. Dar în cazul tău aş 
dori să fac o excepţie. Încearcă să te bucuri de ea, este o 
experienţă cu adevărat unică. 


Vezica urinară i se goleşte, umezeala caldă se răspândeşte 
în interiorul coapselor. Lui nu-i pasă. Nimic nu mai 
contează față de ceea ce inevitabil va urma. 


Mâna cu bisturiul îi atinge scurt pieptul, simte vârful lamei, 
o împunsătură... apoi explodează în el o durere de o 
asemenea intensitate, încât îşi pierde cunoştinţa. 


Dar numai pentru un scurt moment îndurător. 

Gândurile lui Hendrik se întretăiară când încercă să 
înţeleagă ce s-a petrecut, dar, cu tot haosul ce năvălise în 
mintea lui, o revelaţie lumina ca un far deasupra tuturor 
lucrurilor: poliţiştii aveau dreptate. Nu fusese vorba nici 
despre o spargere, nici despre altă infracţiune. Linda 
tocmai plecase, pur şi simplu, fără să dea vreun semn 
pentru acea decizie, fără un cuvânt de explicaţie. lar asta 
după ce se asiguraseră reciproc în seara aceea cât de 
încântați erau de nuntă. 


Niciodată în viaţa lui Hendrik nu fusese atât de surprins de 
o realizare ca aceasta. Nu mai fusese niciodată atât de 
dezamăgit. 


Dar... de ce? Nu se întâmplase nimic între ei care să fi 
sugerat măcar indirect că Linda voia să-l părăsească. Fără 
să-i dea lui ocazia de a se exprima. 


Hendrik nu ştia de cât timp stătea acolo, privind fix spre 
locul gol, când o voce îl făcu să tresară. 


— Domnule Zemmer? 

Se întoarse. 

— Da? 

Inspectorul-şef Breuer privea pe lângă el, în încăpere. 


— Totul este in regulă? 


Hendrik aruncă o altă privire asupra locului unde se afla 
doar o valiză, acolo unde ar fi trebuit să fie două. 


— Nu, spuse el şi se întoarse spre poliţist. Nu este nimic în 
regulă. Valiza Lindei lipseşte. 


Breuer dădu din cap de parcă s-ar fi aşteptat la asta. 
— Sunteţi sigur? 


— Da... de obicei este mereu acolo, chiar lângă valiza 
mea. 


— Îmi pare rău. 


— Da. Şi mie. 


Deodată Hendrik se puse în mişcare, fugi spre scări, jos în 
hol, acolo unde încă se afla inspectorul Grohmann, ocupat 
cu smartphone-ul. 


Când îl observă pe Hendrik, puse telefonul în buzunarul 
jachetei. 


Hendrik trecu încet pe lângă el. 


— Îmi pare rău că a trebuit să... începu Hendrik, dar nu 
termină propoziţia. 


Vidul care se răspândea în el îl sleise de toate puterile şi ar 
fi vrut doar să se aşeze pe podea. In schimb, se sprijini cu 
spatele de perete. 


— S-ar putea să vă sune ironic, spuse cu o voce blândă 
Breuer, care i se alăturase din nou colegului său, dar... cel 
puţin logodnicei dumneavoastră nu i s-a întâmplat nimic, 
aşa cum vă temeaţi. 


Hendrik dădu din cap. 

— Dacă nu vă supăraţi, aş dori să rămân singur acum. 
Se întrebă cât de slab îi suna vocea. 

— Desigur. Dumneavoastră sunteţi bine? 

— Ce? 


— Sunteţi suficient de bine pentru a face faţă situaţiei? 
repetă inspectorul-şef. 


— Da, eu... trebuie doar să mă gândesc. Vă mulţumesc din 
nou. 


Când uşa se închise în spatele celor doi, Hendrik se lăsă să 
alunece pe lângă perete, până când ajunse pe podea. Cu 
antebraţele pe genunchi, se uita lung la peretele opus, pe 
care atârna o fotografie alb-negru a Lindei. Purta o rochie 
vaporoasă de vară şi zâmbea visător spre aparat. 
Fotografia fusese realizată cu trei luni mai devreme, într-o 
zi de primăvară neobişnuit de caldă. 


Oare era deja hotărâtă să-l părăsească? 


Tocmai spusese că voia să se gândească. Dar cum să pui 
în cuvinte ceva pentru care n-ai cuvinte? 


La un moment dat, Hendrik se ridică, intră în living şi 
deschise uşa barului, în spatele căreia se afla o întreagă 
baterie de sticle. Întinse mâna spre whisky, luă un pahar 
înalt din compartimentul de lângă el şi turnă două degete 
de lichid. Ţinând încă sticla în mână, duse paharul la buze 
şi-l goli dintr-o înghiţitură. Îşi dădea seama că probabil era 
prima dată în viaţa lui când băuse alcool dimineaţa, pe 
stomacul gol. 


Apoi turnă din nou, puse paharul pe măsuţa joasă de cafea 
şi se prăbuşi într-unul dintre cele două fotolii masive. 


Cu ochii închişi, revăzu seara, apoi ziua precedentă şi în 
cele din urmă săptămâna trecută. Oricât se concentră, nu 
găsea niciun punct de sprijin, nimic ce să fi spus sau făcut 
Linda, nici măcar o privire a ei care să sugereze că plănuia 
să-l părăsească. 


Chiar planificase totul? Sau, brusc, în noaptea aceea, 
apăruse un motiv ca ea să dispară? 


Mai luă o înghiţitură din pahar, îl păstră în mână şi observă 
cum alcoolul, pe lângă căldură, făcea să urce în el şi un 
sentiment de furie. Oare aceasta să fi fost realitatea? 
Linda dispărea discret din viaţa lui în miezul de noapte, iar 
el se îmbăta şi-şi frământa mintea, întrebându-se ce a 
mers prost? Greşise el cu ceva? Oare chiar accepta pur şi 
simplu presupusa hotărâre a Lindei, fără a face nimic? 


Hendrik dădu pe gât restul de whisky şi trânti paharul pe 
masă. 


Ochii lui căutară smartphone-ul şi-l găsiră acolo unde se 
afla de obicei - pe bar. 


O jumătate de minut mai târziu, se aşeză iar în fotoliu şi 
puse telefonul la ureche. Răspunsul veni abia după mai 
multe apeluri. 


— Hendrik? 
Vocea Susannei era răguşită de somn. 
— Ce... e totul în regulă? Cât e ceasul? 


— Şase şi ceva. Îmi pare rău că te-am trezit. Dar pur şi 
simplu nu ştiu ce să fac. Linda a plecat. Când am venit 
acasă de la spital la patru şi jumătate, ea nu era acasă. ŞI 
nici veste de la ea. Eşti prietena ei cea mai bună, ştii ceva? 


— Cine naiba e la ora asta? 


Hendrik auzi neclar o voce masculină morocănoasă. Jens, 
soţul lui Susanne. Nu-l plăcuse niciodată. 


— Este Hendrik. În legătură cu Linda... 


— La naiba, chiar trebuie, în toiul nopţii? 


— Culcă-te la loc... Hendrik? Ce vrei să spui cu plecarea 
Lindei? Unde ar putea să fie? 


— După cum arată lucrurile, m-a părăsit. 

— Ce? 

Toată oboseala dispăruse din vocea lui Susanne. 
— Ce înseamnă că te-a părăsit? 


— Câte sensuri poate avea propoziţia asta? ripostă 
Hendrik. 


Când Susanne răspunse printr-o tăcere îngheţată, îşi 
observă tonul agresiv din voce şi adăugă imediat: 


— Îmi pare rău, eu... sunt complet uluit. Se pare că şi-ar fi 
făcut valiza şi ar fi plecat în timp ce eram la spital. 


— Să plece? Linda? Nu vorbeşti serios. Pur şi simplu nu pot 
să cred. 


— Susanne, nici nu vreau să cred, dar... a dispărut, la fel şi 
valiza ei. Acestea sunt faptele. Ţi-a dat vreodată de înţeles 
că ceva nu e în regulă? Că este nefericită sau supărată 
pentru ceva? Sau poate că-i este frică de nuntă? Dacă asta 
este, acum ar fi momentul potrivit să-mi spui. 


— Nu, niciodată. Aştepta nunta cu nerăbdare. E total 
absurd. Dacă ar fi fost ceva, aş fi ştiut. 


Hendrik inspiră adânc înainte de a continua. 


— Poate există alt bărbat? 
— Eşti nebun? Sigur că nu. 
— N-a pomenit niciodată despre altcineva? 


— Nu, la naiba. Nu era şi nu este nimeni în afară de tine. 
Te iubeşte mai mult decât îţi poţi imagina. Cum poţi să te 
gândeşti că ar fugi aşa? Chiar atât de puţin o cunoşti? 


O întrebare rezonabilă. Cât de bine o cunoştea el pe 
Linda? Hendrik ezită câteva secunde înainte de a 
răspunde: 


— Până în urmă cu două ore, aş fi băgat ambele mâini în 
foc pentru ea. 


— Şi acum nu mai este aşa? Spui că Linda a dispărut fără 
un indiciu, fără să se fi întâmplat ceva între voi. Şi, în loc 
să-ţi faci griji şi să pui în mişcare toate pârghiile ca să afli 
unde este, tu te îndoieşti de dragostea ei pentru tine? 
Serios? 


— Eu... 
— Ai sunat la poliţie? 


— Da, tocmai au fost aici. Ei mi-au dat ideea să verific 
valiza Lindei. Au spus că aproape întotdeauna când 
dispare un adult, el a decis în mod voluntar să plece. 


— Să plece în mod voluntar? Cu o săptămână înainte de 
nuntă? Tu auzi ce spui? Ce naiba e cu tine? Uite, punecţi 
fundul în mişcare şi apucă-te să suni toţi prietenii şi 
cunoştinţele. In jumătate de oră sunt la tine. 


Şi Susanne închise telefonul înainte ca Hendrik să poată 
răspunde ceva. 


Puse jos smartphone-ul şi privi lung spre măsuţa de cafea 
din faţa lui. Oare Susanne avea dreptate când îi reproşase 
că s-a îndoit prea repede de Linda? Da, avea dreptate, iar 
el se întrebă ce se întâmplă cu el. Era destul să lipsească o 
valiză şi să audă nişte statistici poliţieneşti, ca să pună la 
îndoială tot ce trăise cu Linda în ultimii doi ani? 

Când îi deschise uşa Susannei, Hendrik sunase deja pe 
toată lumea de care-şi amintea, atât prieteni ai Lindei, cât 
şi cunoscuţi mai îndepărtați. Dar, în afară de cuvintele 
pline de compasiune şi asigurările repetate că totul se va 
lămuri, apelurile telefonice nu aduseseră nimic. Ceea ce 
nu era în regulă, deoarece cu fiecare apel, cu fiecare 
prieten şi fiecare cunoştinţă cu care vorbise, lui Hendrik îi 
devenise mai clar că Linda nu plecase de bunăvoie. Că 
ceva sau cineva trebuie să o fi forţat. 


— Ei? întrebă Susanne chiar înainte de a intra în casă. 
Purta pantaloni scurţi din denim şi un tricou alb. Picioarele 
zvelte erau uşor bronzate, asta pentru că în lunile de vară 
petrecea fiecare minut liber în grădină, după cum ştia 
Hendrik de la Linda. 

— Nimic. Nimeni n-are idee unde ar putea fi. 


— Bine, mai întâi am nevoie de cafea. 


Susanne se strecură pe lângă el şi intră direct în bucătărie. 
Hendrik închise uşa casei şi o urmă. 


— Dar poliţia? întrebă ea, pornind aparatul de cafea şi 
luând o ceaşcă din dulap. 


— Nu voiau să facă nimic încă dinainte să constat că 
lipseşte valiza Lindei. Mi-e teamă că tot nu vor face nimic 
înainte să treacă vreo câteva zile fără veşti de la ea. 


— Sau până când nu apar dovezi că de fapt ea... 
— Că ea ce? 
Susanne clătină din cap. 


— Ai verificat dacă şi-a pus valiza în altă parte? Aţi fost 
abia de curând la Roma. Poate că ea... 


— Nu, eu însumi am pus valizele înapoi în dressing după 
ce-am despachetat. 


Susanne luă cana cu cafea aburindă şi se sprijini de blat. 


— Pur şi simplu nu pot să cred că se întâmplă asta. Că a 
dispărut Linda. 


— Da, şi eu sper că se va deschide uşa, că o să apară 
Linda şi că totul va avea o explicaţie. Dar instinctul îmi 
spune că nu se va-ntâmpla. 

— OK. Să presupunem că a intrat cineva şi... 


— Nu există semne de efractie. 


— Atunci poate cineva a sunat la sonerie şi a intrat sub un 
anumit pretext. 


— La miezul nopţii? Nu cred că Linda ar fi deschis uşa 
aiurea. Avem un interfon şi o cameră de supraveghere 
deasupra uşii, după cum ştii. Trebuie să fi fost cineva 
cunoscut. 


— Sau cineva cu un motiv convingător. 


— Şi-a convins-o să vină cu el, luându-şi valiza? Nu există 
dovezi că Linda s-ar fi opus. 


— Fir-ar să fie, nu mai căuta contraargumente pentru 
orice. 


— Încerc să fiu realist. 

— Bine atunci. Cineva o convinge pe Linda să-i deschidă 
uşa. Când ajunge în casă, îi apasă pe faţă o cârpă cu ceva 
care o amorţeşte. Asta s-a văzut de o mie de ori în filmele 
cu gangsteri. Apoi îi ia valiza, pune nişte lucruri şi dispare 
cu ea. 


— Şi de ce toate astea? Nu suntem bogaţi, ca să fie vorba 
de răscumpărare. 


— Nu ştiu nici eu. Să ne gândim din nou. Îi lipsesc ceva 
haine? 


— Asta nu ştiu. 
Susanne se încruntă surprinsă. 


— N-ai căutat? 


— Da, dar... habar n-am dacă lipseşte ceva. 
Susanne dădu ochii peste cap. 
— Bine, atunci să ne uităm. 


O clipă mai târziu, stătea cu mâinile pe şolduri, în faţa 
dressingului, din partea cu hainele Lindei, şi se uita. 


— Rochia roşu închis lipseşte, fusta galbenă la fel. Cred că 
şi câteva bluze. 


Hendrik simţi ca şi cum un pumn l-ar fi izbit puternic în 
stomac. 


Susanne arătă spre raftul cu pantaloni. 


— Nu ştiu exact câţi blugi are, dar aceştia mi se par prea 
puţini. 


Se aplecă şi deschise sertarul larg în care Linda ţinea 
sutiene şi chiloţi. Era gol. 


Pumnul din stomacul lui Hendrik împingea neîndurător. Şi 
totuşi... 


— Asta nu înseamnă nimic. Daca a răpit-o cineva, s-ar 
putea să se pregătească să o ţină la el mai mult timp. 


— Da, aşa este. 


Susanne nu părea prea convinsă. Vocea îi scăzuse 
semnificativ. 


Când sună telefonul, tresăriră amândoi. Din câţiva paşi, 
Hendrik ajunse în dormitor şi întinse mâinile tremurătoare 


spre receptorul care se afla pe staţia sincronizată de pe 
noptiera lui. 


— Da? Zemmer aici! 
— Hendrik, ce-i cu Linda? 
Vocea îngrijorată a lui Elisabeth, mama Lindei. 


— Tocmai am primit un apel ciudat de la Mario din 
Thailanda. Spune că Linda ar fi dispărut? 


Mario! Fratele Lindei locuia la Hanovra şi bineînţeles că 
Hendrik îl sunase şi pe el şi-l întrebase dacă a auzit ceva 
de Linda, dar aflase că Mario se afla în Thailanda în interes 
profesional. Apoi Hendrik îl rugase să nu le spună părinţilor 
despre dispariţia Lindei. Voia să facă el acest lucru, dacă 
nu reapărea până dimineaţă. Se pare că Mario hotărâse 
altfel. 


— Da, aşa este. Când am... 

— O, Doamne. Ce s-a întâmplat? 

Hendrik inspiră adânc şi-i spuse mamei Lindei ce s-a 
întâmplat şi făcuse până atunci. Nu-l întrerupse, doar un 
suspin din când în când arăta că era încă la telefon, 
ascultându-l. 

Abia când termină de povestit, ea spuse: 


— Asta e... Venim la Hamburg. 


— Mai aşteaptă şi tu. Poliţia este sigură că va apărea 
curând. Probabil că i s-a făcut frică de nuntă şi are nevoie 


de puţin timp să stea singură. Sunt sigur că nu va trece 
mult până se va întoarce. 


Deoarece Elisabeth ezita, el adăugă: 


— În plus, oricum nu poţi face nimic aici. Promit să vă ţin 
la curent. 


— Bine atunci. Dar ne mai suni azi, da? 
— Am promis. Cel mai târziu diseară vă sun iar. 


Hendrik închise telefonul şi se întoarse spre Susanne, care 
rămăsese în faţa dressingului. 


— Îi plac pe amândoi, dar... 
Susanne dădu din mână. 
— E în regulă, ştiu ce vrei să spui. 


Hendrik aruncă o privire spre ceas. Aproape şapte şi 
jumătate. Formă numărul spitalului şi interiorul la şeful lui. 
Răspunsul veni după un singur apel. 


— Gerdes! 


— Bună, Paul, sunt Hendrik. Eu... să nu lungesc povestea. 
Linda a dispărut. 


— Ce? Cum adică a dispărut? 


— Când am ajuns acasă în seara asta, ea nu era. Am sunat 
peste tot, nimeni nu ştie unde este. Poliția nu crede că a 
fost o infracțiune, dar eu sunt sigur că nu a plecat de 
bunăvoie. 


— O, Doamne. Dar de ce să-i facă cineva rău Lindei? 


— Nu ştiu. Nu există semne de efracţie şi din câte văd nu 
s-a furat nimic. Nu înţeleg nimic din toate acestea. Dara 
plecat. Lipseşte şi valiza ei. 


— Valiza ei? 


Se făcu o pauză lungă şi Hendrik îşi cam închipuia ce-i 
trecea prin cap lui Paul. 


— Totuşi, sunt sigur că nu a dispărut de bunăvoie. 

— Este de necrezut. Desigur, nu vii la spital în următoarele 
zile, ai grijă s-o găseşti pe Linda. II chem pe doctorul Heller 
din concediu, oricum e acasă. Mai pot face ceva? 

— Nu, mulţumesc. 

— Of, Hendrik, îmi pare foarte rău. Dar sunt sigur că totul 
se va lămuri. Va reveni curând, ai să vezi. Poate că cineva 
a avut nevoie de ajutor? O prietenă? 

— l-am sunat deja pe toţi cunoscuţii. 


— Poate că are o urgenţă cineva de care nu ştiai? 


— Dar atunci cel puţin mi-ar fi lăsat un mesaj sau m-ar fi 
sunat. Pe lângă asta... şi-ar mai fi luat valiza cu ea? 


— Aşa este. Totuşi... sunt sigur că se va lămuri totul. Dă-mi 
de ştire când afli ceva, da? 


— Aşa voi face, mulţumesc. Vorbim mai târziu. 


Hendrik puse telefonul deoparte şi se întoarse spre 
Susanne, care îşi ridică privirea de pe smartphone-ul ei. 


— Pe profilul ei de Facebook nu găsesc nimic neobişnuit, 
dar, desigur, nu ştiu dacă ţinea legătura cu cineva acolo. 
Sau pe Instagram. 


— N-am idee. În orice caz, nu a menţionat nimic. 


— Are de curând aplicaţia asta cu contacte profesionale. 
Poate pentru că a vrut să caute un alt loc de muncă. 


— Da, dar cred că a fost doar o reacţie spontană la cearta 
cu şeful ei, acum trei săptămâni. De fapt, este mulţumită 
de munca ei. Nu cred că se uita prea des pe aplicaţie. 


— Dar ar fi posibil. 

— Totul este posibil. 

— Şi acum? 

Hendrik se uită din nou la ceasul de mână. 


— Este încă prea devreme să sun la bancă, voi face asta 
mai târziu. Cred că este puţin probabil, dar vreau să nu las 
nicio pistă neverificată. Chiar dacă m-ar fi părăsit, poate că 
tot s-ar fi dus la serviciu. 


Îşi trecu ambele mâini peste faţă. 


— Sunt cam epuizat, mă bag repede sub duş. Poate-mi 
vine vreo idee acolo. 


Părăsi încăperea şi intră în baie. Rămase în picioare în faţa 
oglinzii şi se uită la ochii înroşiţi. Umbrele întunecate de 


sub ochi se evidenţiau clar pe chipul palid. Părul şaten, 
scurt, arăta mai lipsit de strălucire decât de obicei. 
Hendrik arăta aşa cum se simţea: groaznic. 


Când se întinse după periuţa de dinţi, se opri la mijlocul 
mişcării, uitându-se neîncrezător la paharul din suportul de 
perete de deasupra chiuvetei, în care îşi ţineau cele două 
periuţe de dinţi. 


Una lipsea. 


A lui. 

Hendrik se năpusti înapoi în dormitor, unde Susanne era 
aşezată pe marginea patului, încă ocupată cu smartphone- 
ul. 


— Trebuie să sun la poliţie! Linda sigur n-a plecat de 
bunăvoie. 


— Ce s-a întâmplat? 
— Periuţa mea de dinţi lipseşte. 


Ignoră privirea nedumerită a Susannei, ridică telefonul, 
formă numărul de la informaţii şi ceru legătura cu sediul 
poliţiei. Inspectorul Mertes terminase serviciul de noapte şi 
nu mai era acolo, motiv pentru care Hendrik ajunse în cele 
din urmă la un anume inspector-şef Kantstein de la 
Serviciul Investigaţii Criminale” Hamburg. 


5 LKA - Landeskriminalamt - Serviciul Investigaţii Criminale. 


După ce Hendrik explică pe scurt despre ce era vorba, iar 
ofiţerul găsi dosarul în baza de date, Kantstein întrebă: 


— Logodnica dumneavoastră a reapărut? 


— Nu, n-a reapărut, dar acum sunt destul de sigur că a 
fost răpită. 


— Aha. Aici scrie altceva. 


judecând după tonul vocii sale, Kantstein nu prea avea 
chef să discute cu Hendrik. 


— Şi-a luat şi valiza, nu-i aşa? 
— Da, valiza ei nu este, dar... 


— Ascultaţi-mă, am înţeles că este neplăcut să vă gândiţi 
că logodnica v-a părăsit, dar nu avem nici timpul, nici 
resursele umane pentru a căuta fiecare soţie, logodnică 
sau iubită care la un moment dat crede că ar fi mai bine să 
plece. Ni se întâmplă mereu acest lucru. Un adult dispare, 
iar partenerul este absolut sigur că trebuie să se fi produs 
o infracţiune, deoarece respectiva sau respectivul n-avea 
niciun motiv să plece. in 95% din cazuri, însă, aceste 
persoane îşi fac din nou apariţia, în scurt timp. Pentru că 
regretă sau pentru că vor să-şi ia lucrurile. 


— Neplăcut spuneți? Ce-ar fi să mă ascultați şi 
dumneavoastră când vă spun de ce v-am sunat? 


Abordarea indiferentă şi ignorantă a poliţistului îl înfuria pe 
Hendrik. 


— Tocmai am descoperit că lipseşte o periuţă de dinţi din 
baie. Dar n-a dispărut periuţa logodnicei mele, ci a mea. 


— A dispărut peria dumneavoastră? Şi cea a logodnicei 
este tot acolo? 


— Exact. Asta înseamnă că nu şi-a făcut bagajul singură, 
pentru că ea ştie care este periuţa ei de dinţi. 


— Pentru mine asta înseamnă doar că logodnica 
dumneavoastră s-a grăbit să dispară pentru că voia să 
evite să vă întâlnească. Atunci, în grabă, a apucat din 
greşeală peria greşită. 


— Sigur nu a fost aşa, din cauza culorilor. 
— Poftim? 


— Dacă dumneavoastră vedeţi în baie două periuţe de 
dinţi, una albastru închis şi una roz, care credeţi că este a 
femeii? 


— Domnule Zemmer, n-am la dispoziţie o veşnicie, unde 
bateţi? 


— Că de trei săptămâni avem periuţe noi şi am schimbat 
culorile ca să ne amuzăm. Eu am luat-o pe cea roz, iar 
Linda pe cea albastră. Cea albastră este la locul ei. Linda 
şi-ar fi împachetat periuta proprie, dar un străin 
presupune, desigur, că periuţa roz este a ei. 


Pentru un moment, se lăsă tăcerea, iar Hendrik spera că 
inspectorul va înţelege că are dreptate, când acesta 
spuse: 


— Am înţeles corect? Ar trebui să pornim la o căutare 
amplă pentru că logodnica dumneavoastră şi-a pus în 
bagaj periuţa de dinţi roz în locul celei albastre? Vorbiţi 
serios? 


— Da, fir-ar al dracului! spuse Hendrik, dezamăgit şi 
supărat în acelaşi timp. Ce-i cu dumneavoastră? Logodnica 
mea a dispărut fără urmă în toiul nopţii şi nimeni nu ştie 
unde ar putea fi, nici măcar părinţii ei. Da, vorbesc serios, 
al dracului de serios, iar pe când eu trebuie să aud de la 
poliţie că probabil Linda nu mai era interesată nici de mine 
şi nici de nunta noastră şi a şters-o englezeşte, trece un 
timp preţios, în care s-ar putea face ceva. 


— Domnule Zemmer! 
Kantstein părea supărat acum, după voce. 


— Noi facem totul pentru a preveni infracțiunile sau dacă 
s-au întâmplat deja, să găsim vinovaţii. Suntem aici pentru 
a ajuta oamenii care chiar au nevoie de ajutorul nostru. Nu 
este treaba noastră să localizăm toate femeile şi toţi 
bărbaţii care nu vor să fie găsiţi. Dacă aveţi dovezi 
serioase care sugerează că logodnica dumneavoastră a 
fost victima unei infracţiuni, pun imediat în mişcare toate 
pârghiile pentru a o găsi. Dar cu siguranţă nu voi activa 
structurile poliţiei din Hamburg pentru că o femeie a 
confundat culoarea periuţei de dinţi în timp ce-şi făcea 
bagajul în grabă. lar acum vă rog să mă scuzaţi. 


În clipa următoare, convorbirea se încheie. Hendrik tinu 
telefonul în faţa ochilor, privindu-l consternat. 


— Ce nemernic! 


— Am înţeles bine? Aţi schimbat periuţele de dinţi între 
voi, iar acum a ta, care este de fapt a Lindei, a dispărut? 


Hendrik clătină din cap. În esenţă, n-avea chef să explice 
încă o dată acelaşi lucru, dar o făcu. 


— Nu, ne-am cumpărat recent periuţe de dinţi noi. Când 
am despachetat, Linda a avut ideea că ar fi distractiv dacă 
aş lua-o eu pe cea roz şi ea pe cea albastră. Acum, cea roz 
a dispărut, dar este peria mea. Deci nu Linda a strâns 
lucrurile, ci un străin care nu putea şti a cui este fiecare 
periuţă şi, desigur, a presupus că cea roz era a ei. Dar 
domnul inspector-şef nu pricepe asta. 


— Bine, acum înţeleg ce vrei să spui. Dar pot înţelege şi 
argumentele poliţiei. Te rog să nu mă judeci greşit, încă 
sunt sigură că Linda n-a dispărut de bunăvoie, dar dacă a 
plecat din casă în grabă, chiar se poate ca din cauza 
emoţiilor, să o fi apucat accidental pe cea roz. In principal, 
pentru că a folosit întotdeauna culoarea asta. 


Hendrik tăcu o clipă, apoi spuse: 


— Am să pun acum o fotografie a Lindei pe Facebook şi 
Instagram şi am să întreb dacă a văzut-o cineva. 


— Este în regulă din punct de vedere legal? Un fel de 
investigaţie particulară? 


— Nu văd cine mi-ar interzice să fac asta, ridică Hendrik 
din umeri. Ce să mai fac? Nu pot să stau aici, pur şi simplu, 
şi să aştept să văd ce se întâmplă. 

— Ai dreptate. 


Susanne îşi trecu mâna prin părul lung, blond. 


— Doar că... am o senzaţie aşa de ciudată. Ca şi cum ar fi 
un vis urât. 


— Mi-aş dori să fie aşa. 


Câteva minute mai târziu, Hendrik se aşezase în faţa 
notebookului, căutând o fotografie a Lindei pe care să o 
folosească pentru postarea de pe Facebook, când sună 
Mario. 


— Ce-i cu Linda? întrebă el fără introducere. S-a întors? 


Hendrik crezu că simte reproş în vocea lui Mario. De parcă 
el ar fi fost responsabil pentru dispariţia Lindei. 


— Nu, încă nu. 
— Ce zice poliţia? 


— Nimic. Ei nu caută un adult, atâta timp cât nu există 
dovezi clare ale unei infracţiuni. 


— Mă temeam de asta. Şi n-ai mai găsit nimic prin casă? 
— Nu. Voi posta imediat o fotografie de-a ei pe Facebook. 
— E o idee bună. 


În fundal se auzea o voce spunând în engleză ceva ce 
Hendrik nu înţelegea. Mario răspunse: 


— OK, just one moment... Hendrik? Trebuie să închid. Ține- 
mă la curent, bine? 


— Da, aşa voi face. 
Când închise telefonul, Susanne spuse: 


— Precis că Mario este şi el înnebunit de teamă. 


Hendrik dădu din cap şi se întoarse spre notebook. Se 
hotărî pentru o fotografie destul de nouă în care Linda 
zâmbea spre aparat şi era uşor de recunoscut. Susanne 
stătea în picioare în spatele lui şi-l privea cum tastează 
textul. 


Urgent! Cine a văzut-o pe Linda Mattheus? A dispărut în 
noaptea de 19 spre 20 iulie din casa noastră de la 
Hamburg-Winterhude. Linda are 39 de ani şi are o 
conformatie atletică-zveltă. Dacă a văzut-o cineva sau are 
informații despre locul unde se află, vă rog să mă 
contactaţi în mesaj privat. Vă rog pe cât mai mulţi dintre 
voi să dati share la această postare! Mulţumesc! 


Fără să mai ezite, încărcă fotografia şi textul şi apoi îşi 
verifică profilul ca să fie sigur că totul s-a afişat corect. 


Când se ridică şi închise notebookul, Susanne arătă spre 
acesta. 


— Primeşti o notificare dacă răspunde cineva? 


Îşi luă telefonul mobil, pe care îl pusese pe masă, lângă 
notebook, şi atinse ecranul. 


— Fac setarea acum. 


— Presupun că vei primi o mulţime de e-mailuri de la nişte 
ciudaţi. 


— Da, probabil, dar oricum trebuie să încerc. 


Primul mesaj veni după zece minute. Era din partea unui 
utilizator numit Pie Tro. 


E grozavă poza puicuţei tale. Tocmai m-am uitat la pozele 
tale. M-am uitat la a ta. Au, bătrâna este mult prea sexy 
pentru tine, dacă o găsesc o păstrez LOL. 


Susanne dădu din cap. 
— Tocmai la asta mă refeream. 
Hendrik puse jos telefonul şi îşi frecă fruntea. 


— Chiar şi aşa. Există măcar o mică şansă. Acum am eu 
nevoie de o cafea. 


În următoarea oră, Hendrik primi 14 mesaje private. Şterse 
imediat nouă, care semănau cu al lui Pie Tro, celelalte 
cinci veneau de la oameni care erau convinşi că au văzut-o 
pe Linda. În München, într-un mic sat de lângă Frankfurt, 
la Viena şi în Tenerife. O tânără femeie credea că a văzut- 
o la Hamburg, la colţul lui Herbertstrasse de pe la St. Pauli, 
unde ar fi aşteptat clienţi. 


La scurt timp, sună smartphone-ul Susannei. Discuţia dură 
doar un minut, după care puse telefonul jos şi îl privi cu 
tristeţe pe Hendrik. 


— Din păcate trebuie să plec. Azi trebuie primesc o livrare 
şi trebuie să deschid magazinul. 


Era proprietara unui butic minuscul, dar elegant, din 
Eppendorf, în care vindea articole de îmbrăcăminte şi 
încălţăminte fantasy. Hendrik o opri cu un gest al mâinii. 


— E în regulă, du-te liniştită. Oricum nu poţi face nimic 
acum. 


O conduse până la uşa casei, unde ea se întoarse din nou 
spre el. 


— Te sun mai târziu. Şi dacă auzi ceva, te rog să mă suni 
imediat, da? 


— Sigur. 

— N-ar fi mai bine să ştergem postarea de pe Facebook? 
— Poate mai târziu. Orice-ar fi, am speranţa că există un 
indiciu util. 


Indiciul sosi cam o jumătate de oră mai târziu. Hendrik se 
uită lung la cele câteva rânduri ale mesajului, le citi a doua 
şi a treia oară. 


Bună ziua, am văzut că dumneavoastră căutați pe cineva. 
Soția dumneavoastră? A dispărut din casă în noaptea 
aceea. N-a lăsat mesaj? A luat cu ea o geantă sau o valiză? 
Dacă da, vă rog să mă contactaţi. 


J.K. 


Bătăile inimii lui Hendrik se accelerară. N-a lăsat mesaj... 


A luat cu ea o valiză? Nu menţionase aceste două detalii în 
postare. De unde putea şti expeditorul mesajului despre 
asta? Avea vreo legătură cu dispariția Lindei? Sau poate 
chiar era responsabil pentru asta? 


Ca expeditor figura Julia Kro. Hendrik dădu clic pe nume şi 
aşteptă încordat până când apăru pagina de profil, dar 
ceea ce văzu acolo nu-l ajuta mai mult. Imaginea de 
copertă arăta un cer înnorat, nu exista poză de profil, nici 
alte informaţii suplimentare. Se pare că Julia Kro avea 
postările setate privat, astfel încât să le poată vedea 
numai cine era în lista ei de prieteni. Nu exista nici butonul 
de adăugare. Hendrik se întrebă dacă Julia Kro era chiar o 
femeie sau profilul fals al unui bărbat. Un răpitor? Exista o 
singură modalitate de a afla. 


Agitat, Hendrik, dădu clic pe butonul de răspuns. 
Cine sunteți şi ce ştiţi despre dispariția Lindei? 


Trimise mesajul şi privi ca vrăjit afişajul smartphone-ului, 
ca şi cum astfel ar fi putut grăbi răspunsul. Să anunţe 
poliţia? „Dacă aveţi dovezi serioase care sugerează că 
logodnica dumneavoastră a căzut victimă unei infracţiuni, 
pun imediat în mişcare toate pârghiile pentru a o găsi”, îi 
spusese la telefon acest inspector-şef. Era mesajul de la 
Julia Kro un indiciu serios? Probabil că nu, dar poate că 
indiciul era pe drum. 


Într-adevăr, dură doar un minut pentru ca răspunsul să 
vină. Mesajul consta într-o serie de numere, care începea 
cu 0151 şi era, fără îndoială, un număr de telefon mobil. 


Hendrik se întrebă dacă acesta este momentul potrivit ca 
să anunţe poliţia, dar decise că nu. Probabil că poliţia nici 
nu ar investiga sau numai ar suna la acest număr şi poate 
l-ar speria pe expeditor. Atunci, singura rază de speranţă 
apărută de la dispariţia Lindei ar fi fost nimicită. 


Aşa că introduse numărul şi ţinu smartphone-ul la ureche 
cu o mână tremurătoare. Sună de două ori, apoi se 
deschise şi o femeie spuse calm: 

— Bună, Hendrik, bine că m-aţi sunat. 

— Cine sunteţi? 


Vorbele ţâşniră imediat. 


— Şi ce ştiţi despre dispariţia Lindei? De unde ştiaţi că nu 
a lăsat mesaj şi că a dispărut şi valiza ei? 


Femeia aşteptă cu răbdare ca Hendrik să încheie torentul 
de cuvinte. Apoi întrebă cu o voce calmă: 


— Sunteţi sigur că iubita dumneavoastră nu v-a părăsit de 
bunăvoie? 


— Da sunt sigur. Dar... 


— Ne întâlnim peste o oră la Landungsbriucken, în faţa 
intrării în vechiul tunel Elbe. 


— Vreţi să ne întâlnim? Mai întâi aş vrea să ştiu de unde 
aţi... 


Semnalul de ocupat îl amuţi. 


Julia Kro închisese telefonul. 


Hendrik sosi la nouă şi douăzeci, cu câteva minute înainte 
de ora convenită, la intrarea de nord a vechiului tunel 
Elba. Deşi purta doar o cămaşă subţire, transpira de 
emoție, deoarece era posibil să afle curând ceva important 
de la Julia Kro. Dacă apărea. 


Era sezonul de vârf pentru turiştii din Hamburg. Un 
autobuz opri lângă el şi revărsă un şir nesfârşit de bărbaţi 
şi femei, toţi bronzaţi, maturi, purtând ochelari de soare şi 
care, înarmaţi cu camere sau încărcaţi cu genţi şi 
rucsacuri, se îndreptau cu hotărâre spre Landungsbrucken. 


— Hendrik? 
Vocea din spatele lui îl făcu să tresară; se întoarse repede. 


Femeia avea părul scurt şi blond şi era mai tânără decât 
se aştepta. Hendrik estima că avea vreo treizeci de ani. 
Era cu jumătate de cap mai scundă decât el, cel mult un 
metru şaizeci şi cinci şi părea fragilă. Tenul ei palid era 
ceva mai întunecat sub ochi, ca şi cum ar fi dormit la fel de 
puţin ca el noaptea trecută. 


— Da, sunt, răspunse Hendrik, oprind aici formalităţile. 
Cine sunteţi? Ce ştiţi despre dispariţia Lindei? 


Ea arătă pe lângă autobuz. 
— Să ne plimbăm puţin. 
— De ce? Vă rog să-mi spuneţi ce ştiţi! 


Ea se uită în jur, apoi încuviinţă din cap. 


— Julia este numele meu adevărat. Soţul meu a dispărut 
acum şase zile din casa noastră. In miez de noapte, fără să 
lase un mesaj. 


— Cum? Şi... a reapărut? 
— Nu, deocamdată nu. Şi-a luat şi geanta de voiaj cu el. 


Hendrik simţi că trebuie să se sprijine de ceva. Aceste 
paralele erau înfricoşătoare. Şi bărbatul dispăruse de şase 
zile. Oare asta însemna că şi Linda... 


— Dar... 

Hendrik era complet confuz. 

Încercă să se concentreze. 

— N-aţi mai auzit de el nimic de atunci? Dar poliţia? 


— Nu, n-am mai auzit de el şi ştiu că n-a plecat de 
bunăvoie, chiar dacă poliţia încă mai crede asta. Intre 
timp, au înregistrat cel puţin un raport despre o persoană 
dispărută, dar nu am impresia că ei chiar fac ceva. 


Femeia făcu o pauză scurtă. Hendrik simţi instinctiv că era 
mai bine să nu o grăbească. 


— Poate că dispariţia lui are legătură cu slujba lui. Este 
jurnalist de investigaţie şi a trebuit chiar să plece 
intempestiv pentru a întâlni undeva un informator. Atunci 
a fost o chestie de o zi şi mi-a lăsat mesaj să nu-mi fac 
griji. Dar şase zile? Fără să mai aud de el? In niciun caz. Cu 
siguranţă mi-ar fi dat de veste cumva. Nu, cred că era pe 
urmele unei chestii mai importante şi cineva a vrut să 
scape de el. Până atunci, Jonas mi-a spus întotdeauna 


despre toate cazurile în care se implica, dar cine ştie, 
poate că n-a vrut să mă îngrijorez? 


— Hm... 
Hendrik se gândea la ce aflase acum. 


— Este posibil, dar ce legătură să aibă cu Linda? Ea 
lucrează la o bancă şi n-are treabă cu jurnalismul. 


Julia ridică din umeri. 


— Nu ştiu, dar, dacă în decurs de o săptămână două 
persoane care locuiesc aproape dispar pur şi simplu, în 
aceleaşi circumstanţe, nu cred într-o coincidenţă. 


Hendrik dădu din cap. 

— Da, asta e adevărat. De fapt, unde anume locuiţi? 

— De ce vreţi să ştiţi? 

El râse scurt, fără umor. 

— Vă temeti să nu mă strecor acolo? Dumneavoastră m-aţi 
contactat, vă amintiţi? Vreau doar să ştiu la ce distanţă 
sunt casele noastre. 

Ea păru să se gândească o clipă înainte de a răspunde. 

— Groß Flottbek, în Mullenhoffweg. 


Într-adevăr, nu era prea departe. 


— Unde eraţi când a dispărut soţul dumneavoastră? 


Un bărbat obez, cu o pălărie albă de Panama pe ţeasta 
transpirată se izbi de Hendrik şi, în loc de scuze, îi aruncă 
o privire plină de reproşuri. 


— Eu sunt asistentă, spuse Julia, dezlipindu-şi cu greu 
privirea de pe bărbatul gras. Eram de serviciu de noapte. 


— Sunteţi asistentă? întrebă Hendrik surprins. 

Asta era paralela? 

— La ce spital? Eu sunt medic. 

Ochii ei se măriră pentru o clipă. 

— La Spitalul Evanghelic Alsterdorf. Dar dumneavoastră? 
Nicio paralelă. Dar cel puţin un lucru în comun. 


— La UKE. M-au chemat la datorie când Linda a dispărut. O 
operaţie de urgenţă. 


Pentru o clipă, se lăsă o tăcere meditativă, apoi Julia 
spuse: 


— Nu ne cunoaştem, dar situaţiile excepţionale impun 
măsuri excepţionale. Ce-aţi zice să facem echipă? In doi, 
putem avea şanse mai mari să aflăm ceva. De exemplu, 
dacă este o coincidenţă faptul că amândoi lucrăm într-un 
spital şi am fost de serviciu în acea noapte. Sau de ce 
Jonas şi prietena dumneavoastră şi-au luat bagajele. 


— Ar putea exista un motiv foarte simplu pentru bagaje, 
spuse Hendrik, ceea ce bănuia încă de când descoperise 
că lipsea peria lui de dinţi, şi nu a Lindei. 


Julia se încruntă. 
— Şi care ar fi acesta? 


— Să presupunem că cel responsabil de dispariţia Lindei şi 
a soţului dumneavoastră a vrut să realizeze exact ceea ce 
s-a întâmplat: impresia că cei doi au plecat de bunăvoie. 
Deoarece el era sigur că poliţia va trage concluziile pe 
care le-a şi tras. Nici cel mai mic indiciu al unei infracţiuni, 
doar o valiză pregătită sau o geantă de voiaj... caz închis. 


— Credeţi că făptaşul a împachetat lucrurile? 
— Da. Aceasta ar fi o explicaţie logică. 
Ea dădu din cap. 


— Bine, eu trebuie să plec. Gândiţi-vă la propunerea mea. 
Poate ne descurcăm mai bine împreună decât fiecare pe 
cont propriu. Eu, în orice caz, nu mă mai bazez pe poliţie. 
Dacă vă interesează ce am făcut până acum, aveţi 
numărul meu de telefon. 


8 


Hendrik o urmări cu privirea pe Julia până când aceasta 
ajunse în spatele clădirii şi dispăru din câmpul lui vizual, 
înainte să se pună în mişcare. Îşi parcase maşina la vreo 
zece minute distanţă de Landungsbrucken, mai jos pe St. 
Pauli Hafenstrasse. 


În ciuda experienţei negative, Hendrik decise să meargă la 
sediul poliţiei. Voia să-i calce pe nervi pe poliţişti, până 


când vor începe să o caute pe Linda. La urma urmei, 
paralelele cu dispariţia soţului Juliei erau prea evidente: 
niciunul din cei doi nu-şi părăsise de bunăvoie viaţa 
dinainte. 


Alese ruta prin Rothenbaumchaussee pentru a ajunge la 
Bruno-Georges-Platz. După nici jumătate de oră, 
parcursese cei zece kilometri prin centrul oraşului 
Hamburg şi îşi lăsă maşina în parcarea din faţa 
impresionantei clădiri în formă de stea a sediului poliţiei. 


Funcţionarul public care stătea în spatele geamului blindat 
din partea stângă a holului spaţios de la intrare ascultă 
relatarea lui Hendrik, apoi îl rugă să aştepte un moment. 
După ce purtă o scurtă discuţie telefonică şi verifică actul 
de identitate al lui Hendrik, puse o legitimaţie de vizitator 
în cutia de tablă de sub deschizătura îngustă, o împinse pe 
sub geam şi arătă spre o zonă de aşteptare. 


— Vă rog să vă aşezaţi, veţi fi preluat într-o clipă. 


În mai puţin de cinci minute, un bărbat în jur de treizeci şi 
cinci de ani trecu de uşa-ecluză şi veni zâmbind spre 
Hendrik. Purta tenişi albi sub blugii decoloraţi şi un tricou 
alb. Părul scurt şi blond pleca de pe cap în toate direcţiile 
şi-i dădea un aspect rebel, pus în evidenţă de arma băgată 
într-un toc al centurii, în partea stângă. 


— Domnul Zemmer? 


Hendrik încuviinţă din cap, se ridică şi strânse mâna 
întinsă spre el. 


— Numele meu este Thomas Sprang, sunt inspector la 
LKA. Sunteţi aici în legătură cu logodnica dumneavoastră, 
corect? Vă rog să veniţi cu mine! 


Hendrik îl urmă pe inspector până la uşa-ecluză pe care 
funcţionarul civil o deschise printr-o apăsare de buton, 
după ce Sprang dădu din cap în direcţia lui. 


După uşa-ecluză, merseră în direcţia celor două lifturi şi 
aşteptară în faţa lor. 


— Am vorbit deja cu un coleg de-al dumneavoastră, 
explică Hendrik, iar Sprang dădu din cap. 


— Da, ştiu. Este partenerul meu. Ne aşteaptă sus. 


Hendrik nu era chiar entuziasmat de asta, dar nu spuse 
nimic. Cu toate acestea, Sprang păru să observe 
nemulţumirea lui Hendrik, pentru că, după ce intrară în lift, 
spuse cu un zâmbet liniştitor: 


— Nu vă lăsaţi intimidat de colegul Kantstein. E cam 
morocânos, poate din cauza faptului că face slujba asta de 
treizeci de ani. 


— Trebuie să recunosc că nu-mi pasă de ce este cineva 
aşa cum este, răspunse Hendrik în timp ce uşa liftului se 
închidea cu un soi de plescăit. Logodnica mea a dispărut 
aseară din casa noastră fără să lase un mesaj sau să mai 
sune de atunci. Sunt sigur că nu a făcut-o de bunăvoie şi 
mă aştept ca poliţia să manifeste măcar dorinţa de a afla 
ce i s-a întâmplat. Şi n-am avut această impresie despre 
partenerul dumneavoastră. 


— Da. 


Zâmbetul dispăruse de pe chipul lui Sprang. 
— Înţeleg ce vreţi să spuneţi. 


Biroul în care intrară se afla la capătul unui coridor scurt şi 
avea cam mărimea dormitorului lui Hendrik. În mijloc erau 
două birouri lipite faţă în faţă, încărcate cu dosare şi 
documente. Inspectorul-şef Kantstein era aşezat în partea 
stângă şi arăta puţin altfel decât şi-l imaginase Hendrik 
după discuţia telefonică. Se aşteptase să vadă un ins 
dolofan, cu bărbie dublă şi un cap pe jumătate chel, pe la 
cincizeci şi cinci de ani. Dar Kantstein avea părul des, 
închis la culoare, cenuşiu la tâmple şi se cerea tuns. De 
sub cămaşa albastră, cu mâneci scurte, se putea distinge 
un pic de burtă, dar în afară de asta, părea să fie într-o 
formă destul de bună. Vârsta se cam potrivea. 


Când inspectorul-şef îi cercetă cu privirea, Hendrik crezu 
că recunoaşte pe faţa lui o undă de supărare. 


— Domnule Zemmer, spuse Kantstein, fără să schiţeze 
gestul de a-i întinde mâna lui Hendrik. A apărut ceva nou 
în legătură cu logodnica dumneavoastră? 


— Eu am crezut mereu că funcţionează invers, în astfel de 
cazuri, răspunse Hendrik, fără să se obosească să-şi 
ascundă antipatia pe care o simţea faţă de inspectorul-şef. 
De obicei, aşa se întâmplă, poliţia investighează o 
infracţiune şi aparţinătorii întreabă dacă a apărut ceva 
nou. 


Kantstein se strâmbă de enervare. 


— Dacă există măcar nişte mărunte dovezi ale unei 
infracţiuni, cu siguranţă aşa se întâmplă. 


Sprang merse spre biroul său şi se aşeză. 


— Propun să ascultăm mai întâi ce are de spus domnul 
Zemmer. Vă rog... 


Arătă spre singurul scaun rămas, lângă peretele vizavi de 
uşă. 


— Vă rog să luaţi loc! 
— Mulţumesc, aş prefera să stau în picioare. 
Hendrik îl privi pe Sprang şi continuă: 


— Am avut o întâlnire interesantă cu o tânără căreia i s-a 
întâmplat exact acelaşi lucru care mi s-a întâmplat şi mie. 
Presupun că ştiţi la cine mă refer. 


Hendrik ignoră privirea pe care o schimbară între ei cei doi 
poliţişti, începu cu descrierea sa de la momentul în care se 
hotărâse să posteze pe Facebook căutarea Lindei şi 
încheie relatarea la întâlnirea cu Julia. Apoi se uită direct la 
Kantstein. 


— Chiar credeţi că este o coincidenţă faptul că în aceeaşi 
săptămână, la Hamburg, doi oameni dispar chiar aşa 
noaptea din casele lor, fără să lase un mesaj? 


— Ai dreptate, bineînţeles că ştim despre dispariţia 
domnului Krollmann, spuse Kantstein, confirmând ceea ce 
presupunea Hendrik. 

În loc să-l calmeze, cuvintele acestea îl înfuriară mai tare: 


— Chiar aveţi de gând să ignoraţi asemănările izbitoare 
care există între aceste două cazuri? 


Kantstein se lăsă pe spate în scaunul său şi se uită fix la 
pixul pe care îl tot trecea printre degete. 


— Acestea încă nu sunt cazuri, domnule Zemmer, dar 
bine, să aruncăm o privire asupra lucrurilor. Un bărbat şi o 
femeie din acelaşi oraş, ambii la aproape patruzeci de ani, 
îşi părăsesc partenerii, pe furiş, cu valizele pregătite. 


Strânse din buze şi-l privi sfidător pe Hendrik. 


— Nu locuiesc prea departe unul de altul. Cea mai 
probabilă concluzie care poate fi trasă din aceasta nu este 
că au fost răpiți sau târâţi cu forţa din casă, ci că cei doi se 
cunosc. Poate că s-au cunoscut din întâmplare, s-au 
întâlnit de câteva ori şi au constatat la un moment dat că 
au mai multe în comun. Atât de multe, încât au vrut să 
iasă din viaţa lor obişnuită şi acum stau împreună la soare, 
pe vreo plajă cu nisipul alb. 


Hendrik îşi adună toate puterile ca să rămână calm şi să 
nu strige. 


— Nu pot să cred. În loc să vă faceţi treaba şi să lămuriţi 
două infracţiuni care sunt evident legate între ele, 
insinuaţi că logodnica mea m-a înşelat şi că, o săptămână 
înainte de nunta noastră... 


— Mai mult ca sigur colegul meu Kantstein nu a vrut să 
spună aşa ceva, îl întrerupse Sprang pe Hendrik cu o voce 
calmă. După cum a spus, aceasta ar fi o concluzie posibilă, 
având în vedere faptele. Nu? întrebă Sprang privindu-l pe 
Kantstein. 


Acesta din urmă îşi mută privirea de la Sprang înapoi la 
Hendrik, şi-l privi gânditor pe acesta o vreme înainte de a 
spune: 


— Corect. Voiam doar să vă arăt că există întotdeauna mai 
multe perspective asupra lucrurilor şi că, desigur, fiecare 
judecă întotdeauna de pe scaunul pe care stă. 
Dumneavoastră sunteţi aşezat pe scaunul partenerului, 
care, bineînţeles, nu-şi poate explica această situaţie şi 
care - sigur în mod complet inconştient - ignoră pur şi 
simplu alternativele în care nu vrea să creadă. Culmea, 
dumneavoastră sunteţi mai dispus să presupuneţi o 
infracţiune - ceea ce ar fi cea mai proastă opţiune pentru 
logodnica dumneavoastră, decât să vă gândiţi la 
posibilitatea ca ea să vă fi părăsit. Noi, dimpotrivă, stăm 
pe scaune neutre. Nouă nu ne şopteşte... inima că acest 
lucru nu este posibil, că nu are cum să se întâmple. Şi 
dacă mă uit la fapte, nu văd niciun semn al unei 
infracţiuni. 


În cameră se făcu linişte pentru o vreme. Kantstein rupse, 
în cele din urmă, tăcerea. 


— Înţelegeţi ce vreau să spun? 


Desigur, Hendrik înţelegea, mai ales că abordarea 
obiectivă a lui Kantstein îl mai calmase puţin. Incuviinţă 
din cap. 


— Eu înţeleg. Dar înţelegeţi şi dumneavoastră că sunt 
foarte îngrijorat? 


Kantstein se aplecă înainte. 


— Absolut. Suntem la curent cu chestiunea domnului 
Krollman, iar dacă logodnica dumneavoastră tot nu apare 
şi nici nu vă contactează până mâine, vom înregistra un 
raport de persoană dispărută. 


— Mulţumesc. 


Inspectorul Sprang se ridică şi îl însoţi pe Hendrik până la 
uşă. 


— Vă duc înapoi jos. 


Hendrik dădu scurt din cap către Kantstein şi îl urmă pe 
Sprang. 


— Nu este un om rău, explică Sprang în timp ce aşteptau 
din nou liftul. Cred că are nişte probleme în viaţa privată. 


— Da, răspunse Hendrik urcând în lift, aşa cred şi eu. 


După ce coborâră din lift la primul etaj, Sprang îi întinse o 
carte de vizită. 


— Poftim, pentru orice eventualitate. Numărul meu de 
mobil este pe verso. 


Hendrik luă cartea de vizită, dădu din cap spre inspector şi 
trecu prin uşa-ecluză. De la sediu conduse direct spre 
casă. Dacă l-ar contacta Linda, probabil l-ar suna pe mobil, 
totuşi voia pe cât posibil să fie disponibil şi la numărul de 
telefon fix. 


Petrecu tot restul zilei la telefon - de trei ori numai cu 
mama Lindei şi de două ori cu Susanne - stând în camera 
de zi şi căutând un semn cum că Linda nu era la fel de 
fericită în relaţia lor pe cât pretindea ea, dar Hendrik 


revenea mereu la concluzia că lucrurile stăteau tocmai 
invers. Şi apoi au fost nenumăratele mesaje pe care le 
primise pe Facebook. Şterse imediat o mare parte din ele, 
pentru că fie spuneau prostii, fie erau total absurde. Intr- 
un mesaj venit de la cont evident fals cu numele de Miri 
May, Hendrik era insultat şi jignit într-un mod atât de 
grosolan, că-l păstră pentru orice eventualitate. 


Răspunse la unele mesaje de la utilizatorii Facebook care 
credeau că au văzut-o pe Linda undeva, dar în cursul 
conversaţiei se dovedi că toţi fie se înşelaseră, fie căutau 
atenţie. Cândva, după-amiază târziu, se jucă puţin cu 
ideea de a şterge postarea, dar nu se îndură să facă asta. 


Pe seară, scoase din dulap albumul de fotografii pe care-l 
făcuse chiar la prima ei şedere la Roma, şi-l răsfoi. 


Linda zâmbind în faţa Fântânii Trevi, dintre o sută de alţi 
turişti care se aflau acolo pentru acelaşi lucru. Seara, în 
restaurantul mic şi plăcut pe care ea l-a descoperit din 
întâmplare pe o străduţă, cu un pahar de vin roşu în mână. 
Ei doi printre ruinele Forului Roman... Fiecare pagină era o 
mărturie despre cât de fericiţi erau împreună, cum 
aşteptau cu nerăbdare ce va veni. 


La un moment dat, închise albumul, se întinse pe canapea 
şi se înveli pe picioare cu pătura care fusese strânsă pe 
capătul canapelei. Pătura Lindei. 


Cu cât se gândea mai mult la asta, cu cât revedea mai 
multe situaţii din zilele şi săptămânile trecute, cu atât mai 
sigur era că nu l-ar fi lăsat baltă. Nu putea exista o relaţie 
mai armonioasă decât viaţa pe care o trăiseră împreună. 
Nu, fie că Linda fusese răpită, fie cineva descoperise ceva 
prin care putea s-o şantajeze, s-o forţeze să-şi 


împacheteze valiza în noaptea aceea şi să iasă din casă. 
Indiferent încotro. „Cum spusese Julia? Poate ca să mă 
protejeze.” 


Poate că şi Linda a trebuit să plece ca să-l protejeze pe el. 
Dar de ce anume? 


Gândurile i se înceţoşară, iar bărbatul căzu într-un somn 
neliniştit. 


Când Hendrik tresări din somn pe semnalul smartphone- 
ului, dură doar un moment să se trezească de-a binelea şi 
să aibă mintea din nou perfect limpede. In secunda 
următoare avea telefonul mobil la ureche. 


— Da? 


Era plin de aşteptări, dar de la celălalt capăt auzi, 
dezamăgit: 


— Julia aici. Trebuie să ne vedem mâine dimineaţă. 
— De ce? 

— Am descoperit ceva. 

— Ce? 

— Nu la telefon. Doar veniţi. Acelaşi loc. La opt. 

— Totuşi spuneţi-mi măcar... 


Hendrik se opri. Îi închise telefonul 

Îşi făcu ceai şi intră în living cu ceaşca aburindă în mână. 
Înainte să se aşeze, privirea i se odihneşte prelung pe 
fotografia atârnată pe peretele din spatele canapelei. A 
fost realizată doar acum un an şi totuşi pare a veni dintr-o 
viață de mult trecută. 


Ochii i se umezesc, imaginea din fața ei se estompează. 
Simte un gol interior. A plâns atât de mult în ultimele zile... 
acum nu mai are lacrimi. 


Aşeză cu grijă ceaşca pe masă şi, deşi vine lumină din 
tavan, aprinde şi veioza de lângă canapea. Noaptea abia 
luminată de lună este ca un perete argintiu în fata 
geamului lat al camerei de zi. 


Se aşază şi Îşi ascunde fata în mâini pentru câteva minute, 
apoi privirea îi este atrasă de foaia de hârtie care se află 
pe masa din faţa ei. O foaie A4. Hârtie pentru imprimantă. 
Incă nu ştie ce inseamnă nota scrisă de mână, dar este 
clar scrisul lui Jonas şi simte instinctiv că cele câteva 
cuvinte mâzgălite trebuie să aibă legătură cu dispariția lui. 


Îşi lasă mâinile în jos şi îşi întoarce iar privirea spre 
fotografie. După un timp, contururile devin din nou 
neclare, dar nu lacrimile le estompează. Ci imaginile care 
apar în memorie, ele resping realitatea şi evocă amintirea 
despre fericire. 


O vreme stă acolo, nemişcată, în alt timp. În altă viaţă. 
Apoi se întinde după ceaşcă, soarbe din ceai şi dă să pună 
ceaşca la loc când tresare. Atât lampa cu picior, cât şi 


lustra din tavan s-au stins. Ochii ei sondează întunericul 
până să se adapteze la schimbarea gradului de 
luminozitate. Totuşi, nu poate recunoaşte aproape nimic în 
jur. 


Se apleacă spre lampa de podea, caută comutatorul şi-l 
apasă de mai multe ori. Nimic. 


Se ridică, merge cu atenție până la uşa livingului şi apasă 
pe comutator. Tot întuneric. Pulsul i se accelerează, simte 
că inima îi bate mai repede. 


Mâna îi alunecă pe lângă rama uşii, găseşte comutatorul 
pentru lumina din hol şi-l apasă. Suspină uşor. Intunericul 
rămâne netulburat. Oare se întâmplă exact acelaşi lucru 
ca acum o săptămână, când a fost în tura de noapte? 


Prostii! Nu-i aşa? 
Fii calmă, îşi spune. Probabil a sărit siguranţa principală. 


Are nevoie de o lanternă. Undeva în casă există una, ştie 
asta, dar habar n-are unde a pus-o Jonas. Dar mai este 
telefonul mobil! Poate folosi funcţia de lanternă. Este pe 
masa din living. În ultimele zile, contrar obiceiului, l-a ţinut 
mereu la îndemână, chiar şi acasă. 


Încearcă să zărească ceva prin întuneric în timp ce face cu 
atenție un pas. Putina lumină care vine din grădină şi cade 
prin uşa terasei şi prin fereastra mare este suficientă cât 
să ghicească piesele de mobilier. 


În cele din urmă, ajunge pe canapea, mâna îi alunecă 
peste masa joasă şi se loveşte de ceaşcă înainte să atingă 
smartphone-ul. 


Îl ia, atinge ecranul. Doar câteva secunde mai târziu, 
lumina micii lanterne smulge din întuneric obiectele din 
imediata apropiere. 


Cutia de sigurante se află în spațiul mic de lângă 
bucătărie. lese din living, trece prin hol şi la scurt timp 
după aceea deschide uşița metalică a cutiei. Lumina 
alunecă peste rândurile de sigurante, dar, din cât îşi dă 
seama, toate comutatoarele basculante sunt în poziţia 
corectă. La fel şi comutatorul pentru curent vagabond. 


Deci problema pare să aibă legătură cu sursa de 
alimentare generală. Dar îşi poate da seama aruncând o 
privire afară. La vreo douăzeci de metri de proprietatea lor 
există un felinar. Dacă şi acesta este stins, este pană de 
curent în tot cartierul. 


Revine în hol, spre casă, când liniştea este întreruptă 
brusc de zgomote puternice şi nedefinibile, în spatele ei. 
Scoate un țipăt ascutit şi se intoarce în grabă. Dinspre uşa 
deschisă a livingului vine o lumină puternică, pâlpâitoare. 
Când işi dă seama despre ce este vorba, se linişteşte 
numai puțin. Televizorul. S-a deschis. Cum se poate? Sau a 
revenit curentul? În stânga ei se află un întrerupător 
pentru lumina din hol. 


Cu o mişcare rapidă, îl apasă... nimic. Cum este posibil? 
Nu, nu se va întoarce în living să se uite. Sub nicio formă. 
Va părăsi casa acum. 


— Calm, îşi şopteşte. 


Face primul pas, apoi pe al doilea. Încă trei metri... încă 
doi. 


Ajunge la uşa din fată, pune mâna pe clanță, apasă şi... 
strigă panicată: 


— NU! 


Uşa nu se deschide. Încearcă din nou, scutură clanţa. În 
cele din urmă, loveşte cu piciorul suprafața de aluminiu, se 
întoarce cu spatele la uşă şi se lasă în jos. Gâfâie de parcă 
tocmai a terminat cursa de cinci sute de metri plat, se uită 
spre holul scăldat în lumina pâlpăitoare a televizorului, 
aude voci fără a înțelege ce spun. 


Mintea vrea să o oblige să fugă, să se ascundă în casă, să 
se baricadeze. 


Dar unde? Şi de cine? 


Trebuie să se concentreze. Să se gândească. Poate că 
mecanismul de închidere a uşii este blocat din anumite 
motive? 


Dar mai este şi uşa terasei! Pe acolo ajunge în grădină şi 
apoi, pe lângă casă până la stradă. Apoi poate suna la 
poliţie. 


Se sprijină de uşa rece din faţă şi face primii paşi. Sângele 
îi goneşte înnebunit, nu-i pasă, trebuie să revină în living. 


Chiar înainte de a ajunge la uşă, ezită. Simte transpirația 
rece pe frunte. Totul în ea luptă ca să ajungă într-o cameră 
în care televizorul a pornit deşi este încă întuneric în toată 
casa. Teama vrea să o oblige iar să fugă la etaj. 


Dar acolo va fi prinsă în capcană definitiv. 


Are nevoie de mult efort ca să facă următorul pas. Apoi se 
află în prag şi se uită fix la televizorul la care se difuzează 
un talk-show. În ciuda panicii, devine conştientă de bizarul 
situației. 


Fixează cu privirea uşa terasei şi porneşte, mecanic, ca şi 
cum ar fi controlată prin telecomandă. Un ultim pas şi a 
reuşit. 


Apasă pe mânerul uşii de la terasă şi încremeneşte. Uşa 
nu se deschide. Incearcă din nou, din toate puterile - în 
Zadar. 


Teama dinăuntrul ei devine un monstru care-i apucă 
mintea în gheare. 


Nu este posibil. Nu trebuie să se-ntâmple asta. Este 
captivă în propria casă. Se întoarce repede, părăseşte 
livingul şi ajunge în mijlocul holului, la scara ce duce la 
etaj. Acolo se sprijină de perete. Sângele i se zbate în 
urechi în timp ce deblochează telefonul, selectează 
tastatura numerică şi formează numărul de urgență. 
Priveşte în toate părțile, ține aparatul la ureche şi aşteaptă 
tonul de apel. Deoarece după câteva secunde încă nu se 
aude nimic, se uită la ecran şi-şi ține inconştient respirația 
când vede semnul din colțul din stânga sus. Fără 
conexiune. 


— Nu! şopteşte ea şi se gândeşte că mereu a avut semnal 
în casă. Ce se petrece aici? 


Încearcă din nou, dar cu acelaşi rezultat. Telefonul nu are 
conexiune la rețea. 


Ascultând un gând spontan, închide tastatura, aduce a 
doua coloană de aplicaţii pe afişaj şi tastează în 
dreptunghiul albastru cu casa albă stilizată. 


În mijlocul ecranului mic apare un pătrat în care vede vag 
o secțiune a feței ei. Dedesubt, un scris alb pe un fundal 
albastru închis o invită la Eyescan. Cu o mână tremurândă, 
ridică smartphone-ul, astfel încât ochiul stâng să ajungă în 
centrul pătratului, să se reajusteze, aşteaptă. 


Durează trei sau patru secunde lungi până când în cele din 
urmă un clic confirmă că scanarea irisului este completă şi 
că s-a conectat la sistem. 


O metodă de identificare corectă, absolut nefalsificabilă - 
cuvintele vânzătorului. Apare meniul bine cunoscut şi-i 
arată schematic toate dispozitivele conectate. Toate sunt 
tăiate cu o bară roşie, în afară de televizor. Speră că acum 
totul se va lămuri şi că este vorba doar despre o 
defectiune a sistemului. Apăsă pe DESCHIDE TOT în partea 
de jos, se uită fix la simboluri şi aşteaptă ca barele roşii să 
dispară în sfârşit. 


Nu se întâmplă nimic. 


— Fir-ar să fie, spune ea şi încearcă din nou, tot fără 
succes. 


Cu degete grăbite, încearcă pe rând, apasă pe simbolul 
Uşii, iar şi iar. 


— Haide! ţipă ea la aparat. La naiba! 


Un zgomot în spatele ei o opreşte. Chiar în timp ce se 
întoarce, îşi dă seama de ceea ce tocmai a auzit: clinchetul 
cu care se deschide uşa casei. 


Pentru o clipă, se uită nedumerită la deschizătura prin care 
lumina lunii cade pe hol. Funcţia de control a uşii nu a 
putut fi activată... Dar asta nu mai contează. Poate ieşi din 
casă, acesta este singurul lucru care contează în acest 
moment. 


Cu toate acestea, nu face decât un singur pas. 

Hendrik tresări când începu să-i sune alarma telefonului. 
Justin Timberlake, Can't stop the feeling. 


De obicei, piesa îl trezea lin, dar în subconştientul lui era 
îngrijorat pentru situaţia în care se afla, de aceea constată 
că se trezise imediat de-a binelea. Întinse mâna spre 
noptieră, tastă pe afişajul smartphone-ului şi dezactivă 
funcţia de alarmă. 


Imediat după discuţia cu Julia, se băgase în pat, meditase 
o vreme la ceea ce descoperise ea şi căzuse destul de 
repede într-un somn agitat. Transpirase mereu şi trăsese 
cu urechea în întuneric, pentru a surprinde vreun zgomot. 
De câteva ori pipăise pe lângă el, în pat, deşi ştia că Linda 
nu era acolo. 


Îşi trase cu greu picioarele din pat, îşi frecă faţa cu mâinile 
şi decuplă smartphone-ul de la încărcător. Pe lista de 


apeluri, înaintea numărului Lindei era numărul 23 între 
paranteze. De atâtea ori încercase fără succes să o 
contacteze de la dispariţia ei. 


Îi tastă numele şi puse la ureche telefonul mobil. Când se 
auzi mesageria vocală, Hendrik se ridică, închise telefonul 
şi accesă noile mesaje sosite pe Facebook. Acestea nu 
prea se deosebeau de cele primite până atunci. După ce 
făcu un duş rece, se simţi un pic mai bine. Sări peste micul 
dejun, n-avea poftă de mâncare. 


La opt fără douăzeci, Hendrik parcă maşina pe acelaşi loc 
din ziua precedentă şi porni spre intrarea în tunelul Elbe, 
unde ajunse cu câteva minute înainte de ora stabilită. 


Atât de devreme, era clar mai multă linişte în faţa 
Landungsbrucken. 


Se uită la ceas, privi în jur, dar nu se vedea nici urmă de 
Julia. La opt şi zece îşi scoase telefonul mobil din buzunar 
şi formă numărul ei. Nici nu apucă bine să sune telefonul 
că se auzi mesageria vocală. Julia îi cerea să lase un 
mesaj, promițând că va reveni cât mai curând posibil. Ca şi 
Linda. 


Cu un sentiment neplăcut, Hendrik lăsă în jos mâna cu 
telefonul şi privi din nou în jur. 


Desigur, era posibil ca telefonul să i se fi închis - poate 
bateria era descărcată - şi acum Julia să fie în căutarea 
unui loc de parcare. Dar instinctul îi spunea că nu acesta 
era adevărul. Mai ales că, în mod sigur, încă mai spera că 
soţul ei o va suna şi avea grijă, ca şi el, ca bateria 
telefonului să fie mereu încărcată. 


Cu toate acestea, se mai plimbă neliniştit în sus şi în jos 
până pe la opt şi jumătate şi mai încercă de câteva ori să o 
contacteze, înainte să renunţe în cele din urmă. 


Revenind la maşină, îşi aminti de cartea de vizită pe care i- 
o dăduse inspectorul Sprang. O găsi în buzunarul din spate 
al blugilor. Se uită repede la numărul biroului, dar apoi 
întoarse cartonaşul şi salvă în telefon numărul de mobil 
scris cu stilou negru pe verso. 


— Da, Sprang? 
— Zemmer aici, putem vorbi un moment? 
— Da, desigur, domnule Zemmer. Ce se aude? 


Hendrik îi povesti despre apelul Juliei cu o seară înainte şi 
despre întâlnirea pe care o stabiliseră şi încheie scurta 
relatare cu faptul că femeia nu mai apăruse şi nici nu 
putea fi contactată telefonic. 


— Hm... mărâi Sprang. Desigur, pot fi mai multe motive 
pentru asta. 


— Da, dar în actuala situaţie există cel puţin posibilitatea 
să i se fi întâmplat ceva. Poate pentru că a descoperit ceva 
care l-ar putea pune în pericol pe răpitor. 


— Dar dacă ar fi aşa, de unde să ştie răpitorul că doamna 
Krollmann a făcut această descoperire? 


— Acum aţi început ca partenerul dumneavoastră? 


— În regulă, voi trimite o maşină de poliţie la ea acasă, ca 
să vadă colegii dacă e totul în ordine, bine? 


— Da, mulţumesc. De fapt, unde locuieşte? 
— Nu v-a spus? 


— Ba da, în Groß Flottbek, pe Mullenhoffweg. Dar nu ştiu 
numărul casei. 


— Îmi pare rău, dar în acest caz nici eu nu vi-l pot spune. 
Confidenţialitatea. 


Hendrik dădu ochii peste cap. 

— Cel puţin mă anunţaţi dacă au verificat colegii 
dumneavoastră? Sau şi asta se încadrează la 
confidenţialitate? 


— Vă voi suna. 


Hendrik tocmai băgase telefonul în buzunar, când se auzi 
începutul melodiei Doctor! Doctor! Un apel de la spital. 


— Voiam să ştiu dacă sunt noutăţi despre Linda, explică 
Paul Gerdes, fără introducere. 


— Nu, din păcate nu. 

— Niciun indiciu, chiar nimic? 

— Nu, răspunse Hendrik laconic. 

Avea sentimentul că orice conversaţie pe această temă cu 
oricine altcineva decât cu poliţia agrava lucrurile şi sporea 


teama lui pentru Linda. 


— Pot să fac ceva pentru tine? 


— Nu, nu văd ce. Doar dacă eşti prieten cu şeful poliţiei şi-l 
poţi convinge să-i pună pe funcţionarii lui să se ocupe de 
această problemă. 


— Adică ei încă mai au impresia că Linda te-a părăsit 
pentru că aşa a vrut ea? 


— Da. 


— Îl cunosc pe ministrul de Interne, dar, din păcate, nu aşa 
de bine încât să pot să-l sun şi să mă bag în treburile lui. 


— În regulă, nici n-am vorbit serios. 

— Sună-mă când afli ceva, bine? 

— Da, aşa am să fac, mulţumesc pentru telefon. 
Hendrik închise, puse telefonul la loc şi urcă în maşină. 


O jumătate de oră mai târziu, când coti pe strada unde se 
afla casa lui, opri şi frână instinctiv. Pe aleea lui era o 
maşină mică, albă. De portiera pasagerului se sprijinea o 
femeie cu părul blond până la umeri, care în mod evident îl 
observă în aceeaşi clipă şi privi în direcţia lui. 


Hendrik parcurse ultima sută de metri, întoarse pe alee 
chiar în faţa vehiculului şi parcă maşina în faţa garajului. 


— Bună ziua, spuse Hendrik, în timp ce femeia venea fără 
ezitare spre el. Cu ce vă pot ajuta? 


Nu era foarte înaltă, poate un metru şaizeci, subţire şi mult 
mai tânără decât el, cel mult de vreo douăzeci şi cinci de 
ani. Se opri chiar în faţa lui şi-l privi sigură de sine, cu ochii 
ei verzi. 


— Întrebarea este cu ce vă pot eu ajuta. 
Hendrik închise portiera şoferului. 
— Nu înţeleg... 


Femeia îl întrerupse ridicând o bucată de hârtie pe care 
scria cu litere mari: 


Vă rog să vă închideți telefonul mobil. Vă explic totul 
imediat, dar vă rog să-l închideți. 


Hendrik începu să spună ceva, dar ea îşi duse la buze 
degetul arătător şi-l privi aproape rugător. 


Întrebarea este ce pot eu face pentru dumneavoastră, 
spusese ea. 


Pentru un moment se gândi să-i ceară să părăsească 
imediat proprietatea, dar exista speranţa că femeia ar 
putea şti ceva despre Linda. 


Spunându-şi că este nebun, îşi luă smartphone-ul, îi 
aruncă tinerei încă o privire critică şi, în cele din urmă, 
închise aparatul, în timp ce ea dădea din cap a aprobare. 
Când ecranul se întunecă, Hendrik îi arătă telefonul. 


— Poftim. lar acum sper că aveţi o explicaţie plauzibilă 
pentru această acţiune. 


Ea dădu din cap. 


— Am o explicaţie. Numele meu este Alexandra Tries. Am 
văzut postarea dumneavoastră pe Facebook şi m-am 
gândit că ar trebui să discutăm. 


— Aha. De ce credeţi asta? Şi de ce trebuie să închid 
telefonul pentru asta? 


— Pentru că v-aş putea ajuta să vă găsiţi soţia. 
Hendrik începu să spere din nou. 

— Ce ştiţi? 

— Vi se va părea ciudat acum, dar... 

Arătă spre casă. 

— Aţi instalat un sistem de casă inteligentă? 
Hendrik nu vedea legătura. 


— Asta sună într-adevăr ciudat. Ce ştiţi despre dispariţia 
Lindei? 


— Să vă întreb într-o formă mai concretă, ca să vedeţi că 
nu sunt o ciudată. Aţi instalat un sistem de casă 
inteligentă, care poartă numele de Adam? 

— Cum? întrebă Hendrik, acum total confuz. 


— Am întrebat dacă aţi instalat în casa dumneavoastră un 
sistem de casă inteligentă numit Adam. 


Se pare că expresia de pe chipul lui era deja un răspuns, 
pentru că ea dădu din cap. 


— Aşa m-am gândit şi eu. lar eu am suspiciunea că acest 
sistem are legătură cu dispariţia soţiei dumneavoastră. 


Prin mintea lui Hendrik treceau mai multe lucruri în acelaşi 
timp. Cel puţin un lucru se afla sigur în zona posibilului: ca 
această tânără într-adevăr să ştie ceva care să-i fie de 
ajutor. Chiar dacă asta încă suna în acest moment destul 
de nebunesc. 


— Îl controlaţi pe Adam printr-o aplicaţie? 
— Da. 


— OK. Acum vreţi să intraţi în casă şi să deconectaţi 
Adam? Apoi deschideţi din nou telefonul mobil şi ştergeţi 
aplicaţia. 


— Dar de ce? Mai întâi să închid telefonul şi apoi să-l 
deschid din nou? Şi să dezinstalez aplicaţia, prin care este 
controlat întregul sistem? 


— Pentru că sunt destul de sigură că Adam vă ascultă. În 
casa dumneavoastră, prin sistem, prin aplicaţie când 
sunteţi pe drum. Vă rog! 


Situaţia era din ce în ce mai nebunească. Desigur, Hendrik 
cunoştea avertismentele că unele dintre cele mai populare 
aplicaţii de pe telefoanele mobile îi ascultau pe proprietarii 
lor, dar un sistem de casă inteligentă? La ce ar folosi acest 
lucru? 


— Foarte bine, spuse Alexandra când Hendrik ezită; 
femeia inspiră adânc şi închise ochii o clipă, de parcă ar fi 
avut o sarcină dificilă de rezolvat. Vă înţeleg confuzia. 
Atunci, o explicaţie. Au existat semne de intrare prin 
efracţie, când a dispărut soţia dumneavoastră? 


— Încă nu este soţia mea, urma să ne căsătorim 
săptămâna viitoare, explică încet Hendrik, întrebându-se 
de ce durea atât de mult faptul că ea o numea pe Linda 
soţia lui. 


De ce era important pentru el să clarifice acest lucru în 
faţa acestei necunoscute. În această situaţie. În clipa 
următoare, consternat, îşi dădu seama că a folosit timpul 
trecut. Voiam să ne căsătorim... Ca şi cum n-ar mai exista 
speranţe. Alungă gândul şi privi insistent în ochii 
Alexandrei. 


— Nu. De aceea, poliţia crede că Linda a plecat de 
bunăvoie. 


Ea aprobă din cap. 

— Adam poate să deschidă uşile şi din exterior, nu-i aşa? 
Noi n-am mai folosit funcţia asta până acum, dar da, din 
câte ştiu, ar funcţiona prin intermediul aplicaţiei. 

Aprobare din nou. 

— Aţi observat ceva neobişnuit la sistem? 


— Ceva neobişnuit? 


Hendrik o revăzu pe Linda, aşezată la masă în faţa lui şi 
privindu-l cu dragoste, în timp ce el lăuda deşertul Namib. 


Apoi se făcuse brusc întuneric, dar nu ca la o pană de 
curent, ci ca şi cum lumina ar fi scăzut uniform, pentru a 
scălda iar camera într-o lumină discretă. O altă funcţie 
stăpânită de Adam. 


— Aşa a fost, nu? O văd pe chipul dumneavoastră. 

— Alaltăieri seară, înainte ca ea să dispară... Lumina. S-a 
întunecat lent şi apoi s-a luminat iar. Eu chiar am glumit că 
Adam se joacă cu noi. 


— Vă puteţi imagina că o companie care produce sau 
programează asemenea sisteme de casă inteligentă are şi 
o posibilitate de a le accesa? 


Hendrik a vrut să-i spună că nicio companie nu-şi poate 
asuma acest risc, deoarece ar însemna să încalce legea, 


dar Alexandra păru să presimtă acest răspuns şi-l opri 
ridicând mâna. 


— Aţi auzit, în legătură cu computerele, despre ceva ce se 
numeşte backdoor*? 


— Cred că da, dar nu mai ştiu în ce context. 


— Este denumirea dată unui fragment de cod încorporat 
unui software de către programator, care permite accesul 
la un computer sau la un sistem computerizat, ocolind 
protecţia normală. 


— Deci un fel de parolă universală? 


— Da, cam aşa ceva. 


5 Uşă secretă. 


— Şi credeţi că programatorul lui Adam a încorporat aşa 
ceva şi s-a strecurat în sistemul nostru, ca să deschidă uşa 
şi să aibă acces la casă? 


— Nu ştiu dacă a fost neapărat programatorul, dar da, ar fi 
posibil. 


— Şi de ce ar face aşa ceva? Dacă ar căuta lucruri de 
valoare sau ar fi cerut o răscumpărare, bine aş putea 
înţelege asta, dar să răpeşti o femeie din casa ei? Aţi spus 
la poliţie ce bănuieli aveţi? 


— Da, şi chipurile au discutat cu cineva de la firmă, dar n- 
au putut afla nimic. 


Hendrik clătină din cap. 

— Nu ştiu... Toate astea îmi sună mai mult a SF. 

— Aşa o fi, dar în ultimele săptămâni au dispărut la 
Hamburg trei persoane. Şi în toate cele trei case s-a 
instalat Adam. 

— Trei? 

— Da. 


— Ciudat. Nimeni din poliţie nu a menţionat asta. Eu 
cunosc doar încă un alt caz. 


Alexandra ridică din umeri. 


— Pentru că în niciun caz din trei nu sunt semne de 
efracţie sau orice alt indiciu al unei infracţiuni. 


— Şi de ce vă ocupați dumneavoastră de acest lucru? 
Profesional? 


— Da şi nu. Sunt aproape la finalul studiilor de psihologie 
şi până acum câteva zile am efectuat un stagiu la LKA 
Hamburg, ca să mă pot prezenta după absolvire fie ca 
psiholog criminalist, fie ca profiler. Acolo am auzit de 
celelalte două cazuri de dispariţie, înainte de cazul... 
logodnicei dumneavoastră. N-am mai avut linişte. Am 
făcut multe cercetări. Apoi am văzut postarea 
dumneavoastră pe Facebook. 


— Aţi fost la LKA? Îl cunoaşteţi pe un anume Kantstein, 
inspector-şef? 


Ea îşi strâmbă gura într-un zâmbet greu de citit. 


— Da, eram repartizată la el şi la Sprang, partenerul lui, 
când am aflat despre lucrurile astea. 


— Şi lor le-aţi relatat despre suspiciunile dumneavoastră 
cu privire la Smart-Home-Systems? 


Ea emise un fluierat. 

— O, da. leri l-am sunat pe Sprang, dar am impresia că nu- 
i pasă prea mult. Sau mai degrabă că inspectorul-şef 
Kantstein nu este interesat de asta. 

— Da, cunosc sentimentul. 

Tânăra femeie arătă spre uşa din faţă. 

— Ce-ar fi să intrăm şi să-l închideţi pe Adam? 


Hendrik o privi încă bănuitor. 


— Aţi spus că aţi aflat despre cei doi dispăruţi în timpul 
stagiului efectuat la LKA. In plus, sunteţi pe cale să vă 
finalizaţi studiile. De aceea, eu mă întreb de ce vă 
sacrificați timpul pentru a veni şi aici? Ce câştigaţi din 
asta? 


Ea îşi legănă încet capul. 


— Poate că are legătură cu ego-ul meu. Îmi închipui că am 
o intuiţie destul de bună, iar ea îmi spune că logodnica 
dumneavoastră n-a plecat de bunăvoie, ca şi ceilalţi doi. 
Faptul că în toate casele s-a instalat acest sistem nu poate 
fi o simplă coincidenţă. Asta nu-mi dă pace. 


Şi adăugă zâmbind: 


— Şi da, aş mai vrea să-i dovedesc domnului Kantstein că 
am dreptate. 


Asta părea să aibă sens pentru Hendrik şi, cu toate că încă 
nu era complet convins, dădu din cap şi spuse: 


— Bine. N-are cum să strice. Doar se pierde un pic de 
confort. 


Merseră spre casă, unul lângă celălalt. 

— Ce m-ar mai interesa... De unde aveţi adresa mea? 

— Vă rog să... Aţi scris în postare că logodnica 
dumneavoastră a dispărut din casa dumneavoastră din 
Hamburg-Winterhude. V-aţi conectat la Facebook cu 


numele complet. Câţi Hendrik Zemmer credeţi că există în 
Winterhude? 


Sigur că aşa era. 


Hendrik intră în casă înaintea Alexandrei şi se întoarse 
spre instalaţia de lângă uşă prin care erau acţionate 
funcţiile lui Adam, când nu se făcea acest lucru prin 
intermediul aplicaţiei. 


Tastă codul de cinci cifre pe ecranul tactil, aşteptă un bip 
şi atinse butonul cu inscripţia Eyescan. Apoi îşi poziţionă 
chipul în faţa unui pătrat de sticlă cu latura de aproximativ 
zece centimetri lungime şi aşteptă doar câteva secunde. 
Un bip confirmă că scanarea a avut succes. Acum avea 
acces complet la toate funcţiile lui Adam. Ezită o clipă, 
apoi atinse două puncte de pe ecranul tactil cu ambele 
degete arătătoare, în acelaşi timp. Câteva secunde mai 
târziu, Adam era dezactivat. 


— Ştiţi ce nu înţeleg eu? 


Hendrik se întoarse spre Alexandra, care aşteptase cu 
răbdare lângă el. 


— Se instalează un scaner ocular scump, care este 
necesar atât aici, cât şi în aplicaţie, pe lângă cod, ca să te 
conectezi la sistem şi să împiedici accesul unui străin. Pe 
urmă, este posibil ca un programator să instaleze în sistem 
un backdoor prin care să-l poată controla cu uşurinţă? În 
toate casele? 


Ea dădu din cap şi zâmbi discret. 
— Frumoasa lume nouă a tehnologiei. 


— Atunci, bine. Aţi vrea o ceaşcă de cafea? arătă Hendrik 
spre bucătărie. 


— Cu plăcere. 


Chiar dacă era bucuros pe de o parte, datorită Alexandrei, 
pentru că găsise cel puţin o abordare în căutarea Lindei 
teoria ei încă-i părea cam trasă de păr. În afară de asta, nu 
ştia ce să creadă despre tânăra femeie. El nu credea că ea 
ar fi minţit în legătură cu stagiul la LKA, era prea uşor de 
verificat, dar de ce voia acum să-l ajute... 


Poate că era doar o ciudată care voia să facă pe grozava? 
Dar era prea inteligentă pentru aşa ceva, iar ce spunea era 
prea logic. Cel puţin dacă luai în considerare faptul că 
teoria ei putea fi corectă. 


În timp ce se ocupa cu aparatul de cafea, îi puse câteva 
întrebări personale şi află că Alexandra era din 
Saarbrucken şi alesese să studieze la Hamburg pentru că 
iubea oraşul hanseatic încă din copilărie. 


Apoi se aşezară cu două pahare de latte macchiato în faţă. 


— De ce n-aţi răspuns pur şi simplu la postarea mea pe 
Facebook şi v-aţi deranjat să aflaţi adresa mea şi să veniţi 
la mine? 


Răspunsul ei îl uimi. 


— Pentru că nu am un cont de Facebook. Eu n-am o părere 
bună despre aceste aşa-numite reţele de social media, 
deoarece în opinia mea acestea sunt orice altceva decât 
sociale. Oamenii se abrutizează, deoarece abilităţile 
cognitive nu mai sunt necesare. 


— Atunci cum mi-aţi citit postarea? 


— Mi-a apărut când am dat o căutare despre persoanele 
dispărute din Hamburg. Ca s-o pot citi, m-am înscris pe 


Facebook şi mi-am şters apoi contul, după ce am 
descoperit că postarea dumneavoastră era singura pe 
acest subiect. Cum aţi fi reacţionat dacă aţi fi primit un 
mesaj de la un cont abia creat? 


— L-aş fi luat drept una dintre numeroasele glume proaste 
venite de la conturi false, care au umplut atunci căsuţa 
mea poştală din Facebook. 


Ea dădu din cap. 
— Tocmai. Aşa că m-am hotărât să vă vorbesc personal. 


— De fapt, aţi vorbit şi cu celelalte persoane afectate? De 
exemplu, ce-i cu Julia Krollmann? Cu ea ţin legătura. 


— Este interesant că menţionaţi asta. Am vorbit cu ea, 
asta a fost ieri după-amiază. După aceea n-a mai 
reacţionat la apelurile mele. Nici domnul Peters, a cărui 
soţie a dispărut acum două săptămâni, nu mai vrea să 
audă de teoria mea sau să discute cu mine. El presupune 
că soţia l-a părăsit şi îmi vine să cred că nu este prea 
deranjat de această situaţie. Căsnicia lor n-a mers prea 
bine în ultimii ani. 


— Asta-mi aminteşte că ar trebui să-mi redeschid telefonul 
mobil, pentru cazul în care mă sună acest Sprang. 


Hendrik puse smartphone-ul în faţa lui pe masă şi-l 
deschise. 


— Îmi faceţi favoarea să ştergeţi aplicaţia Adam? 


Vocea ei era aproape imploratoare, iar Hendrik decise să-i 
îndeplinească dorinţa. 


Dacă era nevoie, putea să-l reinstaleze într-un minut. 


După ce introduse codul de deblocare şi codul PIN pentru 
cartela SIM, Hendrik văzu că are un apel pierdut. Numărul 
îi era necunoscut. Cu o presimţire neplăcută, era cât pe ce 
să-l tasteze, când Alexandra exclamă: 


— Nu! 


Când Hendrik, surprins, îşi ridică privirea, ea îi citi pe buze 
cuvântul „Aplicaţia!” 


Aşa că mai aşteptă o clipă şi şterse Adam înainte să 
apeleze numărul. 


— Sprang? 


Hendrik simţi cum i se strânge stomacul. Era vorba despre 
Julia Krollmann sau acum primea un mesaj despre Linda? 
O veste rea? 


— Da, Zemmer aici. M-aţi sunat. 


— Domnule Zemmer! Mulţumesc că aţi revenit cu un apel. 
Este vorba despre doamna Krollmann. 


Polițistul se opri o clipă. 
— Şi? 


— Da, deci... uşa terasei nu era încuiată când colegii au 
ajuns la ea acasă, de aceea au intrat. Doamna Krollmann 
nu este acasă. Dar colegii au găsit smartphone-ul ei pe 
masa din living. 


— A dispărut şi ea? Adică în zilele noastre nimeni nu iese 
din casă de bunăvoie fără telefonul mobil. 


—Ar fi ceva care poate fi important pentru 
dumneavoastră. 


Hendrik simţi cum i se accelerează pulsul. Oare erau 
noutăţi despre Linda? 


— Sunt la faţa locului cu colegul Kantstein şi telefonul e 
chiar în faţa mea. Doamna Krollmann şi-a folosit data 
naşterii drept cod de deblocare, aşa că a fost uşor să 
aruncăm o privire. Este aici un mesaj pe care l-a primit cu 
puţin înainte de ora unu, noaptea trecută. 


— Da şi? spuse Hendrik nerăbdător. 


— Este de la soţul ei dispărut, Jonas. 

Hendrik avu nevoie de un moment ca să proceseze 
vestea-surpriză. 


— Şi? Care este mesajul? 

— Aşteptaţi un minut, vi-l citesc. Scrie aşa: 

Julia, te-am părăsit. lartă-mă că sunt atât de laş, dar există 
cineva nou în viața mea. Era şi ea legată prin obligații, şi-a 


lăsat vechea viaţă în urmă la fel de impăcată ca mine. Am 
plecat din Hamburg. Poţi păstra tot. Ce este aici şi casa 


noastră din Hamburg. Ştiu că te rănesc astfel şi chiar dacă 
n-am putut să ţi-o spun personal, aş vrea să ştii că tu n-ai 
greşit cu nimic. Este vina mea. Am văzut-o şi m-am 
îndrăgostit. N-am putut face altfel. Imi pare atât de rău. 


Sfârşit. 


Hendrik se strădui să analizeze obiectiv şi să pună în 
ordine cele auzite, chiar dacă înţelesese deja ce puteau 
însemna aceste rânduri. Cel puţin din perspectiva poliţiei. 


— Şi este sigur că acest mesaj a venit de la soţul ei? 
— Cel puţin a fost trimis de pe telefonul lui mobil. 


— Dar asta înseamnă şi că putea fi scris de oricine ar avea 
telefonul mobil al lui Krollmann. 


— Da, teoretic ar fi putut să-l scrie şi altcineva, dar 
gândiţi... 


Hendrik auzi zgomote puternice, un „Hei!” surprins şi apoi 
vocea deranjată a inspectorului-şef Kantstein, care se pare 
că luase receptorul din mâna lui Sprang. 


— Domnule Zemmer, doi adulţi dispar de acasă într-o 
perioadă de câteva zile cu valizele pregătite. Un bărbat şi 
o femeie. Fără cea mai mică urmă a unei infracţiuni 
violente. Apoi, soţia dispărutului primeşte vestea că a 
părăsit-o intempestiv pentru că s-a îndrăgostit de o femeie 
care era şi ea legată prin obligaţii şi a şters-o şi ea. Totul 
sună logic şi se potriveşte perfect situaţiei cu care ne 
confruntăm. Acum spuneţi-mi ceva: ce motiv ar avea orice 
gen de infractor ca să simuleze toate astea? 


— Asta nu ştiu, dar... 


— Nici eu nu ştiu, pentru că un astfel de motiv nu există. O 
răpire cu cerere de răscumpărare cade. Un ucigaş 
psihopat care se ocupă doar cu uciderea nu s-ar fi deranjat 
să însceneze totul. Aşadar, de ce ar trebui să le cerem 
colegilor de la departamentul nostru de investigaţii, deja 
cu personal insuficient, să înceapă ancheta? Şi ce sau pe 
cine să ancheteze? Chestiunea este cum nu se poate mai 
limpede. 


Urmă un „Te rog” îndepărtat, apoi se auzi din nou vocea 
lui Sprang. 


— Am revenit. Îmi pare rău, dar colegul meu are dreptate. 
Chiar după acest mesaj, pur şi simplu nu mai avem niciun 
motiv să întreprindem ceva. 


— Şi unde credeţi că este Julia Krollmann? 

Vocea lui Hendrik suna la fel de abătută cum se simţea el. 
— Chiar dumneavoastră aţi spus că uşa terasei era 
deschisă şi că Julia a dispărut fără să-şi ia telefonul mobil. 
De aici se poate presupune că n-a plecat la plimbare. 


— Poate că bănuieşte unde se află soţul ei şi... şi doamna 
cu care este acum? Apoi cu siguranţă a plecat în grabă şi 
nu s-a mai gândit nici la uşă, nici la telefonul mobil. 


Apăru o scurtă pauză, apoi vocea lui Sprang sună mai 
încet, conspirativ. 


— Eu vă înţeleg, domnule Zemmer. Şi nu sunt aşa sigur 
cum este colegul meu că totul este chiar aşa cum pare. Mi 


se pare prea... simplu. Vă sun îndată ce sunt singur, bine? 
Vorbim. 


— Da, bine. 


Hendrik închise telefonul şi se uită o vreme la masa din 
faţa lui, până când îşi dădu seama că Alexandra îl privea 
întrebător. li relată în câteva cuvinte ce oricum ea nu 
auzise. 


Alexandra clătină din cap. 


— Am fost în total patru săptămâni la LKA, ultimele două la 
Sprang şi Kantstein. Nu ştiu ce e în neregulă cu 
inspectorul-şef, dar la început mi s-a părut cu totul altfel. 
Comportamentul lui de acum a apărut doar în ultimele zile. 
Trebuie să existe un motiv pentru asta. 


Hendrik îşi aminti că Sprang menţionase problemele 
personale ale lui Kantstein, dar până la urmă asta nu 
conta. După toate aparențele, se pare că nu putea spera la 
ajutorul poliţiei. 


— Până la urmă, nu contează de ce inspectorul-şef se 
comportă ca un nemernic. Sunt convins, cum eram şi 
înainte, că Linda nu m-a părăsit. 


Alexandra îşi termină cafeaua şi se ridică. 


— Bine. Aţi primit sistemul de casă inteligentă direct de la 
producător? Hamburg Home Systems? 


— Da, exact. Cred că numai de la ei se poate obţine acest 
sistem. Tot ei l-au şi produs. 


— Ca şi în celelalte cazuri. Ce-aţi zice să le facem o vizită? 


Firma Hamburg Home Systems avea sediul în Eidelstedt, 
unde ajunseră în mai puţin jumătate de oră. Alexandra îşi 
lăsase maşinuţa în faţa casei şi plecase în maşina lui 
Hendrik. 


Clădirea mică, în stilul anilor şaptezeci, se afla într-un 
puternic contrast cu sistemele ultramoderne de casă 
inteligentă şi alte echipamente digitale pe care compania 
le producea, le distribuia şi le instala. 


Intrând în birou, femeia tânără cu părul negru din spatele 
ghişeului de la recepţie ridică privirea de pe monitorul ei şi 
le zâmbi cu amabilitate. 


— Bună dimineaţa, cu ce vă pot ajuta? 


Hendrik îşi dădu numele, spuse că deţine un sistem de 
casă inteligentă de la firma lor şi că ar dori să discute cu 
patronul, domnul Buchmann. 


Zâmbetul femeii nu se schimbă. Avea dinţi remarcabil de 
drepţi şi albi. 


— Pot să ştiu despre ce este vorba? 


— Am câteva întrebări despre sistem, despre care aş dori 
mult să vorbesc cu domnul Buchmann. 


— O reclamaţie? 


Pentru o clipă, Hendrik se întrebă dacă femea îşi va 
destinde la un moment dat muşchii faciali. 


— Nu, mai degrabă întrebări generale despre ce poate 
face sistemul şi despre securitate. 


Bruneta arătă lateral spre câteva scaune cu o măsuţă în 
mijloc. 


— Vă rog să luaţi loc un moment, îl sun imediat pe 
managerul de service. 


— Nu, nu pe managerul de service, aş vrea să vorbesc 
chiar cu domnul Buchmann. 


— Mă tem că acest lucru nu va fi posibil. Domnul 
Buchmann este foarte ocupat şi de obicei nu se află la 
sediu. Sunt sigură că domnul Meinhard, managerul nostru 
de service, vă va putea răspunde la toate întrebările. 
Pentru asta se află aici. 


Hendrik simţi nevoia imperioasă de a-i spune cu brutalitate 
să-şi şteargă imediat zâmbetul acela fals de pe buze, dar 
se stăpâni. Totuşi, simţea furia crescând în el. Dar înainte 
să poată riposta, Alexandra ieşi în faţa lui şi spuse 
răspicat, cu un zâmbet în niciun caz mai prejos decât al 
brunetei: 


— Vă înţeleg cât se poate de bine. Doar că domnul 
Zemmer are bănuiala întemeiată că sistemul 
dumneavoastră l-a spionat şi a fost folosit în scop 
infracţional. Şi mă tem că în următoarea jumătate de oră 
va vorbi cu cineva despre asta. Fie cu ocupatul domn 
Buchmann, fie cu un polițist sau cu un jurnalist. Probabil 
cu ultimii doi. Deci ce credeți? Cine să fie partenerul de 
discuție? 


Aveau noroc, domnul Buchmann era la sediu şi avea timp. 


În mai puţin de cinci minute, erau aşezaţi în faţa omului, în 
biroul său. Buchmann avea în jur de şaizeci de ani şi avea 


părul cărunt bine frizat. Era bine îmbrăcat, într-un stil 
conservator, aşa cum îşi imaginase Hendrik un om de 
afaceri hanseatic. După ce-i primi călduros deşi - sau 
tocmai din acest motiv - aflase de la zâmbăreaţă despre 
ce este vorba, Hendrik trecu direct la subiect. 


— Acasă la mine a fost instalat sistemul dumneavoastră 
de casă inteligentă Adam şi am nişte întrebări despre asta. 
Este posibil să controleze cineva din exterior sistemul? 


— Scuzaţi-mă, am uitat să vă întreb dacă aţi dori să beţi 
ceva. Poate o cafea sau un pahar de apă? 


— Nu, mulţumesc. 


— Bun, desigur că-l puteţi controla pe Adam prin 
intermediul aplicaţiei de oriunde, cu condiţia să aveţi 
acces la internet. 


— Tocmai. Şi dacă eu pot face asta, ar putea şi altcineva 
care reuşeşte să pirateze aplicaţia. 


Buchmann zâmbi cu îngăduinţă. 


— Domnule Zemmer, pentru asta ar trebui ca persoana să 
se înregistreze ca administrator prin intermediul 
Masterului, adică dumneavoastră, cu irisul 
dumneavoastră. Altfel nu este posibil. Aici este vorba 
despre un proces de securitate high-end. Acesta este şi 
scopul scanării oculare. 


— Dar posibilitatea accesului prin intermediul setărilor din 
producție? interveni Alexandra în discuţie. 


Buchmann clătină din cap şi se întoarse spre Hendrik. 


— Vă amintiţi că, după ce sistemul a fost complet instalat, 
tehnicianul nostru de service v-a setat un cod din cinci 
caractere şi o scanare a ochiului dumneavoastră ca acces 
Master pentru Adam? După finalizarea acestui proces, 
accesul la instalare s-a şters automat. Nimeni în afară de 
dumneavoastră şi de persoanele care au fost setate ca 
administratori nu poate accesa sistemul. 


— Şi dacă i s-ar întâmpla ceva domnului Zemmer? întrebă 
Alexandra. 


— În acest caz, sistemul ar trebui să fie readus la setările 
din producţie, proces prin care s-ar şterge toate datele, iar 
Adam ar fi inoperabil până când s-ar stabili un nou Master. 
Dar despre ce vorbim aici, de fapt? Doamna Recktenwald 
a menţionat că aţi avea suspiciunea de a fi fost spionat de 
Adam. Cum v-a venit această idee absurdă? 


— Au existat unele defecţiuni, se eschivă Hendrik. 


— Soţia lui a fost răpită, explică Alexandra, după care atât 
Hendrik, cât şi Buchmann se întoarseră brusc spre ea. ŞI 
crede că făptaşul a deschis uşa din faţă cu ajutorul lui 
Adam. 


Tăcerea care se aşternu brusc în cameră era aproape 
palpabilă. 


Hendrik se uită perplex la Alexandra şi ar fi vrut s-o întrebe 
cu bruscheţe ce naiba i-a venit să vorbească despre 
dispariţia Lindei fără permisiunea lui, dar se abţinu. Putea 
face asta mai târziu. 


— Poftim? 


Hendrik nu era sigur că el, Buchmann, îşi dezvăluia 
surpriza. 


— Soţia dumneavoastră a... asta este groaznic. 
— Da, aşa este. 


— Şi credeţi că... Dumnezeule mare. Desigur, aţi fost deja 
la poliţie, nu-i aşa? 


— Da, dar au o problemă aici: faptul că nu există nici 
semne de efracţie, nici indicii concrete ale unei infracţiuni. 


— Înţeleg... 


Buchmann se ridică, băgă mâna în buzunarul jachetei sale 
bleumarin şi se plimbă în sus şi în pe jos lângă fotolii, apoi 
se opri în faţa lui Hendrik. 


— Numai gândul că o persoană ar putea avea de suferit 
pentru că unul dintre sistemele noastre a fost piratat ar fi 
un motiv pentru care să închid imediat firma. Dar vă pot 
asigura că acest lucru nu este posibil. Avem certificare 
TUV, iar sistemul a fost pus la dispoziţia celor mai buni 
hackeri pentru testare înainte de a intra pe piaţă. Niciunul 
n-a reuşit. 


Alexandra se ridică, la rândul ei. 
— Cine a programat de fapt softul lui Adam? 


— Avem la firmă proprii noştri programatori de sistem. 
Totul made in Germany. 


— Şi de când a ieşit Adam pe piaţă? 


— De aproape trei ani. 
Buchmann ridică din umeri. 


— Îmi pare rău că nu vă pot ajuta mai mult, dar altceva nu 
vă pot spune. Adam este sigur, vă pot garanta asta. lar 
acum vă rog să mă scuzaţi. Mai am câteva întâlniri 
importante. 

Vocea bărbatului se aude ca printr-un prosop pluşat. Ceva 
rece o apasă pe obraz. Simte un ciocănit dureros în craniu, 
venind din interior, işi simte limba ca pe un corp străin, 
până într-atât, încât aproape că-i vine să vomite. 


Toate aceste impresii o asaltează, în timp ce rațiunea ei 
luptă să ajungă la suprafața conştiinţei. Apoi, brusc, 
memoria îi revine. Lumina, televizorul... uşa din față. Dintr- 
odată ceva moale îi apasă gura. În acelaşi timp, o mână 
care se află pe fruntea ei îi trage capul spre spate. Mirosul 
dulceag... bezna fără fund în care cade. 


De teamă nebună, inima îi bate în piept atât de violent, 
încât este sigură că cineva care se află în aceeaşi cameră 
o poate auzi. 


A fost răpită. Ca Jonas? Acum zace undeva pe podea, 
lângă ea stă în picioare... răpitorul ei? Şi discută. Indiferent 
cu cine. Ea respiră foarte uşor, nu se mişcă niciun 
milimetru. Cine ştie ce i-ar face dacă ar observa că şi-a 
revenit. 


Se înşală oare sau vocea se îndepărtează? Apoi amuţeşte. 


Tăcere. Aşteaptă să vadă dacă răpitorul se întoarce. După 
o vreme, îndrăzneşte să deschidă ochii. Nimeni lângă ea. 
Numai podeaua cu linoleum. Acum trebuie să gândească 
organizat. Viata ei poate depinde de asta. Mai întâi, 
trebuie să înțeleagă situația în care se află. 


Îşi mişcă picioarele, brațele... doar câţiva centimetri, dar 
suficient pentru a vedea că nimic nu-i împiedică mişcările. 
Nu are cătuşe. Bine. Atât cât se poate vorbi de bine în 
această situație. 


Îşi întoarce capul, acum poate vedea bine o porțiune a 
încăperii, până la perete. Acesta este la doar doi metri 
distanță de ea. Liber, faianțat în alb. Dar încăperea pare 
lungă. Doar partea în care se află ea pe podea este 
luminată. Nu poate recunoaşte niciun capăt, peretele 
dispare în întuneric după câțiva metri, în ambele direcţii. 


Îşi încordează muşchii, îşi pune mâinile pe podea şi se 
împinge în poziție aşezată, apoi se uită în jur. În partea 
cealaltă sunt mai multe de văzut. Picioare cromate pe 
rotile... tot cromate, rafturi lungi... trei piese, una lângă 
alta. Mese, ca într-o... sală de operații? Un spital? Asta 
sugerează pereții albi şi podeaua cu linoleum, ca şi 
panourile de aluminiu de pe tavan, deasupra ei. Spațiul 
este mult prea mare pentru o sală de spital. Mai sunt nişte 
dulapuri pe role, cu rafturi cromate. Asta, într-adevăr, 
arată mai degrabă ca o sală de operații. Pe de altă parte, 
nu are un aspect suficient de clinic. 


Nu contează. Trebuie să se ridice înainte ca bărbatul să se 
întoarcă. 


Poate va scăpa. Reuşeşte să se ridice, se uită în jur şi îşi 
acoperă gura cu mâna, îngrozită. 


Pe o masă încadrată de altele două, se află un bărbat gol. 
Imediat, îşi dă seama că este mort. 


Îi vede tălpile, picioarele, penisul atrofiat, care zace în pliul 
pielii scrotului ca într-un cuib, apoi uşoara curbă din partea 
de jos a abdomenului. Şi apoi ceva ce mintea ei nu vrea să 
accepte. Ceva voluminos, de culoare închisă. 


Ținând mâna încă lipită de gură, se mişcă în direcţia 
cadavrului, deşi totul în ea ţipă să se întoarcă imediat şi să 
fugă, cât poate de repede şi de departe. 


Următorul pas, încă unul. Înconjoară picioarele albe ca 
varul, până când poate vedea mai mult. Mai mult decăt ar 
vrea. De la osul pubian aproape până de gât, se întinde o 
incizie închisă grosolan cu nişte copci mari, late, 
neglijente. Priveliştea este atât de cumplită, încât este pe 
punctul de a-şi pierde cunoştinţa şi totuşi mai face un 
ultim pas ca să vadă capul bărbatului. Fata lui. 


Se mişcă precum o marionetă. 


Doar o secundă, o privire, apoi îşi pierde cunoştinţa. 

După ce părăsiră clădirea, Hendrik se opri în faţa 
însoţitoarei lui. 


— Trebuie să lămurim ceva. 


Alexandra îşi încreţi fruntea, evident surprinsă. 
— Ce anume? 


— Mă bucură faptul că vreţi să mă ajutaţi, dar eu sunt cel 
care decide ce şi cui îi spunem, cel puţin când vine vorba 
de lucrurile care mă privesc direct. Dacă eu consider că 
cineva ar trebui să afle despre răpirea Lindei, ofer eu 
aceste informaţii, şi nu dumneavoastră, bine? 


Fără ezitare, ea încuviinţă din cap. 


— Înţeleg. Îmi pare rău. Am vrut să văd cum reacţionează 
Buchmann când este confruntat brusc cu situaţia, dar 
hei... vă înţeleg punctul de vedere. 


Cu un zâmbet de scuze, îl ocoli şi ajunse la maşină. 
Hendrik rămase acolo buimăcit, privind în urma ei. In mod 
evident, Alexandra nu discuta mult timp în contradictoriu, 
ci accepta opinia altora. Deşi tocmai se supărase pe ea, 
trebuia să admită că asta era o trăsătură pe care o aprecia 
mult. 


O urmă, dar înainte să urce în maşină scoase smartphone- 
ul şi încercă din nou să o contacteze pe Linda. Cum nu avu 
mai mult succes decât în celelalte dăţi, îşi strecură 
telefonul înapoi în buzunarul blugilor, se aşeză pe scaunul 
şoferului şi îşi puse centura de siguranţă. Pentru un scurt 
moment, se gândi iar la discuţia cu şeful firmei şi 
murmură: 


— Ciudat. 


— Ce vreţi să spuneţi? 


— Nu spuneaţi că Sprang şi Kantstein au vorbit cu 
proprietarul firmei după ce le-aţi atras atenţia că în casele 
tuturor celor care au dispărut a fost instalat Adam? 


Alexandra încuviinţă, iar Hendrik văzu că ea ştie unde 
bate. 


— Da, asta a fost alaltăieri. Straniu, nu-i aşa? 


— Deci şi dumneavoastră v-aţi mirat că Buchmann m-a 
întrebat dacă am vorbit cu poliţia despre suspiciunile 
mele. Asta nu se potriveşte. 


— Să mai intrăm o dată? 
Hendrik clătină din cap. 


— Nu, sunt sigur că ocupatul domn Buchmann nu mai are 
timp pentru noi. Dar poate că ar trebui să vorbim cu 
Sprang şi Kantstein despre asta. 


— Atunci ar trebui să faceţi dumneavoastră asta. Cu mine 
cred că nu mai vor să vorbească. Cel puţin Kantstein. 
Probabil că l-am călcat pe nervi prea mult în ultimele zile. 


Hendrik încuviinţă din cap cu un aer sumbru şi porni 
motorul. 


— Atunci mai avem şi aici un lucru în comun! 


Hendrik scoase maşina din parcare şi întoarse spre 
dreapta. 


O vreme continuară să meargă în tăcere până când 
Alexandra spuse: 


— Nu l-ați întrebat pe Buchmann de numele 
programatorului pentru că ştiaţi că oricum nu vi l-ar fi 
spus, pretextând protecția datelor, nu? 


Surprins, Hendrik îi aruncă o privire rapidă. Această tânără 
femeie avea o percepţie remarcabilă. 


— Corect. Dacă aveţi dreptate în privinţa programatorului 
şi acestui backdoor, atunci oamenii de la firmă au fost deja 
avertizaţi cu privire la întrebare. Poate vom afla şi aşa cine 
scrie programele pentru firma Hamburg Home Systems. 
Precis sunt mai mulţi. 


Când ajunseră la casa lui Hendrik, Sprang era pe punctul 
de a urca într-un BMW negru parcat la marginea străzii, în 
faţa maşinii Alexandrei. Închise portiera la loc şi îi urmă în 
timp ce ei intrau pe alee. 


Hendrik opri motorul şi cobori repede. 
— Sunt noutăţi despre Linda? 
— Nu chiar, nu. 


Privirea lui Sprang se îndreptă spre Alexandra, care cobora 
şi ea. 


— Bună, Alex, o salută el cu un rânjet acru. De ce nu mă 
surprinde să te văd aici? 


— Poate pentru că ai parcat în faţa maşinii mele? Şi pentru 
că ştii că presupunerile mele nu sunt atât de exagerate, 
dar din păcate n-ai tupeul să te impui în faţa partenerului 
tău ursuz? 


Sprang încuviinţă, rânjind. 


— Cine ştie... 
Apoi se întoarse spre Hendrik. 


— Am reuşit să aflăm că mesajul i-a fost trimis Juliei 
Krollmann de la Greetsiel. 


— Greetsiel... asta e la Marea Nordului, nu-i aşa? 
Ostfriesland? 


— Exact, un oraş mic, la circa două sute cincizeci de 
kilometri de aici. Familia Krollmann are acolo o casă de 
vacanţă. 


Hendrik simţi din nou lovitura de pumn în stomac. Într- 
adevăr, asta s-ar potrivi cu teoria lui Kantstein, că Linda şi 
Krollmann... 


O casă de vacanţă la mare. Un cuib de amor... La acest 
gând simţi cum greaţa urcă în el şi nu pentru prima dată 
Hendrik se întrebă de ce indiciile care arătau că Linda ar fi 
putut pleca de bunăvoie nu-l făceau să se simtă mai 
uşurat. Asta nu ar însemna automat că se simţea mai rău 
la vestea că a fost înşelat, decât alternativa. În cele din 
urmă, situaţia era atât de îngrozitoare, şi într-un caz, şi în 
celălalt. 


— Domnule Zemmer? 


Hendrik clătină din cap de parcă ar fi putut să alunge 
gândurile şi se uită la chipul întrebător al lui Sprang. 


— Da? Îmi cer scuze. 


— Credem că este posibil ca Julia Krollmann să fi plecat 
într-acolo pentru a-şi confrunta soţul sau ca să încerce să-l 


aducă înapoi. Colegii de acolo sunt informaţi şi cercetează 
casa de vacanţă. Cred că în curând vom afla mai multe. 


— Şi de aceea ţi-ai făcut timp să vii aici? întrebă 
Alexandra. 


— Oricum eram prin apropiere şi m-am gândit să-l 
informez imediat şi personal pe domnul Zemmer. 


Ea înclină puţin capul într-o parte. 
— Pe bune? 


Alexandra şi Sprang se priviră o clipă, apoi cel din urmă 
clătină din cap resemnat. 


— Ei, haide, ai observat şi tu în ce toane este Kantstein 
acum. N-am chef să discut totul cu el ore întregi. 


— Da, ştiu. Dar de ce este aşa? 

Sprung ridică din umeri. 

— Sunt sigur că are probleme personale. Deseori arată de 
dimineaţă terminat, de parcă ar fi dormit puţin. Când îi 
vorbesc despre asta, mă repede să-mi văd de treaba mea. 


— Eu credeam că din cauza mea este aşa de nesuferit, 
mărturisi Hendrik. 


— Nu, nu cred asta, spuse Sprang aruncând o privire la 
ceas. Acum trebuie să plec. Dacă primesc veşti de la 
colegii din Greetsiel, vă sun. 


— A, Thomas? strigă Alexandra în urma lui. 


Sprang se întoarse spre ei. 


— Voi aţi vorbit cu domnul Buchmann de la Hamburg 
Home Systems despre sistemul de casă inteligentă, nu? 


— Buchmann... a, da, acela. Da, Kantstein a fost la el, de 
ce? 


— Tocmai i-am făcut şi noi o vizită, explică Hendrik. După 
cum a reacţionat, nu părea că l-ar fi abordat deja cineva 
din poliţie pe tema asta. 


— Hm... 


Sprang privi scurt pe lângă Hendrik, de parcă ar fi reflectat 
la ceva. 


— Interesant. Cine ştie, poate s-a jenat. Oricum, 
mulţumesc pentru informaţii. Dar acum chiar trebuie să 
plec. 


— Pot să vă întreb ceva personal? îi spuse Alexandra cu 
dezinvoltură lui Hendrik în timp ce îl priveau pe Sprang 
mergând spre maşina lui. 


— Încercaţi. 

— Acum, dacă se dovedeşte că logodnica dumneavoastră 
este într-adevăr în casa de vacanţă din Greetsiel cu 
Krollmann... Ştiţi deja. In acest caz, aţi fi fericit că nu i s-a 
întâmplat nimic? 

Hendrik se întoarse spre ea. 


— Aş fi fericit dacă acum ar veni de după colţ, ar sări în 
braţele mele şi mi-ar spune că totul este în regulă. Şi dacă 


ar avea o explicaţie plauzibilă pentru faptul că a trebuit să 
dispară timp de două zile fără să mă anunţe. 


După o scurtă pauză, Hendrik adăugă: 


— lar dacă Linda chiar este cu acest Krollmann... M-ar 
durea, dar totul ar fi mai bine decât ideea că cineva i-a 
făcut ceva. 


Sunetul produs la pornire de motorul maşinii lui Sprang îl 
făcu pe Hendrik să se uite din nou la drum. BMW-ul negru 
plecă şi dispăru aproape imediat după curbă, după gardul 
viu al proprietăţii învecinate. Hendrik tocmai intenţiona să 
se întoarcă iar spre Alexandra, când se auzi altă maşină. 
Câteva secunde mai târziu, un Audi de culoarea 
antracitului trecu pe lângă ei şi dispăru şi el imediat după 
gardul viu. Hendrik ezită. Îl văzuse pe şofer din lateral doar 
pentru un scurt moment şi era mai mult o bănuială decât o 
certitudine, dar îi amintise de cineva. 


— L-aţi văzut pe şoferul acestei maşini? întrebă el şi se 
întoarse spre Alexandra, dar ea era ocupată cu 
smartphone-ul. 

— Nu, care maşină? 


— Lăsaţi. 


Alexandra aruncă o ultimă privire asupra afişajului de pe 
mobilul ei şi-l puse la loc. 


— Din păcate, trebuie să plec. 


— Da sigur. Mulţumesc că mi-aţi spus despre treaba asta 
cu Adam. Nu ştiu dacă într-adevăr joacă un rol aici, dar 


este evident cel puţin că sistemul există în toate cele trei 
case. 


În timp ce spunea ultima frază, îi veni ceva în minte. 


— Când întrebase de cât timp era pe piaţă Adam, 
Buchmann răspunsese că de aproape trei ani. 


— Da, nu poate fi o coincidenţă, răspunse Alexandra. O 
întrebare: dacă se dovedeşte că logodnica dumneavoastră 
nu este cu Krollmann în casa de vacanţă din Greetsiel, ce 
veţi face? 


— ÎI voi călca pe nervi pe Kantstein până când va începe în 
cele din urmă să investigheze. 


Femeia încuviinţă, mulţumită. 
— Dacă vreţi, vă ajut cât pot de bine. 


Hendrik zâmbi, se miră şi el de asta, apoi spuse, 
redevenind serios: 


— Aşa cum văd eu lucrurile în acest moment, contez pe 
orice ajutor pe care-l pot primi, că poliţia... ştiţi deja. In 
orice caz, mă bucur dacă mă susţineţi. 


— Bine. Aşteptaţi o clipă? 


Alexandra se întoarse, merse la maşina ei, deschise 
portiera din dreapta şi se aplecă înăuntru pentru un 
moment. Apoi închise portiera la loc şi se întoarse la el. 
Avea în mână un bilet. 


— lată numărul meu de telefon. Dacă-mi daţi un bip, îl 
primesc şi eu pe al dumneavoastră. 


Hendrik luă biletul. Era scris „Alexandra Tries”, cu o 
caligrafie energică, alături apăreau un număr de telefon şi 
o adresă de e-mail, iar în spate, în paranteză, „Pentru orice 
eventualitate!” 


Hendrik tastă numărul în telefonul mobil şi apelă scurt, 
înainte de a închide. 


— Mulţumesc. Şi contactaţi-mă imediat ce aflaţi ceva de la 
Sprang. Poate că nu mai trebuie să căutăm mult. 


— Aşa voi face. Dar sunt sigură că Linda nu este acolo. Cel 
puţin nu de bunăvoie. 


Îşi luară rămas-bun, Alexandra se întoarse la maşina ei şi 
porni. 


Hendrik puse biletul în buzunarul pantalonilor, înainte de a 
arunca o ultimă privire spre stradă. 


Şoferul acela din Audi... Hendrik n-ar fi putut jura, dar cel 
puţin din profil semănase cu partenerul lui Sprang. 
Inspectorul-şef Kantstein. 

Deschide ochii şi ştie imediat unde se află şi în ce situație. 
Probabil că a fost inconştientă doar pentru câteva 
secunde. 


Îi vine să tipe de durere. Se ghemuieşte din nou pe podea, 
lângă masa de metal pe care se află trupul mort, 
spintecat, al soțului ei. 


La acest gând, stomacul i se strânge şi-şi pompează 
conținutul în esofag. Reuşeşte să întoarcă doar puțin capul 
înainte ca jetul acru să-i țâşnească din gură. Se îneacă de 
două-trei ori, tusind, s-a terminat. 


Se sprijină în mâna stângă şi se împinge puţin în sus şi 
aruncă o privire la brațul drept, încins de durere. Geme 
disperată la vederea rănii oribile. 


Și-a rupt antebraţul când a căzut pe podea leşinată. Este o 
rană deschisă; la vreo patru centimetri deasupra 
încheieturii mâinii partea inferioară a antebraţului 
formează cu mâna un unghi cam de patruzeci şi cinci de 
grade. 


Din rana larg deschisă iese un segment osos lung, pătat 
de sânge, rana în sine sângerează puțin. 


În profesia ei, a văzut multe răni grave, dar este altceva în 
cazul propriului corp. Cu toate acestea, mintea ei respinge 
fractura şi durerea, când îşi înălță capul şi vede picioarele 
livide pe marginea mesei metalice. 


Conştiinţa faptului că soțul ei este mort şi incertitudinea cu 
privire la ce i s-a făcut şi cum a murit o copleşesc. Se 
simte amețită. Amorţită. Nu mai există nimic altceva în 
afară de acest gând, care îi apare ca un far luminos în fața 
ochilor minţii: TREBUIE SĂ IES DE AICI! 


Se împinge în sus gemând şi, după o clipă, stă nesigură în 
picioare. Se ţine cu brațul teafăr de marginea mesei 
metalice pe care zac rămăşiţele soțului ei. Se uită pentru 
ultima oară la faţa palidă şi scofâlcită, apoi priveşte în jur 
şi vede o uşă larg deschisă, la şase-şapte metri de ea. 


Fără să ezite, face primul pas, încă unul. Ochii ei sunt fixati 
pe ieşire, la care în sfârşit ajunge. Se sprijină pe cadrul 
uşii se apleacă puțin şi priveşte iscoditor pe coridor. 
Pereții sunt văruiti în alb. Nu există dulapuri, rafturi sau 
vreo uşă atât cât poate zări la lumina vagă a lămpii care 
atârnă peste cadavrul lui Jonas. 


Durerea din brațul rupt îşi anunță întoarcerea. | se face 
rău, se îneacă, dar reuşeşte să nu vomite. 


Îşi desprinde mâna de pe cadrul uşii, face un pas în coridor 
şi o apucă spre dreapta. 


Merge încet în intuneric, îşi ridică braţul teafăr şi ţine 
mâna pe perete, pe toată lungimea. Îşi dă seama că 
tremură. Cu fiecare pas, se afundă în întuneric. Strânge 
din ochi cât poate, sperând că se va obişnui cu întunericul, 
dar în faţa ei se întinde doar bezna de nepătruns. Incepe 
să cânte încetişor. Şoapte întrerupte, nemelodioase, mai 
mult intonate, şi totuşi cuvintele sunt ca o sfoară de care 
mintea i se agaţă deasupra prăpastiei nebuniei. 


„Nu mai văd 
Nu mai am încredere în ochii mei 


Nu-mi mai vine să cred 


Sentimentele s-au schimbat”. 


Îl adoră pe Grönemeyer. 


7 Herbert Arthur Wiglev Clamor Grönemeyer, cântăreţ, muzician, 
producător, compozitor şi actor german, popular în Germania, Austria 


Se opreşte, se întoarce în tăcere, asigurându-se că nu o 
urmăreşte nimeni din insula luminată, apoi merge mai 
departe în întuneric. 


Cât de lung poate fi un asemenea coridor? Trebuie să ducă 
undeva. Trebuie să apară o uşă la un moment dat. In 
speranța că nu este închisă. După alți doi paşi, pipăie un 
cadru rece, metalic. O îndoitură, suprafata netedă a unei 
uşi. Un zgomot în spatele ei? Prostii, se gândeşte ea. O 
uşă, a găsit o uşă. 


Dumnezeule, să nu fie încuiată! 


Mâna ei atinge clanța, dar înainte să o poată apăsa, simte 
foarte aproape o mişcare, nu mai mult de o adiere, apoi 
ceva rece pe gât. Intr-o fracțiune de secundă, adierea 
devine o lavă incandescentă care-i trece peste gât. Ceva fi 
explodează în cap, mai aude un zgomot bizar şi ştie, cu 
ultima licărire a minţii, că este şuvoiul de sânge care-i 
țâşneşte din gât peste metalul rece al uşii. 

Apelul veni la patruzeci de minute după plecarea 
Alexandrei. Hendrik se  aşezase pe canapea, cu 
smartphone-ul chiar în faţa lui pe masă, şi trecuse în 
revistă momentele frumoase împreună cu Linda, în timp 
ce aştepta să afle dacă logodnica l-a părăsit ca să plece cu 
un ziarist către un cuib de amor din Greetsiel. Nu era 
Sprang, ci Kantstein. 


şi Elveţia. 


— Comisarul Sprang v-a spus deja despre casa familiei 
Krollmann din Greetsiel, de unde i s-a trimis Juliei 
Krollmann mesajul. Chiar personal. 


Hendrik simţi o tresărise interioară, dar respinse gândul 
care încerca să i se stecoare în minte, despre maşina Audi 
antracit. Acum era vorba despre Linda. 


— Colegii de la faţa locului tocmai au raportat, continuă 
Kantstein. 


— Da, şi? Ce au aflat? 
— Cineva a fost acolo. 


Hendrik aşteptă o clipă să vadă dacă mai este ceva, apoi 
preluă subiectul. 


— Şi ce înseamnă asta? Doamne, dar vorbiţi odată! Nu vă 
puteţi închipui că eu... 


— Casa este goală, domnule Zemmer, îi explică Kantstein 
calm. Dar cineva a fost acolo. O vecină are cheia, ea i-a 
deschis colegului. Totul sugerează că cineva a stat acolo 
recent. Femeia n-a văzut pe nimeni, deşi casa ei este chiar 
alături, dar în bucătărie sunt nişte pahare folosite, în care 
încă nu s-au uscat resturile de băutură, şi un pahar de 
iaurt pe jumătate gol, care arată încă proaspăt. 


— Şi ce înseamnă asta concret? Ce veţi face acum? 


Avea o idee destul de clară cu privire la ce avea să 
răspundă Kantstein şi rămase cu atât mai surprins când 
acesta spuse: 


— Voi vorbi cu superiorul meu, pentru că intenţionez să 
investighez această chestiune. 


— În sfârşit, rosti Hendrik, uimit şi uşurat în acelaşi timp. 
Mulţumesc. 


Pur şi simplu nu reuşea să-l înţeleagă pe omul acesta. 


— Evident, se poate presupune că, într-adevăr, Jonas 
Krollmann se afla în Greetsiel când i-a trimis mesajul soţiei 
sale şi, teoretic, putea fi cu cineva, eventual cu logodnica 
dumneavoastră. Vom preleva urmele de ADN de pe 
pahare, apoi vom şti mai multe. Dar ne întrebăm de ce 
Krollmann i-a dezvăluit soţiei lui în mesaj locul unde se 
afla. Trebuia să aibă în vedere faptul că ea va înţelege 
aluzia şi va porni imediat spre Greetsiel către casa lor de 
vacanţă, ar fi fost mai prudent să nu spună unde se află. 
Asta arată mai degrabă că Julia Krollmann ar fi ademenită 
acolo. lar acum a dispărut fără urmă. Ceva nu merge aici, 
de aceea vom investiga problema. 


— Asta am spus de la început. Mă bucur că, în sfârşit, 
vedeţi şi dumneavoastră la fel lucrurile. 


— La drept vorbind, este vorba despre Julia Krollmann, 
pentru că, spre deosebire de dispariţia logodnicei 
dumneavoastră, acest mesaj dubios din cazul doamnei 
Krollmann ne dă cel puţin o vagă suspiciune că ar fi putut 
fi victima unei infracţiuni în Greetsiel. 


— Dar... vru Hendrik să protesteze, dar Kantstein îi tăie 
vorba imediat. 


— Desigur, trebuie să luăm în considerare şi posibilitatea 
ca una să aibă legătură cu cealaltă. La urma urmei, Jonas 
Krollmann a spus că nu este singur în casa de vacanţă. 


Hendrik putea să accepte asta. Principalul lucru era că 
poliţia făcea ceva, până la urmă. 


— Bine, mulţumesc. 


— Vă ţinem la curent, îl asigură Kantstein, dar înainte să 
închidă, Hendrik spuse repede: 


— Îmi permiteţi o întrebare? 
— Vă rog. 


— La început, aţi spus că inspectorul Sprang m-a informat 
personal despre mesajul către doamna Krollmann. 


— Da, şi? 
— De unde ştiţi asta? 


Hendrik resimţi scurta pauză apărută ca pe o ezitare 
surprinsă a lui Kantstein. 


— Cum adică de unde? 

Deodată, vocea lui Kantstein avu iar un ton de respingere. 
— El mi-a spus. Deci vă ţinem la curent. 

Cu asta, închise. 


Hendrik rămase pe loc şi reflectă asupra discuţiei şi a celor 
aflate. 


Fie că soţul Juliei Krollmann plecase, într-adevăr, la 
Greetsiel cu altă femeie - Linda? - şi îi trimisese acest 
mesaj soţiei sale înainte ca ei să plece şi de acolo, cu o 
destinaţie necunoscută, fie totul era un joc pentru a o 
atrage pe Julia Krollmann către Greetsiel. Dar de ce la 
Greetsiel? Dacă voia cineva să-i facă rău, putea face asta 
la fel de bine la Hamburg. Era înnebunitor. 


Hendrik simţi nevoia imperioasă de a vorbi cu cineva în 
care avea încredere şi care o şi cunoscuse bine pe Linda. 
Luă smartphone-ul şi primul impuls fu să formeze numărul 
Susannei, dar apoi se răzgândi. Susanne era cea mai bună 
prietenă a Lindei şi el o simpatiza, dar pentru moment 
avea nevoie să vorbească mai curând cu un bărbat şi ştia 
şi cu cine. Tastă o selecţie pe lista de contacte şi puse 
mobilul la ureche. 


— Hendrik? spuse şeful său. 
— Da. Ai un moment? 


— Da, da, culmea, oricum aveam de gând să-ţi fac o vizită 
ca să aflu ce mai faci şi ce se mai aude despre Linda. 


Gerdes le fusese adesea musafir, uneori singur, alteori cu 
una dintre mult mai tinerele însoţitoare, pe care ei ştiau 
deja că, cel mai probabil, n-aveau s-o mai vadă a doua 
oară. 


De-a lungul vremii, între Hendrik şi şeful său se dezvoltase 
o prietenie caracterizată prin discuţii intense şi prin 
conştiinţa faptului că celălalt era prezent când era nevoie 
de el. 


— Deci ce mai faci? Pot să fac ceva pentru tine? 


— Mulţumesc, dar în privinţa Lindei, situaţia este 
neschimbată. Nici un semn de viaţă de la ea, nici un 
indiciu despre ce s-a întâmplat şi unde ar putea fi. 


— Fir-ar să fie, spuse Gerdes încet. Îmi pare rău. Dar ce 
înseamnă în privinţa Lindei? Mai este ceva? 


Hendrik se întrebă dacă avea chef să-i spună lui Gerdes 
toată povestea şi se hotărî. Poate că şeful lui ar putea 
avea o idee care lui nu-i venise. 


— Ai puţin timp? 


— Da, după cum ştii, abia mâine este iar zi de operaţii şi 
munca administrativă mai poate aştepta. 


Aşa că Hendrik îi relată şefului său tot ce se întâmplase în 
ultimele două zile. Gerdes îl ascultă fără să-l întrerupă. 
Când Hendrik încheie cu apelul de la inspectorul-şef 
Kantstein, Gerdes expiră zgomotos. 


— Asta-i curată tortură psihologică pentru tine. Nici nu-mi 
pot imagina cum trebuie să te simţi, şi eu sunt total de 
partea ta. Desigur, nu o cunosc pe Linda la fel de bine ca 
tine, dar am întâlnit-o destul de des. Am văzut cum te 
priveşte, cum îţi zâmbeşte. E absurd până şi gândul că ar 
fi putut să te părăsească pur şi simplu. Faptul că poliţia a 
conchis din mesajul acela straniu că Linda a fugit cu tipul 
acela, totuşi, este perfect logic. Aşa sună, într-adevăr, şi 
dacă n-o cunoşti pe Linda... 


Se opri o clipă. 


— Nu. Bag mâna în foc că n-a şters-o aşa. Mai întâi, pentru 
că ar fi total absurd. Nici măcar nu sunteţi căsătoriţi. Dacă 


într-adevăr ar exista altcineva, atunci ar fi putut lămuri 
asta printr-o conversaţie - desigur neplăcută - cu tine. Dar 
să se strecoare din casă în toiul nopţii? N-are nicio noimă. 


— Ştiu, răspunse încet Hendrik. Şi sper că poliţia, sau mai 
bine zis acest inspector-şef, va înţelege repede lucrul ăsta. 


Gerdes lăsă să treacă un moment. 


— Pe alocuri, ce spui tu sună aproape ca un thriller 
science-fiction. Crezi că problema asta are vreo legătură 
cu acest... sistem? Care te supraveghează şi este controlat 
din exterior? Chiar nu ştiu... 


— N-am idee, dar cel puţin sună logic. 


— Hm... ştii că eu sunt mai conservator în privinţa asta. 
Sigur, am şi eu un smartphone, dar chestiile astea cu casa 
inteligentă... mi s-ar părea ciudat dacă frigiderul şi maşina 
de spălat ar vorbi între ele. 


Hendrik râse scurt, fără umor. 


— Aşa cum am spus, momentan este singura explicaţie pe 
care o am. 


— Dar de ce? 
Hendrik nu înţelese. 
— Ce vrei să spui cu asta? 


— Să presupunem că într-adevăr cineva s-a strecurat în 
sistem, ceea ce se presupune că este aproape imposibil, 
apoi a deschis din afară uşa pentru a o răpi pe Linda, ca şi 
pe celelalte două persoane care au dispărut. De ce? Ce 


interes are? N-au apărut cereri de răscumpărare, nici 
ameninţări, nici... 


Gerdes tăcu iar, timp de două-trei secunde. 


— Este adevărat, nu-i aşa? N-au fost cereri de 
răscumpărare? 


— Nu, sigur că nu. Aş fi comunicat imediat asta poliţiei, ca 
să aibă astfel dovezi că Linda nu a dispărut de bunăvoie. 


— Ei, asta mi se pare ceva de genul: „Nu spune nimănui 
niciun cuvânt sau o să moară”. 


— Prostii. N-a apărut nicio cerere de răscumpărare, nici alt 
mesaj. 


— Bun, să reluăm. De ce ar răpi cineva trei oameni, pur şi 
simplu? 


Hendrik ridică resemnat mâna liberă şi o lăsă în jos, un 
gest complet absurd la telefon. 


— Asta şi este problema. Nu ştiu. 

— Îmi imaginez că tocmai la asta se gândesc şi poliţiştii. 
— Oricum, până la urmă încep să se mişte. 

— Mda... să sperăm că vor găsi repede ceva. 

— Da. Mulţumesc ca m-ai ascultat. Aveam nevoie de asta. 
— Se înţelege de la sine. 


— Nu, chiar apreciez. 


— Te rog să mă ții la curent, da? 


— Da, aşa voi face. Pe curând. 


17 


La câteva minute după ce vorbi cu Paul Gerdes, Kantstein 
sună din nou. 


— De ce m-aţi întrebat mai devreme de unde ştiu că 
Sprang, colegul meu, v-a vorbit personal despre mesajul 
lui Krollmann? începu el fără introducere. 


— De asta m-aţi sunat? Mi se pare că vă preocupă mult. 
— Deci de ce? 


Hendrik se gândi o clipă. Ce să-i spună altceva, decât 
adevărul? 


— Pentru că mi s-a părut că vă văd trecând cu maşina prin 
faţa casei mele. Imediat după ce inspectorul Sprang a 
urcat în maşina lui. 

— Vi s-a părut? 

— Da, l-am văzut pe şofer doar o clipă. 


— Aha. Mai este altceva? 


— Cum adică altceva? răspunse Hendrik, surprins de 
întrebare şi de reacţia bruscă a lui Kantstein. Dacă nu mă 


înşel, chiar atunci m-aţi sunat dumneavoastră. Deci eram 
îndrituit să pun această întrebare. 


— Mai este ceva ce vreţi să ştiţi de la mine, în afară de 
modul în care am aflat că v-aţi întâlnit cu Sprang? 


— Nu. 
— Bun, atunci asta s-a lămurit. 


— ldiotul! şuieră Hendrik supărat, după ce Kantstein 
încheie discuţia. 


Tulburat, începu să se plimbe prin camera de zi, încercând 
să se gândească la Linda şi nu la acest poliţist, dar 
degeaba, pentru că la scurt timp după aceea se auzi 
soneria uşii. 


În drum spre uşă, Hendrik reflectă că ar trebui să-l 
reactiveze pe Adam, cel puţin pentru camera de 
supraveghere de la uşă. Deschise şi se pomeni în faţa unui 
bărbat necunoscut, cu părul blond, a cărui vârstă o estimă 
la vreo patruzeci de ani. Era zvelt, purta blugi negri şi o 
cămaşă polo de un alb imaculat şi-i zâmbea de parcă ar fi 
vrut să-i vândă ceva. 


— Bună ziua, domnule Zemmer, începu bărbatul. Aveţi 
puţin timp? Aş vrea să stăm de vorbă. 


Hendrik clătină din cap epuizat. 


— Daca vreţi să-mi vindeţi ceva sau să-mi vorbiţi despre 
Biblie - nu, mulţumesc. 


— Vreau să vorbim despre logodnica dumneavoastră. 


Hendrik deveni imediat atent. Oare asta însemna că... 
acum veneau cererile? 


— Cine sunteţi? întrebă el cu asprime. Şi ce legătură aveţi 
cu logodnica mea? 


Omul privi în stânga şi în dreapta, ceea ce era absolut 
ridicol, deoarece casele învecinate erau suficient de 
departe încât nimeni să nu poată auzi măcar aproximativ 
ce vorbeau. 


Apoi ochii de un albastru deschis se îndreptară din nou 
spre Hendrik. 


— Numele meu este Dirk Steinmetz şi sunt chirurg, ca şi 
dumneavoastră. Domnule Zemmer, nu există niciun motiv 
să vorbiţi cu mine pe acest ton. Eu sunt unul dintre băieţii 
buni. Poate ştiu câteva lucruri care v-ar putea ajuta în 
legătură cu logodnica dumneavoastră. Dar n-ar fi mai bine 
să discutăm despre asta în casă? 


Privirea lui Hendrik căzu pe mâinile bărbatului, un tic care-i 
rămăsese de când, din cauza dezinfectanţilor folosiţi 
constant, avea pielea crăpată pe degete. De atunci, era 
atent într-un mod aproape obsesiv la mâinile altor medici. 
Mâinile omului din faţa lui erau neobişnuit de puternice 
pentru un chirurg. 


— Vă întreb din nou: ce legătură aveţi cu Linda? De unde o 
cunoaşteţi? 


— Ascultaţi-mă, poate că ştiu ceva care v-ar fi de ajutor. 
Dar nu aici, în pragul uşii. 


Hendrik nu era sigur că nu face o greşeală, dar eliberă 
intrarea. Bărbatul părea să ştie ceva despre locul unde se 
afla Linda şi doar asta conta. 


— Bine, intraţi. 


În camera de zi, Steinmetz se aşeză pe canapea fără să 
aştepte să fie întrebat şi se uită în jur. 


— Frumoasă casă. 


Hendrik rămase în picioare lângă fotoliu, era prea agitat ca 
să se aşeze liniştit. 


— Cred că nu este cazul să vorbim despre mobilierul meu, 
ci despre Linda. Ce ştiţi despre ea şi de unde? 


— Da, corect, scuzaţi-mă, am tendinţa să divaghez. Ştiţi, 
eu sunt un estet, şi când... 


— Ori spuneţi acum ce-aveţi de spus, ori vă rog să plecaţi. 


— Aşa cum am spus, vă rog să mă scuzaţi. Deci: sunt 
medic şi până de curând am lucrat la Spitalul Evanghelic 
Alsterdorf, unde era angajată şi Julia Krollmann. 


— Era? îl întrerupse Hendrik. 


— Da, în perioada în care încă lucram acolo. În orice caz, la 
un moment dat, soţul ei, jurnalistul, a apărut la clinică şi a 
început să pună întrebări unor medici din conducere şi 
personalului administrativ. Era vorba despre ceva afaceri 
dubioase pe care le derulau câteva înalte personaje şi în 
care era implicată şi banca la care a lu... adică lucrează 
logodnica dumneavoastră. Poate a primit pontul de la soţia 
lui, habar n-am. În orice caz, se pare că a cunoscut-o pe 


logodnica dumneavoastră în timp ce făcea investigaţii la 
bancă. 


Hendrik simţi până în gât bătăile inimii. 
— Ce vă face să credeţi asta? Doar pentru că... 
— l-am văzut împreună. 


Hendrik amuţi şi se uită lung la bărbat. Această informaţie 
îi absorbi brusc toate gândurile din cap, lăsând în urmă un 
vid. 


— l-aţi... 


Înainte ca genunchii să-i cedeze, Hendrik se aşeză într-un 
fotoliu. 


— Da, ştiu că vă doare şi eu nu sunt omul care să 
trâmbiţeze asta pretutindeni, deoarece cred că părţile 
implicate ar trebui să lămurească între ele chestiunea. Dar 
în acest caz asta înseamnă că logodnicei dumneavoastră 
nu i s-a întâmplat nimic, ci... 


— Că a dispărut pe furiş cu un alt bărbat, îi completă 
Hendrik propoziţia. 


— Cel puţin există această posibilitate. Dar încă o dată: 
asta mai înseamnă şi că nu i s-a întâmplat nimic rău. 


Hendrik privi drept înainte, încercând să adune frânturile 
de gânduri care i se zbăteau prin cap şi să alcătuiască 
nişte propoziţii raţionale. 


Timpul petrecut împreună, momentele fericite, de 
neuitat... ultima seară în care ea trebuie să fi ştiut că se va 
folosi de prima ocazie pentru a dispărea cu acest tip. 


— Domnule Zemmer? 

Hendrik tresări şi-l privi pe Steinmetz. 
— Da... mă scuzaţi. 

Se îndreptă. 


— De fapt, de unde aveţi informaţiile despre doamna 
Krollmann şi despre Linda? De pe Facebook? Din câte ştiu, 
nu scrie despre amândouă. 


— Nu vă pot spune despre sursa mea. Doar atât: este de 
încredere. 


— Nu-mi puteţi spune despre sursă? continuă Hendrik pe 
un ton caustic. Nu puteaţi afla aceste lucruri nici dintr-un 
ziar, nici de pe vreun site de socializare. Asta mă poate 
face să cred că aveţi o legătură cu această problemă. 


Hendrik îşi dădu seama că vorbise din ce în ce mai tare. 


Steinmetz clătină din cap, continuând să zâmbească, dar 
păru chiar mai fals decât înainte. 


— Atunci, de ce-aş veni să vă ajut? N-are nici un sens. 


Hendrik nu răspunse. În capul lui, gândurile se 
învălmăşeau. 


— În orice caz, trebuie să plec. 


Steinmetz se ridică. 


— Staţi, aşteptaţi puţin, ieşi Hendrik din rigiditatea lui.Aţi 
spus că aţi văzut-o pe Linda cu acest Krollmann. Unde a 
fost asta şi de unde ştiaţi că este vorba despre Linda? 


Sprânceana stângă a lui Steinmetz se ridică, dându-i un 
aer insolent. 


— În regulă, atunci? Bun. Într-o după-amiază, când plecam 
de la spital, tocmai venea Krollmann, a lăsat maşina în 
parcare. Ea stătea pe scaunul pasagerului şi l-a aşteptat 
cât timp a fost el la spital. Am trecut chiar pe lângă ea şi 
am văzut-o bine. Sigur că atunci nu ştiam că este 
logodnica dumneavoastră şi probabil că nici n-aş fi dat alt 
sens întâmplării, dacă întâmplător n-aş fi văzut postarea 
dumneavoastră de pe Facebook şi fotografia. Atunci am 
recunoscut-o pe logodnica dumneavoastră şi mi-am 
amintit de scena aceea. 


Toate acestea nu i se păreau foarte convingătoare lui 
Hendrik, dar sigur că omul acesta obținuse informaţiile de 
undeva. 


— Bine atunci. Îl voi suna pe unul dintre anchetatorii care 
se ocupă de dispariţia Lindei. Va fi aici cam în douăzeci de 
minute şi-i veţi putea spune şi lui toată povestea. 


— Domnule Zemmer, nu vreau să am de-a face cu poliţia 
şi nici n-aş vrea să mă implic prea mult. Ceea ce v-am 
spus cu siguranţă numai îmbucurător nu este, dar sper că 
este o uşurare să ştiţi că probabil logodnica 
dumneavoastră este bine. 


Hendrik nu răspunse. Dacă această poveste era 
adevărată, nu se simţea câtuşi de puţin uşurat, ci mai 
degrabă profund rănit. După ce închise în urma lui 
Steinmetz, îşi sprijini capul de suprafaţa rece a uşii. Pe 
obraji îi curgeau lacrimile, căzând apoi pe podea. 


Oare putea fi adevărat ce-i spusese acest om? 


Toată povestea asta părea ciudată, totuşi... se potrivea cu 
ce aflase până acum. Jonas Krollmann şi Linda... Cum a 
putut să-i facă aşa ceva? Furia urca în el, din cauza bunei 
sale credinţe, din cauza încrederii neclintite în ea. 


Se desprinse de uşă, voia să se întoarcă în living, privirea îi 
căzu pe sistemul de comandă pentru Adam. 


De ce să mai ţină sistemul oprit acum? Se gândea la ce-i 
spusese Alexandra despre posibilitatea ca altcineva să se 
conecteze la sistem şi se gândea la ce credea Paul Gerdes 
despre această idee: science-fiction. 


Dar el însuşi? El ce credea? Da, el considerase că este cel 
puţin posibil ca cineva să fi folosit această ocazie pentru a 
o răpi pe Linda. Dar acum... 


— Science-fiction, spuse el, ridicând mâna pentru a-l 
reactiva pe Adam, dar rămase la mijlocul mişcării când 
văzu cele două leduri verzi aprinse. 


Adam era activ. 

Cum naiba... mormăi el, încercând să-şi amintească exact 
ce făcuse când a închis sistemul. 


Trebuie să fi omis ceva. Dar, la urma urmei, asta nu mai 
conta. Clătinând din cap, se întoarse, reveni în living şi luă 
smartphone-ul. 


Când Sprang nu răspunse nici după al zecelea apel, 
Hendrik renunţă şi puse telefonul jos. Ar fi vrut să-l arunce 
de perete ca să se elibereze de mania care clocotea în el. 
De ce-i mai dăduse Sprang numărul de telefon, dacă tot 
era indisponibil? 


După o scurtă ezitare, formă numărul biroului, 
inscripţionat pe cartea de vizită. 


Nici acolo nu răspunse nimeni. 


Înjurând, băgă telefonul în buzunarul pantalonilor şi două 
minute mai târziu ieşea din casă. Îi era imposibil să se 
gândească de ce l-a părăsit Linda în felul acesta şi unde se 
afla acum. Impreună cu Jonas Krollmann. 


Când ajunse la parcarea de la sediul poliţiei, abia dacă-şi 
amintea cum a ajuns acolo. Fusese atât de absorbit de 
gânduri, încât condusese până acolo în mod automat. 
Când dădu să coboare, îi sună telefonul mobil. Era 
Kantstein. 


— Aţi sunat. 


— Da, de fapt voiam să vorbesc cu comisarul Sprang. Dar 
acum mă aflu în faţa sediului şi pot face asta personal. 


— Nu va fi posibil, colegul a plecat de jumătate de oră. 
Spunea că mai are ceva de făcut. Nu ştiu când se va 
întoarce. Pot să vă ajut eu? 


Hendrik îşi propusese să nu-i relateze despre conversaţia 
cu Steinmetz, pentru că din anumite motive nu voia să-i 
dea această satisfacţie. Oricum va afla, dar... 


— Nu, aş prefera să discut asta cu inspectorul Sprang. 


— Cum doriţi. Dar este ceva ce aş dori să discut cu 
dumneavoastră. Vă rog să veniţi jos, la recepţie, ştiţi unde 
este, vă preiau imediat de acolo. 


Întrucât Hendrik ezita, Kantstein adăugă: 
— Este important. 
— Atunci, bine. 


Hendrik închise telefonul şi cobori din maşină. Zece minute 
mai târziu, stătea faţă în faţă cu Kantstein, în biroul celor 
doi detectivi, privind chipul serios al inspectorului-şef. 


— Domnule Zemmer, sunt conştient de faptul că am avut 
un început prost şi că Sprang, colegul meu, a corespuns 
mai mult aşteptărilor dumneavoastră, dar vă rog să mă 
credeţi că am avut nişte motive să mă comport aşa. Vă voi 
spune ceva confidenţial, cu rugămintea să păstraţi 
informaţia pentru dumneavoastră. Dar înainte de asta mai 
am o rugăminte pentru dumneavoastră. Spuneţi-mi, de ce 
voiaţi să vorbiţi cu Sprang? Dacă are legătură cu dispariţia 
logodnicei dumneavoastră sau cu Julia Krollmann, este 
extrem de important să-mi spuneţi ce ştiţi. 


Hendrik nu-şi putea explica de ce, dar privirea 
imploratoare a lui Kantstein îi spunea că este cu adevărat 
important să-i îndeplinească această rugăminte. 


— Bine atunci. Tocmai am primit o vizită. Un anume Dirk 
Steinmetz. Mi-a spus că este medic şi că a lucrat la Spitalul 
Evanghelic Alsterdorf. Susţine să ştie că Linda şi Jonas 
Krollmann se cunosc. 


— A! Şi de unde ştie el asta? 
— l-a văzut împreună. 


Hendrik relată în puţine propoziţii ce aflase de la 
Steinmetz şi apoi aşteptă reacţia lui Kantstein. Inspectorul- 
şef avu nevoie de o bucată de vreme ca să se exprime. 


— Mda, până la urmă, această poveste confirmă ce 
credeam la început. 


— Da. Că logodnica mea mi-a pus coarne. Acum sunteţi 
mulţumit? 


— De ce să fiu mulţumit, domnule Zemmer? Încă nu ştim 
ce s-a întâmplat cu Julia Krollmann. Îl voi verifica şi pe 
acest doctor Steinmetz. Toate acestea sună foarte ciudat. 
N-am cunoştinţă de vreo afacere dubioasă din acest spital 
sau de la banca unde lucrează logodnica dumneavoastră şi 
mă întreb de unde ar putea şti acest doctor Steinmetz 
despre aşa ceva. lar dacă m-aţi ascultat cu atenţie, poate 
aţi observat că am spus ceea ce am bănuit la început. 


— A... Nu mai credeţi asta? întrebă Hendrik uimit. 


— Între timp, au apărut cel puţin câteva lucruri care pun 
problema într-o altă lumină. 


— Şi acum? Ce voiaţi de la mine? 


— Mai întâi: aşa cum am arătat, vom face cercetări în 
cazul Krollmann. Dar altceva voiam să vă spun, ceva strict 
confidenţial. 


Se aplecă spre Hendrik şi spuse încet: 
— Inspectorul Sprang are unele... dificultăţi pe plan intern. 
— Dificultăţi pe plan intern? Ce înseamnă asta? 


Kantstein pufni şi păru că-l costă mult să vorbească în 
continuare. 


— Mă tem că Sprang s-a strecurat în nişte lucruri care ar 
putea fi... periculoase şi nu suficient de legale. 


Hendrik clătină din cap. 
— Tot nu înţeleg. 


Kantstein se întoarse şi nu mai avea nimic în comun cu 
polițistul morocănos pe care-l cunoscuse Hendrik. 


— Din păcate, nu vă pot spune mai multe. Chiar şi puţinul 
pe care vi l-am spus mi-ar putea aduce mari probleme 
dacă vorbiţi cu cineva despre asta. Cu siguranţă n-aş fi 
scos un cuvânt despre asta, dacă nu m-aş teme că şi 
dumneavoastră sunteţi în pericol. 


— Eu? Dar de ce să fiu în pericol? 


— Pentru că s-ar putea să fiţi aproape de un adevăr care 
nu trebuie să iasă la lumină. Ca în cazul Juliei Krollmann. 


Oricât se străduia Hendrik să înţeleagă... ce spunea 
Kantstein n-avea sens pentru el. 


— Şi ce credeţi că ar trebui să fac acum? Nimic nu mai 
contează, oricum. Dacă acest Steinmetz are dreptate, 
Linda se distrează undeva cu domnul Krollmann, în timp ce 
eu aici... 


— Eu nu cred că are dreptate şi cu siguranţă îl voi sonda 
pe acest domn. Doar să-mi faceţi favoarea, în privinţa 
colegului Sprang... 

— În privinţa colegului Sprang? 

Amândoi priviră spre uşa unde zâmbea inspectorul, dar, în 
cazul în care Kantstein era surprins, nu lăsa să se observe 
acest lucru. 


— Tocmai voiam să-l sfătuiesc pe domnul Zemmer să vă 
contacteze dacă mai vrea vreodată să scape de 
presupuneri. Totuşi, poate că asta s-a şi rezolvat. 


Se uită la Hendrik cu o invitaţie în privire. 
— Spuneţi-i povestea! 


Hendrik renunţase să mai înţeleagă ce punea la cale 
inspectorul-şef şi, până la urmă, nici nu-i păsa. 


Hendrik se întoarse spre Sprang, care între timp se 
aşezase la biroul său şi spuse: 


— Acum o oră am primit o vizită. 


Ca şi Kantstein, nici Sprang nu-l întrerupse, dar pe alocuri 
Hendrik avu senzaţia că faţa i s-a întunecat pentru o clipă. 
La final, Sprang spuse, privindu-l pe colegul său: 


— Mda, s-ar părea că ai avut dreptate cu presupunerea ta. 


Întrucât Kantstein, tăcut, ridică din umeri şi încuviinţă din 
cap, Sprang se întoarse din nou spre Hendrik. 


— Atunci, nu putem decât să sperăm că Linda vă va 
contacta şi va explica totul. Poate că veţi încheia pace din 
nou cândva. 


— Da, cine ştie. Probabil că va lua legătura cu mine dacă 
va dori să-şi ia lucrurile. 


Hendrik se simţi dintr-odată foarte incomod în prezenţa 
celor doi anchetatori. Orice ar fi fost între ei, n-avea chef 
să devină jucăria lor. 


— Atunci, eu pornesc la drum. 


Trei sferturi de oră mai târziu, era acasă. Merse direct la 
bar şi apucă prima sticlă. Cu un pahar înalt pe jumătate 
plin într-o mână şi cu sticla încă plină pe mai mult de 
jumătate în cealaltă mână, merse spre canapea şi duse 
paharul la buze, cu ferma intenţie de a bea până când 
cade pe jos. 


Nu a durat nici o oră. 

EI îşi trece mâna repede peste cadrul uşii şi o mişcă puţin 
spre stânga. In secunda următoare, tuburile din tavan îşi 
aruncă lumina rece pe hol şi smulg scena din întuneric. 


Ea este întinsă pe podea, cu corpul răsucit într-un mod 
nefiresc. 


Sângele curge încă din rana de la gât, dar acum nu mai 
țâşneşte ca în primele câteva secunde după ce el i-a făcut 
o tăietură corectă de la o ureche la cealaltă, secționându-i 
gâtul şi artera carotidă. Din păcate, el putuse doar să 
simtă şi să audă, nu să şi vadă, din cauza întunericului. 


Picioarele ei zvâcnesc pentru ultima oară. El înregistrează 
asta cu un rânjet. 


Se apleacă, ceea ce este dificil din cauza şorțului gros de 
cauciuc, pune bisturiul pe podea şi îşi apasă vârfurile 
degetelor adânc în rana deschisă a gâtului; cu ochii închişi, 
îi simte căldura care iese din corp odată cu sângele. Un 
geamăt răguşit îi iese din gât. Pentru o vreme, îşi lasă 
degetele acolo unde sunt, le mişcă puțin pentru a simţi 
mai intens, apoi deschide ochii şi se îndreaptă la loc. In 
timp ce-și şterge sângele de pe degete, o mai priveşte o 
dată. 


Ea şi-a rupt antebraţul. El ia cunoştinţă de asta fără 
interes. Privirea lui se desprinde de ea, alunecă peste 
picăturile şi dungile de sânge de pe uşă şi perete. Va 
trebui să spăl totul. Dar mai întâi trebuie să o ducă acolo şi 
să se apuce de treabă. Nu mai are mult timp. 


Se întoarce şi merge pe hol, înapoi spre sală, ca să ia o 
masă pe role, pe care să o întindă. 


Tocmai eliberase frâna, când îi sună telefonul. Îl extrage 
din tunica pe care o poartă sub şorț şi aruncă o privire la 
afişaj, unde apare numele apelantului. 


— Ce se petrece? răspunde el. 

— Trebuie să ne vedem. În jumătate de oră. 

— Nu se poate. Am ceva de făcut. Sună ca o banalitate. 
— Ai ceva de făcut? 

Vocea se ridică. 

— Ce naiba ai de făcut? 

EI rămâne calm. 

— Trebuie să o procesez. 

— Să ce? Ai... idiot nenorocit. Nu aşa am discutat. 

— De ce te enervezi? Doar cunoşti lista. 


— Lista? strigă apelantul. Te doare în cot de listă. Te 
interesează doar jocurile tale perverse. 


— Care-ţi convin de minune, nu-i aşa? 


— Fir-ar a naibii, dacă o singură dată, pentru treburile tale 
perverse, mai... 


Făcu o pauză, apoi apelantul spune mai calm: 
— Peste două ore, atunci. Ştii tu unde. 


Discutia s-a terminat. 


Pune telefonul înapoi în buzunarul de la piept al tunicii, 
pune mâinile pe mânerul mesei şi o împinge afară din sală. 
Durează ceva să o pună pe masă, dar până la urmă 
reuşeşte. 


Înapoi în sală, îi scoate pantofii, ciorapii, pantalonii şi 
chiloţii, apoi aruncă o privire spre antebraţul rupt, ia o 
foarfecă de pe raftul de lângă masă şi îi tăie cămaşa de pe 
corp. După ce i-a scos şi sutienul, o întinde pe spate. 
Bratul rupt atârnă lateral. Il apucă, o pune pe masă şi se 
întoarce. Işi pune boneta şi masca chirurgicală şi se spală 
bine pe mâini, la chiuveta din partea opusă, înainte de a-şi 
pune mănuşile. Revenit la masă, se uită bine, din nou, la 
trupul ei gol, apoi ia un bisturiu curat, pune vârful puţin 
mai jos de rana de la gât şi face o incizie corectă până la 
osul pubian. 


În acest timp, fluieră un cântec. 

Tonul de apel se auzi ca şi cum telefonul ar fi fost înfăşurat 
într-o pătură. 


Deschise ochii cu greutate, de parcă pleoapele ar fi 
întâmpinat rezistenţă. Când reuşi, în sfârşit, văzu că era 
întins pe canapea. În camera de zi se întunecase aproape 
complet. 


Privirea îi căzu pe masă, pe sticlă şi pe paharul de lângă 
aceasta. Telefonul încă suna. Nu-şi putea da seama dacă 


sticla era goală, dar îşi aminti că se îmbătase şi, la un 
moment dat, adormise. 


În timp ce se întreba cât era ceasul, pipăi masa cu mâna. 
In momentul în care atinse smartphone-ul, acesta încetă 
să mai sune. 


— La naiba, spuse Hendrik şi dădu să se ridice, dar când 
se mişcă, o durere puternică îi trecu prin cap, iar el căzu la 
loc gemând. 


Înainte să facă o nouă încercare, telefonul începu să sune 
din nou. De data asta, reuşi să preia apelul la timp. 


— Kantstein aici, se auzi inspectorul-şef. Îmi cer scuze că 
vă sun în toiul nopţii, dar... avem aici un mort. 


— Ce? 


Hendrik se trezi de-a binelea imediat, ignorând ciocănitul 
din craniu şi se ridică. Dacă inspectorul Kantstein îl sunase 
în legătură cu un mort, înseamnă că asta îl privea. 


— Să nu-mi spuneţi că este Linda. 
Teama îi strângea gâtlejul. 


— Nu, nu este logodnica dumneavoastră. Este vorba de un 
bărbat. Am găsit asupra lui un act de identitate. Se 
numeşte Dirk Steinmetz. A fost împuşcat. 


— Ce? Dar... 


Hendrik era confuz. Bărbatul care-i dăduse informaţii 
despre Linda şi Krollmann era mort. Oare asta avea 
legătură cu faptul că-l vizitase? 


— Domnule Zemmer, domnul Steinmetz v-a relatat că are 
nişte probleme sau că-l ameninţă cineva? Poate din cauza 
celor observate de el? 


— Nu. Doar ce v-am spus: că Jonas Krollmann făcea 
cercetări la spital şi că i-a văzut pe Linda şi pe Krollmann 
împreună. 


— Bine. Când a plecat domnul Steinmetz de la 
dumneavoastră? 


— N-a stat mult. Trebuie să fi fost în jurul orei trei. La scurt 
timp după aceea, am venit la dumneavoastră la sediu. 


— Da, bine. Mulţumesc. Încă o dată, mă scuzaţi pentru 
deranj. 


Hendrik lăsă în jos telefonul şi privi drept înainte. Faptul că 
Steinmetz murise după ce-i relatase despre Krollmann şi 
Linda îl speria. Dacă asasinul îl avea în vedere şi pe el? Dar 
de ce? 


Dirk Steinmetz fusese medic, la fel ca el. Pentru care motiv 
l-ar fi lichidat cineva? 


Hendrik încă ţinea în mână telefonul mobil. Aruncă o 
privire pe afişaj. Era ora unu şi douăsprezece minute, 
noaptea. Pe lângă asta, primise zece apeluri nepreluate. 
Deblocă ecranul şi se afişară apelurile pierdute. 


Erau de la cinci apelanţi diferiţi. Mama Lindei, Elisabeta, 
sunase de mai multe ori, iar Paul Gerdes, Susanne şi Petra, 
o altă prietenă de-a Lindei, fiecare o dată. lar trei apeluri 
erau de la Alexandra. Era prea târziu ca să revină cu un 


apel. Îşi puse mâinile pe capul dureros şi se hotărî să se 
bage în pat ca să doarmă în continuare. 


Când Hendrik s-a trezit pe la opt şi ceva, încă se simţea 
puţin ametit, totuşi clar mai bine decât peste noapte. 


Îşi cobori picioarele din pat şi rămase o vreme în această 
poziţie. Reflectă la discuţia cu inspectorul Kantstein, apoi 
luă telefonul şi o sună înapoi mai întâi pe mama Lindei, 
căreia îi spuse despre Dirk Steinmetz şi ce observase 
acesta. Nu pomeni de faptul că doctorul era mort acum. 


Elisabeth, care nu înţelegea sau nu voia să înţeleagă 
legătura dintre toate acestea, îl asigură printre lacrimi că 
Linda n-ar fi fugit niciodată din senin, după cum se 
exprimă ea. În plus, îi explică lui Hendrik că ar vrea să vină 
la Hamburg, iar el reuşi cu mare greutate să o determine 
să se răzgândească. 


După asta le sună pe prietenele Lindei, Susanne şi Petra, 
cărora le spuse doar că există posibilitatea ca Linda să fie 
cu un alt bărbat, ceea ce amândouă declarară că este 
imposibil. 


Mai rămâneau doar Paul Gerdes şi Alexandra. Planifică să-l 
sune mai târziu pe Gerdes, mai întâi voia s-o contacteze 
pe Alexandra. 


Când răspunse la telefon, vocea ei era proaspătă şi 
odihnită. 


— Îmi pare rău că vă sun abia acum, dar ieri după-amiază 
şi aseară... ei bine, n-am fost în apele mele. 


— A! V-aţi îmbătat? 


— Da, recunoscu el. Dar între timp au mai apărut nişte 
aspecte noi. 


— Sunt numai urechi. 


Aşa că-i povesti despre discuţiile cu Kantstein şi Sprang şi 
despre uciderea lui Dirk Steinmetz. 


— Este o nebunie, spuse Alexandra, iar el îşi dădu seama 
din vocea ei că este surprinsă. Adică o crimă este 
întotdeauna groaznică, dar când a fost împuşcat tocmai 
cel care ţi-a relatat observaţiile lui... 


— Da, este foarte ciudat şi când mă gândesc la asta îmi 
trece un fior pe şira spinării. Mda, dar după cum puteţi 
vedea, ne putem opri din căutări. 

— Sunteţi sigur de asta? Renunţaţi aşa de repede? 


Hendrik emise un râs răguşit. 


— Cum adică aşa de repede? Am pus chiar toate pârghiile 
în mişcare şi tot timpul am fost absolut convins că Linda 
nu m-a părăsit de bunăvoie. Dar când există un martor 
ocular că bărbatul şi femeia care au dispărut fără prea 
mult tam-tam în decurs de o săptămână, se cunoşteau 
atât de bine încât au mers împreună cu maşina... 


— Aşa cum am spus: renunţaţi aşa de repede. 
În vocea Alexandrei se simţea seriozitatea. 
— Poate că ei chiar s-au cunoscut. 


— Şi? Asta nu înseamnă nici pe departe că aveau o relaţie 
şi au şters-o împreună. Poate faptul că s-au cunoscut este 


doar motivul pentru care au fost răpiți amândoi? lar de 
Julia Krollmann ce spuneţi? Cum se potriveşte asta cu 
povestea fugii romantice a doi îndrăgostiţi? Oare soţul ei a 
ademenit-o în casa de vacanţă pentru a o ucide? De ce să 
facă asta? lar dacă n-a fost el, ce motiv ar fi putut avea 
altcineva să o răpească sau chiar să o ucidă dacă nu ca să 
acopere o altă crimă? 


Hendrik reflectă la asta şi constatată că ceea ce spusese 
Alexandra era cel puţin posibil. Chiar renunţa prea repede? 
Chiar era suficientă afirmaţia unui străin, pentru ca 
încrederea lui în Linda să fie total zdruncinată? 


— Mă voi gândi la asta, bine? spuse Hendrik. 


— Bine. Şi ca să aveţi puţin mai mult de analizat, vă mai 
ofer eu nişte informaţii. M-am interesat puţin în branşa 
hackerilor. 


— În branşa hackerilor? De unde cunoaşteţi... a, lăsaţi. Nu 
vreau să ştiu asta. 


— Programatorii interni despre care vorbea Buchmann, 
continuă Alexandra netulburată, se află aproape sigur 
undeva în India. Din motive de cost. Acest software folosit 
în sistemele de casă inteligentă este programat modular, 
asta însemnând că fiecare programator procesează doar o 
anumită secţiune din codul programului. Probabilitatea ca 
un programator indian să fi instalat un backdoor este 
destul de mică. La ce i-ar folosi? 


— Următorul punct. Sistemele de tip Adam, ca şi firewall- 
urile sau altele asemenea, sunt adesea oferite unor 
cunoscute organizații de hackeri sau hackerilor 
independenţi, care să încerce contra cost să pătrundă în 


sistem. Dacă reuşesc asta, ei le arată producătorilor cum 
au reuşit, pentru ca aceştia să poată închide breşele 
depistate. Buchmann a spus că niciun hacker n-a reuşit să 
spargă sistemul Adam. S-ar putea să fie adevărat. Nimeni 
nu a reuşit, în versiunea finală. Dar în versiunile anterioare 
precis au fost câteva teste în care a fost cineva care a 
reuşit să spargă sistemul Adam. Niciun sistem nu este 
absolut sigur chiar de la început. Şi acum devine 
interesant. Dintre cei care au reuşit, unuia s-ar putea să-i fi 
rămas un pacheţel al programului, care-i permite să 
pătrundă oricând în orice sistem de casă inteligentă de 
felul lui Adam şi să preia controlul. 


— Foarte interesant. 

Hendrik era impresionat. 

— Nu-i aşa? Asta înseamnă că dacă reuşim să aflăm cine a 
testat pentru breşele de securitate primele versiuni ale lui 
Adam, am putea progresa. Dar toate acestea au sens 


numai dacă încă sunteţi convins că Linda a dispărut 
împotriva voinţei ei. 


— Aşa este. 

— ŞI? 

Hendrik nu ştia ce să răspundă la asta. 

— Nu ştiu, recunoscu el cu sinceritate. Trebuie să mai 
reflectez. Dar încă nu-mi vine să cred că Linda a plecat de 
bunăvoie. 


— Aşa vă vreau. 


— Vorbim din nou mai târziu, bine? 


— Sigur. Între timp, cercetez în continuare şi încerc să aflu 
numele celor care au testat Adam. 


— Da, aşa să faceţi. Şi... mulţumesc. 
— În regulă, cu plăcere. Pe mai târziu. 


Hendrik intră în baie, se spălă pe dinţi şi se bărbieri. Apoi 
se băgă sub duş. După ce se uscă, privirea îi căzu pe 
etajera-colţar albă, cu ambele compartimente inferioare 
ticsite de prosoape mici şi mari. Compartimentul superior 
era plin cu cremele şi ustensilele de machiaj ale Lindei. La 
vederea lor, simţi o împunsătură dureroasă şi nu putu 
împiedica lacrimile care-i năvăleau în ochi. 


Dacă-i făcea o nedreptate cu îndoielile lui? Doar pentru 
ceva ce-i spusese un străin şi, chiar dacă era adevărat, nu 
dovedea nimic. Alexandra chiar avea dreptate în această 
privinţă. 

Îşi întoarse privirea şi ieşi din baie. După ce se îmbrăcă, 
telefonă la biroul lui Sprang şi al lui Kantstein. Sună de 
patru ori, apoi volumul se schimbă. Suna mai încet, ca şi 


cum s-ar fi îndepărtat. În cele din urmă, răspunse 
Kantstein. 


— Zemmer aici. Voiam să mai întreb... 

— Acum nu este deloc bine, domnule Zemmer. 

În vocea inspectorului-şef se simţea o ciudată încordare. 
— Totuşi... sunteţi acasă? 


— Da. 


— Bine, rămâneţi acolo, vin în douăzeci de minute. 

— Bine. 

Hendrik îşi puse telefonul în buzunarul blugilor şi intră în 
bucătărie să-şi pregătească o cafea şi pâine prăjită. După 
mai puţin de treizeci de minute, se auzi soneria. Kantstein 
era la uşă, singur. 


— Unde este inspectorul Sprang? întrebă Hendrik uimit, 
aruncând o privire peste stradă ca să vadă dacă nu cumva 
Sprang rămăsese în maşină. 


Kantstein îl privi cu un aer grav. 


— A fost arestat sub suspiciunea de crimă. 

Hendrik îl privi cu neîncredere pe Kantstein. 

— Cum? Nu este posibil. 

Inspectorul-şef dădu din cap. 

— Ba da. Nu intrăm în casă? 

Stupefiat, Hendrik păşi înaintea lui Kantstein până în living, 


îl invită să se aşeze şi se lăsă să cadă în fotoliul din faţa 
lui. 


— Glonţul cu care a fost împuşcat Steinmetz a fost tras cu 
arma de serviciu a lui Sprang. L-am găsit lângă locul 
crimei. 


Modul în care vorbea Kantstein îi aminti lui Hendrik de 
primele lor întâlniri şi discuţii telefonice. 


— Nu înţeleg. Adică inspectorul Sprang l-ar fi împuşcat pe 
Steinmetz cu arma lui de serviciu? întrebă Hendrik 
clătinând din cap. Şi apoi a aruncat-o? 


— Da, aşa se pare. 

— Dar... nu e totuşi nebun. Care poliţist ar fi atât de prost? 
— N-aţi crede cât de proşti pot fi unii poliţişti. Un gest 
impulsiv, apoi panica, apoi comportamentul irațional. ŞI 


gata. 


— Totuşi... pur şi simplu nu-mi vine să cred. El ce spune 
despre asta? 


— Acestea sunt chestiuni interne, despre care nu pot să 
vorbesc cu dumneavoastră. 


Hendrik se ridică brusc în picioare. Nu mai putea sta liniştit 
şi avea sentimentul că lucrurile încep să-l depăşească. 


— Dacă nu vreţi să vorbiţi cu mine despre asta, de ce aţi 
mai venit? Şi care-i treaba cu dumneavoastră? Sunteţi 
partenerul lui. II cunoaşteţi. Chiar credeţi că a făcut aşa 
ceva? 


Hendrik începu să se plimbe în spatele fotoliului. 


— Inspectorul Sprang a vorbit de câteva ori cu 
dumneavoastră între patru ochi. Chiar v-a vizitat. Aş vrea 
să ştiu dacă a spus ceva care vi s-a părut ciudat. 


— Nu. În plus, acestea sunt lucruri personale, despre care 
sigur nu vă voi vorbi. 


Hendrik nu ştia de ce se aprinsese aşa, dar se simţea mai 
bine când îi plătea lui Kantstein cu aceeaşi monedă şi-l 
înfrunta. 


— Nu este momentul să faceţi pe interesantul, domnule 
Zemmer. Acum este vorba despre o crimă. 


— Da, iar în ce mă priveşte este vorba despre logodnica 
mea, care a dispărut fără urmă, ceea ce de la bun început 
nu v-a interesat câtuşi de puţin. Aţi fost nepoliticos şi 
necooperant cu mine încă de la prima întâlnire. 
Comportamentul dumneavoastră l-a enervat chiar şi pe 
partenerul dumneavoastră. 


Kantstein ridică o sprânceană. 

— A spus el asta? 

— Da. 

— Altceva? 

— Nu, nimic. 

— Adică despre mine. Gândiţi-vă, poate fi important. 


Hendrik se liniştise şi se aşeză la loc pe fotoliu. 


— Nu ştiu de ce ar fi important, dar el spunea că aţi avea 
nişte probleme personale şi că nu ar trebui să v-o iau în 
nume de rău, spuse Hendrik privindu-l în ochi pe 
Kantstein.  Înţelegeţi? Chiar v-a luat apărarea. Şi 
dumneavoastră credeţi, contrar oricărei logici, că el a 
împuşcat un om şi apoi a aruncat neglijent arma crimei, 
care este şi pistolul lui de serviciu. 


Kantstein se ridică şi se uită în jos la Hendrik. 


— N-are nicio importanţă ce cred eu. În plus, legislaţia 
germană nu prevede că se pot ignora nişte urme sau 
indicii clare, doar pentru că făptuitorul nu poate fi atât de 
prost încât să le lase în urmă. Avem o crimă. Avem o armă 
a crimei. Avem un suspect imediat. Acum trebuie să plec. 


Hendrik se ridică, la rândul lui: 


— Aţi spus ieri că vreţi să-l luaţi la întrebări pe Dirk 
Steinmetz. L-aţi verificat? Este adevărat ce a spus? 


— Şi acestea sunt lucruri pe care nu le pot discuta cu 
dumneavoastră, pentru că implică o investigaţie în curs. 


— Fir-ar să fie, ba mă implică pe mine, pentru că este 
vorba despre logodnica mea, care este încă dispărută, 
dacă îmi permiteţi să vă reamintesc. 


Hendrik era atât de furios încât izbi cu palma în spătarul 
fotoliului. 


Kantstein, în mod evident neimpresionat de izbucnirea lui 
Hendrik, se întoarse să plece şi răspunse: 


— Nu, încă nu l-am verificat. 


— Aha. Poate o veţi face acum, când Steinmetz a fost ucis. 
Sau sunteţi ocupat să vă aruncaţi în spatele gratiilor 
partenerul care a observat că v-aţi schimbat mult în ultima 
vreme? Lucru pe care, apropo, nu numai el l-a observat. 


Cu o tresărire, Kantstein se întoarse spre Hendrik. 
— Asta ce înseamnă? 


— Asta înseamnă, emise agresiv Hendrik, că până şi 
stagiara dumneavoastră a observat că v-aţi schimbat 
brusc şi nu tocmai în bine. 


— Deci credeţi că o stagiară care petrece câteva zile în 
departamentul nostru poate estima acest lucru. Ei, 
atunci... 


Hendrik ar fi putut să mai adauge câteva lucruri, dar îşi 
dădea seama că era inutil. 


Când Kantstein se afla deja la câţiva metri distanţă de 
casă, Hendrik spuse cu voce tare: 


— Mai am o întrebare. 
— Da? 
Kantstein se opri şi se întoarse. 


— Ce se mai ştie despre dispariţia Lindei, a lui Jonas, cea a 
Juliei Krollmann şi a celeilalte femei? 


— În privinţa acestei doamne Peters, soţul ei presupune că 
l-a părăsit. Se pare că domnul are motive întemeiate 
pentru asta. Deoarece în noaptea în care doamna Peters a 
dispărut, soţul ei era la Munchen pentru afaceri, putem 


exclude faptul că i-ar făcut ceva, deci această chestiune 
este soluţionată pentru noi. Julia şi Jonas Krollmann, 
precum şi logodnica dumneavoastră... Vom vedea. 


Hendrik nu aşteptă până când Kantstein ajunse la maşină, 
pe marginea drumului, ci se întoarse în casă şi închise uşa 
în urma lui. În camera de zi, rămase în picioare în faţa 
geamului mare, privind spre terasă şi grădină. Cu toate 
acestea, nu observa mai nimic din ceea ce vedea; 
gândurile îi erau prea ocupate de evenimentele din 
ultimele zile. Într-un timp foarte scurt, viaţa lui fusese 
scoasă din matcă într-un mod şi cu o violenţă pe care nu şi 
le-ar fi imaginat niciodată. Toate acestea aminteau mai 
mult de un film decât de realitate, iar el avea impresia, nu 
pentru prima dată în ultimele zile, că se uită la un actor 
care-i juca rolul în propria lui viaţă. 


Şi, aşa cum se întâmpla atât de des în ultimele zile, 
gândurile îi fură întrerupte de sunetul telefonului. Doctor! 
Doctor! Spitalul. Paul Gerdes. 


În acel moment, Hendrik nu prea avea chef să stea de 
vorbă cu şeful lui, dar, bineînţeles, acesta avea dreptul să 
afle dacă există veşti despre Linda, cum se descurcă şi 
când se va întoarce la serviciu. 


— Bună, Hendrik, începu Gerdes. Slavă Domnului. Am 
încercat şi aseară să dau de tine. Cum stă treaba? 


— Păi, în privinţa Lindei... cunoşti un doctor pe nume Dirk 
Steinmetz? Se pare că a lucrat până de curând la Spitalul 
Evanghelic din Alsterdorf. 


— Da, de fapt chiar îl cunosc. 


Vocea lui suna dispreţuitor. 
— Un chirurg fantastic, dar total sociopat. 
Hendrik deveni foarte atent: 
— Ce? Cum ai ajuns la această concluzie? 


Se duse la unul dintre cele două fotolii şi se aşeză pe 
braţul unuia, îndreptându-şi iar privirea spre grădină. 


— Sunt prieten cu şeful secţiei de chirurgie de acolo, am 
fost colegi în studenţie. Steinmetz era adjunctul lui. Chiar 
săptămâna trecută am vorbit cu el despre tipul acesta. E 
ciudat că tocmai despre el întrebi acum. În orice caz, l-au 
dat afară de acolo pentru că devenise insuportabil. Se 
răstea la pacienţi şi chiar la colegi. l-a spus unei tinere 
doctoriţe foarte talentate de la chirurgie că mâinile ei ar fi 
mai utile să amestece mâncarea în oală decât să blocheze 
locurile de muncă ale adevăraţilor medici. Pe un coleg de 
culoare din Senegal l-a numit chirurg în Black Edition în 
faţa întregii echipe din sala de operaţie. Numeroşi pacienţi 
s-au plâns de faptul că s-a comportat cu ei abuziv, 
obraznic şi chiar grosolan. L-am întâlnit o dată şi cred că 
nu este doar un sociopat, ci un psihopat clasic. 


— Ciudat, chiar nu mi s-a părut aşa. 
— ÎI cunoşti şi tu? 
— A venit ieri să mă viziteze. 


— Oh! De ce? 


— Pentru că voia să-mi spună că i-a văzut împreună pe 
Linda şi Jonas Krollmann. Până la urmă, mi-a spus că ei doi 
vor să îşi construiască o nouă viaţă împreună pe undeva. 


— Ce chestie! Nu mai am cuvinte. 


— Da, acum nu mai sunt sigur ce să cred. Dar asta nu e 
tot. A fost împuşcat azi-noapte. 


— Ce? Doctorul Steinmetz? Mort? 


— Da. Se presupune că l-a împuşcat unul din cei doi 
poliţişti care se ocupau de cazurile persoanelor dispărute. 
Mai mult sau mai puţin. 


— Lucrurile se încurcă tot mai mult. Dar, sincer... nu este 
atât de surprinzător. Sunt sigur că există un lung şir de 
oameni care nu sunt tocmai supăraţi pentru dispariţia lui. 
Dar un poliţist... 


— Nici eu nu cred aşa ceva. Că l-ar fi împuşcat cu propria 
armă de serviciu şi apoi ar fi aruncat-o în apropiere. Astea 
sunt tâmpenii. L-am cunoscut pe acest inspector. În afară 
de faptul că este chiar simpatic, cu siguranţă n-ar fi atât 
de prost. Dacă ar fi fost aşa, ar fi putut la fel de bine să 
meargă la colegii săi şi să-şi mărturisească omorul. Sunt 
convins că cineva încearcă să arunce vina pe el, indiferent 
de motiv. 


— Atunci, colegii lui vor descoperi acest lucru. 
— De asta nu mai sunt atât de sigur, de când am vorbit cu 


partenerul lui. După toate aparențele, el crede că Sprang a 
comis crima. In ciuda acestor nepotriviri evidente. 


— Pfff! spuse Gerdes. E mai mult decât ciudat. Dar cine 
ştie, poate are motive întemeiate să fie convins. S-ar 
putea să aibă el însuşi ceva de ascuns. 


— Da, cine ştie, răspunse Hendrik gânditor. 


Două minute mai târziu, încheiară discuţia. Hendrik puse 
telefonul pe fotoliu şi privi iar spre peretele mare de sticlă. 
Ceva îi rămăsese în minte. Ceva ce tocmai spusese şeful 
lui. 

După o vreme, Hendrik se ridică şi se duse spre masa pe 
care se afla notebookul lui. Îl deschise şi deblocă afişajul. 
Voia să ştie ce urmărise doctorul acela. Ce motiv ar fi 
putut avea un coleg abia concediat să vină la el acasă şi 
să-i spună că a văzut-o pe Linda cu Krollmann? Şi ce motiv 
să fi avut altcineva - un poliţist? - să-l împuşte, ca urmare 
a acestui fapt? 


De la Kantstein n-avea să afle nimic. Investigaţie în curs... 
vizându-l pe propriul său partener. Lăsă la o parte 
gândurile despre polițistul morocănos, deschise browserul 
şi introduse cuvintele „Doctor Dirk Steinmetz”. 


În momentul în care Hendrik apăsă tasta Enter, sună 
smartphone-ul. Rămăsese pe fotoliu, aşa că se ridică şi 
merse să-l ia. Era Alexandra. 


— Ei, ce mai ziceţi, v-aţi hotărât să aveţi încredere în 
logodnica dumneavoastră şi să faceţi în sfârşit ceva ca s-o 
găsiţi? Sau aveţi de gând s-o lăsaţi baltă? 


— Asta numesc eu un salut. 
— Şi? 


— Sunt atâtea neconcordanţe în chestia asta... Tocmai a 
fost Kantstein aici şi mi-a spus că inspectorul Sprang a fost 
arestat cu suspiciunea de a-l fi ucis pe Steinmetz. 


— Ce? Thomas? Dar nu se poate. Cum... Adică, de ce ar 
omori pe cineva? 


— Probabil că glonţul care l-a ucis pe Steinmetz a fost tras 
cu arma de serviciu a lui Sprang, pe care poliţia a găsit-o 
lângă locul crimei. 


— Nu cred asta. 
Hendrik auzea groaza din vocea Alexandrei. 
— Nu mă pot înşela atât de mult în privinţa cuiva. 


— Nici eu nu-mi pot imagina aşa ceva, mai ales că 
presupusele dovezi sunt atât de evidente. Nimeni nu poate 
fi atât de prost. 


— Cu arma lui, găsită apoi la faţa locului... nu. Aşa ceva 
poate fi doar aranjat. Cineva vrea să-i însceneze o crimă, 
pufni Alexandra în telefon. Dar asta e o altă problemă. Mă 
voi gândi la asta mai târziu. Să revenim la logodnica 
dumneavoastră. Credeţi că v-a părăsit de bunăvoie? Este 
important pentru că, dacă aşa stau lucrurile, nu mai pierd 
nici eu timpul cu asta. 


— Nu ştiu ce să mai cred. Şi nu, nu cred că a plecat cu 
acest Krollmann. Nu mă puteam înşela atât de mult în 
privinţa ei. Cred că a fost răpită şi vreau s-o găsesc. Chiar 


dacă tot nu înţeleg ce-i cu acest dr. Steinmetz şi ce rol 
joacă el aici. Sper că nu este prea târziu. 


— Ei, în fine. Atunci pot să vă spun ce am aflat între timp. 
Nu m-am îndoit o secundă de faptul că logodnica 
dumneavoastră a fost răpită din casă. În consecinţă, mi- 
am activat toate contactele ca să aflu care au fost 
informaticienii calificaţi ca testeri pentru Adam. Au apărut 
diferite nume de grupuri şi persoane, a fost menţionat 
chiar şi Chaos Computer Club, dar am dat mereu peste un 
nume, indiferent pe cine am întrebat: Marvin. Toţi cei cu 
care am discutat vorbeau despre el cu un anumit respect. 
Se presupune că nu există un sistem pe care să nu-l poată 
sparge, decât dacă el însuşi l-a programat sau l-a testat şi 
i-a arătat punctele slabe. Tipul este un fel de fantomă în 
branşă. Nimeni nu ştie cu adevărat cum arată. Apar ici şi 
colo nişte descrieri, dar sunt atât de vagi, încât oricine ar 
putea fi Marvin. 


— Cum aţi aflat toate astea? Adică... de unde aţi făcut rost 
de aceste contacte, ca studentă la psihologie? Şi de ce vă 
spun oamenii aceştia toate aceste lucruri? 


— Păi, pe de o parte, mă pricep bine la psihicul uman şi, în 
afară de asta, nu sunt căzută în cap. Lucrul ăsta prezintă 
avantajul că poţi, să zicem, să îndrumi oamenii într-o 
anumită direcţie fără ca ei să observe. 


— Încep să am o senzaţie foarte ciudată când discut cu 
dumneavoastră. 


Ea râse scurt şi sonor, apoi schimbă imediat viteza. 


— Dar hai să rămânem la Marvin. Probabil că are toate 
motivele să rămână incognito, deoarece sunt nişte chestii 


pentru care ar putea ajunge la puşcărie. A intrat pe 
website-urile diferitelor ministere federale şi a lăsat acolo 
mesaje amuzante, ca semn că le-a accesat. Însă la unele 
firme nu s-a mulţumit doar cu atât. Specialitatea lui este 
să pirateze paginile firmelor mai mari sau ale corporațiilor 
şi să-i blocheze pe administratorii acestora. Apoi face nişte 
pozne pe acolo şi cere să fie plătit ca să redea accesul 
proprietarilor şi să dezvăluie cum a reuşit să treacă de 
firewall-uri şi să spargă sistemul. În ultimă instanţă, şantaj, 
nimic altceva. Se crede că el a reuşit chiar să pătrundă în 
reţeaua internă Microsoft. Se spune că i-au plătit o sumă 
consistentă ca să nu facă publică treaba, ci să le spună 
cum a făcut-o. Cu timpul, tot mai multe companii l-au 
abordat din proprie iniţiativă, ca să le verifice reţelele, 
sistemele sau computerele. Cred că s-a îmbogăţit între 
timp. Mda, şi dacă Adam este într-adevăr atât de sigur pe 
cât susţine Buchmann şi niciun alt hacker nu a reuşit să-l 
forţeze, atunci putem presupune că Marvin l-a testat şi 
optimizat. 


— Dar dacă tipul ăsta a obţinut atâţia bani de la firme 
mari, de ce să se mai deranjeze cu un magazin relativ mic 
ca Hamburg Home Systems? Acolo au cel mult treizeci de 
angajaţi, aşa ceva. 


— Aproape cincizeci, dar asta nu contează. Motivul este 
evident dacă ştii câte ceva despre psihicul uman. Mai ales 
despre psihicul celor ca Marvin. Vedeţi, revenim la asta, 
râse Alexandra. El este un star, este foarte respectat în 
branşă şi, după cum spuneam, s-a îmbogăţit deja, încât nu 
mai este nevoit să accepte oferte mărunte, cum ar fi 
Adam. In afară de cazul în care l-a atras ideea de a 
dobândi acces la acest sistem şi de a fi astfel stăpânul 
tuturor caselor şi apartamentelor în care s-a instalat 
Adam. Aici nu vorbim despre website-urile sau reţelele 


corporative cu care are de-a face de obicei. Codul de 
programare Totem. Este vorba despre a avea putere 
asupra unor familii întregi. Oameni cu care el se poate juca 
dacă doreşte. Mi-aţi povestit că lumina din casa 
dumneavoastră a scăzut şi a revenit ca prin farmec. Cam 
aşa ceva. E vorba de faptul că oricând doreşte, să poată 
intra în case străine. Să pătrundă în cele mai intime zone. 
In dormitoare, în băi... chiar şi când cineva este acasă. 
Marvin ar fi putut sta în picioare lângă patul 
dumneavoastră noaptea, uitându-se cum dormiţi. 


Gândul acesta îi dădu lui Hendrik un fior rece pe şira 
spinării. 


— Marvin se poate conecta la camerele interne cu care 
este echipat Adam şi poate primi imagini de la ele. Poate 
observa oamenii în toate situaţiile când ei cred că sunt 
singuri. În cele mai intime momente. Asta îi incită pe cei ca 
el. Puterea nelimitată asupra unor oameni cu totul străini. 


În dormitor şi în baie, Hendrik nu instalase camere de 
supraveghere. In afară de cele trei camere exterioare, 
exista şi una în zona de living-sufragerie. Hendrik îşi înălţă 
capul şi privi spre emisfera din sticlă, camuflată în lampă, 
care era suspendată în tavan în mijlocul încăperii şi sub 
care se afla, invizibilă, camera de 360 de grade. Prin cap îi 
treceau imagini, situaţii... cu Linda. În cazul lor, sexul nu 
se limitase niciodată la dormitor. Masa de sufragerie, 
canapeaua, podeaua livingului, locul din faţa şemineului... 
toate zonele pe care camera rotativă le poate acoperi 
atunci când este controlată prin intermediul aplicaţiei. 
Hendrik făcuse deja această probă. Imaginile erau extrem 
de clare. Era tentat să scoată camera din tavan. 


— Mai sunteţi acolo? îl smulse din gânduri Alexandra. 


— Da... treaba nu arată prea bine. Deci, dacă am înţeles 
bine, trebuie să-l găsim pe acest Marvin, o fantomă, un tip 
despre care nimeni nu ştie cum arată şi care are motive 
întemeiate să rămână ascuns. Am dreptate? 


— Corect. Ceea nu înseamnă că Marvin chiar este cel care 
se află în spatele tuturor acestor lucruri. 


— Nu înţeleg. Credeam că... 


— Descrierea pe care tocmai v-am oferit-o se aplică şi 
altora. Dar probabilitatea ca Marvin să ne poată ajuta să 
găsim acea persoană este destul de mare, pentru că 
procedează în acelaşi mod. În orice caz, voi încerca să-l 
găsesc. 


— Aha! Şi cum ar funcţiona asta? 


— La fel cum îl găsesc firmele. Îi laşi un mesaj pe paginile 
relevante din Darknet, în care-i spui ce vrei de la el. Dacă-l 
interesează, te va contacta. 


Alexandra lăsă o scurtă pauză şi adăugă: 


— Trebuie doar să ai grijă ca treaba să prezinte interes 
pentru el. 


— Darknet? Am auzit destul de multe despre asta, dar 
habar n-am despre ce anume este vorba. In afară de faptul 
că acolo se poate cumpăra tot ce este ilegal şi interzis. 


— Da, cam aşa ceva. Şi nici nu este nevoie să aflaţi mai 
multe, mă voi ocupa eu de asta. Cunosc pe cineva care 
cunoaşte pe cineva... 


— Nici n-aş vrea să ştiu. Dar dacă lucrurile stau aşa cum 
credeţi, ar însemna că acest Marvin ar putea avea ceva 
de-a face cu dispariţia Lindei. lar asta înseamnă că ar 
putea fi periculos dacă observă că îl căutăm. 


— Pot să mă ascund pe web la fel de bine ca el. Dacă am 
dreptate, ar fi fost mult mai periculos ca Adam să rămână 
în funcţiune. Este bine că aţi oprit sistemul. 


În câteva secunde, pe fruntea lui Hendrik apăru un strat de 
sudoare rece. 


Adam. 
— Eu... spuse el încet. Fir-ar să fie. Adam este activ. 


— Cum? Dar de ce? Doar v-am spus cât de periculos poate 
fi. 


Hendrik observă cât de revoltată era, dintr-odată, 
Alexandra. 


— Da, ştiu, răspunse el tăios, cu sentimentul că trebuie să 
se apere. Am crezut că am închis sistemul. Şi după ce 
acest Steinmetz mi-a povestit despre Linda şi Krollmann... 
Suna atât de plauzibil şi se potrivea perfect cu ce mi-a 
spus poliţia, încât am crezut că povestea asta cu Adam 
este exagerată şi am vrut să reactivez sistemul. Atunci am 
observat că este încă activ. Probabil că am omis ceva în 
timp ce-l închideam. 


— Ştiţi ce înseamnă asta? 


Alexandra vorbea acum încet: 


— Dacă am dreptate, şi nu mă îndoiesc o secundă de 
acest lucru, asta înseamnă că acum avem probabil mari 
probleme. 


— Îmi pare rău, răspunse Hendrik la fel de încet. 


— Pentru numele lui Dumnezeu, dezactivaţi Adam. 
Ştergeţi aplicaţia dacă aţi reinstalat-o. Vă sun iar mai 
târziu. Acum trebuie să mă gândesc la ce putem face. Mai 
vorbim. 


Fără să mai spună ceva, Alexandra închise telefonul. 


Hendrik lăsă smartphone-ul în jos. Se simţea ca un idiot. 
Nu-i mai rămânea decât să spere că, dacă într-adevăr 
cineva putea să se conecteze la Adam, nu le ascultase 
discuţia. Nesigur, ridică din nou telefonul, glisă ecranul, 
apoi îl privi uimit. Era sigur, ştia că ştersese aplicaţia şi că 
nu o reinstalase şi totuşi se vedea acolo dreptunghiul 
albastru cu casa albă stilizată în interior. 


— Cum este posibil? şopti el, observând că firişoarele de 
păr de pe braţe i se ridicaseră. 


La o uşoară apăsare pe pictogramă, se deschise un mic 
meniu care-i oferea să şteargă aplicaţia, să o partajeze sau 
să editeze ecranul de start. Atinse punctul roşu din meniu, 
cu Recycle Bin în spate. Într-o fereastră nouă, el trebui să 
confirme că vrea să-l şteargă pe Adam, ceea ce şi făcu. 
Imediat după aceea, pictograma dispăru. Ca să fie sigur, 
răsfoi toate paginile, dar de această dată Adam într- 
adevăr dispăruse. Poate că la prima încercare de ştergere 
uitase să confirme. Încercă să-şi amintească - degeaba, se 
întâmplaseră prea multe în ultimele zile. 


Ceva mai liniştit acum, privirea îi căzu pe notebookul pe 
care nu instalase Adam, dar după experienţa foarte 
recentă prefera să meargă la sigur. 


Merse la masa de sufragerie, se aşeză în faţa aparatului 
deschis şi deblocă monitorul. Incă era deschisă pagina cu 
căutarea lui Steinmetz şi, pe lângă o listă întreagă de 
sugestii-text în care apărea numele medicului, arăta şi trei 
rezultate ale căutării de imagini, sub forma unor fotografii 
foarte micşorate. Era acelaşi bărbat, de trei ori, o dată 
purtând costum, de două ori în halatul alb de medic. 


Hendrik privi pozele şi se aplecă puţin, ca să poată vedea 
mai bine chipul bărbatului. Privi intens, timp de două sau 
trei respiraţii, apoi, cu mâinile tremurânde, dădu clic pe 
linkul de deasupra: Arată rezultatele căutării de imagini. 


Pagina care se deschise prezenta zeci de fotografii în care 
- uneori singur, alteori în grup - putea fi văzut acelaşi 
bărbat, iar şi iar, iar în titlul imaginilor apărea numele său, 
doctor Dirk Steinmetz. În dreptul unei imagini apărea chiar 
precizarea:  Medic-şef-adjunct la chirurgie, Spitalul 
Evanghelic Alsterdorf. 


Fără îndoială, acesta era doctorul Steinmetz. Dar lucrul 
care-l făcu pe Hendrik să geamă sub impactul şocului a 
fost faptul că, în mod categoric, nu acesta era omul care-l 
vizitase şi-i povestise despre Linda şi Jonas Krollmann. 

Hendrik îşi simţea capul golit. Încercă să se concentreze, 
dar nu reuşi, aşa cum nu reuşise nici să-şi întoarcă privirea 
de la fotografiile de pe ecranul notebookului. 


Abia după un timp putu măcar să reflecteze asupra 
situaţiei în care se afla. 


Dispariţia Lindei, apariţia acestui doctor Steinmetz, care 
însă era în mod evident altcineva, Julia şi Jonas 
Krollmann... un poliţist insuportabil care voia să-şi arunce 
partenerul în închisoare, partener care, la rândul său, l-ar 
fi împuşcat pe adevăratul Dirk Steinmetz... 


Adam, acest sistem care trebuia să le facă viaţa de zi cu zi 
mai comodă, în care ei avuseseră încredere, dar care 
poate că le transformase viaţa într-un spectacol pentru un 
străin care-i putea urmări zi şi noapte. Un străin care poate 
că intrase şi ieşise din casa lor de mai multe ori, după plac, 
care poate că scotocise prin lenjeria intimă a Lindei şi se 
întinsese pe patul lui... 


Ceea ce se întâmpla acum în viaţa altminteri complet 
normală a lui Hendrik era atât de bulversant, încât îi trecu 
prin minte că nu poate fi decât un vis. 


Dar nu era un vis. Era real. 


Linda dispăruse şi, dacă voia s-o găsească, trebuia să 
ajungă la originea acestor întâmplări stranii. Chiar dacă 
cercetările lui puteau fi periculoase, viaţa lui era oricum 
întoarsă pe dos şi, dacă Linda nu mai apărea, oricum n-ar 
şti cum să meargă mai departe. 


Respiră profund şi îşi frecă faţa cu mâinile de mai multe 
ori, energic, în încercarea disperată de a ajunge să 
gândească din nou limpede. 


Alexandra voia să ţină legătura cu acest Marvin. De fapt, 
dacă ar mai fi dispusă la asta, acum, după ce aflase că 
discuţiile lor telefonice ar fi putut fi ascultate. 


Adam! Hendrik merse în hol, se întoarse spre panoul de 
control al sistemului şi începu procedura. 


„Se introduce codul, se aşteaptă bipul, se selectează 
Eyescan.” Pronunţa în minte numele fiecăreia dintre 
aceste etape. „Se poziţionează ochiul în faţa scanerului, se 
aşteaptă din nou, următorul bip, gata. Apoi se aşază 
degetele pe cele două puncte ale ecranului tactil, se 
aşteaptă. Trei secunde, patru...” 


Gata. Adam era închis. 


După ce reuşi acest lucru, se gândi o clipă şi decise să nu-l 
informeze pe inspectorul-şef Kantstein cu privire la 
descoperirea falsului doctor Steinmetz, ci mai degrabă pe 
şeful lui, Paul Gerdes, care, în mod evident, îl cunoştea pe 
adevăratul Steinmetz. Hendrik nu ştia dacă din cauza firii 
neplăcute şi ostile a lui Kantstein sau pentru că acesta era 
atât de dornic să creadă că partenerul lui a împuşcat pe 
cineva, dar, în orice caz, nu avea încredere în acest om. 


Revenit în sufragerie, Hendrik îşi închise notebookul, îl luă 
sub braţ şi la scurt timp părăsea casa. Mergând spre 
maşină, se întreba dacă nu-l urmăreşte cineva, încât, după 
un anumit timp, să poată deschide uşa cu aplicaţia Adam 
instalată pe smartphone-ul lui şi să se plimbe prin casa lui 


Hendrik de parcă ar fi fost la el acasă. „Nu”, gândi el 
hotărât, pentru că Adam era out of order. 


Îşi sună şeful de pe drum şi avu noroc. Paul Gerdes era 
chiar în biroul lui şi avea la dispoziţie un sfert de oră ca să- 
| întâlnească. 


— Bine, mulţumesc, răspunse Hendrik uşurat. În biroul 
tău? 


— Da, pe curând. 


La scurt timp după asta, Hendrik îşi lăsa maşina în 
parcarea spitalului şi la nici zece minute mai târziu 
ciocănea la uşa biroului lui Gerdes. 


— Îţi spun pe scurt, începu Hendrik abrupt, după care dădu 
puţin la o parte tastatura computerului şefului său şi îşi 
aşeză notebookul în spaţiul rămas liber. Spuneai că-l 
cunoşti pe doctorul Steinmetz, nu-i aşa? 


Hendrik ridică monitorul şi-l activă apăsând o tastă. 


— Da, confirmă Gerdes, iar uimirea din vocea lui era 
evidentă. Ei... poate că e mult spus că-l cunosc, dar l-am 
întâlnit de câteva ori. 


— Bun. El este? 

Hendrik arătă spre fotografiile care puteau fi văzute pe 
ecran. Gerdes se aplecă uşor, îşi îngustă puţin ochii, apoi 
încuviinţă din cap. 


— Da, el este. 


Hendrik se îndreptă şi clătină din cap, apoi ocoli biroul şi 
se lăsă să cadă într-unul dintre fotoliile pentru vizitatori. 
Apoi îl privi pe Gerdes cu toată seriozitatea. 


— Nu este acesta omul care a fost la mine acasă. 
— Cum? Ce vrei să spui? Credeam că ai spus... 


— Că a fost cineva la mine acasă şi s-a prezentat ca fiind 
doctorul Dirk Steinmetz, care a lucrat până de curând la 
Spitalul Evanghelic Alsterdorf. Deci se exclude o confuzie, 
Paul. Altcineva s-a dat drept doctorul Steinmetz şi mi-a 
spus despre Linda şi Krollmann. 


Gerdes se lăsă pe spătarul scaunului. 
— Dar... de ce ar face cineva aşa ceva? 


— Asta este o întrebare bună şi cred că dacă voi răspunde 
la ea, ma voi apropia mult de rezolvarea misterului cu 
dispariţia Lindei. Am sperat că mă vei putea ajuta cumva. 


— Bineînţeles că aş vrea să te ajut, dar cum? 


— Din păcate, nici eu nu ştiu. Nu pot decât să-l descriu pe 
omul acela, nimic mai mult. Şi sigur că nu-l putem căuta 
pe net fără un nume. 


Ceva se trezi în mintea lui Hendrik, un gând care putea fi 
important, dar care era ascuns în subconştientul său, încât 
el nu-l putea prinde. Ştia că trebuie să-l lase în voie şi 
poate că gândul va apărea. Telefonul lui Gerdes îi abătu 
gândurile lui Hendrik. Îşi privi şeful preluând apelul, auzi că 
la telefon era unul dintre stagiari şi îşi lăsă privirea să 
rătăcească prin birou, în timp ce Gerdes vorbea. Pe 
peretele din stânga lui atârna unul dintre tablourile 


moderne care împodobeau şi pereţii majorităţii camerelor 
din casa medicului şef şi din care Hendrik nu reuşea să 
înţeleagă nimic. O suprafaţă galbenă şi un cerc albastru 
închis cu margini neregulate, în colţul din dreapta sus. 
Nimic altceva. Ca şi cum ar fi fost pictat de mâna unui 
copil şi cam de un metru cincizeci pe un metru. „Ca şi cum 
ar fi fost pictat de mâna unui copil neîndemânatic”, se 
corectă el, lăsându-şi privirea să rătăcească spre posterul 
de lângă el, care nu se potrivea deloc cu... opera de artă. 


Imaginea supradimensionată a unui ochi, mai bine zis a 
unui iris, în care erau desenate nenumărate cercuri şi 
dreptunghiuri mici, la marginile cărora apăreau descrieri în 
litere minuscule. Fără să le poată citi, Hendrik ştia că este 
vorba despre o reprezentare a iridologiei, o metodă de 
diagnostic medical, iniţial alternativă, care porneşte de la 
premisa că bolile omului pot fi determinate prin analiza 
structurilor tisulare ale irisului. Paul Gerdes era unul dintre 
susţinătorii acestui tip de diagnoză, un lucru neobişnuit, 
având în vedere că specialitatea lui era chirurgia. Dar 
cunoştinţele şi interesele lui Gerdes le depăşeau mereu pe 
cele ale unui simplu chirurg, aspect care, desigur, 
constituise unul dintre motivele pentru care primise destul 
de devreme titlul de profesor şi postul de medic şef. 


— Hendrik? 


Acesta tresări şi-l privi pe Gerdes, care între timp 
încheiase discuţia telefonică. 


— Scuză-mă, eram dus pe gânduri. 


— Ca să revin la Steinmetz, sau mai bine zis la tipul care s- 
a dat drept doctorul Steinmetz, cum arăta? 


— Era înalt, blond, destul de zvelt. Un tip comun. L-aş 
estima la vreo patruzeci şi cinci de ani. A, şi am observat 
că mâinile şi degetele erau neobişnuit de puternice pentru 
un chirurg. 


— Hm, descrierea s-ar potrivi multora. Îmi pare rău că nu 
te pot ajuta mai mult. 


— În regulă... Am venit la tine doar pentru că voiam să mă 
asigur că omul pe care l-am găsit pe net este acel doctor 
Steinmetz pe care-l cunoşti şi tu. 


Deoarece Gerdes îl privea întrebător, el încuviinţă din cap. 


— Da, ştiu. Sigur că el este, scrie şi sub câteva fotografii, 
dar... Ah, nu ştiu nici eu. În acest moment sunt atât de 
confuz, încât probabil că am nevoie de o confirmare 
suplimentară pentru orice, înainte să pot crede ceva. 


— Ar fi mai uşor dacă ai avea o fotografie de-a tipului... 


Dintr-odată, reveni gândul care lui Hendrik tocmai îi 
trecuse prin minte şi pe care nu apucase să-l înţeleagă. 
Era o revelaţie care, prin însăşi evidenţa ei, ridica 
întrebarea de ce nu-i trecuse imediat prin minte. Şi de ce 
nici altcineva nu se gândise la asta. Poliţia, de exemplu. 
Sau Alexandra. 

Ce este? 


Evident, Gerdes observase schimbarea apărută pe chipul 
lui Hendrik şi-l privea alarmat. 


Hendrik se îndreptă. 

— Adam! 

— Ce? 

Se vedea clar confuzia medicului-şef. 


— Sistemul meu de casă inteligentă! Am vorbit despre 
asta când ai venit la mine acasă. 


— Îmi amintesc, da. Dar ce-i cu asta? 


— Am spus nişte prostii. Chiar prostii. De fapt, chiar am 
înregistrări cu acest fals doctor Steinmetz. A fost în livingul 
meu. Acolo este suspendată o cameră de supraveghere 
care reacţionează la mişcare şi înregistrează tot. Asta 
înseamnă că tipul trebuie să apară în imagini. 


Gândul că ar putea afla cine este acest impostor care se 
dăduse drept doctorul Steinmetz îi dădu speranţe lui 
Hendrik şi imediat îi îmbunătăţi puţin starea de spirit. În 
sfârşit, o rază de speranţă. Dacă tipul era implicat în 
treaba asta, făcuse o greşeală vizitându-l pe Hendrik. lar 
dacă Alexandra avea dreptate şi Adam într-adevăr fusese 
folosit pentru a se pătrunde în casă şi a o răpi pe Linda, 
fusese chiar o greşeală absolut prostească. 


Chipul lui Gerdes se lumină pentru un moment. 
— Asta este o veste bună. Dar... 


Pe fruntea lui apăru încruntarea îndoielii. 


— Tu spui că această cameră reacţionează la mişcare. 
Asta ar însemna că înregistrează permanent atunci când 
eşti acasă. Nu sunt specialist în IT, dar asta nu înseamnă 
că acolo se produc nişte cantităţi uriaşe de date? 


— Ba da. 


Hendrik se ridică. Trebuia să plece acasă cât mai repede, 
pentru a vedea înregistrările. Dar capturile sunt salvate 
doar pentru o săptămână, apoi se înregistrează peste ele. 
Fişierul cu falsul Steinmetz trebuie să fie acolo, în orice 
caz. 


Se opri şi se luă cu mâinile de cap, ca lovit de trăsnet. 
— O, Doamne! 
— Ce este? 


Hendrik privi în gol pe lângă şeful lui. Cum de trecuse cu 
vederea aşa ceva? 


— O săptămână... Ştii ce înseamnă asta? 
Gerdes îl privi lung şi ridică din umeri. 


— Paul, noaptea în care a dispărut Linda... încă n-a trecut 
o săptămână. 

Din câţiva paşi ocoli biroul, îşi închise notebookul, care 
rămăsese deschis în faţa lui Gerdes, şi îl luă. 


— Capturile video din noaptea aceea trebuie să fie încă 
acolo. Şi poate se vede ce s-a întâmplat. Sunt un mare 
idiot. Cum am putut trece asta cu vederea? 


În timp ce se întorcea să plece, Gerdes spuse: 
— Să mă ţii la curent! 


— Da, sigur, răspunse Hendrik, apoi ieşi pe uşă şi se repezi 
pe culoar. 


Perspectiva de a avea măcar o şansă măruntă de a afla ce 
se întâmplase în noaptea în care Linda dispăruse îi dădea 
speranţe lui Hendrik. Pentru prima dată de la momentul 
când ajunsese acasă în noaptea aceea. 


Trebui să-şi adune toate puterile ca să nu apese la limită 
acceleratorul de la clinică până la casa lui din Winterhude. 


Între timp, se gândea că trebuie să-l repornească pe Adam 
dacă vrea să aibă acces la fişierele video stocate, dar îşi 
asumă acest lucru. lar dacă va suna Alexandra, nu va 
răspunde, ci o va suna înapoi imediat ce-l va închide la loc 
pe Adam. 


Hendrik evită la limită coliziunea cu maşina Audi de 
culoare închisă, parcată chiar pe aleea lui, şi încă înainte 
să-l vadă pe omul care venea spre el din direcţia casei, 
ştiu cui aparţine vehiculul. 


— lată că aţi apărut, spuse Kantstein când Hendrik cobori 
din maşină, fără să-şi mai dea osteneala să pară prietenos. 


Hendrik deveni iritat când îl văzu pe inspectorul-şef. 
— Aveţi noutăţi despre Linda? 


Kantstein clătină din cap. 


— Nu, dar dumneavoastră? Aţi mai auzit ceva despre 
logodnica dumneavoastră? 


— Nu. 


Hendrik renunţă să mai întrebe de ce venise Kantstein. 
Voia să intre în casă cât mai repede şi să urmărească 
înregistrările. 


— Am venit în legătură cu Dirk Steinmetz, explică 
inspectorul-şef. In legătură cu vizita lui la dumneavoastră. 


Hendrik ezită pentru un moment, dar se hotărî să-i spună 
lui Kantstein ce aflase între timp. 


— Nu doctorul Steinmetz m-a vizitat. 


Dacă inspectorul Kantstein era surprins, ascundea bine 
acest lucru. 


— Ah? Atunci cine? 


— Am văzut pe Internet fotografiile lui Steinmetz. Nu este 
omul care a venit la mine acasă! 


— Şi ştiţi cine era? 

— Nu încă, dar poate voi şti în curând. Şi nu doar asta. 
Hendrik îi spuse poliţistului despre înregistrări, atât cu 
Steinmetz, cât şi din noaptea în care dispăruse Linda. 
Kantstein îşi încreţi fruntea. 


— Şi abia acum v-a venit ideea asta? 


— Da. Nici dumneavoastră nu v-a trecut prin minte, ca 
investigator. 


— De unde să ştiu eu... 
Kantstein încheie subiectul cu un gest şi arătă spre casă. 
— Haideţi! Aş vrea să văd şi eu! 


Hendrik încuviinţă din cap şi se puse în mişcare. Nu ştia de 
ce, dar prezenţa lui Kantstein îl incomoda. Oricum, în 
câteva minute poate că va afla, în sfârşit, ce se întâmplase 
cu Linda. 


Când ajunse la uşa din faţă, scoase cheia din buzunar şi, în 
timp ce descuia, se gândi că se dezobişnuise să deschidă 
uşa în acest mod clasic şi nu cu o scanare a degetelor. 


Îi trebuiră mai puţin de două minute să-l repornească pe 
Adam, în timp ce Kantstein stătea în spatele lui, 
urmărindu-l cu interes. La scurt timp, stăteau la masă şi 
Hendrik deschise  notebookul. Până acum, urmărise 
întotdeauna înregistrările - dacă le urmărea - pe 
smartphone, dar dacă tot trebuia să reinstaleze aplicaţia 
Adam, putea face acelaşi lucru pe notebook, unde putea 
avea o imagine mai mare. 


— Unde se află această cameră? dori să ştie Kantstein, în 
timp ce Hendrik îşi tasta parola. 


Hendrik ridică privirea şi arătă spre plafon, în mijlocul 
încăperii. 


— Acolo, emisfera care arată ca o mică lustră. 


După o scurtă pauză, în timpul căreia se uită fix la cameră, 
adăugă hotărât: 


— Asta mă duce cu gândul la ceva. Un moment, vă rog! 


Deşi abia aştepta să urmărească înregistrările, se ridică în 
picioare, ieşi din living şi intră în garaj prin uşa din hol. Luă 
scăriţa din cârligul de lângă uşă şi reveni în living. După ce 
instală scara sub camera de luat vederi, îşi aduse din 
bucătărie o rolă de bandă adezivă maro şi o pereche de 
foarfece. Kantstein privea tăcut cum Hendrik lucra cu 
nervozitate în jurul emisferei, până când, în cele din urmă, 
camera fu înfăşurată complet cu bandă adezivă. 


— O măsură de precauţie, spuse Hendrik laconic, 
observând privirea întrebătoare a anchetatorului. 


Deşi camera nu mai putea înregistra, întoarse computerul 
pe masa de sufragerie, încât ecranul să nu poată fi captat. 


— Vreţi să fiţi în siguranţă sută la sută, nu-i aşa? comentă 
Kantstein. 


Hendrik nu-i răspunse, ci se concentră asupra ecranului. 


După ce instală aplicaţia Adam şi reuşi să se identifice ca 
administrator al camerei prin codul ascuns pe care-l 
introduse şi prin Eyescan, navigă cu mişcări nervoase prin 
meniul aplicaţiei către înregistrările stocate ale camerei. 


— Pentru cât timp sunt salvate înregistrările? dori să ştie 
Kantstein. 


— O săptămână, apoi se înregistrează peste ele, explică 
Hendrik, dând clic pe directorul de rezervă. 


Denumirile fişierelor începeau cu prefixul Wozi-8, urmat de 
data şi ora înregistrării respective. 


Nu dură mult să găsească fişierele din noaptea în care 
dispăruse Linda. Parcurse marcajele temporale şi găsi o 
captură de la ora patru şi treizeci şi trei de minute. 


— Aici! arătă el cu emoție. Atunci am venit acasă şi am 
intrat în living, căutând-o pe Linda. Fişierul dinainte este 
de la ora unu şi cinci. Acesta trebuie să fie. 


Pulsul îi gonea în timp ce pornea videoclipul cu dublu clic. 
Începea cu... Linda! Femeia intră în living, privi în jur, se 
duse la masă. Părea liniştită, cu trăsăturile complet 
destinse. După o altă privire în jur, se întoarse să plece şi, 
ieşind, spuse ceva ce Hendrik nu înţelese, dar al cărui sens 
se lămuri când în cameră se făcu întuneric. Zece secunde 
mai târziu, videoclipul se încheie. Hendrik privi fix ecranul. 


— Asta a fost tot? Se auzi el spunând încet. 


— Este singura cameră de supraveghere din casă? întrebă 
Kantstein. Dar antreul şi etajul superior? 


— Nu, n-am... eu n-am vrut camere de supraveghere la 
etaj. Dar mai sunt afară trei. Un moment. 


Navigă prin sistemul de fişiere până la folderul Exterior-1, 
unde erau stocate înregistrările camerei fixate deasupra 
uşii casei, până la directorul cu noaptea când dispăruse 
Linda. 


— Fir-ar să fie, rosti el când avu în faţă fişierele. Ultima 
înregistrare este de la ora optsprezece şi zece, când am 

venit de la tura de zi din spital. Următoarea începe doar 
din momentul în care m-am întors dimineaţa devreme de 
la spital. Lipseşte tot ce s-a întâmplat între cele două 
momente. 


În directoarele Exterior -2 şi Exterior -3, care acopereau 
zonele din jurul garajului şi terasei, lucrurile arătau la fel. 
Nici acolo nu erau înregistrări din noaptea respectivă. 


— Nimic, spuse Hendrik cu un amestec de resemnare şi 
furie şi plesni masa cu latul mâinii. Fir-ar al dracului! 


— Aşadar, numai cea de aici, din living, de unde logodnica 
dumneavoastră a plecat destul de liniştită, după cum am 
putut vedea. Regretabil, dar deloc surprinzător. Dacă şi-a 
pregătit valiza la etaj şi apoi a ieşit din casă, camera asta 
nu prea o putea surprinde. 


— În acest caz, ar fi trebuit să fie înregistrată de camera 
exterioară de deasupra uşii. Dar asta nu s-a întâmplat. Şi 
nici celelalte camere n-au înregistrat-o. 


— Hmm... spuse Kantstein. Dar dacă ar fi fost răpită, n-ar 
trebui să existe înregistrări exterioare care să arate asta? 
Dacă am înţeles bine, nu se poate intra sau ieşi din casa 
dumneavoastră fără a fi surprins de una dintre camere. 
Deci, cum a reuşit un eventual răpitor s-o scoată din casă 
fără să fie filmat? 


— Foarte simplu, îl repezi Hendrik. Dacă un străin îl poate 
controla pe Adam din exterior, încât să poată intra în casă, 
atunci el poate folosi şi sistemul ca să şteargă fişierele 
care conţin ceva ce nu trebuie să fie văzut. Doar este 
logic, nu-i aşa? 


Kantstein ridică din umeri. 
— Logodnica dumneavoastră are acces la sistem? 
— Desigur. 


— Ea ar putea să şteargă fişierele pe care n-ar trebui să le 
vadă şi altcineva? 


Trebui ca Hendrik să-şi adune toate puterile ca să nu strige 
la Kantstein, dar nu-şi putu stăpâni glasul. 


— Da, fir-ar să fie, ar putea, dar asta nu înseamnă nimic. 


— Nici n-am spus asta. Dar adevărul este că tot nu avem 
dovezi că logodnica dumneavoastră a fost răpită. Aşa că n- 
am progresat cu nimic. 


Întrucât Hendrik nu răspundea, Kantstein arătă spre ecran. 


— Ce-i cu tipul care s-a dat drept Steinmetz? Ne uităm şi la 
videoclipul cu vizita lui? 


Dintr-odată, Hendrik se simţi neputincios. Nu ştia ce 
anume sperase de la înregistrări, dar ceea ce văzuseră 
acum, sau, mai bine zis, ceea ce nu văzuseră, nu prea 
ajuta la ceva. Dar asta nu folosea la nimic, trebuia să 
caute mai departe indicii. 


Hendrik încuviinţă din cap şi se gândi repede când anume 
venise falsul doctor Steinmetz. Nu dură mult să găsească 
videoclipul respectiv şi să-l pornească. 


Se putea vedea o parte din living, cu canapeaua, măsuţa 
joasă, unul dintre cele două fotolii şi în spate uşa livingului 
- poziția normală a camerei de supraveghere. Pe 


canapeaua pe care se aşezase falsul doctor Steinmetz în 
timpul vizitei stătea... el însuşi. Hendrik se urmări pe sine 
o vreme tastând în smartphone, punându-l apoi la o parte 
şi întorcându-se spre geamul mare cu vedere la terasă. In 
acelaşi moment, camera se deplasă, ceea ce însemna că 
se produsese o mişcare. Hendrik se întrebă dacă 
Steinmetz chiar stătuse pe canapea. 


În secunda următoare, obiectivul surprinsese persoana 
care venise de pe terasă care intrase în living. Involuntar, 
Hendrik rămase cu gura căscată. Persoana care-i zâmbea 
de pe ecranul notebookului era... Linda. 

Femeia se trezeşte din starea de semiconştienţă, în 
propriul ei geamăt. Confuză, îşi întoarce capul, deşi nu 
vede absolut nimic, şi chipul i se contractă de durere. Îşi 
simte tot corpul ca pe o torţă aprinsă. Înăuntrul ei se 
dezlănţuie o febră mare. 


Este întinsă pe betonul rece. Camera fără ferestre în care 
este închisă este foarte mică, poate de patru metri 
lungime şi doi metri lățime. Ştie asta doar pentru că a 
parcurs-o iar şi iar, pipăind pereţii reci, când febra i-a 
scăzut puțin, îngăduindu-i o scurtă pauză de respiro. 


Deschide larg ochii de parcă aşa ar reuşi să răzbată prin 
întuneric. 


Beznă absolută. Singurătate absolută. 


Nu ştie cât timp a trecut de când uşa s-a închis în spatele 
ei pentru prima oară. Zile? Săptămâni? De atunci, uşa se 
deschide din când în când, timp de câteva secunde, când 
cineva îi pune o sticlă de apă şi o farfurie cu sanavişuri pe 
podeaua de beton, în timp ce ea, orbită, îşi strânge ochii 
şi-i acoperă cu brațul. 


Cu mare greutate, se ridică. În cele din urmă, reuşeşte să 
stea în picioare, sprijinită de perete. 


Muşchii îi tremură, genunchii sunt gata să cedeze în orice 
moment. Totuşi, trebuie să încerce. Chiar dacă ştie că nu 
s-a schimbat nimic. 


Adunându-şi toate puterile, face un pas mic, apoi altul. 
Dintr-odată, i se face cumplit de frig, corpul gol ii este 
cuprins de frisoane spasmodice, dinţii îi clănțănesc. Are 
nevoie de un efort supraomenesc pentru a rămâne în 
picioare. Mai departe. Trebuie să meargă mai departe, 
chiar dacă situația pare disperată. 


Reuşeşte, ajunge la uşa de oțel, o pipăie până când mâna 
ei tremurătoare ajunge la clanţă. O apasă, Îşi dă seama că, 
aşa cum se temea, uşa este încuiată şi se prăbuşeşte. 


Se cuprinde cu brațele, lacrimile îi curg pe obraji, închide 
ochii, deşi nici nu mai contează în intunericul total. 


În fața ei se derulează imagini. Se reliefează lucrurile 
stranii şi groaznice care s-au întâmplat inainte de a fi 
închisă aici. 


Îşi aminteşte aproape tot, a avut mult timp să se 
gândească, deşi din când în când işi pierdea luciditatea 
când creştea febra. Atunci, halucina văzând cele mai 


nebuneşti lucruri. Lucruri frumoase, pe care voia să le 
rețină. Dar erau şi alte imagini, întâmplări ingrozitoare... 
care nu sunt un produs al imaginaţiei ei, care chiar s-au 
întâmplat, asta o ştie. 


Teama creşte din nou, pe măsură ce memoria îi derulează 
evenimentele în fața ei ca pe un film. 


Este în baie, se pregăteşte de culcare, când aude un 
zgomot. Parcă undeva în casă ar fi căzut un obiect greu. 
Desculţă, numai în cămaşa de noapte, coboară pe scări ca 
să se uite. Strigă, dar nu primeşte niciun răspuns. Ajunsă 
la parter, păşeşte spre camera de zi, strigă iar. Dintr-odată 
ceva o apasă pe faţă, pe gură. Mirosul dulceag, 
respingător... 


Când se trezeşte, este legată pe o targă, cu ochii acoperiţi. 
Panica o apucă în gheare, ar vrea să tipe, dar gura îi este 
acoperită. Apoi, această voce, prefăcută într-un mod 
nefiresc de misterios. Are totuşi impresia că sună 
cunoscut, dar nu ştie de unde. 


— Nu vei înţelege, dar ce fac eu acum te menţine în viaţă, 
spune vocea aceea, rar şi sacadat. 


Apoi, femeia simte o înţepătură în braţ şi, în câteva 
secunde, se răspândeşte o lavă fierbinte. Când ajunge la 
gât, îşi pierde cunoştinţa. 


O înţepătură în pliul cotului o trezeşte din leşin. Deschide 
ochii şi este surprinsă că poate să vadă. Un bărbat. Poartă 
îmbrăcăminte, bonetă şi mască chirurgicală şi se apleacă 
deasupra ei. Încearcă să se ferească de privirea din ochii 


lui reci şi cercetători, dar capul ei nu se mişcă nici cu un 
milimetru. 


El îi arată un fel de eprubetă pe jumătate umplută cu 
sânge. Sângele ei. 


— Doar o ultimă verificare. 


Vocea bărbatului nu este prefăcută, dar este sigură că nu 
este acelaşi cu cel dinainte. 


— Într-o oră suntem siguri şi te putem procesa. 

Procesa? Rațiunea îi rătăceşte pe lângă acest cuvânt, dar 
refuză să înțeleagă ce ar putea însemna asta. Incearcă să 
tipe, dar nu-i iese niciun sunet din gură. 


— O, nu te teme, spune bărbatul. Nu vei simţi nimic. Mai 
întâi te voi împuşca. Nu sunt un monstru. 


Apoi, bărbatul dispare din câmpul ei vizual. 


Când revine, după un timp nesfârşit de lung, în care ea 
aproape că înnebuneşte de teamă, urlă la ea. 


— Ce înseamnă porcăria asta? 


Îi ţine în dreptul nasului o foaie de hârtie mototolită, de 
parcă ea ar şti despre ce anume este vorba. 


— Aşa nu pot să mă apuc de nimic cu tine. Ce dracu' ai 
făcut? 


Dintr-odată, bărbatul are în mână o seringă cu o canulă 
groasă, pe care i-o înfige cu furie în partea laterală a 
coapsei. Apoi împinge afară din încăpere masa pe care stă 


întinsă. Imediat după asta, o smulge de pe masă şi o aşază 
pe podeaua de beton a cămăruţei. In timp ce uşa se 
închide şi este cuprinsă de întunericul absolut, pentru 
prima dată buzele ei scot un sunet răguşit. 


Un zgomot la uşă o readuce brutal în prezent. Un fulger de 
lumină pătrunde în cameră şi aruncă săgeți strălucitoare 
direct în pupilele ei, înainte să-şi poată închide pleoapele. 
Chiar în timp ce-şi acoperă ochii cu antebraţul, cineva intră 
în încăpere, o apucă de brat şi şuieră: 


— Stai nemişcată, altfel te va durea. 


Vrea să tipe la el, să-l intrebe cu ce ar mai vrea s-o 
amenințe după tot ce i-a făcut deja. Simte întepătura 
familiară în pliul cotului. Îi ia sânge. A mai făcut asta de 
două ori de când a fost închisă. 


Apoi totul se termină. Fără un cuvânt, el iese din 
închisoarea ei, în clipa următoare bezna o învăluie din nou. 

Ce? Dar... rosti răguşit Hendrik, privind fascinat cum în 
videoclip Linda se aplecă spre el, îi trimite un sărut şi-i 
spune ceva ce el nu reuşi să înţeleagă, deoarece volumul 
era prea scăzut. 


Lovi rapid şi repetat tasta care mărea volumul. 


— ...Şİ tu un ceai? îl întreba Linda, iar el clătina din cap şi 
răspundea un zâmbet larg: dar ce, port cumva o rochie de 
vară? 


Îşi amintea dialogul din vremurile fericite. Hendrik opri 
videoclipul, micşoră imaginea static şi privi din nou 
denumirea fişierului. Data şi ora erau corecte, fără 
îndoială. 


Kantstein, care până atunci nu spusese nimic, ci numai 
privise gânditor imaginile, se interesă: 


— Aţi greşit înregistrarea? 


— Nu, uitaţi-vă aici... ziua şi data se potrivesc. Chiar atunci 
a fost aici tipul acela. 


— Dar aici nu se vede niciun tip, ci logodnica 
dumneavoastră, care se pare că ar fi dispărut. Mi-aţi putea 
explica asta? 


— Nu, eu... ce vreţi să spuneţi cu „se pare că ar fi 
dispărut”? Ce insinuaţi? Linda chiar a dispărut. Acesta este 
un alt videoclip. Îmi amintesc situaţia în sine, dar nu mai 
ştiu exact momentul. Trebuie să fi fost săptămâna trecută 
sau cea dinaintea acesteia. 


— Hm, ciudat. Nu spuneaţi că datele sunt salvate doar 
timp de o săptămână şi apoi se înregistrează peste ele? 


— Da, aşa se şi întâmplă în mod normal. 
Hendrik sări în sus. 


— Ah, fir-ar al naibii, nu ştiu ce se întâmplă. În orice caz, 
ce-am văzut noi nu s-a întâmplat când a fost aici falsul 


Steinmetz. Doar nu sunt nebun. Treaba asta... treaba asta 
a fost sigur manipulată de cineva. 


— A, da, înţeleg, spuse Kantstein ridicându-se la rândul lui. 
Probabil că a fost aceeaşi persoană care a prelucrat 
acest... sistem în aşa fel încât să o poată răpi pe logodnica 
dumneavoastră. Fără vreun motiv şi... 


Se auzi soneria şi Kantstein amuţi. Hendrik se întoarse 
supărat şi părăsi livingul. In faţa uşii se afla Alexandra, 
care-i arătă cu degetul mare spre maşină. 


— Este maşina lui Kantstein. Sunt noutăţi despre logodnica 
dumneavoastră? 


— Nu, doar a vrut să mă întrebe nişte chestii despre acest 
Steinmetz. De altfel, lucrurile au cam scăpat de sub 
control. Intraţi. 


Alexandra râse scurt. 
— Sigur va fi încântat să mă vadă. 


Totuşi, când intrară în camera de zi, inspectorul-şef se 
mulţumi să dea din cap către ea fără cuvinte şi spuse, 
adresându-i-se lui Hendrik: 


— Ştiu că aveţi o teorie proprie despre dispariţia 
logodnicei dumneavoastră, spuse Kantstein, iar privirea lui 
poposi doar o clipă asupra Alexandrei. Dar vă sfătuiesc să 
aşteptaţi şi să nu faceţi nimic pe cont propriu. 


— Ce să aştept? răspunse Hendrik agresiv. Este clar că n- 
aveţi de gând să faceţi ceva în privinţa Lindei. Cu toate 
ciudăţeniile întâmplate. Dar aveţi deja multă treabă pentru 


punerea partenerului dumneavoastră sub acuzaţia de 
crimă, nu-i aşa? 


Kantstein făcu un pas spre Hendrik şi îl privi în ochi. 


— Ciudăţenii? Despre care ciudăţenii vorbim? Despre 
faptul că aţi fost vizitat de o fantomă? Sau despre 
ciudăţenia că în locul vizitatorului apare în clip logodnica 
dumneavoastră, care ar fi fost răpită, răpire pentru care, 
de altfel, nu există niciun fel de dovezi? Acestea sunt 
ciudăţeniile despre care vorbiţi? Chiar ar trebui să folosesc 
aceste lucruri ca motiv de investigaţii? Sunteţi sigur? 
Pentru că asta ar însemna mai întâi să mă ocup mai 
îndeaproape de dumneavoastră. 


Pentru câteva clipe, se uitară lung unul la celălalt, în 
tăcere, cu o privire de gheaţă, apoi Kantstein se întoarse, 
spuse „Găsesc singur ieşirea” şi dispăru. Imediat după 
aceea, uşa de la intrare se închise cu un pocnet surd. 
—Wow! 

Alexandra îşi scutură mâna de parcă s-ar fi fript la degete. 
— Inspectorul-şef este iar în cea mai bună dispoziţie. 
Hendrik privi din nou spre uşa camerei de zi. 

— Pur şi simplu nu-l pot aprecia. Dar a şi picat prost că a 
fost aici tocmai când am urmărit nenorocitele astea de 
filmări. 


Privirea lui Hendrik se îndreptă spre notebook, apoi către 
camera acoperită din tavan, apoi din nou la Alexandra. 


— Aceste filmări... cred că aveţi dreptate. Adam... 


Alexandra făcu ochii mari, ridică ambele mâini şi scutură 
din cap atât de tare, încât Hendrik amuţi imediat. Apoi, 
când aceasta arătă spre cameră şi după asta îşi trecu 
muchia palmei peste gât, Hendrik înţelese. Bărbatul se 
ridică, merse în hol şi-l dezactivă pe Adam. Când reveni, îi 
povesti despre înregistrările care lipseau şi cele 
manipulate. 


— Acum credeţi şi dumneavoastră că Adam a fost 
manipulat, nu-i aşa? reveni la chestiune Alexandra. 


— Da, aşa cred. 
Ea ridică din umeri. 


— Aţi ajuns la vorba mea. Din acest motiv, aplicaţia ar 
trebui să rămână dezactivată. Şi este adevărat. Faptul că 
inspectorul Kantstein apare aici tocmai când să urmăriţi 
înregistrările... mda. Chiar este o coincidenţă nefericită. 
Îmi pare rău pentru dumneavoastră. 


— N-am putea să ne tutuim? sugeră Hendrik spontan, iar 
Alexandra zâmbi recunoscătoare. 


— Cu plăcere. Credeam că ţii la chestiile astea formale. 
Domnule doctor şi celelalte. 


— Ba dimpotrivă. 


— Bine, spuse Alexandra şi merse la masa de sufragerie, 
unde se aşeză pe un scaun. lţi aminteşti cum spunea şeful 
Hamburg Home Systems, acel Buchmann, că Adam este 
pe piaţă de trei ani? Am încercat să aflu unde s-a vândut 
sistemul în această perioadă, dar s-a dovedit a fi un lucru 
foarte dificil. Pe ici pe colo a mai postat cineva pe un 


forum şi ceva despre Adam, dar asta nu prea ajută. Am 
avea nevoie de o listă completă a tuturor utilizatorilor 
sistemului. Dacă vom căuta strict persoanele dispărute din 
oraşele în care s-a folosit Adam şi apoi vom compara 
rezultatele cu lista de clienţi, deja am şti mai mult. Am o 
bănuială că există suprapuneri. 


Hendrik dădu din cap a îndoială. 


— Dar de unde să luăm o listă de clienţi? Buchmann sigur 
nu ne va da aşa ceva. Nu cred că are el vreo legătură cu 
asta şi este un afacerist mult prea respectat pentru a 
transmite datele clienţilor. 


— Se poate. Dar mai există o cale, spuse Alexandra şi 
arătă spre notebookul lui Hendrik. Ai instalat browserul 
Tor? 


— Tor? Nu, nu-l ştiu, eu folosesc Firefox. 

Ea zâmbi oarecum cu îngăduinţă. 

— Pentru ce vreau să-ţi arăt, ai nevoie de Tor. 
— Bine. De ce? 


— Încerc să-ţi explic aşa cum mi s-a explicat şi mie. 
Utilizatorul, adică tu, instalează pe computer browserul, 
care se conectează la reţeaua globală Tor. Când este 
pornit, descarcă o listă cu toate serverele Tor care sunt 
disponibile şi utilizabile. Imediat ce lista a fost primită, 
browserul selectează aleatoriu un prim server Tor şi 
realizează o conexiune criptată cu acesta. De acolo, merge 
la următorul server aleatoriu. Această procedură se 
repetă, încât se realizează un lanţ de conexiune cu cel 


puţin trei servere Tor. De obicei sunt mai multe. 
Şmecheria este că fiecare server îşi cunoaşte doar 
predecesorul şi succesorul. Într-un limbaj simplu, asta 
înseamnă că imediat ce conexiunea a ajuns la al treilea 
server, nu mai poate fi refăcut drumul înapoi - adică spre 
tine. Anonimat absolut. Navighezi pe net fără să laşi urme 
cu ajutorul cărora se poate ajunge la tine. Acesta este 
motivul pentru care poţi naviga eficient pe Darknet numai 
cu acest browser. 


— OK. Mi-ai mai spus ceva despre Darknet, în legătură cu 
super geniul acela. Marvin. 


— Exact, spuse Alexandra şi se aşeză pe scaunul din faţa 
notebookului. Dacă-l deblochezi, îţi instalez browserul. 


— Nu va funcţiona, l-am închis pe Adam. Nu mai am 
WLAN. 


Alexandra îşi scoase smartphone-ul din buzunar şi-l puse 
pe masă. 


— Dar am eu hotspot. 

— Bine. 

În timp ce debloca ecranul, Hendrik spuse: 

— Dar este legal? Acest browser? 

Dar înainte să-i poată răspunde, adăugă în grabă: 
— A, lasă asta. Nu-mi pasă. 


Alexandra zâmbi. 


— Este legal. 
Hendrik se îndreptă din nou. 


— Pentru un psiholog în devenire, chiar mă mir cum de ştii 
atât de bine toate chestiile astea de informatică. 


Ea zâmbi. 


— Încă de când eram adolescentă, îmi plăcea mai mult să 
stau la computer cu prietenii decât să mă ocup de chestii 
tipic feminine. lar acum, în timpul studiilor, am cunoscut 
rapid câţiva oameni din domeniul informaticii. Aşa cum am 
spus: trebuie doar să cunoşti pe cineva care cunoaşte pe 
cineva. 


Instalarea dură mai puţin de cinci minute, apoi Alexandra 
porni browserul, tastă în bara de adrese un şir de 
caractere încheindu-se cu onion, apoi se deschise o pagină 
cu titlul Rent a Hacker, unde se explica în limba engleză că 
pe acea pagină se putea configura o căutare pentru un 
hacker, în orice scop. Apoi erau enumerate scopurile 
posibile. 


Acolo scria despre Perturbarea website-urilor / reţelelor 
prin DDoS? şi prin alte metode, cum se face Spionaj 
economic şi cum se obţin Informaţii private despre o 
persoană. 


Neîncrezător, Hendrik parcurse lista de posibilităţi, unde se 
enumerau şi Security-Hacks, şi care se încheia cu nota: 
Dacă doriţi ca o persoană să fie cunoscută ca utilizator de 
pornografie infantilă, nicio problemă. 


° DDoS - Distributed denial-of-service - blocarea distribuită a 
serviciului. 


Hendrik arătă sceptic spre notă. 
— E un fake, nu-i aşa? 
Alexandra clătină din cap cu un aer serios. 


— Din nefericire, nu. Pe Darknet poţi cumpăra orice şi pe 
oricine. De la hackeri la arme sau droguri. Nicio problemă. 
Există magazine online care seamănă cu cele pe care le 
cunoaştem din zona oficială a webului, doar că în coşurile 
de cumpărături se află alte lucruri şi plăţile se fac cu 
Bitcoin sau alte criptomonede. Dar altceva voiam să vă 
arăt. 


Dădu clic pe un link şi se deschise un câmp de 
introducere. Degetele ei lunecară pe tastatură, apoi se 
deschise o pagină nouă, care consta într-un scurt text în 
limba germană, cu litere albe pe fond negru. 


Caut tester de produs. Sistem nou Smart Home. Securitate 
high-end. 


Hendrik o privi întrebător pe Alexandra. 
— Aşa arată căutarea unui hacker? Aşa de simplu? 
Ea rânji. 


— Da. Şi asta este căutarea noastră. Am setat-o azi. Poate 
se va anunţa cineva dispus să ne aducă o anumită listă de 
clienţi a unei anumite firme. 


Hendrik o privi surprins. 


— Şi funcţionează aşa, pur şi simplu? Ca şi cum ai da un 
anunţ pentru un Volvo folosit? 


— Exact aşa. 
— Dar asta categoric ar fi ilegal. 
Alexandra ridică din umeri. 


— Da, oarecum. Dar poate ne ajută nu numai să o găsim 
pe Linda, ci şi să împiedicăm alte răpiri de felul ăsta. 


Hendrik nu se putea opune acestui argument. 
— Atunci bine, să încercăm. 

— Dacă avem noroc, va răspunde chiar Marvin. 
Hendrik se uită la ecran. 

— Asta este o lume cu totul nouă pentru mine. 


— Cum spuneam, trebuie doar să cunoşti oamenii potriviţi. 
N-ai crede cât de mult se ocupă cu aşa ceva unii dintre 
colegii mei studenţi la informatică. 


Hendrik o opri cu un gest. 
— Cred că nici nu vreau să ştiu. 
Alexandra închise notebookul şi se ridică în picioare. 


— Bun, asta voiam să-ţi arăt repede. Acum trebuie să 
merg la universitate, te contactez mai târziu, bine? Şi nu 
te enerva din cauza lui Kantstein. Ştiu că acum se 
comportă ciudat, dar poate fi cu totul diferit. Când l-am 
cunoscut eu, era un om total diferit. Nu ştiu de ce s-a 
schimbat aşa de mult. 


— Mda, răspunse Hendrik, care se dusese cu gândul la o 
altă remarcă pe care o făcuse Alexandra despre 
inspectorul-şef. 


„Faptul că inspectorul Kantstein a apărut aici tocmai când 
să urmăriţi înregistrările... chiar un ghinion.” 


Kantstein tocmai venise dinspre uşa casei când Hendrik 
intrase cu maşina pe alee. Oare ce făcuse acolo? 


Chiar să fi fost o întâmplare? 

După ce Alexandra îşi luă rămas-bun, Hendrik luă cheia de 
la maşină şi la puţin timp după asta ieşea din casă. 
Trebuia să afle ceva despre acest fals doctor Steinmetz. 
Poate că ar găsi un indiciu dacă s-ar interesa de 
adevăratul Steinmetz. 


Spitalul Evanghelic Alsterdorf se afla la doar cinci kilometri 
distanţă. Hendrik ajunse acolo în douăzeci de minute, 
după alte zece minute întrebase deja despre medicul şef 
de la secţia de chirurgie şi ortopedie şi acum stătea în 
anticamera acestuia. 


Femeia care-l examina pe deasupra ochelarilor de lectură 
putea avea în jur şaizeci de ani şi arăta de parcă o agenţie 
de casting pentru un serial TV despre medici ar fi selectat- 
o pentru acest rol. 


— Profesorul Geibel are foarte multă treabă. Fără 
programare... 


— Sunt pe deplin conştient de faptul că profesorul este un 
om foarte ocupat, explică Hendrik cu o voce blândă. Dar 
aici este vorba despre un om care a dispărut fără urmă. 
Logodnica mea. Am doar câteva întrebări scurte. Poate mă 
va ajuta să o găsesc. 


— Pe cine să găsiţi? întrebă un bărbat în spatele lui. 


Hendrik se întoarse şi ştiu imediat că cel care se afla în 
pragul camerei alăturate era medicul şef. Halatul alb pe 
care îl purta părea să fie cu un număr mai mare, datorită 
siluetei subţiri a bărbatului. Faţa îngustă de sub părul 
cărunt, scurt, semăna cu un cap de pasăre, din cauza 
ochilor afundaţi în orbite şi a nasului relativ mare. 


Hendrik detesta prejudecățile, dar nu se putu împiedica 
să-l displacă din prima pe profesorul Geibel. 


— Numele meu este doctor Hendrik Zemmer, domnule 
profesor, sunt chirurg la UKE. Cred că-l cunoaşteţi pe şeful 
meu, profesorul Paul Gerdes. 


Zâmbetul întârzie doar o secundă şi transformă capul de 
pasăre în ceva ce Hendrik nu mai putea compara cu nimic. 


— A, Paul... da. Cu ce vă pot ajuta? Căutaţi un nou 
domeniu de activitate? 


Noua încercare de a zâmbi eşuă, ca şi cea precedentă. 


— Nu, nu, nu este vorba despre profesie. Am câteva 
întrebări despre doctorul Steinmetz. Dacă aţi avea puţin 
timp, v-aş fi foarte recunoscător. 


— Doctorul Steinmetz? 


Geibel îl examină pe Hendrik de parcă i-ar fi evaluat 
greutatea. 


— Am auzit de nişte lucruri. Urâtă treabă. 
— Da, groaznic. 


Şi, după ce aruncă o privire spre doamna de la birou, 
Hendrik adăugă: 


— Vă rog, dacă aţi avea câteva minute pentru mine... 


De data aceasta, trecură cel puţin trei secunde înainte ca 
Geibel să reacționeze. Se dădu la o parte şi arătă spre 
camera din spatele lui. 


— Bine atunci. Cinci minute. 


Camera avea cam treizeci şi cinci de metri pătraţi şi era 
mobilată cu piese masive, din mahon. Când Geibel se 
aşeză pe fotoliul directorial mare, tapiţat cu piele, din 
spatele biroului uriaş, silueta lui subţire aproape că 
dispăru. 


Spre deosebire de restul mobilierului, cele două scaune 
simple pentru vizitatori, poziţionate oblic faţă de birou, 
păreau aproape deplasate. 


Geibel se lăsă pe spate în fotoliul lui, aşteptă ca şi Hendrik 
să se aşeze şi îşi încrucişă mâinile peste abdomenul plat. 


— Deci cu ce vă pot ajuta în legătură cu domnul 
Steinmetz? 


— Profesorul Gerdes mi-a spus că acest coleg era un 
excelent chirurg, dar prezenta anumite... deficienţe în 
relaţiile interpersonale. 


— Vă aşteptaţi să discut cu dumneavoastră despre 
comportamentul social al unui fost angajat care a şi murit 
între timp? 


— Care a fost ucis. Domnule profesor, logodnica mea a 
dispărut, iar cineva care s-a dat drept doctorul Steinmetz 
este cumva implicat în treaba asta. 


— Cum adică s-a dat drept doctorul Steinmetz? 


Hendrik inspiră adânc, apoi povesti pe scurt ce se 
întâmplase. După ce îşi încheie relatarea, profesorul se 
aplecă spre el. 


— Deci acest... fals doctor Steinmetz susţinea că un 
jurnalist a făcut investigaţii în acest spital? 


— Da. Şi că ar fi apărut aici cu logodnica mea în maşină. 


— Păi despre logodnica dumneavoastră nu ştiu, dar este 
adevărat că a fost aici un reporter şi a pus întrebări. 
Inclusiv mie. 


— Ciudat. La asta nu m-am aşteptat. De ce s-ar dă cineva 
drept altcineva, dar mi-ar oferi nişte informaţii corecte? 


— La asta nu vă pot răspunde. Dar am o întrebare: ce 
anume aşteptaţi de la mine? 


Nici Hendrik nu ştia foarte bine, dar nu voia să recunoască 
asta în faţa lui Geibel. 


— La ce anume se referea investigația lui Jonas Krollmann? 
— Krollmann? 


— Da. Acesta este numele jurnalistului care a făcut 
cercetări aici. Cel puţin asta susţinea falsul doctor 
Steinmetz. 


— A, da, se poate. Îmi amintesc doar numele oamenilor 
care sunt importanţi într-un fel sau altul. 


Având certitudinea că în aceste circumstanţe Geibel i-ar 
uita numele imediat ce uşa se va închide în urma lui, 
Hendrik repetă: 


— Deci despre ce era vorba? 


— Ceva în legătură cu tranzacţiile bancare, n-am idee. O 
poveste încâlcită. l-am spus la revedere omului după două 
minute. Timpul meu este preţios. 


Medicul dădu din cap spre Hendrik şi adăugă: 


— Acesta a fost indiciul dumneavoastră. Păcat că nu v-am 
putut ajuta în această problemă cu logodnica 
dumneavoastră. Poate că doar a luat o pauză şi va 
reapărea curând. La revedere. 


Fără să-i mai dea vreo atenţie lui Hendrik, Geibel se 
întoarse spre un teanc de documente de pe birou. 


Chiar dacă îi era greu să se abţină de la comentarii faţă de 
comportamentul medicului şef, Hendrik se ridică şi părăsi 
biroul în tăcere. 


La puţin timp după aceea, când urcă în maşină, apucă 
spontan smartphone-ul, căută numărul de la Hamburg 
Home Systems şi sună. 


Femeia care-l întâmpină cu multă amabilitate se arătă 
dispusă să-i dea legătura la Buchmann numai când 
Hendrik o asigură că este vorba despre o comandă mare, 
pe care şeful ei n-ar vrea s-o rateze. 


— Sunt Hendrik Zemmer, spuse Hendrik când Buchmann 
răspunse, în sfârşit. Vă rog să mă scuzaţi, domnule 
Buchmann, că am recurs la acest truc, dar trebuie 
neapărat să vorbesc cu dumneavoastră. 


— Nu sunteţi cel care a fost aici cu acea tânără? Cel a 
cărui logodnică a dispărut? 


— Da, dar vă rog să nu închideţi, este foarte important. 
— Bine atunci, despre ce este vorba? 


— Când inspectorul-şef Kantstein a fost la dumneavoastră 
ca să vorbiţi despre Adam, ce anume a vrut să ştie? 


— Care inspector-şef? 

— Kantstein. Detectivul şef Kantstein de la LKA. 

— Îmi pare rău, dar numele nu-mi spune nimic. 

— Nici nu este important numele, este vorba despre 


ofiţerul de poliţie care v-a pus recent nişte întrebări în 
legătură cu Adam. 


— După cum v-am spus, nu cunosc pe nimeni cu acest 
nume şi n-a venit la mine niciun poliţist care să-mi fi pus 
întrebări în legătură cu Adam. 

Când uşa se deschide din nou, stă ghemuită ca un fetus în 
fundul încăperii. Nici măcar nu mai tresare, deşi raţiunea îi 
spune că bărbatul n-a revenit niciodată atât de repede. 


Se simte mai bine, poate că febra a mai scăzut. 

Bărbatul intră în cămăruță şi se opreşte puțin în fata ei, 
apoi se aşază pe vine şi o priveşte. S-a răsucit puțin, astfel 
încât ea să-i poată vedea fața. 

Nu poartă nici mască, nici bonetă. 

Nu e bine, îi şopteşte o voce interioară. Nu e deloc bine. 


Dar nu-l cunoaşte. 


— Veşti bune, o anunţă. Merge bine. O zi sau două, şi vei fi 
sănătoasă din nou. 


Rânjeşte şi o bate uşor peste obraz, cu un aer ocrotitor. 
Este dezgustată de atingere şi vrea să-i respingă mâna, 
dar brațul îi cade înapoi, neputincios, la jumătatea 
mişcării. 


— Vezi şi tu. Voința ta s-a trezit la viaţă. Datorită bunelor 
mele îngrijiri. Bărbatul îşi pipăie partea laterală a tunicii, 
după care femeia simte o împunsătură în coapsă. 


— Bravo, fetiţo, şopteşte el şi se ridică în picioare. 


Doar pentru această expresie, îi vine să vomite peste 
pantofii lui. Da, are dreptate. Se pare că injectiile astea 
afurisite chiar ajută. Măcar simte cum îi revine dorința de a 
trăi. Uşa se închide şi imediat se aşterne asupra ei 
întunericul absolut. 


Lucrurile merg spre bine... Atunci ce se întâmplă? De ce 
tipul o ţine captivă în condiţii la care ea n-ar supune niciun 
animal, dar îi face injecții ca să o aducă la o stare mai 
bună? 


Chiar în timp ce reflectează la această contradicţie, îşi 
aminteşte cuvintele pe care i le-a spus când a început 
martiriul ei. Înainte să-i pună sub nas hârtia aceea 
mototolită, spumegând de furie. 


Într-o oră vom fi siguri şi te putem procesa. 

Hendrik încheie convorbirea perplex. 


Proprietarul Hamburg Home Systems afirma că nu a avut 
niciodată o discuţie despre Adam cu un ofiţer de poliţie şi 
că numele Kantstein îi este necunoscut. 


Ce trebuia să înţeleagă de aici? Minţea Buchmann? Dacă 
da, se punea întrebarea de ce a făcut asta? lar dacă nu... 


Sunetul telefonului întrerupse gândurile lui Hendrik. Era 
Alexandra. 


— Cred că Marvin a muşcat din momeală, spuse ea 
emoţionată. 


— Aşa de repede? 


— Da. Nu sunt foarte sigură că este chiar el, pentru că 
mesajul nu este semnat, dar modul în care este conceput 
textul se potriveşte cu ce am auzit până acum despre 
Marvin. 


— Hm... şi ce spune mesajul? 


— De fapt, nu prea mult. Scrie... un moment... ascultă: 
Aşadar, un nou sistem de casă inteligentă. Dacă cineva ar 
fi realizat un sistem de casă inteligentă care într-adevăr să 
aducă ceva nou, aş şti despre asta. Deci: cine eşti şi ce 
vrei de fapt? Spune adevărul, altfel nu discutăm. 


— Chiar că pare a fi un tip isteţ, constată Hendrik. Spune- 
mi, de fapt cum te-a contactat? Cum funcţionează asta pe 
Darknet? Ceva cu un mesaj e-mail obişnuit? 


— Nu, bineînţeles că nu. Mi-a lăsat mesajul pe site. 
— OK. Şi acum? 


— Acum voi proceda aşa cum mi-a cerut. Îi voi scrie 
adevărul. 


— Cum? Şi crezi că dacă este într-adevăr implicat în asta, 
va recunoaşte tot şi se va preda? 


— Nu, dar tipii ca Marvin trăiesc din succesele lor şi din 
faptul că se vorbeşte despre ele în branşă. Dacă a realizat 
un backdoor la Adam, cred că este foarte probabil să 
recunoască acest lucru. Nu i se poate întâmpla nimic. 


Nimeni nu-i cunoaşte adevărata identitate. În plus, asta nu 
înseamnă că a folosit abuziv un backdoor pentru răpirea 
de persoane. 


— Bine. Sunt şi eu curios. Tocmai am avut nişte discuţii 
interesante. 


Îi povesti ce aflase de la profesorul Geibel şi de la 
Buchmann. 


— E ciudat, murmură Alexandra, ca şi cum s-ar fi gândit ce 
să facă cu aceste informaţii. 


— Şi mie mi se pare la fel. Cu cât se pun mai multe 
întrebări, cu atât atât am senzaţia că povestea asta devine 
mai opacă. Tare aş vrea să ştiu ce-i cu tipul care s-a dat 
drept doctorul Steinmetz. La început am crezut că tipul 
este unul dintre cei care au răpit-o pe Linda şi mi-a spus 
această poveste pentru a mă convinge că Linda m-a 
părăsit de bunăvoie. 


— Ceea ce a şi reuşit, strecură Alexandra, nu fără reproş în 
voce. 


Hendrik ignoră remarca. 


— După discuţia cu Geibel, n-am mai fost atât de sigur, 
continuă el. Totuşi, este clar că cel puţin partea cu Jonas 
Krollmann se verifică. Profesorul Geibel a confirmat că, 
într-adevăr, la spital erau investigate nişte tranzacţii 
bancare dubioase. 


— Tot se pune întrebarea de ce tipul a venit la tine şi încă 
sub un nume fals. Şi de ce la scurt timp după asta, 
adevăratul doctor Steinmetz este ucis. 


— Da, adevărat. Chiar este înnebunitor! Şi apoi chestia 
asta cu Buchmann. De ce să afirme că n-a vorbit cu 
Kantstein? Doar ştie şi el că se va da repede de gol. 


— Exact, căzu de acord Alexandra. Şi, aşa cum spuneai, ce 
are de câştigat din asta? 


Pentru un timp, tăcură amândoi, apoi Hendrik spuse: 


— Mie nu mi se pare că acest Buchman ne-ar minţi cu 
ceva. Şi nici nu-mi pot imagina că are vreo legătură cu 
treaba asta. Este posibil ca sistemul lui să fi fost folosit 
ilegal, dar el însuşi mi se pare absolut serios. 


— Ei, cine poate şti ce-i în mintea altcuiva? 


Dar dacă Buchmann a spus adevărul şi Kantstein într- 
adevăr n-a discutat cu el, de ce să spună asta? Adică... 
este poliţist. 


Hendrik se gândi la întâlnirile pe care le avusese cu 
Kantstein până atunci şi la reacţiile deseori ciudate ale 
anchetatorului. În ultimele zile, el însuşi se întrebase de 
mai multe ori ce naiba se întâmpla cu omul acela, totuşi... 
nu voia să creadă că inspectorul-şef minţise în mod 
deliberat. 


— Corect. De ce ar face asta? 


— Nu-l cunosc bine, dar răspunsul poate fi că are ceva de 
ascuns, indiferent ce. Ţi-am mai spus că era foarte diferit 
când l-am cunoscut. S-a schimbat aşa de mult în ultimele 
zile ale stagiului meu. Trebuie să existe un motiv pentru 
asta. 


— Poate că are într-adevăr nişte probleme personale, 
presupuse Hendrik. 


— De asta minte în legătură cu ancheta? 

Hendrik îşi aminti de prima conversaţie cu Kantstein. 
— Cred că ştiu de ce. 

— Deci? 


— Pentru că este convins că Linda m-a părăsit. În 
continuare nu crede într-o răpire. Dar, pentru că l-am 
călcat pe nervi tot timpul, a afirmat pur şi simplu că a 
vorbit cu Buchmann despre Adam ca să-l las în pace. 


— Hm... sigur că se poate şi asta, căzu de acord 
Alexandra. Deşi asta nu aruncă o lumină prea bună asupra 
lui ca poliţist. 


— Dar când priveşti imaginea de ansamblu este de înţeles, 
nu-i aşa? Are greutăţi acasă şi, prin urmare, devine un tip 
dezagreabil. Apoi apar şi eu şi îl enervez cu presupunerile 
mele. Aşa că pretinde că se va ocupa de chestiunea asta, 
încât eu să mă pot linişti, iar el să se poată dedica din nou 
problemelor lui. 


— Da, corect, răspunse Alexandra pe un ton care arăta 
clar că vrea să încheie discuţia. Şi ce ai de gând să faci 
mai departe? 


— Cred că-l voi suna pe Kantstein şi-l voi întreba direct 
dacă şi când a vorbit cu Buchmann despre Adam. După 
aceea, mă duc acasă. Am nevoie de puţin timp să mă 
gândesc la toate astea. 


Şi, după ce respiră profund, Hendrik adăugă: 
— Mă simt epuizat. Şi mă tem foarte tare pentru Linda. 


Nici el nu ştia de ce îşi dezvăluia sentimentele în faţa 
acestei tinere, dar îi făcea bine. 


— A dispărut în noaptea de luni spre marţi. Astăzi este joi. 
Aproape trei zile fără vreun semn de viaţă de la ea. 


Alexandra aşteptă câteva secunde înainte să spună: 


— Asta nu înseamnă nimic. Dar este de înţeles că-ţi este 
teamă. Să trec pe la tine mai târziu? Am putea să adunăm 
tot ce ştim în acest moment şi să ne gândim ce ar trebui 
să facem în continuare. 


Hendrik reflectă o clipă la sugestie şi ajunse la concluzia 
că schimbul de idei cu Alexandra era bun pentru el şi că, în 


plus, studenta avea idei spontane şi utile, care i-ar putea 
pune pe urmele Lindei. 


— Da, este... 
Smartphone-ul lui Hendrik vibră şi afişă un apel primit. 


— Voiam să spun că este în regulă, ne vedem mai târziu, 
spuse repede Hendrik, apoi trecu la celălalt apelant. 


— Zemmer! 


— Bună ziua, domnule Zemmer, aici Thomas Sprang. 

Pe moment, Hendrik crezu că a auzit greşit, dar vocea era 
cea cunoscută, chiar dacă suna puţin altfel decât îşi 
amintea. 


— Inspectorul Sprang? Credeam... 
— Că sunt în arest? 
— Da. 


— Mda, până de curând aşa a fost şi probabil că unii ar 
prefera să fiu tot acolo. 


Acum, Hendrik ştia ce suna diferit în vocea lui Sprang. 
Dispăruse dezinvoltura băieţească pe care o remarcase în 
discuţiile sale anterioare cu inspectorul. 


— Din fericire, s-a dovedit că trebuie să fie ceva în 
neregulă în povestea asta. Nu existau amprente pe arma 
mea de serviciu, cu care l-aş fi împuşcat pe acest om şi 
care a fost găsită lângă locul crimei. Totul şters cu 
minuţiozitate. 


Chiar şi fără să fie poliţist, Hendrik ştia ce înseamnă asta. 
— Ar fi ceva complet ilogic. 
Sprang emise un şuierat scurt. 


— Tocmai. Nici doamna procuror nu crede că eu aş 
împuşca un om cu propria mea armă de serviciu apoi, în 
panică, aş arunca arma lângă locul crimei, astfel încât în 
mod inevitabil să fie găsită de colegii mei, dar înainte de 
asta aş sta să-mi şterg temeinic amprentele. 


— Ei, slavă Domnului. Aşadar, cineva a încercat să vă 
învinovăţească pentru această crimă. 


— Foarte exact. 
— Dar cum au pus mâna pe arma dumneavoastră? 


— Ce bine ar fi dacă aş şti. Tot ce ştiu este că sigur mi-au 
furat-o la sediu. Asta înseamnă că a fost cineva la biroul 
meu. 


— Poate un vizitator? 
— Da, poate. 


— Credeţi că a fost vorba numai despre dumneavoastră? 
Vreau să spun, credeţi că doctorul Steinmetz a fost ucis 
doar ca să fiţi dumneavoastră suspectat? 


— N-am idee. Dar nu pot scăpa de sentimentul că oricine 
s-ar afla în spatele problemei are ceva de-a face cu 
dispariţia logodnicei dumneavoastră. 


Până atunci, Hendrik se tot întrebase de ce l-a sunat 
inspectorul tocmai pe el, abia ce fusese eliberat. Acum ştia 
de ce. 


— Ce aveţi de gând să faceţi acum? 


— Să pun toate pârghiile în mişcare pentru ca această 
crimă să fie elucidată cât mai curând posibil. Oficial, sunt 
suspendat din funcţie până se lămureşte treaba, dar asta 
nu mă va opri. Şi voiam să vă întreb dacă ne putem alia. 


Lui Hendrik nu-i trebui mult timp ca să se gândească. În 
afară de faptul că Sprang, spre deosebire de Kantstein, 


măcar lua în considerare eventualitatea ca Linda să fi fost 
răpită, inspectorul avea cu siguranţă cu totul alte 
posibilităţi decât avea el, în situaţii decisive. 


— Da, mi se pare o idee bună. 
— Sunteţi acasă? 


— Nu, spuse Hendrik. Încă nu. Dar sunt în drum spre casă. 
Şi Alexandra ar vrea să vină, mai târziu. Mă ajută să o caut 
pe Linda. 


Hendrik se aştepta ca Sprang să nu fie prea încântat de 
asta şi rămase cu atât mai surprins când acesta spuse: 


— E bine aşa. Alexandra are o gândire foarte analitică şi o 
foarte bună cunoaştere a naturii umane. Sunt la 
dumneavoastră cam într-o jumătate de oră, bine? 


— Da, bine, răspunse Hendrik şi încheie convorbirea. 


Continuându-şi drumul spre casă, Hendrik încercă încă o 
dată să facă legătura între evenimentele din ultimele zile, 
să găsească un fir roşu care să le unească. Dar eşafodajul 
se surpa mereu. Avea de gând ca, mai târziu, împreună cu 
Alexandra şi poate şi cu inspectorul Sprang, să încerce să 
scrie toate datele şi evenimentele pe bileţele şi apoi să 
creeze din ele o imagine de ansamblu. Se îndoia că poliţia, 
în special inspectorul-şef Kantstein, ar fi realizat deja o 
asemenea diagramă pentru investigarea cazurilor de 
dispariţie. 


Hendrik simţea o uşoară greață, ceea ce-i aminti că nu 
mâncase nimic toată ziua. 


Când, la scurt timp după aceea, parcase deja maşina în 
faţa garajului şi se îndrepta spre intrare, se opri brusc. Uşa 
casei era întredeschisă. Înainte de a se gândi că poate n-o 
închisese bine, uşa se deschise complet şi apăru o siluetă 
ce părea a fi pe punctul de a părăsi casa. 


— Susanne? rosti el, total surprins. Ce faci aici? 
Femeia se opri şi încercă să zâmbească. 
— O, slavă Domnului, iată-te. 


— Da, fireşte, spuse Hendrik oprindu-se scurt în faţa ei. Ce 
faci aici? Şi, de fapt, cum ai intrat? 


— Uşa era deschisă. 
— Deschisă? 


Între timp, Hendrik îşi amintea destul de bine că închisese 
uşa în urma lui. 


— Da. Am fost la o clientă din apropiere şi am vrut să trec 
şi pe aici. Când am ajuns, uşa era deschisă. Am intrat în 
hol şi am auzit zgomote venind de undeva din casă. Am 
sunat la tine şi cum nu mi-ai răspuns, mi s-a făcut teamă şi 
am ieşit ca să te sun, indiferent dacă eşti sau nu acasă. N- 
am vrut să rămân în casă. Mi se părea cam sinistru. 


Hendrik privi pe lângă ea spre interiorul casei şi auzi, într- 
adevăr, nişte zgomote foarte slabe pe care nu le putea 
identifica. 


Când era pe punctul de a intra, se opri. Ce ar face dacă 
într-adevăr cineva s-ar afla în casă? Scoase telefonul mobil 
şi arătă cu capul spre garaj. 


— Vino cu mine! 


Trecură pe lângă maşina lui şi se opriră pe partea cealaltă, 
timp în care el formă numărul lui Sprang. 


— Unde sunteţi? întrebă când inspectorul răspunse. 
— Aproape am ajuns la dumneavoastră, de ce? 


— Asta-i bine. Se pare că este cineva în casa mea. Am 
găsit uşa deschisă şi se aud zgomote din casă. 


— Ce fel de zgomote? 
— Nu ştiu. Când ajungeţi aici? 


— În cinci minute. Nu faceţi nimic până nu ajung eu acolo. 
Inainte de toate, nu intraţi în casă, în niciun caz. 


— Nu, nu intru. 

Hendrik închise şi băgă smartphone-ul în buzunar. 
— Cine poate fi? întrebă neliniştită Susanne. 

— N-am idee. 


Hendrik îşi smulse privirea de pe uşa casei, încă 
întredeschisă şi o privi pe prietena Lindei: 


— A fost o imprudenţă destul de mare să intri în casă. 


— N-aveam de unde să ştiu că nu eşti acolo. Dar când am 
auzit zgomotele acelea... 


Hendrik privi din nou spre intrare. 


— Dacă a fost cineva acolo, probabil că între timp a 
dispărut de mult prin grădină. Inspectorul Sprang de la 
LKA ajunge imediat aici. 


La scurt timp după aceea, când sosi Sprang, Hendrik şi 
Susanne îi relatară încă o dată tot ce se întâmplase. Apoi, 
acesta le ceru să rămână pe loc, în timp ce el se va uita 
prin casă. 


— Ai o armă? dori Hendrik să ştie. 
— Nu, răspunse Sprang. Merge şi aşa. 


Trecură cam trei minute până când inspectorul apăru iar în 
uşa casei şi clătină din cap. 


— Nu e nimeni aici, puteţi veni. 


Când Susanne şi Hendrik ajunseră în dreptul lui, Sprang 
spuse: 


— Probabil că nu aţi închis bine uşa când aţi ieşit din casă. 
lar sunetele pe care le-aţi auzit veneau de la televizor. 


— De la televizor? Dar nu l-am deschis. Şi ştiu că am închis 
uşa. 


Sprang ridică din umeri. 


— Puteţi arunca o privire înăuntru, să vedeţi dacă lipseşte 
ceva. In orice caz, nu sunt indicii de spargere. 


— Da, sună cunoscut, murmură Hendrik şi dădu să intre, 
dar Susanne îl reţinu. 


— Eu acum plec, bine? Te contactez mai târziu. 


Hendrik se uită în jur. 
— Unde-i maşina ta? 


— A rămas în faţa casei clientei mele, pe o stradă laterală, 
la două minute de aici. Au fost doar câţiva metri de mers 
pe jos. 


Hendrik încuviinţă din cap spre ea. 
— Te sun mâine. 


După ce făcu turul casei, urmat de Sprang, şi constat 
totul era la locul său, se simţi ceva mai uşurat. Poate c 
grabă, nu închisese bine uşa? 


ă că 
ă, în 


Când el şi Sprang intrară în living, privirea inspectorului se 
îndreptă spre camera acoperită din tavan. Arătă spre ea. 


— Aţi dezactivat doar camera sau aţi închis tot sistemul? 


— A doua variantă. Nu mai am încredere în Adam. Mai ales 
după experienţa recentă cu casetele. 


— Ce anume? Se poate? arătă Sprang spre canapea. 

— Da, vă rog. 

Hendrik aşteptă până când Sprang luă loc, apoi relată 
întâmplarea lui cu Kantstein. Când încheie, Sprang clătină 
din cap. 


— În afară de faptul că povestea asta cu înregistrările este 
de-a dreptul înfricoşătoare... Nu ştiu ce se întâmplă cu 
Georg. De când... 


— Georg? Îl întrerupse Hendrik. 


— Da, Georg Kantstein. Scuze! După cum spuneam, nu-l 
mai înţeleg. Şi, sincer să fiu, trebuie să recunosc că acum 
sunt cam supărat pe el. 


Hendrik emise un râs scurt, ca un lătrat. 


— Asta nu mă surprinde. S-a convins cam repede că 
dumneavoastră aţi comis această crimă. 


Privirea lui Sprang trecea pe lângă Hendrik. 
— Da. 

După voce, părea slab şi vulnerabil. 

— Totuşi, credeam că mă cunoaşte mai bine. 


Hendrik reflectă dacă să-i împărtăşească inspectorului 
gândurile lui şi decise să fie sincer. 


— Mai este ceva ciudat. Se presupune că inspectorul 
Kantstein ar fi vorbit despre Adam cu domnul Buchmann 
de la Hamburg Home Systems. 


— Da, de ce? 


— Buchmann jură că nu a existat niciodată o discuţie cu 
un ofiţer de poliţie 


Sprang îşi încreţi fruntea. Hendrik ridică din umeri. 


— Nu sunt poliţist şi nu-l cunosc pe Kantstein, dar... oare 
este cumva posibil ca el să... Adică... 


— Vrei să ştii dacă Georg ar putea avea ceva de-a face cu 
aceste lucruri care se întâmplă? 


— Da, cam aşa ceva. 
Mai trecu ceva timp până când Sprang răspunse. 


— Nu ştiu, dar totul în mine luptă împotriva acestui gând. 
Şi povestea asta despre o presupusă discuţie... n-am idee. 
Poate că minte acest Buchmann? Poate şi Georg a gafat 
pe undeva, sau am înţeles eu greşit ceva. Georg este 
poliţist de treizeci de ani şi este partenerul meu. Faptul că 
a fost atât de repede gata să creadă că am comis crima 
asta m-a rănit foarte rău şi nu cred că nu vom mai putea 
lucra împreună cu încredere. Dar... oricum, n-a făcut decât 
să-şi îndeplinească datoria de investigator. A urmărit 
dovezile, iar acestea vorbeau în mod clar împotriva mea. 


— Da, atât de clar, încât ar fi trebuit să observe oricine că 
ceva nu era în regulă. 


— În fine. Acum trebuie să încerc să aflu cine a încercat 
să-mi pună în cârcă această crimă. Cu ocazia asta, sunt 
sigur că vom afla şi cine este răspunzător de dispariţia 
logodnicei dumneavoastră. 


— Se prea poate. În orice caz, sunt ferm convins că cineva 
a folosit Adam pentru a intra în casa mea şi a o răpi pe 
Linda. La fel ca în cazul familiei Krollmann. 

— Oricum, există această posibilitate. 

Hendrik merse la bufet şi deschise o uşiţă. 


— Aţi dori să beţi ceva? Cred că acum am nevoie de o 
vodcă. 


— Nu, mulţumesc, sunt în... începu Sprang, dar apoi 
clătină din cap. Nu, nu sunt în timpul serviciului şi da, aş 
dori. 


— Sunt ceva noutăţi în legătură cu dispariţia Juliei 
Krollmann? 


— Din câte am auzit până acum, nu, răspunse Sprang, 
scoase smartphone-ul din buzunarul pantalonilor şi tastă. 
Colegii din Greetsiel au cercetat casa de vacanţă şi 
împrejurimile, i-au chestionat pe vecini şi au arătat 
fotografia ei peste tot. Nimeni nu i-a văzut acolo. Nici pe 
soţul ei, nici pe Linda. 


Îl privi pe Hendrik, care punea un pahar pe masă, în faţa 
lui. 


— Cel puţin ăsta era ultimul stadiu de care am avut 
cunoştinţă. De ieri a devenit mai dificil pentru mine să 
obţin informaţii actualizate. 


— Da, aşa mă gândeam şi eu. Apropo, între timp am fost 
la spitalul din Alsterdorf şi am întrebat de doctorul 
Steinmetz. Fostul lui şef, profesorul Geibel, mi-a relatat că 
într-adevăr Krollmann a făcut nişte investigaţii acolo şi i-a 
chestionat şi pe câţiva medici cu privire la nişte tranzacţii 
bancare dubioase, în care se pare că ar fi implicate câteva 
persoane din conducere. Poate că uciderea lui Steinmetz 
are vreo legătură cu asta? 


— Atunci de ce încearcă cineva să-mi pună în cârcă 
această crimă? Nu ştiu nimic despre nişte cercetări sau 
despre tranzacţiile bancare, mărturisi Sprang privind 
gânditor pe lângă Hendrik. Doar dacă cineva a vrut să 


împuşte doi iepuri dintr-un foc, iar eu n-am avut de-a face 
cu motivul uciderii acestui doctor Steinmetz. 


— Da, ceva de genul ăsta. 


— Hm... trebuie să mă mai gândesc. E şi asta o abordare 
posibilă. 


— Da, s-ar putea lega ceva. Dispariţia lui Krollmann după 
ce a investigat în spital, concedierea doctorului Steinmetz, 
apoi asasinarea lui... Dar mai sunt şi o grămadă de lucruri 
pe care eu nu le înţeleg. Ce legătură are Linda cu toate 
astea? Şi unde se potriveşte aici Julia Krollmann, care a 
dispărut după ce m-a sunat seara şi mi-a spus că a găsit 
ceva ce trebuia să-mi arate. Şi mai departe: de ce a apărut 
cineva să-mi spună că a văzut-o pe Linda cu Krollmann? Şi, 
încă mai straniu, de ce acel cineva s-a dat drept doctorul 
Steinmetz? 


—Wow! rosti Sprang aprobativ. Aţi putea fi un bun 
anchetator. 


— Credeţi? Până acum am înşiruit doar întrebări, niciun 
răspuns. 


— Abilitatea necesară unui bun anchetator este cea de a 
pune întrebările potrivite. 


— Am o întrebare şi pentru dumneavoastră, spuse 
Hendrik, după ce amândoi se gândiră o vreme în tăcere. 
Dacă Linda a fost răpită... Credeţi că este încă în viaţă? 


Sprang întinse mâna după pahar, dar nu bău, ci îl ţinu în 
mână, contemplând conţinutul. 


— Greu de spus şi ar fi îndoielnic să vă dau acum vreo 
estimare. Tot acest caz este extrem de ciudat, dar, 
întrucât nu s-a găsit niciun cadavru, în principiu ar trebui 
să presupunem că a fost răpită, dar este încă în viaţă. 


Hendrik îşi ascultă vocea interioară şi încercă să-şi dea 
seama dacă cele spuse de Sprang îl mai încurajaseră. Dar 
mai era ceva ce nu se potrivea aici. 


— În acest caz, n-ar fi trebuit să mă abordeze cineva cu 
cereri de răscumpărare sau orice altceva s-ar putea obţine 
de la mine? 


Sprang îşi luă privirea de la pahar şi-l privi în ochi pe 
Hendrik. 


— În mod normal, da. 

Când se deschide uşa din nou, ea tresare şi simte de la 
primele mişcări că starea ei este mai bună. 


Căzuse intr-un fel de stare de semiconştiență, undeva 
între somn şi veghe. 


Silueta care intră în cămăruță este învăluită în ceva care-i 
face contururile să pară deformate în lumina stridentă. O 
salopetă, poate. Se apropie încet şi se opreşte puțin în faţa 
ei. 


— Îmi pare rău pentru ce se întâmplă aici, spune apariția, 
cu o voce prefăcută, care ei îi sună familiar. 


În clipa următoare, îşi dă seama de unde. Chiar la început, 
când zăcea inertă, cineva i-a vorbit în acelaşi fel. Incearcă 
să-şi amintească ce vorbe au fost. Vorbe de consolare. 
Apoi brusc, cuvintele reapar. 


Nu vei înţelege, dar ceea ce fac eu acum te menţine în 
viaţă. 


Apoi a simţit o împunsătură în braț. A durut-o infernal. Dar, 
într-adevăr, încă trăieşte. Mai mult sau mai puțin. 


— De ce-mi faci rău? 


Se sperie de propria voce, aspră şi răguşită, aproape de 
neînțeles. 


— De ce? 


— Eu nu-ţi fac rău. Încerc să te ajut pe cât pot, trebuie să 
mă crezi. 


Gemâna, se ridică în capul oaselor, iar apariţia face un pas 
înapoi. 


— Atunci ajută-mă! Lasă-mă să ies de aici! 
— Din păcate, nu pot face asta. 


— Dar de ce nu? izbucneşte ea. Cine este celălalt tip? 
Nebunul acela? Ce vrea de la mine? 


— Asta nu-ţi pot spune. 
Vocea este în continuare extrem de joasă şi pronunță 


cuvintele aproape ridicol de intermitent, ca vocile roboților 
din filmele SF foarte vechi. 


— Atunci nici dumneata nu vrei să mă ajuţi. Pleacă odată 
de aici şi nu te mai preface că-ţi pasă ce se întâmplă cu 
mine. Eşti de partea acelui nebun. 


— Ce înseamnă asta? 
Din uşă, cealaltă voce. Celălalt tip. Psihopatul. 
— Ce cauţi aici? 


Apariţia informă se întoarce repede, cei doi se află fată în 
față. 


— Încerc măcar să-i... dă să spună persoana care pretinde 
că ar vrea să o ajute şi se opreşte, dându-şi seama că, din 
surprindere, a uitat să-şi prefacă vocea. 


A rostit doar câteva cuvinte, dar a fost destul pentru ca ea 
să recunoască vocea. 


— Tu? întreabă ea neîncrezătoare. Dar... ce... 
Femeia amuţeşte de groază. 


— Întreb încă o dată: ce dracu' înseamnă asta? latră tipul 
din uşă, iar apariţia informă, pe care ea a recunoscut-o, 
face un pas spre el. 


— Eu ţi-am spus, nu accept că doar ai luat-o fără să mă 
întrebi. Eu sunt cel care decide cine este eligibil şi cine nu. 
lar ea nu intră în discuţie. 


— Acum înţeleg. Tu ai făcut asta. Ai avut grijă să nu-mi fie 
de folos. Mai vorbim noi despre asta. Mi-e indiferent ce 
accepţi tu. Oricum, este prea târziu acum. Ea este aici şi 


îmi aparţine. Până mâine se va reface, apoi voi face şi 
ceva pentru listă. Acum dispari de aici! 


Și pretinsul ei protector, care se dovedeşte a fi un laş, se 
întoarce încet spre ea. 


— Da, eu sunt, spune el. 


Ridică apoi mâna şi, cu un gest obosit, îşi scoate ceva de 
pe cap. O bonetă, poate, sau o mască. 


— Îmi pare rău. Ai înţeles cine sunt. Acum nu mai pot face 
nimic pentru tine. 

Alexandra sosi la o jumătate de oră după Sprang. Când 
intră în living şi-l văzu aşezat pe canapea, rămase mută de 
surprindere pentru o clipă. 


— Deci s-a dovedit că nu eşti un criminal, observă ea, 
pragmatică. 


— Ei, încă nu s-a terminat, încă sunt suspendat, dar chiar 
şi doamna procuror a trebuit să înţeleagă că nu pot fi atât 
de stupid cum arată faptele. 


— Bun, asta mă linişteşte. Altfel aş fi avut mari îndoieli cu 
privire la cunoştinţele mele despre natura umană. 


Sprang clătină din cap cu un zâmbet amar. 


— În acest caz, măcar ai scăpat de ce-i mai rău. 


— Oricum, am avut dreptate. 
Alexandra îi ignoră remarca şi se întoarse spre Hendrik. 


— Într-adevăr, Marvin l-a verificat pe Adam, dar jură că n-a 
instalat un backdoor. 


— Cine naiba e Marvin? întrebă Sprang. 


— Cel mai bun hacker din branşă. El spune că în urmă cu 
aproximativ un an a primit prin Darknet o comandă de la 
Hamburg Home Security pentru o actualizare a lui Adam, 
ca să caute breşe de securitate, pe care, desigur, le-a şi 
găsit. Apoi le-a spus cum şi pe unde a reuşit să intre, ceea 
ce a permis firmei să reprogrameze Adam antiefracţie. 


— Care, dacă teoria voastră este corectă, se pare că n-a 
funcţionat prea bine. 


Pulsul lui Hendrik se accelerase deja la primele cuvinte ale 
Alexandrei. 


— Şi? întrebă el cu o voce răguşită. A recunoscut şi că ar 
şti ceva despre răpirea Lindei? 


— Nu, dar tocmai de asta a fost atât de cooperant. A fost 
martor la ce s-a întâmplat cu Linda, cu Jonas Krollmann şi 
cu cealaltă femeie şi este la fel de sigur ca mine că Adam 
a fost folosit pentru a se pătrunde în case. Bineînţeles, îşi 
dă seama şi el că mai devreme sau mai târziu va fi asociat 
cu treaba asta. Totuşi, jură că nu are nicio legătură cu cele 
întâmplate. 


— Stai puţin... 


Sprang se lăsă pe speteaza canapelei. 


— Încă o dată, ca să notez: acest Marvin ar avea 
posibilitatea de a prelua controlul asupra fiecărei case în 
care este instalat acest sistem... Adam? 


— Da, dar numai dacă a instalat atunci un aşa-numit 
backdoor, adică un cod de program care i-ar oferi acces 
secret la sistem. Totuşi, nu cred că a făcut asta. Pe lângă 
asta, el... 


— Tu ţii legătura cu el? o întrerupse Sprang. 

— Da, pe un site din Darknet. 

— Ai putea aranja să vă întâlniți? 

— Să ne întâlnim? râse ea zgomotos. Poţi să-ţi iei gândul 
de la asta. Nimeni nu ştie cine este şi cum arată Marvin, 
iar el ţine ca lucrurile să rămână aşa. 

Sprang reflectă o clipă. 

— Ceva nu este în regulă aici. 

Alexandra ridică o sprânceană. 


— Ce nu este în regulă? 


— Dacă acest Marvin nu este implicat în manipularea 
sistemului şi nici i se cunoaşte identitatea... Atunci de ce-şi 
face griji că aceste infracţiuni vor duce cândva la el? Ar 
trebui să nu-i pese. 


— Nici pomeneală. Dimpotrivă, hackerii celebri, ca Marvin, 
trăiesc din identificarea breşelor din sistemele informatice. 
Producătorii plătesc mult pentru asta, deoarece numai cu 
un sistem sigur pot câştiga bani pe piaţă. Dacă ar apărea 


doar idea că, în timp ce verifica Adam, Marvin a instalat un 
acces care a fost folosit ulterior pentru a intra în sistem şi 
a comite infracţiuni, acesta ar fi sfârşitul lui în branşă. 
Nimeni n-ar mai avea încredere în el. 


Sprang încuviinţă, gânditor. 


— OK, asta am înţeles. Totuşi... tu ai o minte analitică, 
Alex. Dacă acest Marvin chiar este aşa de bun cum spui şi 
a găsit toate breşele de securitate din Adam, atunci firma 
le-a eliminat şi, în consecinţă, are un sistem complet sigur, 
nu? 


— În principiu, da... 


— Însă, dacă cineva reuşeşte, totuşi, să pătrundă în 
sistem, ar fi putut fi numai Marvin însuşi sau îmi scapă mie 
ceva? 


— Vă scapă ceva, interveni Hendrik, care se simţea tot mai 
mult ca un observator neimplicat. Mai sunt şi producătorii. 
Hamburg Home Systems. 


— Exact, căzu de acord Alexandra. Şi cred că ar trebui să 
ne ocupăm de ei din nou. 


— Atunci, haideţi. 


Hendrik privi rugător de la Alexandra la Sprang, dar acesta 
clătină din cap după ce aruncă o privire spre ceasul de 
mână. 


— Acum nu putem face mare lucru acolo. A trecut de ora 
optsprezece, au închis deja. 


— Atunci să telefonăm, insistă Hendrik. Putem încerca 
măcar. 


Fără să aştepte vreo reacţie, întinse mâna după 
smartphone, căută numărul firmei pe lista de apeluri şi îl 
tastă. 


— Hamburg Home Systems, numele meu este Gerhard 
Kerkel, ce pot face pentru dumneavoastră? 


— Bună ziua, aici doctorul Zemmer, aş avea nevoie să 
vorbesc cu domnul Buchmann, vă rog. 


— Domnul Buchmann nu mai este la firmă. V-aş putea 
ajuta cu altceva? 


— Nu, trebuie să vorbesc cu el personal. Este important. 
— Îmi pare rău, dar... 


— Aşa cum am spus, este foarte important. Ar trebui să-mi 
faceţi legătura cu el... 


Cu coada ochiului, Hendrik văzu cum Sprang se îndreaptă 
spre el, apoi îi luă smartphone-ul din mână. 


— Sunt inspectorul Thomas Sprang, LKA Hamburg, de la 
Investigaţii Criminale. Dacă nu-mi faceţi legătura cu 
domnul Buchmann, îl vom ridica într-o maşină de poliţie şi 
îl vom duce la sediu pentru a-i pune întrebări. Deci acum 
îmi faceţi legătura, vă rog? 


Atât Hendrik, cât şi Alexandra îşi aţintiră privirea asupra lui 
Sprang, în timp ce acesta îl ascultă pe interlocutorul său 
pentru un moment, apoi încuviinţă. 


— Bine. Aştept. 


Îi aruncă o privire lui Hendrik şi rânji sarcastic, apoi îi 
întinse smartphone-ul şi-i spuse încet: 


— Difuzorul. 


Hendrik tocmai activase difuzorul când se auzi vocea 
proprietarului Hamburg Home Systems. 


— La telefon Friedrich Buchmann. 


— Inspectorul Sprang, LKA Hamburg. Domnule Buchmann, 
mai întâi o întrebare: aţi fost abordat de colegul meu, 
inspectorul-şef Kantstein? 


— Nu, i-am spus asta şi domnului a cărui logodnică a 
dispărut. 


Sprang schimbă o privire cu Hendrik, în timp ce Buchmann 
continuă: 


— Sincer vorbind, chiar nu înţeleg ce vreţi de la mine. 


— Păi vă explic pe scurt. Au fost comise o serie de 
infracţiuni, iar făptuitorul a reuşit să pătrundă în case fără 
să lase urme de spargere. In mod straniu, sistemul 
dumneavoastră de casă inteligentă Adam era instalat în 
toate aceste case. 


Se lăsă tăcerea pentru un moment, apoi Buchmann spuse: 


— Orice aţi vrea să insinuaţi, eu mă opun. Adam este 
certificat şi a fost verificat de mai multe ori. Sistemul 
nostru este absolut sigur. Cred că putem încheia aici 
discuţia. Pentru întrebări suplimentare vă dau numărul de 


telefon al avocatului meu. În mod sigur, îi va face plăcere 
să discute cu superiorul dumneavoastră. 


— Încă un moment, vă rog, domnule Buchmann, răspunse 
calm Sprang. Permiteţi-mi să vă explic ceva, pe scurt, 
înainte să închideţi. În prezent sunt suspendat din serviciu, 
aşa că vă vorbesc în calitate de persoană particulară. Asta 
pentru că cineva a încercat să mă învinovăţească pentru o 
infracţiune care, de asemenea, are legătură cu sistemul 
dumneavoastră de casă inteligentă. Pentru ca reputaţia 
mea de poliţist să nu rămână compromisă, trebuie să aflu 
ce se ascunde în spatele acestei poveşti cu sistemul 
dumneavoastră. Deci, dacă nu sunteţi dispus să mă 
ajutaţi, în continuare voi discuta nu numai cu avocatul 
dumneavoastră, ci şi cu câţiva prieteni ziarişti, despre 
pericolele care apar când ai în casă un sistem de casă 
inteligentă nu tocmai sigur. Voi relata presei cele trei 
cazuri în care se pare că infractorii au reuşit să preia 
controlul asupra acestui sistem, obţinând astfel un acces 
nestingherit. Şi voi menţiona faptul că în toate cele trei 
case a fost instalat Adam de la Hamburg Home Systems. 
Sunt convins că vor scoate o poveste frumoasă de aici. 
Poate că vor apărea şi alte victime ale sistemului 
dumneavoastră. Deci ce spuneţi? 


Alexandra îl privi pe Hendrik şi îşi dădu ochii peste cap 
surprinsă. 


— Mă şantajaţi? 


Hendrik crezu că identifică o uimire autentică în vocea lui 
Buchmann. 


Sprang clătină din cap, cu toate că interlocutorul său nu-l 
putea vedea. 


— Nu, domnule Buchmann. Doar v-am explicat că aici se 
află cel puţin două persoane care încearcă disperate să 
lămurească circumstanţele unor infracţiuni şi ce vor face 
ele în disperarea lor, dacă refuzi să le ajuţi. Motivul evident 
ar fi, desigur, acela că aveţi ceva de ascuns. Nu că v-aş 
învinui de aşa ceva, dar cineva s-ar putea gândi la asta. 


— Bine atunci, mormăi Buchmann. Întrebaţi-mă. 

Sprang nu ezită niciun moment, ci începu imediat. 


— Este adevărat că acum aproximativ un an, după o 
actualizare, aţi pus sistemul Adam la dispoziţia unui 
hacker pe nume Marvin, pentru testare? 


Buchmann îşi drese glasul. 


— Este un procedeu destul de obişnuit ca sistemele de 
securitate să fie supuse scenariului Worst Case, într-un fel 
de test de stres, cu alte cuvinte în situaţia în care hackerii 
experimentați încearcă să pătrundă în sistem, să-l 
neutralizeze sau chiar să preia controlul asupra lui. La fel 
am procedat şi cu Adam. Pentru protecţia clienţilor noştri. 


— Şi cum aţi găsit pe cineva care să efectueze aceste 
testări? 


— Păi ne-am interesat oficial. 


Sprang schimbă o privire cu Alexandra, care ridică din 
umeri şi clătină din cap, şoptind. 


— Nu se poate proceda aşa cu Marvin. 


— Deci prin anunţ oficial, spuse Sprang în telefon. Unde 
anume? 


— La Chaos Computer Club. Pentru lucrurile de acest gen, 
noi colaborăm întotdeauna cu clubul. 


Sprang şi Alexandra schimbară o nouă privire, iar 
Alexandra clătină din nou din cap. 


— Numai acolo? 


— Da. Mi-aţi putea lămuri ce rost au aceste întrebări? 
spuse Buchmann şi pentru prima oară, în voce i se auzea 
iritarea. Aţi vrut răspunsuri, vi le-am dat. 


— Numele Marvin din branşa hackerilor vă spune ceva? 


— Branşa hackerilor? Pentru Dumnezeu! Nu mă pricep la 
aşa ceva. 


Cu coada ochiului, Hendrik văzu că pe fruntea Alexandrei 
se săpaseră nişte riduri adânci. 


— Domnule Buchmann, vă vorbeşte Alexandra Tries. Am 
fost de faţă la discuţia dumneavoastră cu domnul 
Zemmer, poate vă amintiţi de mine. 


— Da, eu... doar mă miram că mai este cineva. 


— Suntem trei, domnule Buchmann, explică Hendrik. Vă 
vorbeşte Hendrik Zemmer. 


Alexandra nu-i lăsă interlocutorului lor timp să mai 
comenteze şi continuă: 


— Domnule Buchmann, acest Marvin este cel mai renumit 
hacker din Germania. Chiar şi marile corporaţii îi dau spre 
testare firewall-urile şi sistemele informatice. lar el afirmă 
că a testat Adam acum aproximativ un an, la cererea 
dumneavoastră, şi că a găsit şi câteva breşe. 


— Nu este adevărat. Aş şti despre asta. 
— Dar de ce ar minţi în chestiunea asta? 


— Asta trebuie să-l întrebaţi pe el. Ascultaţi-mă, sistemul 
Adam a fost testat de două ori. Prima dată acum trei ani, 
înainte ca versiunea de bază să iasă pe piaţă, iar a doua 
oară după o actualizare majoră a software-ului sistemului. 
Ambele dăţi, prin Chaos Computer Club Hamburg. Mai 
mult nu vă pot spune. 


— lar această actualizare a fost cam acum un an, urmă 
Alexandra. 


— Nu, în urmă cu mai mult timp. Cam un an şi jumătate, 
cred. Gata? 


— Doar o ultimă întrebare, domnule Buchmann: la firma 
dumneavoastră cine este responsabil pentru aceste teste? 
Adică cine contactează Chaos Computer Club pentru 
aceste verificări ale sistemului? 


Sprang preluase din nou discuţia. 


— Managerul nostru de la IT se ocupă de asta, domnul 
Wolfsfelder. 


— Aţi putea să-mi daţi numărul lui de telefon? 


— Îmi pare rău, dar nu se poate. Confidenţialitatea. Ca 
poliţist, ar trebui să ştiţi asta. 


Sprang dădu ochii peste cap. 


— Bine atunci. În acest caz, rugaţi-l să mă sune. Acum 
aveţi numărul. Şi spuneţi-i că este foarte important. 


— Eu îi spun, dar nu vă pot promite că va lua legătura cu 
dumneavoastră. La urma urmei, nu-l apelaţi oficial. 


— Nu, cel puţin până nu le voi da informaţia colegilor mei. 
Atunci s-ar putea ca ei să apară direct la el acasă. Vă rog 
să-i spuneţi şi asta. Mulţumesc pentru ajutor. 
Sprang încheie apelul şi o privi pe Alexandra. 


— Unul din ei minte. Fie Buchmann, fie amicul tău, Marvin. 


— Marvin nu este amicul meu. Ţin legătura cu el doar prin 
Darknet, totuşi... sunt sigură că spune adevărul. 


— Ce te face să fii atât de sigură? întrebă Hendrik. 
— Faptul că n-ar avea niciun avantaj minţind. 
— Hm... dar nici Buchmann n-ar avea vreun avantaj. 


— Sau poate că da, interveni Sprang. Încă nu sunt sigur 
despre ce este vorba, dar voi afla, spuse şi se ridică. Acum 
pornesc spre casă. Dacă încă nu mi-au blocat accesul 
oficial, aş putea afla ceva despre acest domn Wolfsfelder 
din baza de date a poliţiei. 


Hendrik arătă spre smartphone-ul din mâna lui Sprang. 


— Îmi puteţi înapoia telefonul? 
— O, bineînţeles, scuze. 


Sprang îi întinse lui Hendrik telefonul mobil şi încuviinţă 
din cap spre Alexandra: 


— Voi anunţa imediat ce aflu ceva. 


Hendrik îl însoţi de-a lungul holului şi îşi luă rămas-bun de 
la el. Când închise uşa după inspector şi se întoarse, 
tresări. Alexandra stătea pieziş în spatele lui, cu ochii 
aţintiţi pe panoul de control al lui Adam. 


— Credeam că l-ai oprit pe Adam! 
— L-am oprit. 


Ea îl privi şi arătă spre unitatea de control încastrată în 
perete. Hendrik se uită la dispozitiv şi scoase o exclamaţie 
de surprindere. Deasupra geamului în spatele căruia se 
adăpostea camera pentru Eyescan luminau două leduri 
verzi. Adam era activ. 


— Dar este imposibil, rosti Hendrik, privind cu groază 
punctele luminoase. Sunt absolut sigur că am dezactivat 
Adam. 

— Dar nu aşa arată! 

— Dar sunt foarte sigur. 

Hendrik se apropie de panoul de comandă şi dezactivă din 


nou Adam, pas cu pas. Alexandra îl urmărea cu privirea. 
Când încheie procedura, se întoarse spre ea. 


— Şi? Ai văzut cum am închis sistemul. 

— Da, am văzut, răspunse ea gânditoare. 

— Şi jur că am făcut totul exact la fel ca data trecută. 
Ea ridică din umeri. 

— În orice caz, acum chestia asta este deconectată. 


În drum spre living, în timp ce Hendrik se gândea dacă era 
posibil să fi uitat ceva când deconectase ultima dată, 
Alexandra spuse: 


— Apropo, Sprang a uitat că a vorbit cu Buchmann de pe 
telefonul tău mobil. Deci, dacă şeful de la IT la Hamburg 
Home Systems va reveni cu apelul, o va face pe telefonul 
tău mobil. 


— Corect, căzu de acord Hendrik, reflectând că-i convenea 
situaţia. 


Îi plăcea Sprang şi avea încredere în el, totuşi prefera ca 
Alexandra să discute cu omul acela, pentru că ea se 
pricepea cel mai bine la tehnologia informaţiei şi la 
computere. 


La propunerea lui Hendrik, începură să noteze pe bileţele 
toate întâmplările şi toate informaţiile colectate, apoi să le 
aranjeze pe masa din sufragerie, aşa cum se conectau sau 
se puteau conecta etapele. După o oră şi ceva, sunetul 
smartphone-ului îi întrerupse. Când Hendrik văzu pe ecran 
numărul necunoscut, bănui cine era apelantul. 


— Numele meu este Wolfsfelder, se prezentă managerul 
de la IT cu o voce prietenoasă. Domnul Buchmann mi-a 
spus că vreţi să vorbiţi cu mine. Sunteţi de la poliţie? 


— Nu, polițistul a vorbit cu şeful dumneavoastră. În primul 
rând, vă mulţumesc mult pentru apel. Numele meu este 
Hendrik Zemmer. Ştiţi despre ce este vorba? 


Hendrik simţea cum devine tot mai emoţionat. Oare avea 
să afle de la acest om, în sfârşit, ceva ce l-ar ajuta s-o 
găsească pe Linda? 


— Da. Atunci presupun că dumneavoastră sunteţi bărbatul 
a cărui logodnică a dispărut? 


— Eu sunt. 
— Îmi pare foarte rău. Cum vă pot ajuta? 


— Vă pun pe difuzor pentru ca doamna Tries să audă, 
bine? Mă ajută în căutarea logodnicei mele. 


— Da, desigur. 


După voce, omul părea să fie cam de vârsta lui Hendrik şi 
în mod evident dispus să le răspundă la întrebări. 


— Bună ziua, domnule Wolfsfelder, spuse Alexandra, 
aplecându-se puţin spre smartphone. Domnul Buchmann a 
spus că v-aţi ocupat de testele efectuate pe Adam şi că aţi 
contactat CCC în acest sens. 


— Da, corect. Deci, de ultimul test, cam cu un an şi 
jumătate în urmă. La primul test, în urmă cu trei ani, încă 
nu eram la firmă. 


— Nici nu este atât de important. Pentru noi contează 
ultimul test, pentru că, indiferent de ce s-a făcut prima 
dată, s-ar fi observat cel mai târziu la noul test. 


— Da, aşa este. 


— Şi aţi încredinţat sistemul numai CCC? Sau şi altui 
hacker? Poate pentru o dublă siguranţă? 


— Nu, de asta s-au ocupat câţiva specialişti ai clubului, pe 
care i-am şi contactat personal. Au lucrat independent, aşa 
că am avut mai mulţi testeri. Niciodată n-aş încredința un 
sistem unui străin pentru că nu poţi şti ce va face cu el. 


— Dar chiar şi corporaţiile au încredere în oamenii ca 
Marvin, interveni Alexandra. 


— lar eu am încredere în oamenii pe care îi pot privi în 
ochi în timp ce discutăm. 


— Când anume aţi pus ca Adam să fie verificat de CCC? 
— Acum aproximativ un an şi cinci luni. 


Alexandra clătină din cap şi îi aruncă lui Hendrik o privire 
în care crezu că recunoaşte o undă de exasperare. 


— Sunteţi sigur? 
— Scuzaţi-mă, dar nu înţeleg de ce insistaţi cu întrebările. 


După voce, Wolfsfelder nu părea furios, ci mai degrabă 
puţin iritat. 


— Da, ca manager IT responsabil, sunt foarte sigur când şi 
unde am comandat testarea lui Adam şi, anticipând 


această întrebare: eu sunt singurul din firmă care poate 
atribui o comandă de acest gen. 


— De fapt, ce s-a descoperit în urma testării? reluă 
Alexandra. 


— Dintre cei trei oameni care au verificat sistemul din 
toate punctele de vedere, doi au descoperit aceeaşi breşă, 
iar al treilea n-a descoperit nimic. Asta a fost tot. Mai aveţi 
întrebări? Acum aş vrea să revin în familie. 


— Da, şi eu aş vrea aşa ceva, izbucni Hendrik. Familia mea 
era formată din logodnica mea, cu care urma să mă 
căsătoresc în câteva zile, dar care a fost răpită pentru că 
cineva a spart sistemul dumneavoastră atât de perfect 
testat! 


Imediat ce încheie propoziţia, îi păru rău. Omul de la 
capătul firului măcar încercase să-i ajute. 


— Scuzaţi-mă, adăugă Hendrik. Dar acum... 


— E în regulă, vă înţeleg. Dar vă asigur că noi am făcut tot 
posibilul pentru ca sistemul nostru să fie în siguranţă. 


Hendrik o privi întrebător pe Alexandra. Cum aceasta 
încuviinţă din cap, el spuse: 


— vă mulţumesc pentru telefon şi pentru ajutor, domnule 
Wolfsfelder. 


Apoi închise telefonul. 
— Tu ce crezi despre toate astea? 


Alexandra strânse din buze. 


— Rămân la convingerea mea: nu cred că Marvin a minţit 
când a spus că a testat Adam acum aproximativ un an. N- 
ar avea absolut nicio noimă. 


— Presupunând că el însuşi nu are vreo legătură cu treaba 
asta, sunt de acord cu tine. Totuşi, cred că şi Wolfsfelder 
spune adevărul. 


— Culmea, am şi impresia asta. lar asta ce înseamnă? 


Hendrik nu trebui să se gândească prea mult, răspunsul 
era evident. 


— Înseamnă că altcineva l-a pus pe Marvin să testeze 
Adam. Il sun repede pe Sprang să-l informez despre 
convorbirea noastră cu Wolfsfelder. 


Inspectorul răspunse după primul apel. Îi explică lui 
Hendrik că era acasă, în faţa calculatorului, şi încerca să 
afle mai multe despre firma Hamburg Home Systems. Apoi 
ascultă în tăcere relatarea lui Hendrik despre convorbirea 
anterioară. 


— Hm... mormăi el când Hendrik se opri. În orice caz, voi 
verifica informaţiile lui Wolfsfelder la Chaos Computer 
Club. Dacă a spus adevărul, nu văd decât o posibilitate. 
Trebuie ca Alex să încerce să-l convingă pe Marvin să reia 
legătura cu clientul său. Poate merge aşa. Dacă Marvin n- 
are nici o legătură cu dispariţia logodnicei dumneavoastră, 
va fi de acord să facă asta. Dacă refuză, asta spune ceva 
despre el şi despre credibilitatea lui. 


— Îi voi transmite, spuse Hendrik, aruncând o privire spre 
Alexandra, apoi încheie convorbirea. 


— Tipul nu face asta niciodată, presupuse Alexandra după 
ce Hendrik îi relată sugestia lui Sprang. A dezvălui 
identitatea clientului fără consimţământul acestuia este o 
sinucidere profesională în acest domeniu. 


— Cum poţi fi atât de sigură? S-ar crede că te afli tot 
timpul printre aceşti oameni. 


Ea zâmbi în treacăt. 


— Nu, nu-i aşa, dar mereu am de-a face cu tipi care sunt 
bine conectaţi la această branşă. Restul este psihologie. 


— Foarte bine. Dar în orice caz îl poţi întreba pe Marvin pe 
acel website, spuse Hendik, iar privirea lui căzu pe 
numeroasele bileţele care zăceau în dezordine pe masă. 
Continuăm? Poate că aşa vom realiza imaginea de 
ansamblu de care avem nevoie ca să înţelegem ce se 
întâmplă. 


— Ei, atunci... 


Avură nevoie de încă o oră ca să aşeze corect toate 
bileţelele care puteau avea vreo legătură între ele. Cu 
toate acestea, chiar şi după ce pierdură şirul verificărilor, 
nu le mai veni nicio idee nouă. 


Alexandra expiră epuizată şi se lăsă pe spătarul scaunului. 


— Eu nu mai pot. Cred că acum mă voi duce acasă şi voi 
mai cerceta de acolo. Povestea asta despre testarea lui 
Adam nu-mi dă pace. 


Când îşi luară rămas-bun la uşa casei, Hendrik spuse: 


— Marvin ăsta te-a cam amăgit, nu-i aşa? 


— Ce vrei să spui? 


— Tu, de fapt, nu-l cunoşti deloc pe tip şi totuşi nu eşti 
dispusă să iei în considerare varianta că te-a minţit. 


— Aşa cum am spus, marele meu atu este cunoaşterea 
naturii umane şi mă bazez pe asta. Nu m-a dezamăgit 
niciodată. 


— Dar nu te-ai întâlnit niciodată cu acest Marvin, faţă în 
faţă. Oare evaluarea unei persoane nu înseamnă şi să o 
priveşti în ochi? Să-i observi gesturile şi expresiile faciale 
atunci când vorbeşte şi să le raportezi la ceea ce spune? 
Te rog să nu mă înţelegi greşit, dar nici eu, ca medic, nu 
ştiu chiar totul despre natura umană. În acest moment, îl 
cunoşti pe Marvin exclusiv din mesajele schimbate pe 
acest site. N-ar putea fi cumva total diferit de ceea ce 
pretinde că este? 


— Nu. 
Tonul ei nu lăsa loc de îndoială. 
— Sunt absolut sigură. Te ţin la curent. 


Hendrik o urmări cu privirea în timp ce se îndrepta spre 
maşină. 


Refuzul ei categoric de a permite cea mai mică îndoială cu 
privire la acest Marvin i se părea ciudat. 

Abia când sunt din nou singuri, nebunul se întoarce iarăşi 
spre ea. 


— Uită de tipul ăla! Am veşti bune. Curând poţi să ieşi de 
aici. 


Suna aproape ca o pălăvrăgeală oarecare. Dacă n-ar fi fost 
acea fredonare din vocea lui, care se auzea doar când 
vorbea cu ea. 


— Mâine se va încheia aşteptarea. Te asigur că mă pricep 
la ce fac. Nu că ţi-ai putea da seama, dar e bine să ai 
certitudinea că ştiu exact ce fac şi că voi trata totul din 
tine cu cea mai mare grijă. Fiecare parte, oricât de mică. 


Groaza dă să pună stăpânire pe ea pentru o clipă, ar vrea 
să implore pentru viața ei, totuşi mai este şi altceva, un 
vid înghețat, care i s-a răspândit prin ființă în ultimele 
câteva ore. 


— De ce faci asta? şopteşte ea, iar pentru că el nu 
răspunde, ţipă la el fără să se mai gândească. De ce faci 
asta, porc pervers? Dacă vrei să mă omori, fă-o odată! 


Și-a ieşit din minţi cu totul şi îl scuipă înainte să-i strige: 


— Atunci, ucide-mă. Dacă aşa nu va mai trebui să-ţi ascult 
aiureala dementă, merită! Haide, nemernicule! 


În următorul moment, ea se prăbuşeşte, se ghemuieşte pe 
podea şi scânceşte încetişor, bâiguie nişte cuvinte. 


Înregistrează faptul că tipul îi spune ceva, dar nu înțelege 
sensul. Rațiunea ei s-a retras şi a ridicat o barieră în jurul 
conştiinţei. Înregistrează zgomotul uşii trântite, în acelaşi 
moment totul se întunecă în jurul ei. 


De parcă lumina s-ar fi stins la comandă, gândeşte, iar 
gura ei se contorsionează într-un zâmbet. Cum a fost 
acasă. Cum a fost cu Adam. 

Revenind în camera de zi, privirea lui Hendrik căzu pe 
notebook, pe care îl pusese mai înainte pe un scaun, ca să 
lase toată masa liberă pentru bileţele. 


Era epuizat şi ştia că are urgent nevoie de câteva ore de 
somn, dar simţea că nu va putea adormi, întrucât 
gândurile se învârteau necontenit în jurul Lindei şi 
întâmplărilor din ultimele zile. În afară de asta, erau şi 
câteva lucruri despre care trebuia neapărat să afle mai 
multe. 


Era firma Hamburg Home Systems, implicată în această 
poveste, intenţionat sau nu? In orice caz, era clar că Adam 
juca aici un rol decisiv. 


Apoi, mai era motivul cercetării efectuate de Jonas 
Krollmann la spital. Hendrik avea mari îndoieli că Linda ar 
fi fost în maşina lui Krollmann când acesta mersese cu 
maşina la spitalul din Alsterdorf, dar chiar şi medicul şef 
confirmase faptul că într-adevăr jurnalistul făcuse nişte 
cercetări. Despre ce fusese vorba acolo? Ulterior, el 
dispăruse. Ca şi Linda. lar la scurt timp după aceea, şi Julia 
Krollmann, soţia lui. Hendrik trebuia să încerce să afle mai 
multe, deşi era obosit de moarte. 


Ajunse la un compromis cu el însuşi. Va lua notebookul cu 
el, la etaj, se va băga în pat şi va continua să cerceteze 
până i se vor închide ochii. 


Sau până când va rămâne fără date mobile pe 
smartphone, pe care îl va folosi ca hotspot. 


Cincisprezece minute mai târziu, stătea în pat, cu 
notebookul în poală şi cu telefonul mobil cu hotspot 
activat, alături pe noptieră. 


Îl căută din nou pe doctorul Steinmetz, trecând la căutarea 
de imagini, cu speranţa că va găsi undeva o fotografie a 
vizitatorului care se dăduse drept doctorul Steinmetz. 


Pe lângă fotografiile cu colegii de la Spitalul Evanghelic 
Alsterdorf, unde lucrase Steinmetz, apăreau şi câteva poze 
cu profesorul Geibel, fostul lui şef. In aproape toate 
fotografiile acestea, toate persoanele dădeau impresia de 
relaxare. Undeva, cei doi, Geibel şi Steinmetz, chiar se 
ţineau pe după umeri, amical, în timp ce zâmbeau spre 
aparat. Imaginea fusese postată doar cu patru luni în 
urmă. 


Dacă era adevărat că printre colegi Steinmetz avea puţini 
prieteni, atunci toţi cei care apăreau în fotografii erau nişte 
actori remarcabili. 


După ce trecu înapoi la căutarea generală şi citi câteva 
rapoarte, majoritatea pe teme profesionale, chirurgicale, 
Hendrik renunţă. În acest fel, nu avansa prea mult. Poate 
că ar fi mai util să caute informaţii despre profesorul 
Geibel? Tastă numele în bara de căutare şi apăsă tasta 
Enter. Lista rezultatelor era mai lungă decât precedenta. 
Hendrik trecu la căutarea de imagini şi privi 


previzualizările. Îl arătau pe Geibel în diverse situaţii, dar 
mai ales îmbrăcat în halat alb. Mai apăreau ici şi colo şi 
fotografii cu el în spatele unui pupitru sau în runde de 
discuţii cu alţi medici sau cu politicieni. Intr-o fotografie, 
primea felicitări pe scenă, iar Hendrik rămase stupefiat 
când îl recunoscu pe celălalt tip. Era tot un medic - 
profesor -, mai era şi şeful lui Hendrik, Paul Gerdes. 


Hendrik dădu clic pe fotografie şi ajunse la o relatare 
despre o prelegere pe care o ţinuse Gerdes pe tema 
donării de organe, cam cu nouă luni în urmă. 


Hendrik parcurse în grabă articolul unde se relatau 
remarcile lui Gerdes cu privire la această temă importantă. 
El vorbise de multe ori despre asta cu şeful lui şi cunoştea 
părerea lui Gerdes, că orice persoană ar trebui să deţină 
cardul de donator de organe, dacă nu există motive 
temeinice împotriva acestui lucru. 


Raportul mai menţiona faptul că profesorul Geibel, şeful 
secţiei chirurgicale de la Spitalul Evanghelic Alsterdorf, era 
invitat să ţină o prelegere pe aceeaşi temă. 


Hendrik reveni la listă, se uită la următoarele rezultate ale 
căutării sale şi descoperi o intrare pe o listă de medici, 
unde se prezenta cariera doctorului. Se părea că Geibel 
lucra doar de vreo doi ani la spitalul Alsterdorf. Inainte de 
asta, fusese timp de un an şef al unei clinici universitare 
din Saarland, înainte de asta ca medic şef la Regensburg şi 
mai înainte la Munchen. Istoricul se oprea aici. Geibel îşi 
schimbase adesea angajatorii, ceea ce nu era tocmai 
neobişnuit pentru medicii care doreau să facă o carieră. 
Hendrik închise pagina şi trecu la următorul subiect pe 
care şi-l propusese: Hamburg Home Systems. 


Mai întâi, vizită website-ul firmei, unde, pe lângă 
prezentarea de articole din gama de produse, precum şi 
de explicaţii şi exemple grafice pe subiectul Smart Home, 
exista şi o pagină a echipei, unde erau prezentaţi 
angajaţii, cu domeniul lor de activitate. 


În fotografii, toţi purtau tricouri negre identice, cu logoul 
companiei pe piept, şi zâmbeau amabil spre obiectiv. 


Din două clicuri, Hendrik îl avu în faţă pe managerul de la 
IT, Guido Wolfsfelder. Omul arăta total diferit de imaginea 
pe care şi-o formase Hendrik. Intuiţia lui nu putea asocia 
vocea destul de blândă la constituţia musculoasă şi capul 
complet chel. Sub nume şi descrierea activităţii în 
companie mai apăreau şi adresa de e-mail, precum şi 
numărul de interior. În cealaltă parte a fotografiei apărea 
inscripţia: „Activ în companie de la data...” 


Weolfsfeld le spusese adevărul la telefon - lucra de vreo doi 
ani ca şef al departamentului de IT, la Hamburg Home 
Systems. Dacă Adam ar fi fost testat de hackeri la Chaos 
Computer Club acum un an şi jumătate, el s-ar fi ocupat de 
comandă. Dar de ce afirma Marvin că a verificat sistemul 
doar cu un an înainte? Privirea lui Hendrik se desprinse de 
ecran şi rătăci în gol, meditativ. 


Dar dacă după testarea prin CCC se mai depistase o breşă 
în sistem? Dacă Wolfsfelder, de teamă să nu-şi piardă 
slujba - şi pentru a se asigura că aşa ceva nu se va mai 
întâmpla - îi ceruse în secret unuia dintre programatorii 
indieni să corecteze breşa, apoi îi comandase lui Marvin o 
nouă testare, fără ştirea şefului său? Dar ce ar însemna 
acest scenariu? Poate că fie Marvin, fie însuşi Wolfsfelder 
ar fi profitat de situaţie şi ar fi instalat o uşă secretă în 
sistemul Adam? 


Hendrik îşi trecu mâinile peste faţă. Era frânt de oboseală 
şi abia se mai putea concentra, aşa că se hotărî să discute 
aceste reflecţii cu Sprang a doua zi dimineaţă. 


Era pe punctul de a închide notebookul, când îi căzu 
privirea din nou pe textul de lângă fotografia lui 
Weolfsfelder. „Activ în companie de la data...” 


Hendrik se întrebă cine fusese responsabil cu Adam 
înaintea lui Wolfsfelder, adică atunci când sistemul ieşise 
prima dată pe piaţă. 


Părăsi website-ul firmei, trecând pe Google, unde 
introduse: „Manager IT Hamburg Home Systems”. 


Căutarea dădu câteva rezultate, dar numai trei cu 
fotografii, iar în toate apărea Guido Wolfsfelder. Lui 
Hendrik nu-i mai rămase decât să treacă prin rezultatele 
text; nici asta nu-l ajută în primele zece minute, până când 
găsi pe un blog de tehnică o relatare cu titlul: „Hamburg 
Home Systems lansează pe piaţă primul sistem de casă 
inteligentă cu scanner ocular”. 


Articolul fusese publicat în urmă cu trei ani şi ceva şi se 
referea în principal la sistemul de securitate în doi paşi, 
codul şi scanarea ochilor, ceea ce autorul anunţa pe un ton 
sărbătoresc ca pe o realizare revoluţionară, cel puţin în 
zona privată. Componentele sistemului de bază, precum şi 
o întreagă serie de componente suplimentare opţionale, 
erau prezentate prin imagini grafice şi fotografii. Hendrik 
rămase uimit când văzu tot ce se putea regla şi controla 
prin Adam. 


Spre final, avea cuvântul şi managerul responsabil al 
departamentului de dezvoltare IT, care se numea 


Sebastian Kehrmann şi explica unele detalii tehnice, 
precum şi diversele utilizări posibile ale noului sistem. 


Sebastian Kehrmann. În sfârşit, o mică reuşită. Hendrik 
selectă numele, îl copie şi îl lipi în bara de căutare după ce 
deschise Google. 


Numărul rezultatelor era şi în acest caz rezonabil. Hendrik 
parcurse în grabă titlurile din lista de rezultate. Majoritatea 
proveneau din paginile unor cluburi aflate prin toată 
Germania. După cum arătau lucrurile, erau mai mulţi 
bărbaţi cu acest nume decât şi-ar fi dorit Hendrik. 


Aşadar, nu-i mai rămase decât să dea clic pe linkuri, pe 
rând, şi să spere că va da peste ceva care să indice că 
respectivul Sebastian Kehrmann era chiar fostul manager 
al departamentului IT de la Hamburg Home Systems. 


Îi era tot mai greu să rămână treaz. Îşi îndepărtă privirea 
de pe ecran şi se frecă la ochi. In acest timp, reflectă că 
probabil va adormi dacă se va întinde acum. Totuşi, decise 
să mai încerce o dată, apoi să doarmă câteva ore. Putea 
continua de dimineaţă. Când dădu clic pe link, ajunse la 
relatarea despre un campionat intern al clubului de şah 
Hamburg Hafen City. In partea de jos se afla o imagine a 
învingătorului la ultima lui partidă. Hendrik îl privi cu 
atenţie şi crezu că i se opreşte inima. Numele 
învingătorului era Sebastian Kehrmann, iar Hendrik îl 
recunoscu din prima. Era bărbatul care se dăduse drept 
doctorul Steinmetz. 

Într-o secundă, Hendrik era din nou treaz. Falsul doctor 
Steinmetz era fostul manager al departamentului de IT al 
firmei Hamburg Home Systems, prin urmare fusese primul 
responsabil pentru Adam. El comandase primele teste, iar 
Hendrik ar fi băgat mâna în foc că acestea nu fuseseră 
efectuate de membrii Chaos Computer Club. 


Hendrik se lăsă pe spate şi clătină din cap consternat, 
deoarece nu putea crede că găsise indiciul care, în opinia 
lui, aducea dovada că Linda fusese răpită. Altminteri, de 
ce omul care deținuse controlul asupra lui Adam i-ar sădi 
în minte o poveste, venind sub un nume fals, pentru a-l 
convinge că Linda l-a părăsit pentru alt bărbat? 


Oare acest Kehrmann îl ucisese şi pe adevăratul doctor 
Steinmetz? 


Cu degetele tremurătoare, Hendrik apucă smartphone-ul 
şi-l sună pe inspectorul Sprang. Dură ceva timp până când 
acesta preluă apelul. După voce, părea adormit. 


— Da? 


— Am aflat cine era tipul care mi s-a prezentat drept 
doctorul Steinmetz, izbucni Hendrik. A fost predecesorul 
lui Wolfsfelder. Fostul manager al departamentului de IT 
de la Hamburg Home Systems. Ştiţi ce înseamnă asta? 


— Un moment, nu vă pot urmări. Spuneţi că falsul 
Steinmetz este fostul şef al departamentului IT? 


— Da, exact, am descoperit o fotografie de-a lui. El este, 
fără îndoială. A avut toate ocaziile de a instala în Adam 
ceva care să-i ofere control asupra sistemelor. Probabil că 
a ascuns asta în aşa fel încât nici chiar hackerii n-au reuşit 


s-o găsească. Cine ştie ce opţiuni există. Poate că 
Alexandra ne-ar fi de ajutor aici. Dar acum avem un punct 
de plecare. Şi nu m-ar mira ca el să-l fi omorât pe 
adevăratul doctor Steinmetz. Înţelegeţi? Asta v-ar dovedi 
nevinovăția. Acum trebuie să înţeleagă şi Kantstein că 
Linda nu m-a părăsit, ci a fost victima unei infracţiuni. Și 
că dumneavoastră... 


— Îmi puteţi trimite fotografia? Sau, mai bine, linkul? 


— Da, desigur. Nu este extraordinar? În sfârşit, avem un 
punct din care putem începe. Il sun imediat pe Kantstein şi 
îi povestesc. Tare mi-ar plăcea să-l văd la faţă când... 


— Să nu faceţi asta, îl întrerupse din nou Sprang. 
— Dar... de ce nu? 


Hendrik auzi un pufnit, apoi, după nişte ezitări, Sprang 
spuse: 


— Nu voiam să discut cu nimeni până nu am dovezi clare, 
dar... cred că este posibil ca Georg să fie cumva implicat în 
treaba asta. 


Hendrik nu rămase la fel de surprins pe cât ar fi fost cu o 
săptămână înainte dacă un poliţist l-ar fi suspectat pe altul 
de implicarea într-o infracţiune. 


— Cum aţi ajuns la ideea asta? întrebă Hendrik, simţindu- 
se ca un ipocrit, pentru că era evident de ce Sprang avea 
această bănuială. 


— Cred că bănuiţi motivul, spuse încet Sprang, dar Hendrik 
ignoră răspunsul. 


— Şi acum ce-ar trebui să facem? 


— După ce-mi trimiteţi linkul, intru imediat acolo şi încerc 
să aflu cât mai multe despre acest... care era numele? 


— Sebastian Kehrmann. 


— ... despre acest Kehrmann. Poate că avem ceva despre 
el chiar în baza de date a poliţiei. Pe urmă, revin la 
dumneavoastră. Cred că n-ar trebui să dureze mai mult de 
o oră. 

Hendrik era acum treaz de-a binelea. În sfârşit, poate 
acum exista o urmă a cuiva care avea legătură cu răpirea 
Lindei. 

— Bine, spuse el. Atunci aştept apelul dumneavoastră. 


— Domnule Zemmer... pot avea încredere în 
dumneavoastră? 


După voce, Sprang părea abătut. 

— Da, desigur. Credeam că suntem deja înţeleşi. 

După două sau trei respiraţii, inspectorul spuse: 

— Imediat vă trimit şi eu ceva. 

— Ce anume? 

— Doar aruncaţi o privire. Îmi puteţi spune după aceea ce 
părere aveţi despre asta. Şi vă rog... trebuie să rămână 


neapărat între noi. 


— Bine. Vorbim imediat. 


La numai câteva secunde după ce încheiaseră discuţia, 
smartphone-ul vibră în mâna lui Hendrik, anunțând un 
mesaj pe WhatsApp. Era de la Sprang şi conţinea o 
fotografie. 


Poza fusese realizată undeva într-un parc. O bancă goală 
din lemn, în spate se puteau vedea copaci şi tufişuri, iar în 
faţa băncii doi bărbaţi stăteau faţă în faţă. Unul din ei, un 
bărbat brunet, de aproape patruzeci de ani, ţinea mâinile 
înfundate în buzunarele pantalonilor şi-l privea pe celălalt 
cu un chip împietrit. Hendrik nu-l cunoştea. 


Celălalt era mai în vârstă, întindea arătătorul spre pieptul 
bărbatului brunet şi părea să i se adreseze supărat. Pe 
acesta, Hendrik îl recunoscu imediat. Era inspectorul-şef 
Kantstein. Smartphone-ul vibră scurt, apoi sub fotografie 
apăru un mesaj de la Sprang. Textul era: În cazul în care 
nu-l cunoaşteţi, omul care stă faţă în faţă cu Kantstein 
este Jonas Krollmann. 


Hendrik deschise larg ochii. Jonas Krollmann şi inspectorul- 
şef se cunoşteau? Şi după cum părea, legătura lor nu era 
una tocmai de prietenie. Krollmann dispăruse, iar 
Kantstein dorise ca Hendrik să creadă că jurnalistul fugise 
cu Linda pentru că ei doi aveau o relaţie. 


Hendrik puse telefonul lângă el, pe cuvertura patului, se 
lăsă pe spate şi închise ochii. 


Treaba devenea tot mai nebunească. Deci de aceea 
Sprang nu voia cu niciun chip ca inspectorul Kantstein să 
afle ce descoperiseră ei acum. 


Hendrik încercă să reflecteze la concluziile care rezultau 
din această imagine, dar lăsă totul baltă imediat. Era prea 


epuizat şi nu mai era în stare de asemenea reflecţii 
complexe. Avea urgent nevoie de somn. 


Se duse din nou cu gândul la Sebastian Kehrmann şi, 
totodată, furia i se duse spre acest om care apăruse la el 
acasă pentru a-i spune o poveste mincinoasă. Trebuie să fi 
avut vreo legătură cu răpirea Lindei. Categoric. 


Tare şi-ar fi dorit să se ridice şi să plece imediat în 
căutarea acestui Kehrmann, ceea ce, desigur, ar fi fost 
prostie curată, deoarece nici măcar nu ştia unde locuieşte 
tipul. În plus, era de aşteptat ca acest Kehrmann să fie 
violent. Atâta timp cât exista fie şi numai o suspiciune că 
ar avea în vreun fel legătură cu dispariţia Lindei, orice 
reacţie pripită putea avea consecinţe fatale. 


Mai rămânea doar speranţa că Sprang va descoperi ceva 
care să-i ajute, astfel încât nici Kantstein să nu mai poată 
da alte interpretări. 


Hendrik deschise ochii, apucă iar smartphone-ul şi se uită 
din nou la fotografia pe care i-o trimisese Sprang. Se 
întrebă cine fusese fotograful. Chiar Sprang? Pentru că îl 
suspectase pe Kantstein mai de mult? Hendrik decise să-l 
întrebe pe Sprang. 


Într-adevăr, Kantstein se comportase ciudat de câteva ori, 
dar lui Hendrik tot nu-i venea să creadă că inspectorul-şef 
făcuse cauză comună cu un răpitor sau chiar cu un 
criminal. Dar cu o săptămână în urmă nici nu ar fi crezut 
că ar fi posibil ca locuinţa lui să fie scena unor întâmplări 
pe care le cunoştea doar din romanele polițiste. În viaţa lui 
şi a Lindei. 


Puse alături telefonul mobil şi închise ochii, iar gândurile îi 
porniră, fără voie, să rătăcească prin trecut, trezindu-i 
amintiri şi arătându-i imagini din vremurile fericite şi lipsite 
de griji. Zilele petrecute la Roma, barurile şi cafenelele din 
Piazza Navona, pe terasele cărora stătuseră la umbră şi 
vorbiseră iar şi iar despre nunta lor, păreau în urmă cu o 
veşnicie. 


Vedea chipul zâmbitor al Lindei, privirea ei care-i spunea 
fără cuvinte că-l iubeşte. Voia să se delecteze cu aceste 
amintiri, când soneria de la uşă îl făcu să tresară. 


Se dădu jos din pat, se strecură în pantalonii de trening şi 
se întrebă cine-i mai făcea o vizită la ora asta. 


În timp ce cobora scările, simţea că ceva... nu este în 
regulă. Nu dădu atenţie acestei senzaţii, era nerăbdător să 
vadă cine era la uşă. 


Nimic nu era în regulă zilele astea. 


Hendrik inspiră profund, deschise uşa şi se trezi în faţa 
inspectorului-şef Kantstein. 


— Dumneavoastră? rosti el surprins, aproape tentat să-i 
trântească uşa în nas. 


— Da, eu. Aş vrea să discut puţin cu dumneavoastră. 

— La ora asta? 

— Da. Îl căutaţi pe cel care v-a răpit logodnica, nu-i aşa? 
Dumneavoastră vă ocupați de asta doar în timpul orelor 


obişnuite de birou? 


Hendrik deveni atent. 


— Ştiţi ceva? 
— Putem discuta în casă? 


Hendrik se întrebă dacă să-l lase pe Kanstein în casă. În 
cazul în care el chiar ar fi avut vreo legătură cu... 


— OK, să lăsăm asta, luă Kantstein decizia în locul lui. Vă 
pot spune repede ce am de spus. În esenţă, vreau numai 
să vă dau un sfat. Nu mai faceţi cercetări pe cont propriu 
în această chestiune. 


— În această chestiune? spuse Hendrik. Poate că pentru 
dumneavoastră este doar o „chestiune”, dar este vorba 
despre răpirea logodnicei mele şi se pare că în continuare 
luaţi lucrurile în bătaie de joc. 


— Nu-mi bat joc de nimic, spuse Kantstein tăios. 
Dumneavoastră nu aveţi idee despre ce este vorba. Nu vă 
mai jucaţi de-a detectivul. Vă puneţi singur într-un pericol 
de care nu vă puteţi da seama. 


— Mă ameninţaţi? rosti Hendrik iritat, cu vorbele lui 
Sprang sunându-i în urechi. 


— Ce? se răsti Kantstein. Aţi înnebunit de tot? Eu încerc să 
vă opresc de la a face vreo prostie care poate avea 
consecinţe cumplite. Pentru dumneavoastră şi poate şi 
pentru logodnica dumneavoastră. 


„Dacă asta nu este o ameninţare”, se gândi Hendrik şi 
spuse: 


— Nu voi avea linişte până nu voi şti ce s-a întâmplat cu 
Linda. Nu mă puteţi face să mă răzgândesc cu... 


avertismentele dumneavoastră. Mai ales că 
dumneavoastră nu întreprindeţi nimic. 


Kantstein privi pe lângă Hendrik, de parcă ar fi trebuit să-şi 
cântărească vorbele înainte de a-l privi din nou în ochi. 


— Mai am un sfat bine intenţionat, spuse cu o voce rece. 
Evitaţi-l pe inspectorul Sprang. Este suspendat din funcţie 
şi încă suspect. 


Lăsă să treacă o secundă sau două, apoi adăugă: 
— Dumneavoastră nu-l cunoaşteţi. 


Spunând aceasta, se întoarse şi fugi spre maşina lui fără 
să se mai întoarcă. 

Hendrik închise uşa şi, îngândurat, reveni la etaj, unde îşi 
scoase pantalonii de trening şi se băgă din nou în pat. Ce 
intenţionase Kantstein cu această vizită? Lucrurile pe care 
le spusese... 


„Vă puneţi singur într-un pericol de care nu vă puteţi da 
seama. Eu încerc să vă opresc de la a face vreo prostie 
care poate avea consecinţe cumplite. Pentru 
dumneavoastră Şi poate Şi pentru logodnica 
dumneavoastră.” 


Categoric, asta se putea înţelege ca o ameninţare. Apoi, 
avertizarea cu privire la inspectorul Sprang. Oare 
Kantstein chiar credea ce spune? Chiar îl considera pe 


colegul său ucigaşul doctorului Steinmetz sau voia să-l 
împiedice pe Hendrik să afle de la Sprang lucruri care-l 
puneau pe el, Kantstein, într-o lumină mai puţin 
favorabilă? 


Hendrik închise ochii şi îşi frământă mintea gândindu-se la 
Kantstein până ce căzu într-un somn agitat. 


Când sună telefonul, tresări din somn şi preluă apelul. 


— Zemmer, răspunse el răguşit de somn, aşteptându-se să 
audă vocea lui Sprang, dar era Alexandra. 


— Aoleu... Te-am trezit, aşa-i? 
— Da, cred... cred că am aţipit. 


Se frecă la ochi cu mâna liberă şi se întrebă dacă ar trebui 
să-i spună despre vizita lui Kantstein. Şi mai era şi treaba 
cu Kehrmann... 


— Nu mă mir. Scuze, dar m-am gândit să te pun la curent. 
Am avut o discuţie interesantă cu Marvin. El jură pe tot ce 
are mai scump că a făcut un test pe Adam acum mai puţin 
de un an. l-am scris despre discuţia noastră cu Wolfsfelder, 
care susţine că Adam a fost testat doar de CCC şi că asta a 
fost acum un an şi jumătate. 


— Şi? Ce a avut de spus? 


Înainte ca Hendrik să-i povestească despre Kehrmann şi 
Kantstein, voia să ştie ce avusese de spus acest dubios 
Marvin. Se gândea că ceva nu este în regulă cu hackerul. 
Sau cu legătura Alexandrei cu acesta. 


— După el, singura explicaţie logică este că altcineva s-a 
dat drept reprezentantul Hamburg Home Systems şi i-a 
atribuit contractul. 


— A, şi e atât de uşor? 


— Nu, sigur că nu. Marvin s-a asigurat ca nu cumva 
clientul să fie cineva care îl pune să spargă un sistem de 
casă inteligentă. Cunoştinţele clientului său cu privire la 
Adam erau, însă, atât de detaliate, încât nu putea fi decât 
cineva implicat în dezvoltarea sistemului. 


— Sau care l-a piratat. 

— Ce? Nu, sunt... 

După voce, părea nesigură. 

— Nu, sunt sigură că ar fi observat asta. 


— OK, atunci poţi să te bucuri de ce-ţi voi spune, pentru că 
susţine teza lui Marvin. Am aflat cine a fost predecesorul 
lui Wolfsfelder în calitate de manager al departamentului 
de IT la Hamburg Home Systems. Ţine-te bine: este tipul 
care a fost la mine şi s-a dat drept doctorul Steinmetz. 


— Ce? rosti Alexandra atât de tare, încât îi izbi auzul lui 
Hendrik. Asta este... acum totul capătă sens. L-a contactat 
pe Marvin, l-a îndrumat spre un sistem instalat undeva, 
apoi a folosit breşa găsită de Marvin pentru a prelua 
controlul asupra lui Adam în casele în care voia să 
pătrundă. 


Vorbea atât de repede, încât Hendrik abia reuşea să o 
urmărească. 


— Se poate, răspunse Hendrik, uimit de entuziasmul 
Alexandrei. Şi mie mi se pare posibil. Asta înseamnă că 
Marvin al tău nu este decât un hacker infractor. Cu ajutorul 
lui se pătrunde în case, pentru comiterea unor infracţiuni. 
Răpiri şi poate chiar omoruri. 


— Da... spuse ea şi vocea îi scăzu brusc. Probabil că aici ai 
dreptate. 


Hendrik nu avea chef să reflecteze la motivul pentru care 
o tânără inteligentă ca Alexandra îl aprecia în mod evident 
pe un tip dubios ca acest Marvin. Mai ales că ea nu-l 
întâlnise niciodată în persoană. Cel puţin asta afirma ea. 


— Mai rămâne problema motivului, constată Hendrik. 


— Poate că a vrut să se răzbune pe Buchmann pentru 
pierderea slujbei, sau... 


— De ce crezi că şi-a pierdut slujba? Poate a renunţat el. 


— Nu ştiu. Este doar primul lucru care mi-a venit în minte. 
Şi ar fi un motiv logic. Sprang ştie despre asta? 


Hendrik îi relată discuţia lui cu inspectorul, dar nu 
menţionă suspiciunile acestuia cu privire la Kantstein. 


— În sfârşit s-a pus ceva în mişcare în treaba asta, spuse 
Alexandra. 


— Da. Sunt nerăbdător să văd ce a aflat Sprang. Voia să 
mă contacteze mai târziu. 


— Mă suni şi pe mine după aceea? 


— Da, aşa voi face, o asigură Hendrik. Şi mai este ceva. 
Tocmai am primit o vizită, a venit Kantstein. 


— Acela? Ce-a vrut? 
Hendrik îi relată scurta conversaţie cu inspectorul-şef. 
— Hm... crezi că el chiar a vrut să te amenințe? 


— Nu ştiu, mărturisi Hendrik. Partea cea mai proastă este 
că am senzaţia asta, cu cât trece mai mult timp şi cu cât 
aflu mai multe, cu atât ştiu mai puţin. 


— Nu te mai agita atâta. Odihneşte-te acum. Mâine 
dimineaţă vei putea să gândeşti mai clar. 


— Încerc, vorbim mai târziu, răspunse Hendrik şi încheie 
convorbirea. 


Aruncă o privire pe smartphone ca să se asigure că nu a 
ratat vreun apel de la Sprang. Privirea îi căzu pe partea de 
sus a afişajului, unde era afişat simbolul conexiunii WLAN. 
Ceea ce era, de fapt, imposibil. 


Agitat, glisă de două ori afişajul, apoi se uită, fără să poată 
crede, la aplicaţia Adam. Era reinstalată. Şi era activă, aşa 
cum o dovedea conexiunea WLAN. 


— La naiba! rosti el, se dădu jos din pat şi cobori în grabă 
scările, cu luminile de pe trepte aprinzându-se în faţa lui şi 
stingându-se în urmă. 


Încă o dovadă că sistemul era activ. Atunci îi trecu prin 
minte că luminile funcţionaseră şi când urcase scările, dar, 
din obişnuinţă, nu înregistrase fenomenul. Dar nu, nu era 
adevărat. Când îi deschisese uşa lui  Kantstein... 


sentimentul acela că ceva nu era în regulă... Pentru că 
lumina de pe scări funcţionase, chiar dacă de fapt nu era 
activată. 


Se opri în faţa unităţii de control a sistemului şi se uită 
furios la cele două LED-uri verzi. 


— Ce porcărie afurisită! ţipă el la panoul de control, ca şi 
cum acesta l-ar fi putut înţelege. 


Privirea i se concentră pe geamul mic în spatele căruia se 
ascundea camera pentru scanarea ochilor. Şi? Mă poţi 
vedea? Da? Ce vrei de la mine, nemernicule? Laş 
nenorocit! 


Hendrik se întoarse brusc şi privi furios în jurul lui, înainte 
să se întoarcă spre scannerul ocular. 


— Vino încoace dacă îndrăzneşti. Dar n-ai tupeu pentru 
asta, nu? Tu poţi numai să te strecori în casă noaptea, pe 
ascuns, şi să te uiţi la oamenii care dorm, porc laş ce eşti. 
Ce i-ai făcut Lindei? 


Şi în clipa următoare strigă cât putu de tare: 
— Ce naiba i-ai făcut Lindei, porc mizerabil? 


Stătea acolo, în picioare, respirând greu, privind fix 
geamul pătrat. Realiză cât de bizară era situaţia şi că, în 
cazul în care camera de scanare a ochilor îl urmărea într- 
adevăr, ceea ce acum înţelegea că este posibil, poate că 
nu era un lucru prea inteligent să-l provoace pe cel 
responsabil de infracţiuni. Gândindu-se mai bine, mai 
degrabă s-ar purta el ca un laş dacă ar avea de-a face cu 
un răpitor cu sânge rece, poate chiar ucigaş. 


Mobilul sună. Era Sprang. 


— N-am veşti bune. Acest Sebastian Kehrmann avea 
domiciliul în Lurup, dar l-a anulat şi şi-a anunţat plecarea 
cam acum o lună, deoarece, conform biroului de evidenţă 
a populaţiei, voia să emigreze. Unde anume, nu se poate 


şti. 


— Ei, super, rosti Hendrik. Asta mai lipsea. Ar fi fost prea 
uşor. Porcăria dracului! 


— Wow! Ce-i cu dumneavoastră? 
— A, e în regulă. 


Hendrik inspiră adânc şi decise să nu-i spună nimic lui 
Sprang despre întâlnirea cu Kantstein. 


— Deci de asta şi-a făcut apariţia fără griji. Ştia că nu 
poate fi descoperit, chiar dacă aş putea să-l identific. 


— Mda, avem cărţi proaste. Dar nu renunţ eu aşa de uşor. 
Chiar mâine dimineaţă voi începe prin a tatona fostul lui 
anturaj. Poate că pe filiera asta vom ajunge cumva la el. 


— OK. 
— Aveţi o voce ciudată. E totul în ordine? 


— Păi nu sunt tocmai încântat că s-a ales praful din 
singurul indiciu pe care-l aveam, dar asta nu este tot. La 
mine în casă se întâmplă lucruri ciudate. 


— Lucruri ciudate? Ce vreţi să spuneţi? 


— Sistemul meu de casă inteligentă reporneşte automat, 
chiar dacă l-am închis. 


— Cum este posibil aşa ceva? Nu mă pricep prea bine la 
aceste sisteme, dar nu puteţi să-l scoateţi din priză, pur şi 
simplu? 


— Da, cred că acesta este următorul lucru pe care îl voi 
încerca. Nu-l pot scoate din priză, dar voi închide siguranţa 
la care este conectat Adam. Atunci se va termina cu 
porcăria aia. 


— Bine, atunci faceţi aşa. Dacă apare ceva, vă rog să mă 
sunaţi, bine? 


— Da, aşa am să fac, mulţumesc. Pe mâine. 


Hendrik închise telefonul şi se uită la panoul de control al 
lui Adam. 


Între timp, probabil că treaba asta nu mai juca un rol 
important, dar acum va închide definitiv sistemul, înainte 
să o sune pe Alexandra după cum promisese. 


Merse la subsol, unde cutia de siguranţe era suspendată 
într-un colţ sub scări. 


Din fericire, siguranţele erau bine inscripţionate, astfel 
încât nu trebui să caute mult. Chiar pe rândul de sus, sub 
două comutatoare basculante alăturate, descoperi 
inscripția: Smart Home. 


Fără ezitare, răsuci ambele comutatoare, închise uşiţa 
metalică a cutiei şi urcă la etaj. După ce se asigură că 
stația de pe hol nu mai emitea luminiţa verde, se întoarse 
şi intră în camera de zi. Avea de gând să dezinstaleze 


aplicaţia după ce o va suna pe Alexandra. Fără sursa de 
alimentare a unităţii centrale, aceasta era inutilă şi nici nu 
mai putea activa nimic. 


Ca de obicei, dădu să aprindă iluminarea indirectă prin 
Adam, cu comanda Lumină Slabă, apoi clătină din cap, 
amintindu-şi că oprise deja sistemul cu nici două minute 
înainte. Aşa că întoarse comutatorul basculant de lângă 
cadrul uşii înainte de a se aşeza. 


Ignoră o notificare de la Adam apărută pe afişaj şi atinse 
numărul Alexandrei din lista de telefoane. Chiar şi fără 
notificări, ştia că a învins definitiv sistemul. 


Alexandra părea să fi aşteptat apelul său cu telefonul în 
mână, pentru că vocea ei se auzi imediat după primul 
ţârâit. 


— Şi? Ce a aflat Sprang? 

— Nu prea multe. 

Hendrik îi relată discuţia cu inspectorul. 
— l-ai povestit despre vizita lui Kantstein? 


— Nu. Şi te rog să nu mă întrebi de ce nu i-am spus. Nici 
eu nu ştiu. 


— Hmm... este decizia ta, dar nu crezi că nu are rost să ne 
ascundem informaţii unul faţă de altul? Numai pentru 
Linda. 


— Probabil că ai dreptate. Îi voi spune mâine dimineaţă. 
Dar mai este ceva. Adam... sistemul era activ din nou, iar 


aplicaţia s-a reinstalat pe telefonul meu mobil. Fără să fi 
făcut eu ceva. 


— Adam a repornit singur? Şi aplicaţia... Dar cum să 
funcţioneze aşa ceva? Este imposibil. 


— Totuşi, erai lângă mine când ai văzut că l-am oprit. 
— Da şi eşti sigur că între timp n-ai... 


— Alex! rosti el tăios, folosind pentru prima dată 
prescurtarea numelui ei. Termină cu asta! Sunt încă în 
toate minţile şi ştiu ce am făcut şi ce nu. Şi nu este pentru 
prima dată când chestia asta se reactivează brusc, dacă-ţi 
aminteşti. 


— Da, ştiu. Chiar m-am gândit că ai greşit undeva şi am 
crezut că ai... uf. Este într-adevăr ciudat. Sistemul şi 


aplicaţia... dar... îmi trece prin minte un gând. Vrei să 
aştepţi un moment? 


— Hm, da. De ce? 


— Tocmai am schimbat nişte mesaje cu Marvin, poate este 
încă la computer. Un moment. 


Câteva secunde, Hendrik auzi clicurile tipice ale unei 
tastaturi, apoi apăru o pauză de linişte absolută. 


— Alexandra? Mai eşti acolo? întrebă el după o vreme. 
— Da, eu... 
Se opri, apoi rosti cu voce tare: 


— Da! Acum scrie el! Aşteaptă... 


În următoarele minute, clicurile tastaturii au alternat cu 
pauzele, din când în când se auzeau nişte zgomote slabe. 


— Asta ar putea fi... şopti Alexandra şi la scurt timp emise 
un „Wow!” 


La un moment dat, ea spuse „Hendrik?” atât de brusc, 
încât el tresări speriat. 


— Da? Ce scrie? 

— E chiar o nebunie. Asta nu mi-ar fi trecut prin minte. 

— Ce anume? Spune o dată. 

— Poate că cele două se iniţializează reciproc. 

Hendrik nu înţelegea. 

— Ce vrei să spui? Cine iniţializează ce? 

— Păi, aplicaţia şi sistemul staționar. A trebuit să te 
conectezi la unitatea de control a lui Adam, precum şi la 


aplicaţie, ca administrator, prin codul şi prin scanarea 
ochilor, nu-i aşa? 


— Da, sigur. 


— Asta înseamnă că şi una şi cealaltă au drepturile tale de 
administrator. Dacă dezinstalezi aplicaţia, dar sistemul 
principal funcţionează în continuare, controlul staționar, 
care este conectat la telefonul tău mobil prin WLAN, poate 
pur şi simplu să reinstaleze imediat aplicaţia, cu drepturile 
tale de administrator. 


— Ce? Dare o nebunie. 


— Nu, deloc. Marvin consideră că acest lucru este foarte 
posibil dacă este modificat corespunzător codul de 
programare cu privire la IA. 


— IA? Inteligența artificială? 


— Da, exact. Dacă opreşti sistemul principal, dar aplicaţia 
este în continuare activă, acesta preia funcţiile principale 
şi reporneşte sistemul. Cele două se supraveghează 
reciproc. 


Gândul că Adam ar putea cumva să se menţină din proprie 
iniţiativă în viaţa electronică îi trimise lui Hendrik un fior 
rece pe şira spinării. 


— Sună de parcă ar fi dintr-un film prost, nu crezi? spuse 
el, încercând să se liniştească puţin, apoi adăugă hotărât: 
Dar, oricum, am închis siguranţa, deci şi sursa de 
alimentare acum a luat pauză. 


— Probabil că a fost o idee bună, îl încurajă Alexandra. 
Bine, ar trebui să dormi câteva ore, în sfârşit. Ce ai stabilit 
cu Sprang? 


— Mă contactează mâine dimineaţă. 
— Bine, aşa o să fac şi eu şi apoi mai vedem. Somn uşor. 
— Şi ţie. 


Hendrik se ridică de pe canapea gemând. Acum îl dureau 
toate oasele, iar nevoia de a se întinde în pat şi de a 
închide ochii devenise copleşitoare. 


Urcă scările până la etaj, intră în baie şi, după scurt timp, 
se trânti în pat. 


Tocmai aţipea, când un zgomot sfâşie tăcerea. 

Hendrik se ridică în capul oaselor, cu un puls precipitat. 
Zgomotul, un fel de zumzet abraziv, persista şi părea să 
apară brusc de peste tot. Işi spuse în sinea lui că este un 
neghiob, pentru că nu se înarmase în niciun fel după 
întâmplările din ultimele zile, chiar dacă ar fi fost numai un 
piper cu spray sau o bâtă de baseball. 


Deodată, zumzetul se opri şi, de la o secundă la alta, în 
casă se instaură o linişte absolută, care aproape că era 
mai rea decât zgomotul dinainte. Hendrik ascultă atent în 
întuneric, ţinându-şi respiraţia. Nimic. 


În timp ce dădea la o parte pătura şi se ridica încet, îşi 
dădu seama ce anume auzise, iar această descoperire îl 
linişti. Era un zgomot familiar, doar că nu-l auzise niciodată 
în acelaşi timp din toate părţile. Obloanele! Fuseseră 
coborâte şi, se pare, toate în acelaşi timp. În mod normal, 
această operaţie era îndeplinită de Adam la comanda lui 
vocală. Cel puţin la parter. Pe de altă parte, obloanele de 
la etaj erau rareori închise. 


Hendrik rămase aşezat pe marginea patului, gândurile lui 
goneau. Oare această simultaneitate fusese rezultatul 
dezactivării lui Adam? Cel puţin asta părea să fie explicaţia 
logică. Dar de ce se întâmpla asta abia acum? 


Apucă instinctiv smartphone-ul şi aruncă o privire pe 
afişaj, unde încă apărea o notificare despre un mesajul 
necitit de la Adam. 


Hendrik era obişnuit cu aceste notificări pe care sistemul i 
le trimitea pe mobil în diferite situaţii. De pildă, când 
maşina de spălat termina programul sau când un 
dispozitiv era în modul stand-by de mai mult timp. Sau 
când îl închidea pe Adam, lucru pe care nu-l făcuse prea 
des. Singurul lucru ciudat era faptul - şi se gândi la asta 
doar în momentul acela - că el decuplase sistemul de la 
curent de la o secundă la alta, deci Adam nu mai avusese 
timp să mai trimită un mesaj. 


Cu o senzaţie neplăcută, Hendrik dădu clic pe simbol, după 
care se afişă textul. 


Bună, Hendrik, Adam te informează prin prezenta cu 
privire la o perturbare neaşteptată a alimentării cu 
energie. Bateria de rezervă tocmai a preluat alimentarea. 
Începând de acum, toate sistemele vor fi disponibile 
pentru o perioadă de şase ore şi treisprezece minute, 
măsurând prin starea de încărcare a rezervorului de 
energie. După aceea, Adam nu va mai avea energie. 


Hendrik privi lung cuvintele. Bateria de rezervă, un 
acumulator intern, de înaltă performanţă, care prelua 
automat alimentarea în cazul unei întreruperi a curentului 
electric, pentru a te asigura, de exemplu, că încă poţi 
deschide uşa casei pentru o anumită perioadă de timp cu 
o scanare a degetului, dacă erai afară şi nu aveai cheia la 
tine. Cum putuse uita de asta? 


Puse jos telefonul mobil şi se uită în jur. 


— Porcărie nenorocită, nu eşti prea uşor de ucis, nu-i aşa? 
mârâi el, ridicându-se de pe marginea patului. 


Ţinea telefonul în mână. 


O privire rapidă spre fereastră îi confirmă faptul că 
jaluzelele erau complet coborâte. Îşi luă halatul şi papucii 
de casă, apoi ieşi din dormitor, iar lumina de noapte din 
hol, urmată de ledurile de pe scări se aprinseră şi se 
stinseră în urma lui. Mulțumită lui Adam. 


Hendrik tocmai ajunsese la ultima treaptă când auzi o 
voce care îl făcu să încremenească brusc. Inima îi bătea 
violent sub coaste, în timp ce el se străduia să localizeze 
vocea şi să înţeleagă cuvintele. 


Păreau să vină dinspre living; ţinându-şi respiraţia şi 
ascultând cu atenţie, îşi înţelese numele, care era repetat 
mereu, alături de alte cuvinte de neînțeles. Vocea aceea... 
suna ciudat. Nu suna ca şi cum cineva chiar s-ar fi aflat în 
living. Îi amintea mai degrabă de anunţurile difuzoarelor 
din spital când era chemat cineva. 


Încet, puse un picior înaintea celuilalt, încercând să nu se 
gândească ce ar face dacă totuşi în living îl aştepta cineva, 
cu o armă în mână. 


— Hendrik. 


Acum înţelesese şi era sigur că vocea venea de la un 
difuzor. 


— Nu trebuie să te temi. Nu încă. 


Simţi cum i se zburleşte părul pe ceafă, dar continuă să 
meargă. 


— Hendrik, ai ajuns? 


Doar câţiva paşi până la uşa livingului. Destul de aproape 
încât să poată înţelege fiecare cuvânt. 


— Spune ceva. Ai făcut camera de supraveghere 
inutilizabilă. Urât din partea ta. 


Hendrik ajunsese în living. Puse mâna pe cadrul uşii şi se 
uită fix la camera de supraveghere din mijlocul tavanului. 
Ştia că are un microfon încorporat, dar n-avusese habar de 
vreun difuzor. 


— Cine eşti? întrebă încercând să-şi ascundă tremurul din 
voce. Ce vrei? 


— Eu sunt cel care curând te va ucide. 
— Ce? Ce... mai e şi asta? 


Însuşi Hendrik sesiza cât de nesigur suna vocea lui. Făcu 
un pas în cameră, dar rămase sprijinit de cadrul uşii, 
ascultând. 


— De ce faci asta? Ce-i cu Linda? 
— Ţi-o aduc după ce termin cu ea. 


„După ce termin cu ea...” Asta însemna probabil că era 
încă în viaţă. Dar pentru cât timp? 


— Ce-i cu Linda? repetă el agitat. Este teafără? 


Nu primi niciun răspuns. 


— Răspunde odată, fir-ai al naibii. Spune-mi dacă Linda 
este teafără. 


Tăcere. 


— Te rog, încercă Hendrik rugător. Nu o răni. Dacă vrei 
ceva de la mine, spune-mi. iți dau orice. Dar te rog, nu-i 
face nimic Lindei. 


— Voi lua chiar eu ce vreau. Mai întâi de la ea, apoi de la 
tine. Bucată cu bucată. 


Teama lui Hendrik deveni copleşitoare. Pentru Linda şi 
pentru el însuşi. Lindei îi trecu prin minte ca un val uriaş şi 
lăsă în urma ei un singur gând ce-l domina: trebuia să 
iasă. Să plece din casă înainte ca tipul să-şi poată duce la 
îndeplinire ameninţarea. lar de faptul că el asta avea de 
gând, Hendrik nu se îndoia o secundă. 


Vru să fugă, se împiedică, se izbi cu umărul de cadrul uşii, 
ceea ce-i provocă un junghi prin tot torsul, dar măcar îl 
împiedică să cadă. Ignorând durerea, se apropie 
clătinându-se de uşa casei şi în sfârşit ajunse la ea. Apăsă 
pe clanţă. Nimic. Uşa nu se deplasă nici cu un milimetru 
când trase de ea. Scoase o înjurătură şi încercă din nou, 
dar uşa rămânea încuiată. In ciuda panicii crescânde, îşi 
dădu seama imediat ce anume încuiase uşa. 


— Asta nu-ţi va folosi la nimic, auzi el vocea înăbuşită, 
undeva lângă el. 


Privirea îi căzu pe elementul de control, ledurile verzi. 


— La dracu'! rosti el. 


N-avea rost să mai încerce să-l închidă pe Adam. Aşa că 
trecu pe lângă el, revenind în living, la intrare aruncă rapid 
o privire spre camera de supraveghere, apoi grăbi pasul 
spre uşa dinspre terasă. 


De cum puse mâna pe mânerul masiv, înţelese că nici 
această uşă nu se va deschide. Totuşi, încercă să mişte 
mânerul, dar acesta nu se deplasă nici cu un milimetru. 
„La dracu'!” strigă el iar. „La dracu’, la dracu'!” 


Grăbit, privi în jurul lui, încercând să-şi pună ordine în 
gânduri. Mai era o uşă spre exterior, în bucătărie. Trebuia 
să încerce şi asta. 


Hendrik se întoarse, dar se opri. Poate că tipul era deja în 
casă? Ar fi putut să deschidă uşa cu ajutorul lui Adam şi să 
intre în timp ce el, Hendrik, era în pat. 


Nu, n-avea de gând să umble prin casă până când tipul îl 
va înjunghia în spate cu un cuţit sau îl va lovi în cap. 
Trebuia să iasă imediat din casă. 


Îşi îndreptă grăbit privirea spre măsuţa de cafea. Avea 
formă cubică şi era făcută din lemn, deci destul de grea 
pentru ce avea de gând Hendrik. Fără să mai ezite, se 
apropie de masă. Estimă greutatea acesteia cam la 
treizeci de kilograme. O ridică gemând. Din câţiva paşi, 
ajunse în faţa uşii din sticlă care dădea spre terasă şi 
aruncă masa în geam, care se sfărâmă cu o bubuitură 
asurzitoare. Ţăndările curseră pe podea şi peste Hendrik, 
care acum stătea pe jos, sprijinit în mâinile duse la spate. 
Simţi că ceva îi trece peste frunte şi ridică braţele să-şi 
apere capul, apoi se ridică şi privi podeaua plină de cioburi 
din jurul său. Masa rămăsese suspendată în cadrul uşii, 


rămas aproape total fără geam. Doar ici şi colo mai ieşeau 
două sau trei cioburi mai lungi, ca nişte degete uscate. 


— Asta nu-ţi va folosi la nimic, auzi din nou vocea din 
spatele lui. Eşti ca şi mort, dar mai întâi mă voi ocupa aşa 
cum trebuie de logodnica ta, care mă aşteaptă. 


Hendrik se repezi cu un strigăt nearticulat asupra vitrinei, 
apucă vaza metalică de podea de alături şi din două salturi 
ajunse în mijlocul încăperii, unde o învârti deasupra 
capului ca pe o bâtă de baseball şi cu o lovitură bine ţintită 
dobori camera din tavan. 


În timp ce ţăndările cădeau pe podea, făcu un pas în 
lateral, ridică iar vaza şi o izbi de lentilă, care se sfărâmă 
în mici fragmente. 


Apoi rămase locului gâfâind şi se uită la rămăşiţe. 
— Şi acum, nenorocitule? 
Vocea îi era răguşită. Străină. 


Hendrik se întoarse. Ţăndările scrâşniră dezagreabil în 
timp ce se îndrepta spre uşa terasei. 


Se opri în faţa mesei şi se uită la obloane, care aveau doar 
nişte îndoituri, dar în rest erau intacte, deoarece profilele 
erau din material rezistent la efracţie. Oțel inoxidabil. 
Plătise pentru asta o suprataxă consistentă. Oare această 
măsură de precauţie împotriva spărgătorilor îl va 
împiedica acum să evadeze din propria casă? 


În timp ce se apleca să ridice masa, îi curse ceva în ochi. 
Se şterse cu dosul mâinii şi tresări când văzu sânge. Pipăi 
cu grijă, cu vârfurile degetelor, zona dureroasă, deasupra 


ochiului stâng. Durea, într-adevăr, dar în rană nu se simţea 
vreun ciob de sticlă. Avea să se ocupe mai târziu de asta. 
Se aplecă iar, ridică masa din cadru şi o aruncă în oblon. 


Masa se izbi bubuind în oţelul inoxidabil, care rămase 
intact, cu excepţia unei noi adâncituri. Hendrik privi 
gâfâind la scena din faţa lui, apoi ridică iar cubul de lemn. 
Trebuia să iasă. 


Când ridică din nou masa de lemn, se auzi un fel de 
scrâşnet, apărură goluri între şipci, apoi o deschizătură în 
partea de jos. Oblonul se deschidea. 

Dând ascultare primului impuls, Hendrik trecu aplecat prin 
deschizătura tot mai mare şi se îndepărtă de casă, doi sau 
trei paşi, apoi se opri şi se întoarse. 


Oblonul era acum complet deschis şi nu în dreptul uşii de 
la terasă, ci şi la toate celelalte ferestre şi uşi, după cum 
constată el, privind de-a lungul zidului casei. 


Reveni lângă zidul casei şi activă comutatorul de lângă 
cadrul uşii de la terasă, acum demolată, aprinzând astfel 
mai multe lămpi împrăştiate prin grădină. Apoi se întoarse 
şi îşi lăsă privirea să rătăcească peste gazon spre tufele 
scunde din capătul proprietăţii. După ce se asigură că nu 
se ascundea nimeni acolo, se prăbuşi într-unul dintre 
scaunele de grădină care se aflau în jurul unei mese de 
lemn şi se uită fix la geamul spart. 


Într-un fel greu de descris, se simţea umilit. Cineva 
pătrunsese în casa lui. 


Prima oară, acest necunoscut o luase pe Linda cu el, iar 
acum, a doua oară, îi arătase lui Hendrik cât se poate de 
limpede că pentru el nu mai exista niciun refugiu, nicio 
zonă personală nesupravegheată, apărată. 


Plânse. Pentru Linda, pentru casa lui, pentru el însuşi. 


Dar curând simţi cum altceva se trezeşte şi devine tot mai 
puternic în el. Mânia. Pentru tot ce le făcuse cel 
răspunzător de toate acestea. Le distrugea viaţa, pentru 
că aşa voia el. 


— Porcule, şuieră el, în timp ce privirea îi rătăcea iar peste 
cioburi. 


Apoi strigă: 
— Porc nenorocit! 


Întinse mâna după smartphone, dar îşi aminti că rămăsese 
la etaj, lângă patul lui din dormitor. Aşa că trebui să revină 
în casă, fie că voia, fie că nu. Şi nu voia. Nu în acest 
moment şi probabil că nici altă dată, de fapt. După cele ce 
i se întâmplaseră, acesta nu mai era căminul lui. 


Dar avea nevoie de telefon. lar înainte de asta mai avea 
ceva de stabilit. Ceva important. 


Reflectă. Şi-ar putea face curaj să intre în casă, pentru că, 
dacă acolo ar fi pătruns cel care voia să-l omoare, în mod 
sigur l-ar fi urmat şi afară. Fără să mai ezite, intră în living 
şi-l traversă, călcând intenţionat pe rămăşiţele camerei de 
supraveghere, încât bucăţile de sticlă şi plastic să-i 


scrâşnească sub tălpi. În hol, deschise uşa spre garaj, se 
îndreptă hotărât spre bancul de lucru aflat la peretele din 
spatele încăperii şi luă barosul, un ciocan robust, care 
cântărea aproape un kilogram. Înarmat cu el, reveni în hol 
şi se opri în faţa panoului de control al lui Adam. 


— Mă vezi, nemernicule? întrebă el, cu privirea aţintită pe 
geamul în spatele căruia era ascunsă camera. 


— Şi vezi asta? 


Ridică pumnul în faţa geamului. Apoi dădu din cap spre 
cameră, se repezi şi lăsă ciocanul să cadă cu toată forţa 
asupra dispozitivului. Geamul se sfărâmă în particule 
minuscule care zburau ca nişte mici proiectile. Câteva îl 
loviră în faţă, nu conta, se repezi pentru a doua lovitură, 
care aproape plie partea metalică a panoului frontal, 
descoperind componentele electronice conectate între ele 
cu mai multe cabluri subţiri şi colorate. Acestea deveniră 
următoarea ţintă a lui Hendrik. Când capul ciocanului 
trosnind căzu în interiorul centrului de control al lui Adam, 
Hendrik avu sentimentul irațional, dar mulţumitor, că-i 
făcuse lui Adam acelaşi lucru care i se făcuse lui în propria 
casă. 


Cu o ultimă lovitură, distruse şi părţile rămase intacte şi 
răsuci ciocanul de câteva ori în interiorul dispozitivului, 
înainte de a-l retrage şi de a-l arunca neglijent alături, pe 
podea. 


Timp de câteva secunde, se abandonă contemplării 
dispozitivului complet distrus, apoi se întoarse şi urcă la 
etaj. 


Mai întâi, îi telefonă lui Sprang. Inspectorului îi trebui ceva 
timp să preia apelul. 


— Da? 


— Cineva a preluat controlul asupra casei mele şi a 
ameninţat că mă va ucide, începu Hendrik fără 
introducere. 


— Ce? Un moment... 

— După ce se va ocupa de Linda. 

— Controlul casei dumneavoastră, spuneţi? Şi... Linda? 
— Da. 


Hendrik îi relată pe scurt lui Sprang ce se întâmplase şi 
încheie cu întrebarea: 


— Acum ce ar trebui să fac? 


— Spuneţi că aţi distrus atât camera din living, cât şi 
controlul sistemului de casă inteligentă? 


— Da, şi în aşa fel încât sigur nu se mai poate activa. 


— Asta e bine. Puteţi folosi toate funcţiile din casă fără 
chestia asta? 


— Da, desigur. 


— Bine. Aţi spus că obloanele sunt fabricate din oţel 
inoxidabil, asta înseamnă că nu prea se poate pătrunde în 
casă într-un mod convenţional. Chiar şi numai tentativa ar 
produce un zgomot asurzitor, nu-i aşa? 


— Da, probabil. Dar ce credeţi despre Linda? Tipul a spus 
că va veni după mine când va termina cu ea. 


— Nu luaţi asta literal, cel puţin nu în privinţa momentului. 
Orice intenţionează să-i facă, el vrea să vă implice. Faptul 
că dumneavoastră aţi distrus complet sistemul de casă 
inteligentă, privându-l astfel de posibilitatea de a vă 
implica în... jocul lui, îl va fi luat prin surprindere. 


Trebuie să-şi refacă planul şi asta necesită ceva timp. 
— Cum puteţi fi atât de sigur de asta? 


— Asta-mi spune experienţa. Tipul este psihopat. Ceea ce 
face este riguros planificat şi tocmai acest aspect este 
important pentru nebuni. Totul trebuie să funcţioneze 
conform voinţei lui, ca să obţină genul de satisfacţie 
pentru care  înscenează toate acestea. lar acum 
dumneavoastră aţi împiedicat acest lucru. 


— Dar de ce înscenează toate acestea? După cum vorbiţi, 
parcă aţi şti exact ce are de gând acest monstru. 


— Cred că măcar pot bănui. Domnule Zemmer, oricum nu 
mai putem face nimic acum. Chiar mi se pare foarte puţin 
probabil ca tipul să mai facă ceva în noaptea asta. După 
ce şi-a făcut apariţia la dumneavoastră acasă, trebuie să 
se aştepte să sunaţi la poliţie şi că ar putea fi desemnaţi 
nişte colegi să rămână pentru supraveghere în faţa casei. 
Vă sfătuiesc să închideţi toate obloanele casei şi să vă 
culcaţi. Mâine dimineaţă vin la dumneavoastră şi ne 
gândim ce vom face în continuare. 


— Să-l sun pe Kantstein? Adică... totuşi trebuie să depun o 
plângere oficială la poliţie. In plus, poate că acum putem 
urmări apelul acela. 


— Nu, nu este posibil după încheierea apelului. Ar trebui să 
se solicite datele de la furnizor, ceea ce nu se poate face 
până mâine. Făcând abstracţie de asta, încă am nişte dubii 
în privinţa lui Kantstein, dar aveţi dreptate, ar trebui să 
anunţaţi. Şi, ca poliţist, nu vă pot sfătui să procedaţi altfel. 
Deci da, faceţi aşa. 


— În locul meu, dumneavoastră aţi anunţa? 


— Domnule Zemmer, nu este vorba despre mine. Ştiţi cum 
este acum relaţia dintre mine şi Georg. 


— Dumneavoastră aţi anunţa? 


Sprang aşteptă un timp înainte ca în cele din urmă să 
răspundă cu o voce chinuită: 


— Nu. Nu atâta timp cât nu ştiu ce se întâmplă cu 
Kantstein. Probabil că el ar vrea să vină imediat şi nu ştiu 
dacă aş vrea să fiu singur cu el chiar acum. În plus, în 
noaptea asta oricum nu mai poate face nimic. 


Într-adevăr, la ideea de a-l primi pe Kantstein în casa lui în 
acea noapte, Hendrik avu o senzaţie neplăcută. 


— Cred că o să aştept până mâine dimineaţă. Când puteţi 
veni încoace? 


— La opt? 


— Da, e bine aşa. Totuşi, mă îndoiesc că mai pot dormi. 


— Asiguraţi-vă că totul este încuiat, în acest caz nu se 
poate întâmpla nimic. 


— Mulţumesc. 


Hendrik încheie convorbirea şi reflectă la ceea ce spusese 
Sprang. Era adevărat că dacă toate obloanele erau 
coborâte ar fi fost foarte greu să intre cineva în casă 
neobservat. Numai încercarea ar provoca un zgomot 
enorm. 


Totuşi, pentru Hendrik, era absurdă ideea de a merge la 
culcare după tot ce se întâmplase. Se pare că în asemenea 
treburi poliţiştii aveau pielea mult mai groasă. 


Ţinând telefonul în mână, cobori la parter, iar acolo trecu 
dintr-o încăpere într-alta, închizând manual obloanele. La 
urmă, intră în living, unde se aşeză pe braţul unui fotoliu şi 
privi distrugerile produse la uşa glisantă lată care dădea 
spre terasă. Era neajutorat şi se simţea singur. 


Desigur, Sprang avusese intenţii bune, dar acum Hendrik 
avea nevoie de cineva cu care să poată discuta. 


Luă smartphone-ul şi selectă numărul lui Paul Gerdes. 
Probabil că-l va trezi, dar în acest moment nu-i păsa şi era 
sigur că Gerdes îl va înţelege, imediat ce va afla ce s-a 
întâmplat. 


Hendrik se înşelase. Se pare că şeful lui era încă treaz, 
deoarece deschise după al doilea apel. 


— Bună, Paul, sper că nu te-am trezit, începu Hendrik. 


— Nu, încă lucram. 


Hendrik îşi cunoştea şeful de destul timp ca să-şi dea 
seama după tonul vocii că nu era tocmai binedispus, dar în 
acel moment nu mai ţinu cont de asta. 


— Ai un moment pentru mine? Aici s-au întâmplat nişte 
porcării şi am nevoie să discut cu cineva. 


— Da, sigur. Ce s-a întâmplat? 


Hendrik crezu că simte o îngrijorare sinceră în vocea 
superiorului său. 


— Cineva m-a atacat rău de tot prin sistemul meu de casă 
inteligentă. 


Îi relată lui Gerdes ce se întâmplase. 


— Asta-i deja... de necrezut, comentă Gerdes îngrozit când 
Hendrik termină de povestit. Porcăria naibii. Ai sunat la 
poliţie? 


— Am vorbit cu inspectorul Sprang de la LKA. Vine mâine 
dimineaţă, apoi mai vedem. 


— Stai puţin... ai fost ameninţat cu moartea şi ai fost închis 
în propria ta casă şi poliţia nu se ocupă imediat de treaba 
asta? 


— Înţeleg ce vrei să spui, dar este puţin mai complicat. 
Este în regulă aşa. In acest moment este chiar mai bine să 
nu dau alarma la poliţie. 


— Hm... asta-mi sună oricum numai logic nu, dar în fine, tu 
ştii mai bine. Pot să fac ceva pentru tine? 


— Nu ştiu, eu... acum stau în living, mă uit în jur şi văd 
doar lucruri pe care le cunosc. Tot ce este aici îmi aparţine 
mie sau Lindei, cele mai multe obiecte sunt asociate cu o 
amintire sau o întâmplare. Şi totuşi mă simt ca în casa 
altcuiva. Poţi înţelege asta? 


— Bineînţeles că pot. Cineva ţi-a invadat intimitatea. Este 
absolut normal că lucrul ăsta te-a rănit şi sigur te-a şi 
înfuriat. 


— Da, aşa este şi mă tem că n-am să mă mai simt în largul 
meu aici. Nici măcar când o voi găsi pe Linda. 


— Ascultă... începu Gerdes, dar continuă după o scurtă 
pauză. Ce-ai zice să-ţi pui într-o geantă periuţa de dinţi şi 
nişte schimburi, să urci în maşină şi să vii la mine? Bem un 
pahar de vin roşu bun, îmi spui tot ce ai pe suflet şi mai 
târziu poţi să dormi în camera mea de oaspeţi. Poate că 
mâine lumea va arăta altfel. 


Hendrik trebui să recunoască faptul că tocmai la o astfel 
de sugestie sperase. 


— E minunat din partea ta, mulţumesc foarte mult. Accept 
cu plăcere. 


— Atunci ne vedem curând. 
— Mulţumesc! 


După ce cobori şi obloanele din living, Hendrik urcă la etaj 
să împacheteze câteva lucruri. La oglinda din baie, îşi 
examină rana de pe frunte. Nu era foarte adâncă, dar 
pielea era tăiată. Din sertarul de sus al dulapului de lângă 
chiuvetă, luă o compresă sterilă, cu care curăţă rana, apoi 


scoase dintr-o trusă din pânză un plasture de sutură, 
strânse marginile rănii şi le fixă împreună cu ajutorul 
plasturelui. După o ultimă privire, se întoarse şi ieşi din 
baie. 


Când trecu pe lângă elementul de control al lui Adam, 
acum distrus, simţi tentaţia de a ridica ciocanul de pe 
podea şi de a lovi resturile din nou. Câteva minute mai 
târziu, strecură în buzunar cheia casei şi îşi părăsi locuinţa. 

— În ce hal arăţi! spuse Gerdes în loc de salut după ce-i 
deschise uşa lui Hendrik. 


Hendrik îşi pipăi plasturele de pe frunte cu vârful 
degetelor. 


— A, nu-i nimic. 
— Intră! 


Paul Gerdes făcu un gest de invitaţie şi făcu un pas în 
lateral, astfel încât Hendrik să poată trece pe lângă el în 
vestibulul spaţios al casei cu două niveluri din Eppendorf. 
Picturile de pe pereţi erau asemănătoare cu cele din 
cabinetul lui Gerdes de la spital şi probabil costaseră o 
avere. 


— Te rog să mă scuzi că-ţi fac asemenea probleme, spuse 
Hendrik după ce se aşeză pe unul dintre fotoliile englezeşti 
masive din piele, din livingul mare. 


Gerdes clătină din cap şi arătă spre două pahare aflate pe 
mijlocul mesei, conţinând vreo două degete de lichid 
galben-auriu. 


— Nu-i nimic de scuzat. Ţi-am pregătit ceva pentru şocul 
suferit. 


Împinse un pahar spre Hendrik, el îl luă pe celălalt şi-l ţinu 
sub nas. Excalibur. Scotch, vechi de patruzeci şi cinci de 
ani. O minunăţie. Ridică repede paharul, în timp ce-l 
examina pe Hendrik într-un mod ciudat de cercetător, de 
parcă încerca să-şi dea seama dacă totul era în regulă cu 
el. 


— Noroc. Ne-ar prinde bine amândurora acum. 


Hendrik luă o înghiţitură şi, deşi nu era un fan al whisky- 
ului, trebui să admită că într-adevăr îi plăcea. 


— Fructe tropicale, medită Gerdes, contemplând lichidul 
ca şi cum ar fi căutat ceva ce plutea acolo. Papaya, guava, 
fructul pasiunii şi mango. Apoi o idee de mentă, urmată de 
scorţişoară şi pere. Finisaj îndelungat şi încălzitor. Note de 
nucă, sirop de arțar şi frişcă. 


Hendrik n-avea idee cum va fi identificat Gerdes toate 
acestea după gust, dar pe moment acesta nu era unul 
dintre lucrurile pentru care să-şi facă griji. 


— Spui că ne-ar prinde bine amândurora - ce vrei să spui 
cu asta? 


Gerdes puse paharul pe masă şi îl opri cu un gest. 


— Chestii personale. Nimic care să merite discutat. Acum 
este despre tine. Şi despre Linda. 


Hendrik îşi îndreptă privirea spre măsuţa de cafea. 


— Mi-e teamă, Paul, mărturisi el încet. Nu pentru mine, ci 
pentru Linda. Sprang crede că în noaptea asta nu i se va 
mai întâmpla nimic, dar... dacă ai fi auzit. Dacă am auzit 
vreodată un nebun, atunci el a fost acela. 


Hendrik observă că Gerdes îl privise tot timpul şi îşi 
strâmbă gura într-un zâmbet trist. 


— Îmi pare foarte rău că te implic şi pe tine în treaba asta. 
Gerdes se aplecă puţin şi îşi sprijini coatele pe coapse. 


— Hendrik... noi nu suntem doar colegi, ci şi prieteni. Îmi 
pare nespus de rău pentru ce se întâmplă şi promit că voi 
face tot ce pot ca să te ajut. Oricum e destul de puţin. 


După un moment, repetă: 

— Voi face totul, promit. 

— Tu crezi că Linda este încă în viaţă? 

Gerdes expiră puternic. 

— Ştiu că ar trebui să-ţi spun că, bineînţeles, ea este încă 
în viaţă, teafără, dar... n-aş fi un prieten prefăcut dacă aş 
spune altceva decât ce gândesc? Foarte sincer? Nu ştiu. 


Sper din toată inima că da, dar nu ştiu. 


Amândoi îşi goliră paharele de parcă s-ar fi înţeles pentru 
asta. 


— Încă nu ţi-am spus că i-am făcut o vizită colegului tău 
Geibel, spuse Hendrik când puse jos paharul gol. 


Avu impresia că Gerdes tresare. 
— A, ce ai vrut de la el? 


— L-am întrebat despre doctorul Steinmetz şi Jonas 
Krollmann. 


— Şi? 


— Mi s-a părut un om ciudat. Seamănă mult cu descrierea 
ta despre doctorul Steinmetz. Desigur, din motive de 
confidenţialitate, n-a vrut să spună prea multe despre 
Steinmetz ca fost angajat, dar a confirmat că Krollmann a 
pus întrebări la spital. Se presupune că pe tema unor 
afaceri bancare ilegale, în care ar fi fost implicat 
personalul spitalului. Ceea ce, desigur, a negat, ca pe o 
aiureală completă. 


— Hm... mormăi Gerdes. 


— Pe lângă faptul că tot nu cred partea în care falsul 
Steinmetz a susţinut că a văzut-o pe Linda în maşina lui 
Krollmann, şi celelalte lucruri mi se par foarte ciudate. 


— Ce vrei să spui? 


— De ce a apărut la mine acasă fostul manager al 
departamentului de IT de la Hamburg Home Systems, sub 
un nume fals, ca să-mi spună lucruri care, cel puţin în 
mare parte, chiar s-au întâmplat? Ar fi putut să-mi trimită 
indiciul printr-un e-mail anonim, nu ştiu. Şi de ce a fost 
important pentru tipul ăsta ca eu să aflu despre cercetările 
lui Krollmann? De ce şi-a dat osteneala asta şi de ce a 
folosit tocmai numele cuiva care a fost ucis la scurt timp 


după aceea? În acel moment el ştia deja asta? Poate că 
are vreo legătură cu moartea lui Steinmetz? 


Gerdes emise un şuierat şi clătină din cap categoric. 
— Poate că ar trebui să pui poliţiei întrebările astea. 


— Mda, aici ar mai fi o poveste ciudată. Nici măcar nu ştiu 
în care dintre poliţişti pot să am încredere. Se presupune 
că unul din cei doi anchetatori care s-au ocupat, mai mult 
sau mai puţin, de treaba asta l-ar fi împuşcat pe 
Steinmetz, dar ar fi lăsat în urmă dovezi atât de evidente, 
încât dacă ar fi fost adevărat, locul lui nu era la închisoare, 
ci la balamuc. Pe de altă parte, partenerul lui, care tot 
timpul se comportă mai mult decât ciudat, n-are altă grijă 
decât să-l bage după gratii pe colegul lui, cât mai repede 
posibil. In fine, presupusul criminal este eliberat, deoarece 
şi procurorul recunoaşte că aşa-zisele probe sunt extrem 
de contradictorii, dar el rămâne suspendat din funcţie. Ar 
vrea să mă ajute neoficial să-l găsesc pe răpitorul Lindei 
pentru că este convins că acesta este cel care a vrut să-i 
pună în cârcă şi uciderea lui Steinmetz. Unde mai pui că 
mă gândesc în fiecare secundă că Linda lipseşte de zile 
întregi şi nici măcar nu ştiu dacă mai trăieşte. 


Hendrik îl privi pe Gerdes, dar nu-l văzu decât în ceaţă, 
deoarece ochii îi erau plini de lacrimi. 


— Ar fi trebuit să auzi cum mi-a vorbit nebunul acela, Paul. 
Şi ce a spus. Cine ştie ce i-a făcut deja porcul acela. 


Hendrik nu-şi mai putea reţine lacrimile. 


După un timp, când se uită la Gerdes, acesta îşi pusese 
mâinile peste faţă, dar le cobori repede. 


— Ai aflat dacă jurnalistul acela chiar era pe urmele unui 
subiect despre spital? 


— Nu, cum se putea? În plus, profesorul Geibel a confirmat 
că aşa a fost. 


Gerdes se întunecă la faţă. 
— Asta nu neapărat înseamnă ceva. 
— Cum? Credeam că sunteţi prieteni. 


— Prieteni? Cu cineva ca Friedrich Geibel nu te 
împrieteneşti. Omul ăsta nu recunoaşte decât un singur 
prieten, iar acesta este el însuşi. În plus, ai dreptate, 
Geibel seamănă foarte bine cu doctorul Steinmetz, aşa 
cum ţi l-am descris. Uneori am senzaţia că-i place să... Dar 
să lăsăm asta. 


Hendrik rămase surprins de această afirmaţie. Prima dată 
când Gerdes îl menţionase pe colegul lui, avusese senzaţia 
că cei doi ar fi mai apropiaţi. 


— Dacă ce a descoperit acest Krollmann chiar are de-a 
face cu o bancă, adăugă Gerdes, şi este vorba despre 
banca la care a lu... scuză-mă, lucrează Linda, atunci într- 
adevăr aici ar putea fi motivul dispariţiei. 


Hendrik se gândi la Julia Krollmann. La telefonul pe care i-l 
dăduse ea, cu o seară înainte să dispară. Voia neapărat să- 
| întâlnească, pentru că ar fi descoperit ceva. Oare ceea ce 
găsise ea fusese motivul pentru care dispăruse Linda şi, în 
cele din urmă, dispăruse şi ea? 


— Hendrik? 


Tresări. 

— Scuză-mă. 

— Eşti bine? 

— Da, mi-a trecut ceva prin minte. 
— Pot să te întreb ce anume? 


— Soţia lui Krollmann mi-a dat telefon cu o seară înainte 
să dispară. Voia să ne întâlnim a doua zi dimineaţă pentru 
că descoperise ceva important. La scurt timp după asta, a 
dispărut. 


— Şi nu a menţionat ce anume a descoperit? 
— Nu, şi probabil că nici nu vom mai afla. 


Hendrik se ridică şi începu să umble în sus şi în jos prin 
living. Deşi se simţea total secătuit de puteri, nu mai putea 
rămâne aşezat. Situaţia îl ducea la disperare. Fiecare idee 
ducea într-o fundătură. De ce nu insistase în acea seară să 
se întâlnească imediat cu Julia Krollmann? Poate că găsise 
într-adevăr indiciul decisiv? Faptul că dispăruse la scurt 
timp după aceea nu putea fi o coincidenţă. Oare mai 
sunase pe cineva? Poate pe impostor? 


Sau cineva o urmărise prin camerele sistemului Adam şi 
aflase despre descoperirea ei? Oare acel cineva 
considerase necesar să o facă să dispară? 


Hendrik se opri de parcă ar fi întâlnit un zid. Dacă aşa 
era... Scoase agitat telefonul mobil şi selectă numărul 
Alexandrei. Gerdes îl urmărea cu interes, dar nu-i puse 
întrebări. 


În mod evident, şi Alexandra era trează, după cum estimă 
Hendrik din vocea ei. 


— Există vreo modalitate de a intra în casa familiei 
Krollmann? întrebă el fără alte explicaţii. 


— Cum? De ce? 


— Îţi explic mai târziu. Doar trebuie să intrăm cumva 
acolo. 


— Poliţia sigur... 


—Nu, nu, nu, fără poliţie. Nu mai ştiu în cine să am 
încredere acolo. 


— Cum? Nu înţeleg... Totuşi Sprang este de partea ta. 


— Da, ştiu, dar se înţelege că el este interesat mai 
degrabă să afle cine a dat vina pe el pentru crimă. Dar nu 
este neapărat cel care a răpit-o pe Linda. Deci ai vreo idee 
despre cum să intrăm în casă? 


— De unde ai tras concluzia că eu aş şti... stai un moment. 
— Da? Ce este? întrebă Hendrik plin de speranţă. 

— Poate că... revin imediat. 

— Bine, eu... începu Hendrik, dar Alexandra deja închisese. 
— Şi? 


Gerdes puse pe masă sticla de whisky după ce reumplu 
paharele. 


— Nu ştiu încă, dar s-ar părea că Alexandra ar putea avea 
o idee. 


— De fapt, cum ai ajuns la această Alexandra? 
— A apărut la scurt timp după dispariţia Lindei. 
Gerdes îşi examină mâinile. 

— Şi ce interes are să te ajute? 


— Studiază psihologia şi a efectuat un stagiu la Investigaţii 
Criminale pentru că vrea să lucreze ca profiler sau 
psiholog în poliţie. Când au dispărut Jonas Krollmann şi 
această doamnă Peters, ea a aflat că în ambele case era 
instalat acelaşi sistem de casă inteligentă. Când am 
căutat-o pe Linda pe Facebook, Alexandra a văzut anunţul 
şi m-a contactat. 


— Hm... foarte altruist din partea ei. 


— Da, aşa este. Hendrik îşi îngustă puţin ochii. Parcă simt 
o nuanţă în vocea ta? 


Gerdes apucă paharul şi luă o înghiţitură. 

— Nu, nu neapărat. Dar nu te-ai întrebat de ce face asta? 
— Sincer să fiu, acum nu prea îmi pasă. Mă bucur că o am 
alături. Ea ţine legătura cu hackerul care se pare că a găsit 
breşa din Adam. De unul singur n-aş fi reuşit asta. 


Gerdes dădu din mână. 


— În regulă, ai dreptate. Uneori mă cred foarte deştept. 


— Mi se pare corect că tu... 

Zumzetul smartphone-ului îl întrerupse pe Hendrik. 

— S-ar putea să meargă, spuse Alexandra emoţionată. 
— Cum? 

— Marvin! 

— Cine altcineva putea să fie? 


Hendrik îşi dădu seama că i se simţea enervarea în voce şi 
adăugă imediat, simțindu-se vinovat: 


— Scuze, zi mai departe! 


— Putem s-o lăsăm baltă dacă ai o problemă cu faptul că a 
acceptat în toiul nopţii să ne ajute să pătrundem într-o 
casă. Poate că are şi altceva mai bun de făcut. 


— Am spus deja, doar că îmi pare rău. Acum am nervii 
întinşi la maximum. Deci cum ne poate ajuta Marvin? 


— OK. El îmi trimite linkul către un program pe care eu îl 
instalez pe laptop. Când ajungem în faţa casei familiei 
Krollmann şi accesez WLAN-ul din sistemul lor de casă 
inteligentă, el se conectează folosind acest software, intră 
în sistem şi ne deschide uşa. 


— Poate să facă asta? Într-un sistem care se presupune că 
este antiefracţie? 


— Uiţi că el a găsit breşa care se pare că n-a fost închisă şi 
acum este folosită de acest nebun pentru a pătrunde în 
casele victimelor. Aşa că şi Marvin poate face asta. 


Hendrik simţi cum i se strânge stomacul la această idee. 
— Dar nu spuneai că el nu poate face lucrul ăsta? 
— Nu aşa am spus. Asta e important acum? 


— Nu. Deci asta înseamnă că Marvin încă poate să preia 
controlul oricărei case în care a fost instalat Adam? 


— Teoretic, da, dar el n-ar face asta niciodată. Pentru că 
nu este un criminal. 


— Nu, bineînţeles că nu. 
— Nu pari prea convins. 


— Alexandra, eu nu-l cunosc pe Marvin şi, la urma urmei, 
nici tu. 


— Dar vrea să ne ajute. 
— Da, ştiu. 


— OK, să-ţi explic ceva pe scurt. Cineva l-a înşelat şi l-a 
folosit ca să poată pătrunde în case într-un mod elegant. 
Se simte vinovat pentru că, până la urmă, el a făcut posibil 
ceea ce se întâmplă acum. De asta este aşa de important 
pentru el ca tipul acela să fie prins. De asta ne ajută. Deci: 
vrei sau nu să intri în casa asta? 


Hendrik nu avu nevoie să se gândească prea mult. 
Posibilitatea de a afla ceva despre locul unde se afla Linda 
era mai importantă decât orice altceva. 


— Da, vreau. 


— În jumătate de oră vin să te iau. 
— Bine, dar nu sunt acasă, sunt la şeful meu. 
Îi dădu adresa, apoi închise telefonul. 


Gerdes îl privi gânditor o vreme înainte de a apuca din nou 
paharul. 


— Sper că ştii ce faci. 


— Nu, răspunse Hendrik, şi acesta era adevărul. 

Alexandra sosi cu câteva minute înainte de ora convenită. 
Între timp, Hendrik găsise numărul casei Krollmann într-o 
carte telefonică digitală şi acum se afla deja în faţa casei 
cu Gerdes. Il îmbrăţişă când maşina se opri. 


— Mulţumesc că ai fost alături de mine. 

Gerdes îl privi în ochi şi încuviinţă cu seriozitate. 

— Aş vrea să pot face mai mult pentru tine şi Linda. 

— Încă o dată, mulţumesc, spuse Hendrik şi se întoarse. 
Câteva secunde mai târziu, urca în maşina Alexandrei. În 
timp ce-şi punea centura de siguranţă, aceasta îl privi 


întrebător. 


— Eşti bine? 


— Da, şi tu? A funcţionat treaba cu Marvin? 


— Software-ul este instalat. Vom vedea dacă funcţionează 
când ne vom afla în faţa casei Krollmann. 


Hendrik încuviinţă din cap. 
— Să mergem. 


După miezul nopţii nu mai era trafic aproape deloc pe 
străzile Hamburgului, încât înaintară repede. 


— De fapt, ce anume avem de căutat în casă? 


— Când m-a sunat Julia Krollmann, mi-a spus că trebuie să 
ne întâlnim urgent pentru că a aflat ceva. Poate avem 
noroc şi avea cu ea în living lucrul pe care-l găsise. In 
acest caz, ar trebui să existe o înregistrare cu asta în 
fişierul media al lui Adam, unde, din nou cu puţin noroc, se 
poate vedea despre ce era vorba. 


— Uf... dar avem nevoie de mult noroc. 


— După porcăriile pe care le-am păţit zilele trecute, chiar 
aş merita asta. 


Aproape douăzeci de minute mai târziu, ajungeau la 
destinaţie. Alexandra îşi parcă maşina pe o stradă laterală. 
Parcurseră pe jos cele două sute de metri până la casa 
Juliei şi a lui Jonas Krollmann. 


În stânga clădirii exista un pasaj cu o uşă de lemn până la 
înălţimea taliei, larg deschisă. Hendrik arătă în direcţia 
uşii, spuse „Vino cu mine!” şi porni. 


Aleea avea o lăţime de aproximativ trei metri şi era 
delimitată de zidul casei printr-un gard viu. Craiul nou, 
pieziş deasupra lor pe cerul fără nori, lumina destul ca să 
vadă unde merg. Grădina nu era foarte mare, în cea mai 
mare parte era formată din gazon şi părea foarte bine 
îngrijită, cel puţin în lumina argintie a lunii. 


Ajunsă pe terasă, Alexandra îşi scoase notebookul din 
geantă, îl puse pe o măsuţă de lemn şi-l deschise. După 
ce-şi aşeză telefonul mobil lângă el şi activă hotspot-ul, 
deschise o fereastră cu un fundal negru şi un cursor clipind 
în colţul din stânga sus. 


Apoi, degetele Alexandrei fugiră pe tastatură cu o viteză 
fascinantă, în timp ce în fereastra neagră apărea un şir de 
caractere şi cuvinte care arăta în ochii lui Hendrik ca şi 
cum un copil ar fi ciocănit la întâmplare pe tastatură. Se 
întrebă încă o dată unde învățase aşa ceva. Aceste 
cunoştinţe de informatică nu făceau parte din studiile de 
psihologie. 


— Acum ce se întâmplă? şopti Hendrik. 


— Marvin va trece acum pe notebookul meu şi-l va prelua. 
Apoi va porni un program care-i permite să comunice cu 
sistemul de casă inteligentă printr-un anumit port. 


— El cunoaşte datele accesului la sistem? 


— Nu, dar îl poate face pe Adam să creadă că s-a înscris 
ca administrator. 


— Hmmm... 


Hendrik nu era prea sigur cum anume funcţiona asta. 


Alexandra se îndreptă şi urmări, ca şi el, cum coloanele de 
cifre şi litere goneau cu mare viteză prin fereastra neagră. 
Asta îi amintea puţin de filmul Matrix, unde văzuse ceva 
asemănător. Alexandra arătă spre monitor. 


— OK, Marvin a preluat controlul. 


— Cum rămâne cu scanarea ochilor? Chiar dacă Marvin 
cunoaşte codul  administratorului, tot mai lipseşte 
scanarea ochilor. 


Alexandra zâmbi cu îngăduinţă. 


— Deci, încă o dată, şopti ea, el nu cunoaşte parola de 
administrator, dar îi sugerează sistemului că s-a 
autentificat cu succes. Gândeşte-te că este ca şi cum ti-ar 
fi foame şi ai lua o tabletă care se adresează anumitor 
receptori din creier, încât el crede că ai mâncat şi-ţi 
transmite o senzaţie de saţietate. 


— Şi ceea ce face Marvin acolo acţionează ca o tabletă? 


— Exact! El îi sugerează sistemului, prin diferite secvenţe 
pe care le strecoară prin uşa secretă, mai întâi că s-a 
identificat cu succes atât cu codul, cât şi cu scanarea 
ochilor, apoi că s-a efectuat cu succes scanarea degetelor 
la uşa din faţă. 


— Modul în care se face aşa ceva o să rămână pe vecie un 
mister pentru mine, dar cred că am înţeles. 


Hendrik încă nu înţelegea pe deplin, dar se gândi că măcar 
a înţeles principiul de bază. 


Alexandra închise notebookul şi-l puse înapoi în geantă. 


— Ar trebui să mergem în faţă. Dacă Marvin are dreptate, 
uşa se va deschide curând. 


Nu avură de aşteptat decât cam un minut în faţa uşii, în 
timp ce Hendrik privea permanent cu nervozitate în jur, 
până când dintr-odată se auzi un bâzâit slab. În momentul 
următor, uşa se deschise. 


Deşi Alexandra anunţase ce avea să se întâmple, Hendrik 
privi spre deschizătura uşii cu un anumit respect. 


— Brusc am o viziune cu totul nouă asupra temei 
securităţii. 


— Blestemul tehnologiei, spuse Alexandra, în timp ce 
împingea uşa şi se strecura în casă, urmată de Hendrik. 


După ce închise uşa cu grijă, Hendrik se întoarse spre 
Alexandra. 


— Da, este evident. 


Ea activă lanterna de pe smartphone şi orientă lumina de- 
a lungul holului. 


— Investeşti sute de mii de euro în realizarea unui sistem 
de securitate şi nici patru săptămâni mai târziu cineva l-a 
şi spart cu cel mult un procent din costuri. Cu sistemele de 
armament e la fel. Se investesc milioane de sume din trei 
cifre în realizarea de noi aliaje de oţel pentru tancuri şi, 
imediat ce sunt testate primele prototipuri, cineva 
realizează cu cincizeci de mii de euro o armă care intră în 
noul oţel ca în unt. 


— Mereu mă întreb cu ce te ocupi, mărturisi Hendrik şi se 
îndreptă spre elementul de control, care, la fel ca în casa 
lui, era fixat în perete, nu departe de uşă. 


Când privirea îi căzu pe cele două leduri verzi aprinse, 
simţi o izbitură de pumn în stomac. 


— Am nevoie de acces la managerul de fişiere al 
sistemului. Marvin poate să facă şi asta? 


Alexandra se întoarse şi alergă pe hol. 
— Vino cu mine! 


Prima uşă pe dreapta era cea de la bucătărie. Urmată de 
Hendrik, Alexandra intră şi puse geanta cu notebookul pe 
un fel de tejghea ataşată la blatul aragazului prin blocul 
separat. În faţa ei erau două scaune de bar cu suprafaţa 
de şezut din piele. 


— Marvin ne-a creat o parolă care ne oferă acces la toate. 


Hendrik îşi încreţi fruntea şi arătă spre notebookul încă 
închis pe care Alexandra tocmai îl scotea din geantă. 


— De unde ştii? Doar notebookul acela a fost tot timpul în 
geantă, nu? Cum ţi-a dat parola? 


— Am discutat despre asta înainte. 
Ea se întoarse spre el şi îşi încrucişă braţele la piept. 


— De ce aproape tot ce spui îmi dă senzaţia că te îndoieşti 
de mine? 


— Nu de tine, răspunse Hendrik şi adăugă: poate că în 
ultimele zile, şi mai ales în ultimele ore, am trăit prea 
multe lucruri care m-au făcut să bănuiesc pe toţi şi toate. 
Chiar nu este vorba despre tine. 


Alexandra îşi puse mâna pe braţul lui. 


— În regulă, te înţeleg. Poate că sunt şi eu acum un pic 
cam sensibilă. Deci să vedem ce găsim. 


Hendrik o urmări deschizând aplicaţia Adam şi introducând 
o parolă. 


La scurt timp după asta, aveau în faţă structura de 
director a sistemului de casă inteligentă din casa 
Krollmann. Hendrik se întrebă cum ajunsese aplicaţia în 
notebookul ei, dar se abţinu să mai facă vreun comentariu. 
Probabil că discutase deja acest lucru cu Marvin şi 
instalase aplicaţia la sfatul lui. 


— De care cameră ai nevoie? întrebă Alexandra, 
smulgându-l din gânduri. 


— Cum care... 
Hendrik se uită la structura directorului şi rosti surprins: 
— Hopa! 


Pe lângă directorul Living, mai erau şi câteva cu 
denumirile Hol, Bucătărie, Birou şi Dormitor. 

Când uşa camerei se deschide din nou, deja se simte mai 
bine. Cel putin fizic. Febra pare să-i fi dispărut şi genunchii 
nu-i mai tremură la fel de tare când se ridică. În ultima 
jumătate de oră, a reuşit chiar să parcurgă de mai multe 
ori cei câțiva paşi de la peretele din spatele încăperii până 
la uşă şi să se întoarcă, fără să i se mai taie imediat 
respirația. 


Acum se ghemuieşte pe podea, cu spatele sprijinit de 
perete şi se uită la torționarul ei. 


— A venit vremea, spune el în refrenul lui monoton şi 
dement, în timp ce se îndreaptă spre ea. 


— Ridică-te! Haide. Acum poţi să ieşi de aici. 


Întrucât ea nu se mişcă, el ajunge lângă ea cu un singur 
pas mare, o apucă de păr cu degetele răsfirate şi o trage 
în sus atât de nemilos, încât ea scoate un strigăt de 
durere. 


— Nu-mi place să mă facă cineva să aştept, şuieră el când, 
cu picioarele tremurând, se ridică şi instinctiv îşi acoperă 
cu o mână zona intimă, iar peste sâni îşi pune antebraţul. 


Se pare că pe el il amuză, pentru că scoate un râs scurt, 
ca un behăit. 


— De ce-mi faci asta? întreabă ea cu teamă. 


— Pentru că am de rezolvat o listă. Ce motiv să mai am? 
Poate crezi că mie îmi face plăcere? 


Se pare că de fapt el nu se aşteaptă la un răspuns din 
partea ei, pentru că în secunda următoare răsuna iar râsul, 
înainte ca el să deschidă larg ochii, teatral, şi să-i țină în 


fața ochilor arătătorul, ca un profesor care este pe punctul 
de a-i încredința discipolului său o mare taină. 


— Surpriză! De fapt, îmi face plăcere. Chiar mare plăcere. 
Arată spre uşă. 

— lar acum ieşi de aici! Imediat. 

— Merg acum. 


Mergând cu fața la perete, este nevoită să se şteargă de 
el, pentru că el nu se dă la o parte măcar cu un 
centimetru. Se atinge de el cu fundul gol şi tresare de 
dezgust. 


El o urmează şi rămâne lângă ea în timp ce ea se uită în 
jur în încăperea spațioasă şi simte cum creşte panica 
înăuntrul ei. Aceste mese pe rotile, din oțel inoxidabil, 
dulapurile tot pe rotile, cu rafturi cromate. Ustensilele de 
pe ele... Şi privirea îi cade din nou pe mesele metalice 
lucioase. Ştie unde sunt folosite mesele de acest tip. 


În sălile de disecţie. 

Hendrik arătă spre directoare. 


— E clar că au instalat mai multe camera de supraveghere 
decât mine. Să încercăm mai întâi înregistrările din living. 


După ce Alexandra deschise cu un dublu clic directorul 
Living, apăru o listă de fişiere care, spre deosebire de 
fişierele lui Hendrik, nu începeau cu WoZi!0, ci cu Living. 


— Când ai primit telefonul acela de la doamna Krollmann? 
întrebă Alexandra. 


— Marţi seara. Aici... spuse arătând către câteva dosare. 
Dă clic pe unul dintre acestea. 


Dură un moment până se deschise o fereastră şi porni 
înregistrarea. În imagini se vedea Julia Krollmann, care 
merse la canapea, se aşeză, se ridică aproape imediat. 
Intinse mâna după o pătură care se afla alături, pe un 
fotoliu, o desfăcu, se înveli cu ea şi închise ochii. 
Alexandra dădu clic pe repede înainte, până să apuce 
Hendrik să-i ceară asta. 


Scena rămase neschimbată cam zece secunde, apoi 
înregistrarea se încheie. 


— A dormit şi nu s-a mai mişcat, explică Hendrik. În 
situaţia asta, camera se opreşte după un minut. Mergi la 
următorul fişier. 

Această înregistrare începea cu Julia Krollmann ridicându- 
se de pe canapea şi se încheia la scurt timp după ce părăsi 
încăperea. 


— Următoarea înregistrare a început abia douăzeci şi trei 
de minute mai târziu. 


Alexandra arătă spre fişierul respectiv. 

— Bine, deci acum trebuie să găsim într-unul dintre 
celelalte directoare înregistrarea care a început după ce 
ea a părăsit livingul. Ar trebui să fie cea din hol. 


Într-adevăr, la scurt timp o văzură pe Julia Krollmann 
mergând pe hol spre scări, apoi dispărea din imagine. Și 
această înregistrare se încheie la scurt timp. 


— A urcat la etaj. Probabil acolo este dormitorul. Poate fi şi 
în baie. De altfel, acolo nu există nicio cameră. 


— M-aş fi mirat... comentă Hendrik. Oricum, mă întreb 
unde sunt camerele de supraveghere pe aici. Dar poate 
este la etaj şi biroul. Hai să aruncăm o privire. 


Într-adevăr, în Dormitor găsiră doar un fişier, dar care, 
conform marcajului de timp, fusese înregistrat cu o oră 
înainte de ora la care o văzuseră pe Julia pe hol. 


— Deci, evident, nu s-a mai culcat în seara aceea. 
— Hm... 


Alexandra comută pe directorul Birou. Acolo dădură 
lovitura. 


Încăperea nu era foarte mare, iar mobilierul consta într-un 
birou poziţionat la fereastră, mai multe rafturi pline de 
cărţi şi un fişet cu încuietori. 


O urmăriră pe Julia cum merge cu hotărâre spre birou, 
deschide sertarul de sus, apoi bagă mâna prin 
deschizătură şi pipăie partea inferioară a tăbliei. O clipă 
mai târziu, scoase un bilet galben şi citi ce scria acolo. Din 
păcate, imaginea surprinsă de cameră nu era destul de 
clară pentru ca ei să poată vedea despre ce era vorba. 


Totuşi, câteva secunde mai târziu era clar cel puţin ce fel 
de informaţii erau pe bilet, pentru că Julia Krollmann se 
aşeză pe scaunul de la birou, aprinse monitorul de pe 
masă şi trase tastatura spre ea. La urmă, puse biletul 
lângă ea şi tastă ce citea de acolo. 


— Parola pentru computer, murmură Alexandra. 


Hendrik încuviinţă din cap şi se aplecă puţin spre 
notebookul Alexandrei. 


— Da, dar, din păcate, nu se poate citi. 


— Asta nu mai e ceva grav. Dacă încă este acolo 
computerul... 


Hendrik îşi dezlipi privirea de pe monitor pentru o clipă şi o 
privi pe Alexandra. 


— Cred că ştiu ce ai de gând să spui. Marvin! Nu-i aşa? 
Un rânjet lunecă peste chipul Alexandrei. 
— Exact. 


Apoi se concentrară din nou asupra acţiunilor de pe 
monitor. 


Abia acum observă Hendrik că Julia mai scosese ceva din 
deschizătura sertarului, pentru că atunci când ea ridică 
mâna, ţinea între vârfurile degetelor un obiect mic, de 
culoare închisă, pe care îl ataşă aproape imediat la spatele 
monitorului. 


— Ce are acolo? întrebă el fără să-şi ia privirea de la ceea 
ce se întâmpla. Un stick USB? 


— Da, aşa se pare. Probabil că el l-a lipit şi pe acesta sub 
masă. 


Julia mişcă mouse-ul înainte şi înapoi, urmărind cu atenţie 
monitorul, până când îşi puse brusc mâna la gură şi se uită 
fix la imaginea din faţa ei. Rămase nemişcată cel puţin un 
minut, timp în care Hendrik şi Alexandra o priveau 
fascinaţi, apoi spuse atât de încet încât abia puteau 
înţelege: 


— O, Doamne... 


— Pun pariu că ceea ce a găsit a fost motivul pentru care 
m-a sunat, presupuse Hendrik. Ceva aşa de rău, încât este 
de neconceput. 


— Ne ocupăm imediat de asta. 


Alexandra arătă spre ecran, unde Julia mişca din nou 
mouse-ul înainte şi înapoi. Continuă să dea clic pe fişiere, 
se aplecă, citi cu încordare, apoi se îndreptă la loc. La un 
moment dat, lăsă mouse-ul, se lăsă pe spătarul scaunului 
de birou şi privi drept înainte. Ceea ce descoperise părea 
să o fi epuizat. 


Trecu mult timp până ca ea să se aplece din nou spre 
birou. După ce scoase stickul USB din monitor, împinse 
scaunul înapoi şi fixă biletul şi stickul în sertarul încă 
deschis, sub tăblia mesei, când se opri brusc şi îşi băgă 
braţul puţin mai mult în deschizătură. Finalmente, îşi trase 
braţul înapoi. În mână nu mai ţinea stickul sau biletul, ci o 
foaie împăturită. O desfăcu şi o privi un timp, apoi făcu 
ochii mari şi, vizibil şocată, o lăsă să cadă pe podea. 
Rămase nemişcată o vreme, apoi ridică foaia, aruncă încă 
o privire şi o împături la loc. 


După ce închise monitorul, se ridică şi părăsi biroul, cu 
hârtia în mână. Inregistrarea se încheie un minut mai 
târziu. 


— Ar fi prea frumos dacă foaia asta ar mai fi aici pe 
undeva, spuse Alexandra. 


— Da, deşi cred şi eu că este foarte puţin probabil. Să 
vedem ce se mai întâmplă. 


După o scurtă înregistrare în care Julia umbla pe la parter, 
Alexandra deschise din nou fişierul Living şi dădu clic pe 
documentul cu care continua înregistrarea din camera de 
zi. Într-adevăr, Julia traversă încăperea şi se aşeză pe 
canapea. inu foaia în mâini şi o privi cu atenţie, apoi 
ridică telefonul mobil, formă un număr şi apoi ţinu 
telefonul la ureche. Trecură cinci sau şase secunde, apoi 
spuse: 


— Julia aici. Trebuie să ne întâlnim. Mâine dimineaţă. 
Pauză. 

— Am găsit ceva. 

Pauză. 

— Nu la telefon. Veniţi pur şi simplu. În acelaşi loc. La opt. 
Apoi încheie convorbirea. 


— A fost apelul către mine, comentă Hendrik, în timp ce 
privea cum femeia de pe ecran aruncă neglijent telefonul 
mobil lângă ea pe canapea, apoi se uită din nou la foaie 
pentru o vreme. 


Era evident că cele scrise acolo o şocaseră. 


După un timp, ea puse hârtia pe masă, se ridică şi părăsi 
camera de zi. 


— Ciudat, murmură Alexandra şi reveni în directorul Hol. 
De ce camera de pe coridor n-a mai înregistrat nimic? 


— Pariez că a înregistrat, spuse Hendrik şi se lăsă pe spate 
pufnind. Inregistrările au fost şterse pentru că probabil au 
surprins pe cineva intrând în casă. 


— Cum poţi fi aşa de sigur că a intrat cineva în casă? Doar 
ai auzit ce mesaj a primit de pe telefonul mobil al soţului 
ei. Poate că ea a plecat de la premisa că el stă în casa lor 
de vacanţă şi într-adevăr a pornit imediat spre Greetsiel, 
ca să-i ceară socoteală. Atunci, poate că acolo... Dar nu, 
astea-s prostii. In acest caz, ar trebui să existe înregistrări 
cu plecarea ei din casă. 


— Exact. Dă clic pe celelalte fişiere. Nu cred că mai găseşti 
vreo captură. 


Avea dreptate. Nu mai erau înregistrări din acea noapte, 
nici din dormitor, nici din bucătărie. Înregistrarea din living 
pe care tocmai o urmăriseră era şi ultima rămasă în 
memoria lui Adam. Cel puţin până la momentul în care 
Hendrik a intrat în casă cu Alexandra cu puţin timp înainte. 
Alexandra dădu clic pe acest fişier şi-l şterse. 


— Înainte de a părăsi casa, voi şterge şi celelalte capturi 
cu noi, explică ea şi închise notebookul. 


— Ceea ce nu înţeleg este de ce nu există o singură 
captură cu poliţia, care a fost aici după dispariţia Juliei? 


Trebuie să fi fost ştearsă şi asta. Şi oricine ar fi făcut asta - 
de ce n-a eliminat şi înregistrarea din birou? Până la urmă 
acolo apare un indiciu că Julia trebuie să fi descoperit ceva 
important. Sau chiar mai bine: de ce n-a şters toate 
înregistrările? Atunci s-ar putea crede că Adam n-a 
înregistrat nimic. 


Alexandra răspunse spontan: 


— Da, ai dreptate, într-adevăr, cel mai simplu ar fi fost să 
şteargă toate capturile. Dar am impresia că tipul nu s-a 
sinchisit deloc de asta. A şters tot de la momentul când a 
apărut în casă. E clar că nu i-a mai păsat de nimic altceva. 
Asta înseamnă că este foarte sigur de ceva. Asta se 
apropie deja de aroganţa narcisistă, ceea ce poate indica o 
personalitate psihopatică. 


— Nici nu este normal cineva care face asemenea lucruri. 


— Aşa e. Şi nu înţeleg nici de ce nu există nici un videoclip 
cu poliţia care se uită prin casă. 


— Hmm, făcu Hendrik şi se opri pentru un moment. Îmi 
mai vine în minte ceva: de ce nu s-a uitat nimeni de la 
poliţie la înregistrările Juliei din seara respectivă? 


Ea ridică din umeri: 
— Cine ştie? Poate că s-au uitat. 


— Nu cred. Dacă ar fi aşa, Sprang sau Kantstein sigur mi- 
ar fi spus ceva despre asta. Eu le-am spus despre apelul 
Juliei către mine şi despre bănuielile mele că i s-a 
întâmplat ceva. 


Alexandra se ridică şi-i puse mâna pe umăr: 


— Ei nu dezvăluie întotdeauna tot ce ştiu. Din motive ce 
ţin de tehnica investigaţiei. 


— Pfff! spuse Hendrik. Să creadă cine vrea. 
— Păi atunci... 
Alexandra se întoarse. 


— Să aruncăm o privire prin birou. Trebuia să ne aşteptăm 
la asta, spuse ea, când după cea de-a doua uşă pe care o 
deschiseră găsiră biroul şi constatară că dispăruse 
computerul pe care îl văzuseră în videoclip. 


— Trebuie să-l fi luat poliţia, presupuse Hendrik. Deşi nu 
m-aş mira nici dacă ei nu s-ar fi gândit să facă asta. 


Alexandra merse la birou şi deschise sertarul. 


— Cred că îi nedreptăţeşti. Oricum, au dispărut de aici doi 
oameni. E clar că în situaţii din astea se uită prin casă. 


— Şi din casa mea a dispărut un om şi niciunul dintre ei nu 
s-a interesat serios de asta. Poate cu excepţia lui Sprang. 
După experienţele prin care am trecut, nu mă mai miră 
nimic. In plus, e limpede că n-au cercetat temeinic pe aici, 
pentru că altfel ar fi urmărit capturile de pe camerele de 
supraveghere, aşa cum am procedat noi. 


Alexandra scoase mâna din deschizătura sertarului de sus 
şi se îndreptă la loc. 


— Poate că au şi făcut asta. Stickul USB a dispărut, la fel şi 
bileţelul cu parola. 

— Ce este aici? întreabă ea, simțind cum groaza îi înăbuşă 
vocea. 


— Acesta este atelierul meu. Locul meu de producţie. 

Ea remarcă mândria care-i rezonează în voce. 

Deşi fiecare parte din ea se împotriveşte să privească 
acest chip, se întoarce spre el şi se sperie de rânjetul lui 
dement. 


— Vrei să-mi spui ce ai de gând cu mine? Te rog! 


O umbră trece peste trăsăturile lui, numai pentru o clipă, 
apoi el se uită plictisit la ea şi îi răspunde monoton: 


— Ti-am spus deja. iţi aminteşti? Lista! Am o listă de 
rezolvat. Acum întinde-te acolo. 


Îi indică masa de disecţie cea mai apropiată de ea. Ea se 
uită repede spre suprafața lucioasă. 


— Nu, te rog... nu ţi-am făcut nimic. Eu... este ceva ce pot 
face pentru dumneata? Indiferent ce? 


— Lasă-mă să mă gândesc... da, ar fi ceva. 


Brusc, o cută verticală se sapă pe fruntea lui, peste 
rădăcina nasului. 


— Întinde-te aici, imediat, urlă la ea, iar aceasta, speriată, 
dă înapoi, clătinându-se, pe punctul de a cădea pe podea. 


EI face un pas în lateral şi apucă un bol cromat de pe o 
masă din spatele lui, aşa încât ea să nu poată vedea ce se 
află înăuntru. Află asta două secunde mai târziu, când el 
ține bisturiul în mână. 


Chipul lui se schimonoseşte din nou într-un rânjet. N-a mai 
observat niciodată o schimbare atât de radicală a emoțiilor 
la un om. 


— Poţi să te hotărăşti acum. Ori faci ce ţi-am spus şi te 
întinzi acolo, ori refuzi în continuare. Într-un fel sau altul, 
eu voi începe curând să lucrez la lista mea. Dacă te întinzi 
de bunăvoie, chiar acum, nu vei simţi nimic, chiar dacă 
mie îmi pare tare rău de asta. Dar dacă refuzi... 


Rânjetul se lărgeşte în timp ce el ridică bisturiul... 
— te vei bucura de fiecare pas al muncii mele. 


EI îşi înclină puţin capul şi îşi dă ochii peste cap într-un 
mod care o face să geamă de groază. 


— Ghici ce-mi doresc eu! 


Picioarele tremurătoare o duc cu paşi nesiguri până la 
masa de disecţie, de care se sprijină cu mâinile. Pentru un 
scurt moment, se aprinde în ea gândul de a se arunca 
asupra tipului, în speranța că l-ar putea lua prin 
surprindere, dar este prea slabă pentru asta. Inainte să se 
întindă pe metalul rece, i se mai adresează o dată. 


— Lista aceea... ce scrie pe ea? 


— O, îţi arăt, spune el; merge la un raft fixat pe perete şi ia 
o foaie de hârtie de pe el. 


Vine la ea şi-i arată foaia. 


Ea citeşte cuvintele scrise acolo. Se uită fix la ele. Timp de 
câteva secunde. Apoi se întoarce şi vomită pe suprafața 
lucioasă a mesei. 

Fir-ar! scăpă Hendrik. Dar ar fi putut să le ia şi altcineva. 
De exemplu, cel care a avut grijă ca Julia Krollmann să nu- 
mi poată spune ce a descoperit. 


Alexandra se lăsă să cadă pe scaun şi se uită îngândurată 
la Hendrik. 


— Ce este? întrebă el. 
— Hm... pot să bat puţin câmpii, fără să te enervezi? 


— Asta deja sugerează că urmează ceva care probabil mă 
va enerva, dar bine, dă-i drumul. 


— Noi n-am văzut ce a descoperit Julia Krollmann pe 
stickul USB, nu? 


— Nu. De ce întrebi? 

— Pur teoretic, n-ar fi posibil ca ea să fi găsit nişte 
documente sau poate şi fotografii... adică dovezi că soţul 
ei şi Linda... se cunoşteau mai bine? 


— Ce? izbucni Hendrik. Începi şi tu cu porcăria asta? Parcă 
tu mă credeai! 


— Aşa este. Aşa cum am spus, este doar un gând. 


— Aha, spuse el şi-şi îşi încrucişă braţele la piept. Şi mai 
departe? Sau asta a fost tot? 


— Păi, măcar ar fi o explicaţie logică pentru faptul că ţi-a 
telefonat. A vrut să vă întâlniți deoarece aflase că... ştii tu. 
La urma urmei, asta te-ar interesa la fel de mult ca pe ea. 


— Bine. Atunci lămureşte-mă cu ceva: de ce nu mai există 
înregistrările din noaptea aceea, de la momentul în care 
Julia a părăsit livingul? Poate le-a şters ea însăşi înainte de 
a pleca din casă pentru a-şi salva soţul infidel din braţele 
logodnicei mele infidele? 


Hendrik îşi dădea seama că striga, dar n-avea chef să-şi 
ceară scuze. 


— Hei... e în regulă. Ai dreptate, aici este o nepotrivire. 
Cum am spus, a fost doar un gând. Intotdeauna trebuie să 
se ia în considerare toate posibilităţile. 


— Cu acest gând probabil vei da numai peste uşi deschise 
la domnul Kantstein. 


Hendrik simţi zumzetul smartphone-ului şi îl scoase din 
buzunar. Era Paul Gerdes, şeful lui. 


— Da? 


— Hendrik, ascultă-mă! şopti Gerdes, care părea grăbit, cu 
răsuflarea tăiată. Eşti încă în casa aceea? 


— Da, acolo sunt. Noi... 


— Trebuie să ieşiţi de acolo, şopti el insistent. Imediat. 


— Cum? Dar... 


— Nu. Ascultă-mă. În subsolul Spitalului Evanghelic... fir- 
ar! 


În momentul următor se auzi sunetul tipic care anunţa că 
legătura a fost întreruptă. 


— Paul? strigă Hendrik, deşi ştia că şeful lui nu-l mai putea 
auzi. 


— Ce se întâmplă? întrebă Alexandra neliniştită. 


Hendrik clătină din cap, o ignoră pe Alexandra şi tastă 
nervos numărul lui Gerdes din lista de apeluri. Sună de opt 
sau nouă ori, apoi intră căsuţa vocală. 


— La naiba, rosti Hendrik şi puse telefonul la loc în 
buzunar. Era şeful meu. Vorbea în şoaptă. Părea agitat, de 
parcă ar fi avut doar câteva secunde la dispoziţie. A spus 
că trebuie să ieşim de aici imediat şi a mai menţionat 
subsolul de la Spitalul Evanghelic, apoi s-a întrerupt 
convorbirea. 


— Se pare că ştie mai multe decât noi, presupuse 
Alexandra. Tu-l cunoşti. Ar trebui să-l luăm în serios? 


Hendrik se uită în tavan, la locul unde trebuia să fie 
instalată camera şi o descoperi pe un raft înalt. In partea 
de jos clipea un punct roşu. 


— Este cazul. 


Părăsiră biroul şi chiar în timp de coborau scările, Hendrik 
formă numărul lui Sprang. Sună de mai multe ori, apoi 
intră iar căsuţa vocală. 


— Zemmer aici, spuse Hendrik în grabă. Când ascultați 
mesajul, vă rog să mă sunaţi imediat. Este important. 


Când ajunseră la parter, Alexandra întrebă: 
— De ce n-ai spus nimic despre apel? 
— Pentru că nu ştiu cine, unde şi ce ascultă. 


Când Hendrik puse mâna pe clanţă, aproape că se aştepta 
ca uşa să fie încuiată şi expiră zgomotos de uşurare când 
uşa se deschise. 


— Totuşi, mai voiam să şterg înregistrările cu noi, încercă 
Alexandra să-l oprească, dar Hendrik clătină din cap. 


— Nu, asta nu contează acum. Trebuie să mergem la 
spitalul acela. După cum a vorbit Paul, este important şi 
urgent. 


Parcurseră cu paşi rapizi cei doi sute de metri până la 
maşină şi câteva minute mai târziu erau pe drum. 


— Crezi că asta are legătură cu Linda? întrebă Alexandra 
după ce tăcură o vreme, unul lângă celălalt, uitându-se 
drept înainte. 


— Destul de posibil. N-am idee ce se întâmplă cu Paul, dar 
e clar că ştie ceva. Sper doar să nu se bage în mari 
necazuri. 


Totuşi, după acel telefon, Hendrik bănuia că tocmai aşa 
stăteau lucrurile. 


În mod normal, ar fi trebuit să fie acum în drum spre şeful 
lui sau cel puţin să fi alertat oficial poliţia, dar sigur exista 


un motiv pentru care Paul îl trimitea atât de insistent la 
Spitalul Evanghelic. Pur şi simplu nu avea încredere în 
poliţie, pentru că nu putea fi sigur la cine ajungeau 
informaţiile lui şi cum ar putea fi folosite. Acesta era şi 
motivul pentru care îl anunţase doar pe Sprang. 


Le trebuiră douăzeci de minute ca să parcurgă cei aproape 
cincisprezece kilometri de la Othmarschen la Spitalul 
Alsterdorf, timp în care Hendrik se foi nervos pe scaunul 
pasagerului şi abia se abţinu să-i ceară Alexandrei să calce 
acceleratorul ca să se poată deplasa mai repede. 


Când, în sfârşit, intrară în parcarea mare, aproape goală, 
Hendrik îşi scoase centura de siguranţă înainte ca 
Alexandra să fi tras frâna. 


— Mă întreb dacă vom reuşi să intrăm acolo, gândi el cu 
voce tare şi deschise uşa. 


— Asta vom afla curând, răspunse Alexandra. Din 
întâmplare, nu cumva ai la tine legitimaţia de medic? 


— Nu, şi chiar dacă... Oamenii de la poartă de obicei 
cunosc personalul care vine la spital noaptea. Trebuie să 
încercăm, pur şi simplu. 


În timp ce se îndreptau spre intrare, de-a lungul aleii bine 
îngrijite, Alexandra îl prinse de braţ pe Hendrik. 


— Stai puţin. Dacă şeful tău are dreptate şi aici se 
întâmplă ceva ciudat, ar putea fi o greşeală să încercăm la 
intrarea principală. Cine ştie pe cine va anunţa portarul 
dacă-i părem ciudaţi. Spitalele n-au şi ceva intrare pentru 
personal? 


— Asta variază de la un loc la altul. Nu ştiu cum este aici. 
Şi chiar dacă ar exista aşa ceva, intrarea aia sigur n-ar fi 
deschisă. 


Alexandra insistă: 


— Hai să ne plimbăm pe lângă clădire şi să ne uităm, bine? 
Dacă tipul de la poartă sună undeva şi se interesează, 
pentru că vrem să intrăm în miez de noapte, şansa ar 
putea fi irosită. 


Hendrik ardea de nerăbdare să afle de ce Paul fusese atât 
de entuziasmat, dar îşi dădea seama că Alexandra avea 
probabil dreptate. 


— Bine atunci, hai să mergem încolo, sugeră şi arătă spre 
dreapta, unde o alee îngustă se întindea paralel cu partea 
frontală a spitalului. 


După ce urmară o vreme aleea pietruită, ajunseră într-un 
loc din care o scară ducea la o uşă prevăzută cu o cutie 
aplicată lateral, cu o suprafaţă netedă, de culoare închisă. 
Se putea ţine în faţa acesteia o legitimaţie de serviciu 
codificată, care - dacă persoana avea această permisiune 
- debloca încuietoarea electronică. Hendrik cunoştea acest 
aspect din unele departamente ale UKE. 


— Asta este, spuse resemnat. Nu putem intra aici fără 
legitimaţie. Până aici ne-a fost. Hai să ne întoarcem şi să 
încercăm la intrarea principală. 

Alexandra clătină din cap şi ridică mâna. 


— Nu, stai. Lasă-mă să încerc ceva. 


Fără să-i mai dea atenţie lui Hendrik, ea cobori scările, se 
opri în faţa uşii şi scoase smartphone-ul din buzunarul 
pantalonilor. După ce tastă în el o vreme, clătină din cap şi 
spuse încet „Fir-ar!”, apoi începu să tasteze pe ecran cu 
ambele degetele mari cu o viteză aproape incredibilă. 


După un timp, Hendrik cobori primele trepte ale scărilor şi 
spuse încet: 


— Hai, vezi şi tu că nu funcţionează. Poate dacă Marvin al 
tău... 


Nu mai continuă, pentru că în acel moment se auzi un 
bâzâit dinspre uşă. Alexandra sări în sus, deoarece era 
sprijinită de uşă. 


— Bună treabă, rosti Hendrik pe un ton apreciativ şi cobori 
pe treptele rămase. Chiar mă pui pe gânduri. 


— O, este doar un mic software de hacker pe care îl poţi 
descărca oriunde pe net, îşi bagateliză succesul Alexandra. 
Şi e o joacă de copii să spargi un WLAN. Dar acum nu mai 
contează, hai să intrăm. 


— Sunt deja la a doua spargere în interval de două ore, 
constată Hendrik în şoaptă, în timp ce intrau pe un culoar 
întunecat şi trăgeau uşa în urma lor. 


Alexandra activă funcţia de lanternă şi ridică smartphone- 
ul. 


Coridorul se încheia după aproximativ cinci metri, într-un 
alt coridor mai larg, transversal, ramificat în ambele 
direcţii, pe care fasciculul slab din lanterna telefonului 


mobil nu le putea lumina. Fără vreun motiv special, 
Hendrik arătă spre stânga şi şopti: 


— Pe acolo! 
— De unde ştii asta? 


— Nu ştiu, dar o direcţie este la fel de bună ca cealaltă. 
Din păcate, nu există tăblițe indicatoare. 


Scoase şi el telefonul, activă lanterna şi porni înainte. 


Deja după câţiva metri, pe ambele părţi apăreau uşi, dar 
acestea erau semnalizate. Era vorba mai ales de spaţii de 
depozitare, care erau marcate cu diferite combinaţii de 
litere şi cifre, pe plăcuţele albe de lângă ramele uşilor şi 
toate erau descuiate. Acolo se găseau rafturi cu lavete, 
detergenţi sau hârtie igienică. 


După vreo treizeci de metri, coridorul se încheia într-o altă 
uşă. Era din metal şi tot descuiată. Când Hendrik o 
deschise, cu precauţii, văzu o scară care ducea în sus. De 
sus pătrundea un fascicul de lumină şi, când îi indică 
Alexandrei să ţină uşa deschisă şi făcu doi paşi mai 
departe, îşi dădu seama că treptele de mai sus duceau la 
un coridor luminat. 


Se întoarse şi trecu pe lângă Alexandra. 


— Cred că pe acolo se ajunge la secţii, explică el încet. Dar 
Gerdes a spus ceva despre subsol. Să încercăm în partea 
cealaltă! 


După ce trecură prin coridorul îngust prin care veniseră, li 
se oferi o imagine similară cu cea din partea opusă. Uşi cu 


marcaje criptice în ambele părţi, doar că aici majoritatea 
încăperilor din spatele lor erau goale. 


Şi pe această parte, coridorul se termina cu o uşă, care, 
însă, era dublă şi, aşa cum era şi la intrarea din spate, era 
prevăzută cu o casetă pentru controlul accesului şi cu o 
tastatură pe care trebuia să se tasteze un cod numeric 
pentru a deschide uşa. Inainte ca Hendrik să poată spune 
ceva, Alexandra îl împinse la o parte şi şopti: 


— Lasă-mă pe mine, principiul este acelaşi. 

La mai puţin de un minut, uşa se deschise. 

Coridorul din spatele uşii era tot întunecat. Tocmai 
făcuseră câţiva paşi şi ajunseseră la prima uşă, când 
telefonul vibră în mâna lui Hendrik. Văzu numele lui 
Sprang pe afişaj şi preluă apelul, în timp ce cu mâna liberă 
deschidea uşa din faţa lui. 

— M-aţi sunat? 


Vocea lui Sprang suna destul de limpede şi nu ca şi cum 
tocmai s-ar fi trezit. 


— Da, un moment, şopti Hendrik, intră în cameră şi trase 
uşa după el, astfel încât s-o lase întredeschisă. 


Nu ştia unde duce coridorul şi nu voia să-l observe cineva 
în timpul discuţiei telefonice. 


Lumina lanternei îi arătă că se află într-o încăpere mică, 
unde se găseau doar câteva cutii. 


— Da. Suntem la Alsterdorf, în spital. Tocmai am primit un 
telefon ciudat de la şeful meu. 


Povesti despre scurta conversaţie, după care Sprang 
întrebă: 


— Aţi sunat la sediu sau la numărul de urgenţă? 
— Nu. 


— OK. Mă ocup eu de asta. Îi informez pe colegii mei şi vin 
imediat. Unde anume sunteţi? 


— La subsol. În faţa intrării, o alee din partea dreaptă duce 
la o scară. Acolo ne aflăm. 


— Aţi descoperit deja ceva? 
— Nu, până acum doar coridoare întunecate. 


— Bine. Rămâneţi unde vă aflaţi. Vin cât pot de repede. Vă 
sun când ajung acolo. 


— Bine, spuse Hendrik şi închise. 

Deschise uşa, ieşi din încăpere şi se opri, perplex. 
Alexandra dispăruse. 

— Alex? şopti el şi ascultă. 


Constatând că nu se întâmplă nimic, o strigă din nou încă 
o dată. 


Bătăile inimii lui Hendrik se accelerară, dar se calmă 
singur, spunându-şi că probabil Alexandra explorează una 
dintre încăperile alăturate. Merse încet până ce ajunse în 
faţa altei uşi. Voia s-o deschidă, dar constată că era 
încuiată. Se întoarse şi merse mai departe. Incăperea 


alăturată nu era încuiată. Hendrik deschise puţin uşa şi 
lumină încăperea din spatele ei, simțind pulsul care izbea 
violent în artera carotidă şi propriile bătăi ale inimii, 
nefiresc de zgomotoase. 


— Alex? Eşti aici? 


Nu era. Încăperea era absolut goală şi mirosea a subsol 
mucegăit, lucru neobişnuit pentru un spital. Evident, 
această aripă a subsolului nu mai era folosită de mult 
timp. 


Făcu un pas înapoi şi închise uşa. Plecând din loc, percepu 
un zgomot în spatele lui şi vru să se întoarcă, deja uşurat, 
spre Alexandra, când ceva moale îl apăsă pe gură. 


Un miros dulceag păru să-i umple tot capul, deodată i se 
făcu rău. In clipa următoare, ceva fierbinte străbătu corpul 
lui Hendrik, apoi el se scufundă în întunericul profund. 

— la te uită ce mizerie, spune tipul în spatele ei, o apucă 
dureros de braţ şi o trage brutal la o parte. Haide, acolo în 
faţă, pe cealaltă masă! 


Ca o somnambulă, se întoarce de la masa pe a cărei 
suprafață netedă s-a răspândit voma ei. Pune un picior în 
fața celuilalt, fără să simtă răceala plăcilor sub tălpile 
goale, ajunge la următoarea masă şi se sprijină de ea. 
Lista aceea... Sunt doar câteva cuvinte, unul sub celălalt, 
urmate de cifre, dar ele îi spun cu o claritate groaznică la 
ce să se aştepte. 


Odată cu această revelație, în ea s-a prăbuşit tot ce ar fi 
fost necesar ca să se mai răzvrătească o dată impotriva 
inevitabilului. A înţeles demult că de la acest dement nu 
poate aştepta milă. 


— Ai murdărit masa mea frumoasă, îi aude deodată vocea, 
foarte aproape de ureche. 


În clipa următoare, îi simte respirația. Miroase acru. 
Dezgustător. În esofag îi ajunge ce mai rămăsese din 
conținutul stomacal, dar reuşeşte din nou să-şi suprime 
reflexul de vomă. Dar el a şi observat. 


— Dacă verşi şi pe masa asta, îţi scot mai întâi ochii, se 
răsteşte. 


Ea este pe punctul de a-şi pierde cunoştinţa şi probabil că 
ar fi lunecat într-un întuneric binecuvântat, dacă în acel 
moment n-ar fi simţit pe spate mâna lui, împingând-o 
înainte. 


— Acum întinde-te acolo imediat! 


Ea se întoarce şi îşi coboară privirea, ca să nu fie nevoită 
să-l privească, apoi îşi sprijină baza palmelor pe margine şi 
se urcă pe masă. Tăblia cromată şi rece a mesei îi 
presează fundul. Ea ignoră acest lucru şi îşi ridică 
picioarele. 


Apoi se întinde pe spate, privind fix spre tavan. 
Deasupra ei apare mâna lui. Ține o seringă. 


— Am un cadou pentru tine, spune el, iar gura lui se 
strâmbă iar în acel rânjet groaznic. Un mic dar de 
mulţumire pentru că ai vărsat pe masa mea frumoasă. Nu 


vei dormi. Mă poţi urmări cum lucrez la listă pe tine. Nu-i 
aşa că-i minunat? 


Îi strânge şi-i răsuceşte încheietura mâinii, apoi ea simte o 
împunsătură în pliul brațului. 


— De fapt, ar trebui să-ţi fiu recunoscător. Pentru că am 
promis să te adorm. Dar nu s-a discutat despre ce se 
întâmplă dacă varsă cineva pe instalaţiile mele. Situaţiile 
speciale impun măsuri speciale. Doar înţelegi asta, nu-i 
aşa? 


Ca şi cum ar fi un simplu martor, ea înregistrează faptul că 
gura i se mişcă şi spune ceva, fără să ştie ce anume. Nu-şi 
înțelege propriile cuvinte, poate că nici nu sunt decât 
sunete de neînțeles. Nu-i mai pasă. 


Simte cum ceva rece îşi croieşte drum prin corp şi se 
întreabă, în acelaşi moment, dacă aceasta este moartea 
care întinde spre ea mâna cu ghearele îngheţate. 

ȘI, cu o claritate năucitoare, îşi dă seama că nu-i pasă, ba 
chiar speră să moară pur şi simplu în următoarele 
secunde. 

— Nu vei dormi, a spus el. 


Ea revede cuvintele acelea de pe listă. Au rămas în mintea 
ei ca însemnate cu fierul roşu. 


Inimă - 3, ficat - 5, rinichi - 2, plămâni - 2, intestin subţire 
- 3, pancreas - 4. 

Hendrik deschise ochii şi în momentul următor îi strânse 
din nou, când în pupile îl împunse dureros o lumină foarte 
puternică. Incercă să-şi dea seama unde se afla. Acasă? 


Nu, totul în jur îi dădea o senzaţie prea ciudată. Încercă să- 
şi mişte un picior, dar nu se întâmplă nimic. Deschise 
imediat ochii, fără să se mai sinchisească de lumina 
orbitoare, şi vru să întoarcă într-o parte capul, dar nici de 
această dată muşchii nu-i reacționară la comenzile 
creierului. 


Vru să ţipe, dar nu-i ieşi nici un sunet din gură. Închise din 
nou ochii. Respirația îi deveni sacadată. Panicat, trase aer 
in piept şi-l dădu afară, în timp ce încerca disperat să se 
mişte. Inutil, era paralizat. 


Amintirea reveni. Subsolul spitalului. Un culoar întunecat, 
apelul lui Sprang, Alexandra... Hendrik vru instinctiv să 
vadă dacă era întinsă lângă el. Degeaba. 


— Ah! lată-l! 


Simţi o mână rece pe umăr. Era clar că nu mai avea 
cămaşa pe el. 


Vocea asta... o mai auzise cândva, era sigur de asta. Era 
semn bun? Încă se afla în Spitalul Evanghelic? Într-o 
secţie? Măcar dacă s-ar putea mişca... Deodată, gândurile 
i se întretăiară când înţelese ce i se întâmplă. Incapabil să 
se mişte, dar pe deplin conştient, capabil să simtă 
atingerile. Toate acestea erau semne de... paralizie în 
somn. Probabil indusă artificial. Dar de ce? 


— Sunt sigur, dragă colega, că v-aţi dat deja seama în ce 
stare vă aflaţi. 


Vocea asta... Deasupra lui Hendrik se mişcă o umbră care 
în clipa următoare dobândi contur, deoarece acoperea 
lampa orbitoare. lar atunci îl recunoscu. Profesorul Geibel. 


— Deci ne revedem. Şi nu-mi pare rău... Sunteţi un fel de 
cadou neaşteptat pentru listă. 


Hendrik nu înţelegea niciun cuvânt pe care îl spunea tipul, 
dar bănuia că viaţa lui se află în pericol. Aşa se întâmplase 
şi cu Linda? Oare Geibel... 


— Apropo, aveţi aici o cunoştinţă. 
Gura cu buze înguste se strâmbă într-un rânjet abject. 
— A, scuze, nu vă puteţi mişca. Un moment, vă ajut eu. 


Silueta dispăru din câmpul vizual al lui Hendrik. La scurt 
timp după aceea, simţi sub ceafă două mâini care îi 
ridicară capul şi-l întoarseră puţin într-o parte. O senzaţie 
neplăcută, dureroasă. 


Hendrik se aştepta să o vadă lângă el pe Alexandra, dar de 
îndată ce privirea îi alunecă peste picioarele goale, ghici 
îngrozit cine zăcea lângă el. 


Linda! În el, totul se revoltă. O voce interioară îi strigă 
numele, în timp ce gura îi rămânea închisă. 


Inima îi bătea nebuneşte de fericire că Linda era încă în 
viaţă, dar în clipa următoare mânia izbucni în el, aşa cum 
nu mai simţise niciodată. Ce-i făcuse acest monstru? 


Pentru prima oară în viaţă, voia să ia viaţa altui om. Nu-şi 
dorea nimic cu mai multă ardoare decât să sară în sus, să- 
şi pună mâinile în jurul gâtului uscăţiv al nebunului şi să 
strângă fără milă, până când mutra rânjită se va învineţi. 


Simţi cum capul îi este aşezat la loc, iar lampa luminând 
puternic îl orbi imediat. Închise ochii, se abandonă mâniei 
revărsate, în speranţa că efectele medicamentului care 
inducea artificial paralizia în somn ar putea ceda ceva mai 
repede din cauza producţiei crescute de adrenalină. 


— Bănuieşti ce fac eu aici? întrebă Geibel. 
Hendrik încercă din nou să clipească, să deschidă ochii. 


— A, lampa. Scuză-mă, stimat coleg! Ce neglijenţă din 
partea mea! 


Hendrik observă prin pleoapele închise că lampa se stinse 
şi reuşi în sfârşit să deschidă ochii. Geibel stătea în 
picioare alături şi privea în jos la el. 


— Ca medic, ai fost mereu o parte importantă a societăţii 
noastre, dar în viitor vei deveni şi mai important, deoarece 
vei deveni şapte părţi ale omenirii. 


Hendrik încercă să-şi lase deoparte ura de nereprimat şi să 
înţeleagă cuvintele, dar ce spunea Geibel suna pur şi 
simplu irațional. 


— Problematica... 


Lângă ei se auzi un zgomot. Capul lui Geibel se întoarse 
repede, apoi rosti: 


— Ce dracu' faci aici? 


— Voiam să văd cu ochii mei dacă într-adevăr sunteţi atât 
de tâmpiţi încât să-l eliminaţi şi pe el. 


Hendrik dădu să geamă când recunoscu vocea. Simţea că 
lumea pe care o crezuse normală până în acel moment se 
năruie ca un castel din cărţi de joc. 


Paul Gerdes! Şeful lui. Prietenul lui. Era clar că se află în 
cârdăşie cu acest nebun. 


— Ceilalţi ştiu că eşti aici? 
— N-am să cer permisiunea nimănui. 


Vocea se apropie şi, în clipa următoare, Gerdes păşi lângă 
Geibel şi îşi îndreptă privirea spre Hendrik. Arăta obosit şi 
palid. 


— Aşa-i viaţa uneori. 


În vocea lui Gerdes părea să răsune indiferența, dar 
Hendrik crezu că în ochii lui recunoaşte altceva. Totuşi, se 
mustră pentru prostie şi naivitate. Mintea îi juca o festă, 
încercând să perceapă un fel de compasiune în privirea 
aceea, pentru că el refuza să creadă că acest om îl 
înşelase până într-atât. 


Geibel dădu ochii peste cap şi se îndepărtă. 


— Poţi să te grăbeşti? Mai am multă treabă, iar jumătate 
din noapte s-a dus deja. 


— N-am vrut să fie aşa, dar din păcate acum nu se mai 
poate schimba nimic, continuă Gerdes şi, în timp ce 
spunea asta, Hendrik simţi o împunsătură în braţ. 


Gerdes îi făcu un semn abia vizibil din cap, apoi se 
întoarse şi spuse: 


— Îţi aparţine! 
Hendrik îi auzi paşii cum se îndepărtează. 


— Bine atunci, colega, spuse Geibel şi apăru din nou lângă 
Hendrik. Cred că voi începe cu dumneata. Organele 
dumitale sunt în regulă. Dar mai întâi vreau să închei ce 
începusem când m-a deranjat colegul Gerdes. 


Organele lui erau în regulă? Hendrik bănuia ce putea 
însemna asta şi, în acelaşi timp, se întreba de unde putea 
Geibel să ştie asta. 


— Voi fi scurt. Ştii că în societatea noastră avem această 
problemă, că majoritatea oamenilor nu sunt dispuşi să-şi 
doneze organele după moartea cerebrală. Motivele sunt 
variate, de la teama absurdă de a nu fi mort de-a binelea 
atunci când sunt îndepărtate organele - ceea ce, de altfel, 
va fi în curând o problemă pentru dumneata - la nevoia 
infantil-naivă de a fi îngropat în pământ cu un corp întreg, 
încât meniul pentru viermi să fie mai diversificat. 


Lucrurile spuse de Geibel erau deja groaznice, dar în acel 
moment lui Hendrik îi făcea şi mai mult rău felul în care le 
spunea. Geibel părea că realmente se bucură că-l va putea 
deschide imediat. 


— Pe scurt: foarte puţini oameni care au nevoie de un 
organ donat ajung să-l şi primească. Dar trebuie să 
recunosc că lucrurile astea în sine mă interesează foarte 
puţin. Mult mai interesant este faptul că există o grămadă 
de oameni înstăriți care au nevoie de un organ şi sunt 


dispuşi să plătească mulţi bani pentru el dacă aşa pot 
evita listele acelea enervante de aşteptare. lar din punctul 
ăsta intră în joc lista mea. Este un formular de comandă de 
valoarea aurului, în adevăratul sens al cuvântului. Spre 
deosebire de colegul meu acum puţin senil, profesorul 
Gerdes, eu nu am țeluri nobile. La treaba asta, pe mine mă 
interesează două lucruri: mă distrez şi în acelaşi timp 
câştig mulţi bani. 


Dădu din cap categoric, se uită la Linda şi adăugă rânjind: 
— Deşi, sincer să fiu, distracţia cântăreşte mai mult. 


În capul lui Hendrik domnea haosul. Dacă nu era doar o 
pălăvrăgeală a acestui bolnav mintal - şi Hendrik era sigur 
că nu este cazul -, avea de gând să-i preleve imediat 
organele, pe viu, cel puţin atât timp cât corpul lui va putea 
simţi. lar Hendrik nu se îndoia de faptul că Geibel va avea 
grijă ca el să fie conştient de asta cât mai mult. 


— Totuşi, un lucru trebuie să i-l recunosc lui Paul: metoda 
lui de selecţie este pur şi simplu ingenioasă. Efectiv nu 
există respingeri. 


Geibel se întunecă la faţă. 


— Bineînţeles, acest lucru a adus cu sine şi necesitatea de 
a-i lua la bord pe tipii ăştia din zona informaticii. 


Hendrik nu înţelegea ce înseamnă asta, dar n-avea nicio 
importanţă. Ar fi vrut să strige, să roage, să implore, să 
facă tot posibilul ca să îl împiedice pe Geibel să-şi pună în 
practică ameninţarea. Când încercă din nou, în mod 
inconştient, să se mişte, mâna lui dreaptă se mişcă brusc. 
Doar puţin, dar simţi asta foarte limpede. Când mai 


percepu şi o uşoară senzaţie de furnicături în picioare, 
crezu că a înţeles ce însemnase înţepătura din braţ. Fără 
ca Geibel să observe, Gerdes îi injectase un antidot. 


Hendrik se ruga să funcţioneze repede. Foarte repede. 


Furnicăturile se răspândeau rapid prin celelalte părţi ale 
corpului, dădeau senzaţia că o colonie agitată de furnici se 
târa cruciş şi curmeziş pe pielea lui. 


Geibel se răsuci şi dispăru din câmpul vizual al lui Hendrik. 
Apoi, Hendrik auzi nişte foşnete, apa porni şi se opri. Când 
Geibel reveni, în cele din urmă, purta masca chirurgicală şi 
boneta. În momentul următor, masa pe care zăcea Hendrik 
se mişcă. 

Geibel împinse masa lui Hendrik printr-o uşă şi, după ce o 
închise pe aceasta după el, prin altă uşă. Probabil o uşa- 
ecluză. Incăperea în care ajunseră apoi era mai răcoroasă 
decât cea în care zăcuse Hendrik înainte. Cu colţul 
ochiului, văzu că în stânga lui era suspendată de tavan, pe 
două braţe mobile, o lampă de forma unei oglinzi 
parabolice. Era un model venit în cursul anului, dar 
constituia, pe lângă uşa-ecluză şi temperatură, încă un 
indiciu al locului unde se afla Hendrik. Într-o sală de 
operaţii. 


După ce Geibel fixă masa, dispăru din încăpere, dar reveni 
după câteva minute. 


— Aşa, spuse el binedispus. Acum v-aţi reunit. N-am vrut 
s-o las pe logodnica dumitale afară în timp ce mă ocup de 
dumneata. 


Hendrik simţi cum viaţa îi revenea treptat în membre. 
Mâinile se puteau mişca milimetric, picioarele la fel, dar 
nu-şi putea da seama dacă ar fi suficient ca să se opună 
lui Geibel. Şi nu putea risca să încerce cât de mult îi 
dădeau ascultare muşchii. Dacă acest nebun observa 
ceva, totul se termina definitiv şi nu numai soarta lui era 
pecetluită, ci şi a Lindei. Chiar şi gândul la ce i-ar face 
Lindei acel nenorocit bolnav... Trebuia să rişte totul pe o 
singură carte. Cel puţin ar avea avantajul surprizei. 


Hendrik auzi din nou apa curgând, apoi un plescăit 
neregulat, care-i părea foarte cunoscut. 


La puţin timp după aceea, când Geibel se apropie de 
Hendrik, purta mănuşi chirurgicale. 


— Dumneata fiind un specialist, îţi pot spune deja cum voi 
proceda. Cel puţin vei înţelege ce-ţi explic: voi începe cu 
corneea şi sclerotica. De fapt, acestea nu se află pe lista 
mea de comenzi, dar amândoi ştim că voi găsi fără 
probleme un cumpărător. Această procedură este 
întotdeauna deosebit de stimulentă pentru început, un mic 
Hors d'oeuvre!! medical, ca să zic aşa. Apoi ne apucăm de 
treabă în adevăratul sens al cuvântului. 


Emise un râs behăit, de parcă tocmai ar fi făcut o glumă 


grozavă. Apoi se întoarse puţin, luă ceva şi-i prezentă lui 
Hendrik bisturiul pe care îl ţinea în mână acum. 


11 Aperitiv. 


— Cred că vom începe cu adenectomia hepatică. Dacă aio 
rezistenţă bună, poţi participa chiar şi la o nefrectomie. 
Totuşi, cele ce urmează n-ar trebui să mai conteze pentru 
dumneata, chiar dacă eşti într-o formă fizică bună. 


Se întoarse puţin şi privi în lateral, unde probabil se afla 
masa cu Linda. 


— Totuşi, mă gândesc dacă n-ar trebui să încep cu ea. Aş 
putea s-o aşez bine în capul oaselor... 


Hendrik îşi încordă muşchii şi, împins de o mânie 
nestăpânită, se împinse cu toată puterea de pe masă şi în 
momentul următor se izbi de spatele lui Geibel. Puterea 
impactului îl dobori pe profesor din picioare, încât amândoi 
loviră masa pe care zăcea Linda, apoi căzură pe podea. 


Hendrik scoase un strigăt sălbatic, dar care nu se auzi 
decât ca un gâlgâit răguşit. Işi adună puterile şi începu să-l 
izbească în cap pe bărbatul de sub el, ca scos din minţi. 


Dar pentru că îşi recăpătase doar o parte din putere, 
loviturile în capul lui Geibel nu păreau să aibă mare efect. 
După ce Geibel depăşi surpriza, nu trebui să-şi dea multă 
osteneală ca să respingă atacurile lui Hendrik. Hendrik îşi 
dădea seama că avea să piardă această luptă şi privi 
disperat în jur, chiar în timp ce, adunându-şi toată puterea, 
îşi ridica braţele şi izbi cu pumnii în faţa lui Geibel. 
Profesorul se răsuci sub el, gemânăd, şi-l împinse. După o 
lovitură în piept, Hendrik ateriză pe spate, gâfâind. 


Gata. Corpul lui nu apucase să se recupereze suficient 
pentru a se putea opune acestui bărbat slăbănog. 


— Idiotul naibii, rosti Geibel, îndreptându-se. Chiar credeai 
că ai vreo şansă? 


Hendrik întoarse capul, cât să poată recunoaşte masa pe 
care zăcea Linda. Mobilizându-şi toate rezervele de putere, 
îşi sprijini picioarele de pământ şi se împinse puţin în 
lateral, sperând să vadă măcar faţa ei, când fruntea lui se 
atinse de ceva rece. 


— Aşa, colega, asta nu va face lucrurile mai bune pentru 
dumneata, rosti Geibel, apucându-l pe Hendrik de umăr şi 
trăgându-l într-o parte, ca să se aşeze pe pieptul lui. 


Atunci, Hendrik văzu obiectul pe care îl atinsese cu 
fruntea. Era bisturiul pe care Geibel îl ţinuse în mână cu 
puţin timp înainte şi care era acum pe podea. 


— Ca recompensă, o voi alege mai întâi pe logodnica 
dumitale, gâfâi Geibel. Şi în prealabil te voi aşeza astfel 
încât să poţi urmări totul. Fiecare incizie. Îți voi arăta 
fiecare organ pe care-l scot din ea. 


Hendrik, care-şi întinsese precaut braţul spre bisturiu, 
atinse metalul rece cu vârful degetelor. 


— Îţi voi lipi pleoapele, ca să nu poţi închide ochii în faţa 
spectacolului pe care ţi-l voi... 


O mişcare rapidă a braţului lui Hendrik şi, când îl lăsă 
înapoi în jos, prin gâtul lui Geibel se întindea o tăietură 
dreaptă. Geibel deschise larg ochii, neîncrezător şi se 
apucă de gât cu ambele mâini, în încercarea de a acoperi 
rana căscată din care acum sângele ţâşnea în ritmul 
bătăilor inimii. Îl privi perplex pe Hendrik, apoi se înclină 
într-o parte cu încetinitorul şi se lovi de podea horcăind. 


Hendrik rămase întins acolo multă vreme, trăgând cu 
lăcomie aer în plămâni. În cele din urmă, se împinse puţin 
înapoi şi alunecă de mai multe ori cu picioarele goale în 
sângele profesorului. În sfârşit, reuşi să se ridice ţinându- 
se de marginea mesei. 


Geibel nu mai mişca. Doar sângele mai curgea din rana ce 
se căsca la gât. 


Hendrik aruncă o privire spre Linda. Ea îl privea inertă, dar 
din colţul ochiului drept se desprinse o lacrimă, care-i 
alunecă pe faţă. 


Hendrik inspiră adânc din nou, se desprinse de marginea 
mesei şi, clătinându-se pe picioare, se îndreptă spre Linda. 
Abia făcu primul pas, când auzi un zgomot. Paşi grăbiţi 
undeva în afara sălii de operaţie. Privi hipnotizat spre uşa- 
ecluză. Paşii amuţiră, se deschise uşa exterioară, imediat 
şi cea interioară. 


Când Hendrik îl văzu, scoase un suspin de uşurare. 

— Inspectorul Sprang! Slavă Domnului. 

Vocea lui suna încă răguşit. Sprang se opri în faţa uşii- 
ecluză şi se uită la Geibel, care zăcea într-o baltă de 
sânge. 

— Dar ce s-a întâmplat aici? 


— Nici eu nu ştiu exact, dar cred că are legătură cu traficul 
de organe. Nebunul ăsta a fost cât pe ce să ne eviscereze 
de vii, pe Linda şi pe mine. De altfel, el este profesorul 
Geibel, şeful secţiei de chirurgie. 


Sprang încuviinţă din cap. 


— Ştiu cine este. Şi da, aveţi dreptate. Treaba asta are 
legătură cu traficul de organe. 

Hendrik îl privi lung pe Sprang. 
— De unde ştiţi asta? 


— Am colaborat cu Geibel. După cum aţi spus pe bună 
dreptate. Trafic de organe. Sau, altfel spus, o mină de aur. 


— Dar asta nu este posi... 

— Veniţi-vă în fire. Este o afacere, nimic mai mult şi nimic 
mai puţin. Oamenii mor, iar noi avem grijă să fie încă de 
folos. 

Hendrik simţi cum îl lasă picioarele şi se sprijini de 
marginea mesei. Oare acest coşmar n-avea să se 
sfârşească niciodată? 


— Omorându-i cu cruzime? Tăindu-le corpurile în timp ce 
sunt pe deplin conştienţi şi realmente eviscerându-i? 


Sprang clătină din cap şi arătă spre profesorul mort. 
— Asta era plăcerea personală a acestui psihopat. 
— Dar dumneavoastră aţi ştiut asta. 


Hendrik se desprinse de marginea mesei şi îşi încordă 
muşchii. 


Cu un aer neglijent, Sprang îşi duse mâna la spate. Când 
mâna lui ieşi din nou la iveală, ţinea o armă cu ţeava 
prelungită de un amortizor de zgomot. 


— Stati liniştit, domnule doctor. 


Hendrik făcu încet câţiva paşi în lateral până când ajunse 
la masa pe care zăcea Linda şi rămase protector în faţa ei. 
Sprang clătină din cap, râzând. 


— Eroul o apără pe doamna inimii lui până la moarte. Chiar 
sunteţi atât de naiv încât să credeţi că v-aş putea lăsa în 
viaţă? 


— Da, spuse Hendrik, contrar convingerii lui. Dar 
Alexandra? Ce i-aţi făcut? 


— Eu nu i-am făcut nimic, dar cred că ştiu unde a dus-o 
profesorul nostru nebun. În cămara de provizii. Pariez că a 
păstrat-o ca să se distreze un pic cu ea mai târziu. Deci... 
felul lui de distracţie. 


— Încă trăieşte? 


— Presupun că da. Dar nu mai are mult, mă ocup eu de 
asta mai târziu. 


Aproape părea că Sprang savurează situaţia. Hendrik nu 
ştia dacă asta va ajuta cu ceva, dar punându-i întrebări 
poate că ar câştiga puţin timp. 


— Uciderea lui Steinmetz... dumneavoastră aţi fost, nu-i 
aşa? 


— Bineînţeles că eu am fost. Scriitoraşul ăsta de Krollmann 
a auzit cumva despre prima noastră licitaţie. Soţia lui a 


găsit un bileţel pe care el notase ceva despre o mafie de 
organe la Spitalul Evanghelic. Mulțumită lui Adam, noi am 
observat asta. Aşa că, din păcate, a trebuit să dispară şi 
ea. AŞ zice că un apropiat al unui client a fost neglijent. 
Krollmann a mirosit probabil o poveste grozavă pentru 
ziarul lui. Când a vorbit cu Steinmetz despre treaba asta, 
ăla a început să adulmece în jur şi se pare că a descoperit 
containerele pentru deşeuri special din spital, unde 
membrele şi organele amputate sunt păstrate până la 
incinerare şi care erau mai grele decât ar fi trebuit să fie. 
Ridică din umeri. Doar trebuia să scăpăm cumva de 
resturi. Ei, atunci cu atât mai mult Steinmetz a început să 
pună întrebări şi a intrat destul de repede la bănuieli în 
privinţa psihopatului ăstuia. Incă nu descoperise că vechea 
sală de operaţii de aici era din nou folosită, dar s-a adresat 
colegului Kantstein, care de atunci s-a comportat foarte 
ciudat faţă de mine. Nu ştiu de unde i-a venit ideea, dar se 
pare că bănuia că eu am de câştigat din povestea asta. 
Deci am nimerit două păsări cu o singură piatră. Am 
scăpat de Steinmetz, am lăsat indicii împotriva mea, astfel 
încât Kantstein să nu poată decât să-şi vadă suspiciunile 
confirmate. Dar era clar şi faptul că procurorul nu va 
accepta asta. Dovezile erau, pe de o parte, prea evidente, 
dar, pe de altă parte, prea contradictorii ca să fie 
autentice. Un plan genial, trebuie să recunoaşteţi. 


Hendrik îşi cobori privirea şi deveni conştient de 
absurditatea situaţiei lui. Stătea gol şi mânjit de sânge 
lângă cadavrul unui bărbat căruia îi tăiase gâtul, ascultând 
un poliţist despre cât de isteţ a fost când a ucis un doctor. 
— De ce Paul Gerdes? Ce legătură are el cu treaba asta? 


Sprang emise un râs scurt, ca un lătrat. 


— Foarte simplu, el e şeful cel mare. 


— Minţiţi, răspunse Hendrik. Tocmai a fost aici şi m-a 
ajutat, ca să am o şansă împotriva acestui nebun. 


— Pentru că el este un molâu care nu vrea să se 
murdărească pe mâini şi dă înapoi când treaba devine 
serioasă. Şi pentru că n-a fost de acord s-o înhăţăm pe 
logodnica dumneavoastră. Dar ea corespundea perfect 
pentru mai multe solicitări. Dacă nu ar fi făcut întâmplător 
septicemie. 


— De ce ar face Gerdes aşa ceva? Nu este nici aşa de 
lacom de bani ca dumneavoastră, nici la fel de pervertit ca 
porcul ăsta de pe podea. 


— Ar trebui să-l întrebaţi chiar dumneavoastră, dar, din 
păcate, nu veţi mai avea ocazia să faceţi asta. In noaptea 
asta mi-a scăpat şi v-a putut avertiza, dar a doua oară nu 
va mai reuşi. 


Hendrik nici măcar nu mai întrebă ce înseamnă asta. 


— Kehrmann, dezvoltatorul IT, ce legătură are el cu toate 
astea? E şi el implicat? 


Sprang îşi trase lângă el un scaun pe role şi se aşeză, cu 
arma încă îndreptată spre Hendrik. 


— De fapt, n-ar trebui să vă mai intereseze toate astea, 
dar fie şi aşa. La urma urmei, Kehrmann a rostogolit 
bolovanul la vale atunci când a oferit pe Darknet acces 
nelimitat la un sistem de casă inteligentă, care, datorită 
scanării oculare suplimentare, ar trebui să fie extrem de 
sigur. Probabil că spera să primească oferte de la bandele 


de spărgători şi o fi fost întrucâtva surprins când l-a sunat 
un doctor. 


— Şi de ce a venit la mine acasă, dându-se drept 
Steinmetz? 


— Pentru că n-a avut de ales, dacă voia şi restul de bani 
după ce a primit avansul pentru acces la sistem. L-am 
obligat: fie vă vinde în mod credibil povestea cu Krollmann 
şi logodnica dumneavoastră şi îi trimite soţiei lui Krollmann 
un SMS de pe telefonul mobil al soţului ei, astfel încât 
amândoi să credeţi că partenerii voştri au fugit împreună, 
fie nu mai vede nici un cent. Asta l-a convins, s-a dus şi la 
casa de vacanţă a lui Krollmann, în Greetsiel. 


Sprang zâmbi sardonic. 


— Voiam să mă asigur că nu veţi putea decât să 
presupuneţi că logodnica dumneavoastră a fugit cu 
Krollmann. 


Hendrik înghiţi în sec. 
— Ce le-ai făcut soţilor Krollman? 


— Eu nu le-am făcut chiar nimic. Geibel s-a ocupat de ei. 
Eu doar i-am livrat. Krollmannii ne-au adus un teanc de 
bani, iar restul... la containerul pentru deşeuri speciale. 
Dar trebuie să recunoaşteţi că a fost genială ideea de a lua 
o valiză cu câteva cârpe de la Krollmann şi de la iubita 
dumneavoastră, nu-i aşa? Ştiu cum funcţionează poliţia, în 
felul ăsta nu se mai pune problema unei răpiri. lar dacă 
mai şi apare un martor cu o presupusă dovadă că este 
vorba despre o poveste romantică, cu atât mai bine. 


Sprang îi făcu cu ochiul lui Hendrik, apoi se ridică şi făcu 
un pas spre el. 


— Dar acum trebuie să punem punct. 


— Nu veţi scăpa, spuse Hendrik şi auzi cum îi tremură 
vocea. Mai ales că uciderea lui Steinmetz încă nu este 
soluţionată. lar acum vă implicaţi din nou într-o crimă. 
Gândiţi-vă bine. 


— Ba din contra! Am făcut investigaţii ca să vă ajut să vă 
găsiţi logodnica, după ce v-a dezamăgit colegul Kantstein. 
Apoi dumneavoastră mă sunaţi la miezul nopţii, ceea ce s- 
a înregistrat, eu vă spun să nu întreprindeţi nimic şi să mă 
aşteptaţi, dar dumneavoastră nu mă ascultați. Din păcate, 
este deja prea târziu când ajung eu aici. Geibel v-a 
împuşcat pe amândoi. După ce i-a făcut felul logodnicei 
dumneavoastră, vă împuşcă... 


Sprang ridică arma, o îndreptă spre Hendrik şi, fără 
ezitare, apăsă pe trăgaci. O săgeată de foc străbătu 
umărul lui Hendrik, chiar în timp ce auzea zgomotul sec al 
împuşcăturii, apoi fu aruncat înapoi de parcă un boxer 
premiat l-ar fi izbit cu toată forţa în umăr. 


În mod uimitor, se putea ţine pe picioare, dar simţea o 
ameţeală puternică şi se temu că-şi va pierde cunoştinţa. 
Cu o privire rapidă, îşi dădu seama că glonţul abia îl 
atinsese, dar asta nu schimba cu nimic faptul că durerea 
era infernală. 


— Pentru că, în grabă, nu v-a nimerit corect cu prima 
împuşcătură, puteţi să apucaţi un bisturiu şi să-i tăiaţi 
gâtul. Chiar fiind pe moarte, el reuşeşte, a doua oară... 


— Polițistul ar trebui să se gândească bine dacă să tragă a 
doua oară, pentru că asta sigur l-ar costa chiar viaţa, 
spuse cineva de la uşă. 


Abia acum îl observă Hendrik pe Kantstein în uşa-ecluză 
deschisă, ţinând arma ridicată, cu doi poliţişti în uniformă 
în spatele lui. 


— Tu? rosti Sprang, coborând puţin arma şi apoi se 
întoarse încet spre Kantstein. 


Ţeava era coborâtă oblic. 


Kantstein arătă cu bărbia în direcţia armei şi spuse cu 
răceală: 


— Încearcă. Fă-mi favoarea asta. 

Pentru o vreme, se priviră în ochi, apoi Sprang îşi 
descleştă mâna şi dădu drumul armei. Imediat, din câţiva 
paşi, cei doi bărbaţi în uniformă ajunseră lângă Sprang şi îi 
încătuşară mâinile la spate. 

— Sprang! strigă Hendrik când tocmai îl luau pe acesta. 
Sprang se întoarse spre el. 

— De ce toată bătaia de cap cu sistemele de casă 
inteligentă? De ce n-aţi răpit noaptea nişte oameni de pe 
stradă, pur şi simplu? De exemplu, oameni fără adăpost? 
Ar fi fost mult mai simplu. 

Sprang râniji. 


— A, există un motiv pentru asta, dar ar trebui să vă 
explice şeful dumneavoastră, ăsta este hobby-ul lui. 


Cei doi poliţişti îl smuciră şi-l scoaseră din încăpere. 


— Chemaţi medicii şi asistentele de sus, strigă Kantstein 
după ei. 


Hendrik se întoarse spre Linda, care zăcea inertă în 
continuare şi se uita lung la el. Se aplecă şi o sărută pe 
frunte. 


— Acum totul este bine. Efectul va dispărea curând. Eşti în 
siguranţă. 


— Imediat vine şi ajutorul, spuse Kantstein în spatele lui, 
uitându-se la rana de pe umărul lui Hendrik. 
Dumneavoastră sunteţi bine? 


— Nu tocmai bine, doare ca naiba. 
Kantstein se uită în jur. 


— Trebuie să fie pe aici nişte comprese sau ceva de genul 
ăsta. 


Hendrik descoperi un prosop verde împăturit într-un dulap. 
II luă şi-l întinse pe trupul gol al Lindei. 


— Aş prefera s-o ştergem de aici. Aţi putea prelua 
dumneavoastră masa Lindei? 


După ce părăsiră sala de operaţii şi Kantstein opri masa, 
Hendrik se duse la Linda şi îşi aşeză mâna peste mâna ei. 
Incă nu-i venea să creadă că o regăsise, în sfârşit. 


Rămase acolo o vreme, mângâindu-i mereu mâna şi 
uitându-se în ochii ei până când îşi dădu seama că el era 
încă gol. 


Privi în jur şi văzu un halat medical alb într-un cârlig de 
lângă o uşă de oţel cu mânerul lung şi răsucit, ca la 
frigidere. In timp ce se îndrepta spre el, spuse: 


— Aţi văzut-o undeva pe Alexandra? 
— Nu, dar o căutăm. 


Hendrik luă halatul şi-i legă cu atenţie mânecile peste 
abdomen, astfel încât materialul alb să-l acopere cel puţin 
de la talie în jos. Nu îndrăznea să tragă halatul peste rană. 
Apoi, dând ascultare instinctului, puse o mână pe mâner. 
Uşa grea nu era încuiată şi se deschise. Încăperea din 
spatele ei nu era foarte mare, încât privirea lui Hendrik 
căzu imediat asupra Alexandrei, care zăcea nemişcată, cu 
faţa în sus. Când se aplecă asupra ei, văzu că avea ochii 
deschişi. Deci, aşa cum se întâmplase cu el şi cu Linda, şi 
ei i se indusese artificial paralizia. Dar cel puţin era încă 
îmbrăcată. li puse două degete la gât şi îi simţi pulsul, 
slab, dar regulat. 


— Hei, spuse el şi îi făcu din cap un semn de încurajare, 
totul este în regulă. S-a terminat. 


Împreună cu Kantstein, o scoase pe Alexandra din cameră, 
reţinându-şi cu greu un geamăt de durere. Afară, o 
aşezară cu grijă pe podea, pentru că nu voiau s-o întindă 
pe una dintre mesele de disecţie. 


Când se îndreptară din nou, Hendrik îl privi pe Kantstein. 
— De unde aţi ştiut că suntem aici? 


— Am făcut acelaşi lucru mult timp în ultimele săptămâni, 
răspunse el sec. L-am urmărit pe Sprang. 


De pe culoar se auziră zgomote, apoi mai multe persoane 
îmbrăcate în alb intrară în încăpere. 


— Sigur este totul în regulă? întrebă Kantstein, în timp ce 
Hendrik îi urmărea cu privirea pe un bărbat şi o femeie 
care-i acordau îngrijiri Lindei. 


Hendrik încuviinţă din cap. 


— Da. În acest moment este în regulă. Datorită 
adrenalinei. Dar ce m-ar mai interesa: Sprang mi-a arătat 
o fotografie în care dumneavoastră apăreţi împreună cu 
Krollmann. Părea că-l ameninţaţi. 


Kantstein reflectă o clipă, apoi încuviinţă din cap. 


— Da, când m-a informat că a primit pontul că aici se 
desfăşoară un trafic ilegal de organe, m-am întâlnit cu el şi 
i-am cerut să-mi predea imediat toate informaţiile. El a 
refuzat, pentru că dorea să-şi încheie povestea înainte de 
a da mai departe informaţiile. Atunci, i-am... i-am explicat 
categoric că nu aş ezita să-l bag la închisoare dacă ar 
tăinui dovezile unei infracţiuni grave. Probabil că atunci a 
fost făcută această fotografie. Oricine ar fi fost fotograful. 


— Mergem? întrebă doctoriţa, zâmbindu-i prietenos lui 
Hendrik. 


Şi privind spre umărul lui Hendrik spuse: 
— Ar trebui să ne ocupăm de asta. 
— Da, spuse Hendrik, dar se mai întoarse o dată spre 


Kantstein. Vă rog să-mi scuzaţi comportamentul, chiar n- 
aveam idee despre ce se întâmplă aici. 


Kantstein încuviinţă din cap. 
— E în regulă. 


— Şi şeful meu, Paul Gerdes... Pare... să fie implicat şi el 
cumva în toată treaba asta. 


— Da, mă ocup de asta imediat. 


— Mulţumesc. Pentru tot. 

Hendrik se trezi cu o senzaţie pe care la început nu reuşi s- 
o identifice, dar când simţi din nou buzele moi pe gură, 
deschise ochii şi privi chipul Lindei. Amintirea reveni 
imediat şi se trezi de-a binelea. 


— Slavă Domnului, spuse el, îndreptându-se puţin în patul 
de spital. Eşti bine? 


— Nu, răspunse ea cu blândeţe. Şi sigur va mai dura ceva 
vreme până când voi fi bine iar, dar... fizic sunt teafără, 
dacă la asta te referi. 


Hendrik o cuprinse în braţe şi gemu scurt, pentru că-l 
durea umărul. 


— M-am temut îngrozitor pentru tine şi sunt nespus de 
fericit că nu ţi s-a întâmplat nimic. 


Linda încuviinţă din cap şi chiar reuşi să zâmbească puţin. 


— Am auzit deja câte ai făcut. 
— Cum? De la cine? 


— De la ei, spuse Linda şi arătă în spatele ei, unde se aflau 
Kantstein şi Alexandra. 


— Bună dimineaţa, spuse Alexandra, care părea relativ în 
formă. 


Kantstein renunţă să mai salute. În schimb, merse la patul 
lui Hendrik şi-i întinse un plic. 


— Cred că asta este pentru dumneata. 


Hendrik luă plicul şi-şi văzu numele scris de mână. 
Recunoscu scrisul imediat. 


— De la Paul. 
Kantstein încuviinţă din cap. 


— Şeful dumneavoastră e mort. Se pare că şi-a luat viaţa. 
A înghiţit o cutie întreagă de pastile. Scrisoarea era în 
buzunarul de la cămaşă. 


— Mulţumesc. 


Hendrik puse jos scrisoarea. Nu voia s-o deschidă în 
prezenţa Alexandrei şi a lui Kantstein. 


— O citesc mai târziu. 
Se sili să lase la o parte deocamdată gândurile despre Paul 


Gerdes, îşi puse mâna peste mâna Lindei. Un val de 
duioşie îl inundă, în timp ce privea în ochii ei trişti. 


— Mi-a fost aşa dor de tine, spuse el încet. 


— Atunci, noi plecăm, spuse Alexandra, care stătea la 
picioarele patului. Odihneşte-te. Ne vedem mai târziu. 


Dădu să se întoarcă şi Kantstein se puse şi el în mişcare, 
când Hendrik spuse: 


— Recunoaşte. Este ceva între tine şi acest Marvin. 
Alexandra reflectă puţin, apoi păşi lângă pat şi răspunse: 


— Bine, îţi voi spune dacă promiţi că va rămâne secretul 
nostru. 


După o privire către Linda, Hendrik încuviinţă din cap. 
— Promit. 


Cu un zâmbet vag, Alexandra se aplecă spre el până când 
gura ei ajunse foarte aproape de urechea lui şi îi şopti: 


— Eu sunt Marvin. 


Epilog 
Dragă Hendrik, 


Sunt atât de multe lucruri pentru care trebuie să-ți cer 
iertare, că nici nu ştiu de unde să încep. Dar pentru mine 
este important ca tu să ştii aceste lucruri, mai ales că nu ţi 
le mai pot spune personal. 


Te întrebi ce legătură am eu cu treaba asta şi trebuie să 
mărturisesc, fără să îndulcesc nimic: totul. 


A fost ideea mea. De la bun început. 


Este ceva ce n-ai de unde să ştii, pentru că n-am spus 
nimănui niciodată: am avut un fiu cu o malformatie 
congenitală cardiacă. La vârsta de treisprezece ani, s-a 
ajuns la complicații atât de grave, încât doar o inimă de 
donator l-ar fi putut salva. Dar n-am primit-o. Deşi, fiind 
copil, era chiar în capul listei, n-a apărut niciun donator, 
pur şi simplu pentru că prea puțini oameni sunt de acord 
ca, după moarte, organele lor să fie transmise mai departe 
pentru a salva viețile altora. Crede-mă, pe atunci aş fi dat 
orice dacă aş fi putut primi o inimă pentru el, pe orice cale. 


Dar n-am primit şi el a murit în braţele mele. 


Nu m-am putut resemna niciodată, asta m-a distrus şi, 
după mulți ani de amărăciune, am început să mă gândesc 
să-i ajut cumva pe oamenii care au urgent nevoie de un 
organ. 


Gândul meu a fost să fac rost de cadavre proaspete, să le 
prelevez în secret organele şi să le transmit mai departe. 
Din perspectiva de astăzi, trebuie să recunosc că eram 
naiv. Problema este că organele trebuie să fie prelevate 
imediat după moarte, ceea ce ducea ideea în derizoriu. 
Nici persoanele bolnave nu intrau în discuţie, deci trebuia 
să găsesc o altă posibilitate. 


Auzisem cândva că pe Darknet se poate obține orice, fără 
excepție. Aşa că mi-am procurat browserul adecvat şi am 
început să scotocesc prin Darknet, fără să ştiu precis ce 
căutam. 


Atunci am găsit oferta lui Kehrmann pe un site web şi 
planul meu s-a conturat. 


Știi că de foarte mult timp mă ocup intensiv cu iridologia. 
Prin aceasta poate fi citită starea fiecărui organ, chiar dacă 
mulţi dintre colegii mei din medicina convențională nu 
recunosc acest lucru nici astăzi. 


Ce altceva putea atinge perfecțiunea, decât să ai accesul 
la un sistem care stochează atât imaginea irisului, cât şi o 
perspectivă completă asupra vieții oamenilor care locuiesc 
în casa respectivă? Acest lucru îmi permitea să stabilesc 
dacă o persoană este suficient de sănătoasă pentru a servi 
ca donator al tuturor organelor şi, în acelaşi timp, să aleg 
oameni care meritau să moară, mai mult decât cei care 
aşteptau un organ. 


Prima femeie pe care am ales-o ca donator aici, în 
Hamburg, era o dezmăţată care-şi înşela soțul mai des 
decât putea el să-şi schimbe lenjeria intimă. li risipea banii 
pentru sine şi pentru băieţaşii ei, în timp ce el se spetea 
muncind, până când s-a îmbolnăvit. Deci nicio pierdere 
pentru omenire. 


Scanarea oculară salvată mi-a arătat că toate organele 
eligibile pentru donație erau sănătoase. Asta însemna că 
puteam face opt oameni fericiţi. Pe cei şapte beneficiari ai 
celor mai importante organe şi pe soțul ei. 


Desigur, aveam nevoie de persoane care să mă ajute şi 
din nou am căutat pe Darknet. iţi poţi imagina cât de 
surprins am fost când m-a contactat un chirurg anonim, 
care abia aştepta să eviscereze oameni şi care s-a dovedit 
a fi Geibel, fostul meu coleg din studenție. Pentru slujba de 
achizitor s-a prezentat un polițist căruia nu-i ajungea 


salariul amărât de funcţionar public şi care era suficient de 
lipsit de scrupule pentru treaba asta. Inspectorul Thomas 
Sprang. 


Însă lucrurile au scăpat de sub control când am primit mai 
multe comenzi pentru care n-am putut găsi în grabă un 
donator compatibil, deoarece acest sistem, Adam, n-a fost 
instalat în atât de multe case din regiunea Hamburg. 
Ceilalţi n-au vrut ca banii să le scape printre degete şi l-au 
înhățat mai întâi pe jurnalistul care pe nu ştiu ce căi aflase 
despre afacerea noastră, apoi pe Linda. Eram îngrozit, dar 
nu mai puteam decât să încerc să o mentin pe Linda în 
viață până când ar putea fi salvată. Desigur, acum te vei 
gândi că n-aveam decât să-ți spun ţie sau să dau un pont 
poliției, dar n-am îndrăznit să fac asta, pentru că la acea 
vreme încă mă temeam de consecințe. 


Acum lucrurile stau altfel, după cum ştii, în momentul în 
care citeşti această scrisoare. 


Sper că Geibel şi Sprang vor fi prinşi de poliție, pentru care 
am mai lăsat o scrisoare separată, cu toate informațiile 
importante şi locaţia actuală a lui Kehrmann. 


Hendrik. Ştiu că Linda, tu şi familia Krollmann ați trecut 
prin mari suferințe din vina mea şi nu pot să desfac ce s-a 
făcut. Dar poate îmi vei înțelege motivele. Mi-aş dori tare 
mult acest lucru. 


Poate vei reuşi să mă ierți. 


Paul 


Hendrik închise ochii. Era prea mult. Nu putea să conceapă 
că un om ca Paul Gerdes, pe care îl preţuise nu numai ca 
şef, ci şi ca prieten, fusese capul acestei afaceri 
monstruoase şi atroce. Că era responsabil pentru faptul că 
se putuseră întâmpla toate lucrurile cumplite din ultimele 
zile. 


Hendrik împături scrisoarea. 
— Nu, Paul, spuse încet, nu te pot ierta. 


Apoi dădu drumul hârtiei şi o auzi căzând pe podea. 


Postfaţă 


Dragi cititori, 


În această carte, pe lângă aspectele de siguranţă ale 
sistemelor de casă inteligentă, mă ocup şi de subiectul 
important al donării de organe, care este pentru mine o 
temă de suflet, pentru că din păcate sunt încă prea puţini 
oameni dispuşi să salveze vieţi omeneşti, donându-şi 
organele după moarte. Un donator poate efectiv să facă 
posibilă supraviețuirea a şapte oameni, care ar muri fără 
un organ donat. 


Cunosc teama de a fi declarat decedat poate în mod 
prematur, ca donator de organe, pentru că şi eu am trăit-o 
până când m-am familiarizat prin lectură cu acest subiect 
şi mi-am dat seama că teama este neîntemeiată. Condiţia 
prealabilă pentru donarea de organe este încetarea 
ireversibilă a tuturor funcţiilor cerebrale (moartea 


cerebrală), adică s-a produs în mod evident decesul unei 
persoane, conform criteriilor neurologice şi creierul nu-şi 
mai îndeplineşte funcția de control. Stabilirea 
diagnosticului de moarte cerebrală durează de la câteva 
ore până la câteva zile şi poate avea loc numai la unitatea 
de terapie intensivă a unui spital. Diagnosticul trebuie să 
fie confirmat de cel puțin doi medici specialişti calificați 
pentru asta şi independenţi unul de celălalt. Rezultatele 
sunt înregistrate, arhivate şi pot fi oricând verificate. În 
cazul unei donări ulterioare de organe şi țesuturi, niciunul 
dintre cei doi specialişti n-are voie să fie implicat în 
prelevarea sau transferul organelor sau țesutului donat 
(www.organspende-info.de). Toate acestea m-au convins, 
aşa că acum sunt posesorul unui card de donator de 
organe. Şi mai este ceva: speranţa că, în cazul în care eu 
însumi aş depinde de un organ străin, există cineva care a 
decis în timpul vieţii să salveze vieţi după moartea sa. În 
acest caz, viaţa mea. 

La final, mai am o rugăminte: deşi este o chestiune 
importantă, vă rog să vă abţineţi de la a menţiona în 
recenzii subiectul donării de organe, pentru a nu dezvălui 
parţial subiectul cărţii. 


Mulţumesc! 


Al dumneavoastră, Arno Strobel 


Actualizare importantă 


Noul thriller al lui Arno Strobel a apărut în primăvara lui 
2021. 


Dacă doriţi să vă informaţi cu privire la termenul exact al 
apariţiei, puteţi trimite un mesaj e-mail cu numele 
dumneavoastră la infoQarno-strobel.de. Dacă avem 
noutăţi, veţi fi înştiinţaţi prompt. 

